
Pentru fiii mei, Mihai şi Matei 
Pentru Martin, care mi-a dăruit timpul 
de a scrie această carte 


Cuvânt înainte 


Ca mai toate cărţile pe care le-am publicat în ultimii ani, 
şi cartea de faţă este rezultatul unei provocări venite din 
partea Editurii Humanitas. Aveam alte proiecte în minte, 
dar m-am supus, prieteneşte, crezând că nu voi avea ne- 
voie de prea mult timp pentm a răspunde „comenzii 11 . Am 
avut nevoie de câţiva ani... Ani agitaţi, risipiţi, pe fondul 
cărora parabolele au devenit singurul reper stabil, singura 
constantă a efortului meu, singurul meu refugiu. Faptul că 
am reuşit să duc cartea la bun sfârşit mi se pare, în acest 
context, aproape miraculos. Acum, când totul e gata, nu 
pot spune decât: Slavă Domnului! Dar mulţumesc şi împre- 
jurărilor, celor apropiaţi, şi tuturor celor care mi-au dat fără 
încetare senzaţia că lucrarea mea ar putea fi utilă şi, mai 
ales, realizabilă. 

în alcătuirea ei de astăzi, cartea nu ar fi fost posibilă 
fără sprijinul substanţial al Institutului de Studii Avansate 
din Berlin (Wissenschaftskolleg zu Berlin), care mi-a făcut 
onoarea să mă invite două luni pe an în binefăcătorul său 
campus. Am profitat de generozitatea rectorilor săi (Dieter 
Grimm şi Luca Giuliani), de solicitudinea întregii lor echipe 
şi, nu în ultimul rând, de serviciile spectaculoase ale unei 

biblioteci inegalabile. Pe parcursul redactării lucrării, o serie 
de fragmente au fost oferite, spre lectură, doamnelor Francisca 
Băltăceanu şi Monica Broşteanu, Părintelui Iustin Marchiş, 
doamnei Anca Manolescu şi domnilor Gabriel Liiceanu, 
Horia-Roman Patapievici, Virgil Ciomoş, Bogdan Tătaru-Ca- 
zaban şi Mihail Neamţu. Le mulţumesc pentru sugestii şi bu- 
năvoinţă. Materia cărţii mi-a slujit pentru susţinerea unor 
conferinţe la Universitatea din Iaşi, la Institutul de Studii Avan- 
sate din Nantes şi la Centml de Studii Bizantine „Sf. Petru şi 
Andrei" din Bucureşti. 

Sunt perfect conştient de amplasamentul inconfortabil 
al întreprinderii mele. Din unghiul specializării teologale 
pot apărea ca un intrus deopotrivă prezumţios, insuficient 
„îmbisericit" şi, pe alocuri, prea disponibil pentru autori 
necanonici şi spaţii religioase din afara creştinismului. Pen- 
tru cruciaţii secularizării şi, în general, pentru spiritul vremii 
voi face, dimpotrivă, figură de „reacţionar", sensibil, în mod 
inexplicabil, la texte şi idei revolute. îmi asum, cu scuzele 
de rigoare, aceste „portrete", dar îmi fac iluzia că încercarea 
mea îşi poate găsi un rost şi într-o tabără, şi în cealaltă. 
Cred (şi sper), de asemenea, că există o sumedenie de citi- 
tori cărora lectura textului meu le-ar putea face măcar tot 
atâta bine cât bine mi-a făcut mie scrierea lui. 

Un cald cuvânt de recunoştinţă datorez doamnei Lidia 
Bodea, o colaboratoare ideală, ale cărei acribie, intuiţie stilis- 
tică şi empatie încurajatoare m-au însoţit benefic în faza 
finală a pregătirii textului pentru tipar. 

Andrei Pleşu, 
Bucureşti, 7 octombrie 2012 


INTRODUCERE 



Adevărul ca poveste 


Există întrebări cărora li se poate răspunde prompt şi 
pertinent. De la cele ale experienţei curente („Care metrou 
merge la gară?“, „Câte minute trebuie să fiarbă un ou ca să 
rămână moale ?“, „Ce număr porţi la pantofi?" etc.) până 
la cele ale expertizei ştiinţifice („Ce este legea gravitaţiei?", 
„Ce diferenţă este între mişcarea de rotaţie şi mişcarea de 
revoluţie a pământului?", „Ce este un logaritm?" „în ce 
constă teoria evoluţionistă a lui Darwin?"). Există şi între- 
bări, cele ale primei copilării, care par simple sau suprarea- 
liste, dar al căror răspuns solicită mai curând talentul 
metafizic sau fantezia: „Cum ştim dacă o râmă care nu se 
mişcă doarme sau e trează?", „De ce pisicile miaună şi 
câinii latră?", „De ce bunica e bătrână şi mama e tânără?", 
„De ce are mâna cinci degete?", „Cine a inventat somnul?" 
etc. Există, în sfârşit, întrebările „mari", întrebările ultima- 
tive, cărora îmi place să le spun „ruseşti", căci fac substanţa 
multor insomnii dostoievskiene: „Ce este fericirea?", „Există 
viaţă după moarte?", „De ce există răul?", „Ce e iubirea?", 
„Care e sensul vieţii?", „în ce constă înţelepciunea?" ş.a.m.d. 
Problema e că tocmai acestor întrebări - esenţiale pentru 
o mai bună înţelegere a destinului individual, a dramei 

umane, a rosturilor universale - nu li se poate da nici un 
răspuns. Sunt întrebări definitive, inevitabile şi mute. în 
cazul acesta - spun unii filozofi şi logicieni - întrebările de 
acest tip nu trebuie puse: sunt un mic delir de limbaj, fără 
soluţie consistentă. Alţii cred că ele sunt totuşi legitime - 
dacă nu chiar imperative -, dar că nu li se poate răspunde 
riguros, liniar, argumentativ. Cu alte cuvinte, ele nu trăiesc 
din răspunsurile pe care le pot suscita, ci din însăşi substanţa 
lor interogativă. E bine să fie puse şi e bine să nu capete 
răspuns. Pe de altă parte, răspunsul poate veni nu doar ca 
satisfacţie cognitivă, ca lămurire a nedumeririi sau curiozităţii 
întrebătoare, ci şi ca suspendare a întrebării. 

întrebarea poate fi, aşadar, evacuată, printr-un răspuns 
care o dizolvă nu prin explicaţie, ci prin subminarea rele- 
vanţei ei: răspunzi în aşa fel, încât întrebarea nu se mai 
pune. Dar sunt cel puţin trei feluri de a suspenda o între- 
bare: A. încetezi să o mai pui, fiindcă de fapt nu vrei să afli 
răspunsul (Max Frisch: „Noi nu vrem nici un fel de răs- 
puns, vrem doar să uităm întrebarea"). B. îi răspunzi (când 
se poate) „ştiinţific" şi, procedând astfel, o anulezi ca între- 
bare. (Omul de ştiinţă „rezolvă" întrebarea, o transformă 
în „problemă" soluţionată şi, ca atare, pusă de o parte, „cla- 
sată". Când ştii răspunsul şi îl poţi formula limpede, în- 
trebarea devine caducă. Nu mai ai motive să prelungeşti 
indefinit reflecţia asupra ei). C. Cufunzi întrebarea în „mă- 
rile calde ale vieţii", o complici, refuzi monotonia răspunsului 
gata făcut. Nu propui un răspuns geometric, ci o analogie, 
o metaforă, un „ocoliş" transfigurator. Pentru întrebările 
„ruseşti" e cea mai adecvată soluţie. Singura. în loc să spui, 

savant: „uite cum stau lucrurile!", spui: „hai mai bine să-ţi 
spun o poveste". întrebările „mari" sunt, de regulă, lotul 
religiilor. Şi „poveştile" la fel. Patericul (colecţie de pilde şi 
apoftegme ale Părinţilor deşertului), istorioarele şi koan-nn\t 
zen, snoavele hasidice sunt, toate, încercări de a reacţiona 
adecvat şi edificator faţă de întrebările fără răspuns garan- 
tat şi greu sistematizabile după tabieturile raţiunii curente. 
Sunt modalităţi de a trăi cu lipsa răspunsului univoc, indi- 
caţii de parcurs, auxilii ale căii, mai mult decât definiţii ale 
capătului de drum. Mesajul lor nu e niciodată direct previ- 
zibil: hermenutica lor se vrea - şi este - infinită. Nu astâm- 
pără interogaţia, ci o întreţin, amplificând-o prin surpriză, 
paradox şi mister . 1 

Cu parabolele lui Iisus suntem, de asemenea, în terito- 
riul naraţiunii care se substituie argumentaţiei. Adevăml lor 
nu se lasă expus sistematic, nu se constituie într-o doctrină 
de catedră, într-un „îndreptar" didactic. Ele spun întotdea- 
una mai mult decât spun şi, de multe ori, altceva decât par 
să spună. Aceasta e însăşi esenţa poveştii, în contrast cu enun- 
ţul strict intelectual. Nu Iisus a inventat acest fel de a vorbi 
(deşi, cum vom vedea, i-a dat utilizări insolite). Parabolele 
erau o „tehnică" pedagogică foarte răspândită în mediul 

1. S-ar putea spune că istorisirea e mai aproape de mentalitatea 
orientală decât explicaţia conceptuală, preferată în Occident. Cf. 
Paul WJ. Fiebig, Altjiidische Gleichnisse,}.Ci?>. Mohr (Paul Siebeck), 
Tiibingen, 1904, p. 96: „Răsăriteanul nu înseriază idei abstracte, 
cum suntem noi obişnuiţi să facem; el nu gândeşte în concepte, ci 
în viziuni intuitive ( Anschauungen).“ 

iudaic. Şi au rămas „actuale" până târziu în evoluţia medii- 
lor sapienţiale evreieşti. Să luăm un exemplu, devenit cele- 
bru după ce Heinrich Zimmer şi Mircea Eliade l-au invocat 
în lucrările lor. Este povestea rabinului Eisik din Cracovia, 
fiu al rabinului Jelcel din acelaşi oraş. Rabinul Bunam din 
Pzysha o povestea tuturor ucenicilor care veneau la el pen- 
tru prima dată. Iat-o: 

După mulţi ani de sărăcie grea, care însă nu i-au zdrunci- 
nat încrederea în Dumnezeu, rabinului Eisik din Cracovia i 
s-a poruncit în vis să meargă să caute o comoară la Praga, sub 
podul care duce la palatul regal. După ce visul s-a repetat de trei 
ori, rabinul Eisik s-a hotărât şi a plecat la Praga. Numai că 
podul era păzit zi şi noapte de gardieni, astfel încât rabinul nu 
îndrăznea să se apuce de săpat. Venea însă în fiecare dimineaţă 
lângă pod şi îi dădea târcoale până seara. In cele din urmă, 
şeful pazei, intrigat de ceea ce vedea, l-a întrebat, politicos, ce 
caută acolo: caută ceva anume sau aşteaptă pe cineva ? Atunci 
rabinul Eisik i-a povestit visul datorită căruia venise de atât de 
departe la Praga. Paznicul a izbucnit în râs: „Bietul de tine, cu 
pingelele tale tocite! Ai pornit la asemenea drumeţie de dragul 
unui vis! Deh, aşa e când te încrezi în vise! Şi eu ar fi trebuit 
să-mi iau picioarele la spinare, când mi s-a poruncit odată, în 
vis, să merg la Cracovia şi, în odaia unui jidov pe care, chi- 
purile, îl chema Eisik, fiul lui Jekel, să sap undeva după sobă, 
ca să găsesc o comoară. Eisik, fiul lui Jekel! Parcă mă văd la 
locul cu pricina - unde probabil jumătate din locuitorii evrei se 
numesc Eisik şi cealaltă jumătate Jekel - scotocind prin toate 
casele !“ Şi paznicul a izbucnit din nou în râs. Rabinul Eisik s-a 
înclinat, s-a întors acasă, a dezgropat comoara şi, cu o parte 

din ea, a construit o casă de rugăciune care se numeşte Şcoala 
„Reb Eisik Reb Jekel“. 

„Luaţi aminte la această poveste! - obişnuia să spună rabi- 
nul Bunam - şi primiţi învăţătura ei: anume că există ceva 
care nu e de găsit nicăieri în lume, nici chiar lângă cel Drept şi 
Sfânt (Zaddik), dar că totuşi există un loc unde lucrul acela 
poate fi găsit."' 1 

„învăţătura" acestei pilde poate fi „tradusă", fireşte, şi 
într-o variantă abstract-discursivă. Ea ar include următoarele 
teme: 

a. De cele mai multe ori, ceea ce cauţi e la îndemână, 
în lumea ta, în casa ta, în interiorul tău. 

[3. Pentm a găsi ceea ce cauţi, trebuie mai întâi să faci un 
lung ocol, să te întorci la tine de departe, să faci un drum. 
„Aproapele" se valorifică numai după o laborioasă experien- 
ţă a „departelui". 

y. De multe ori, a fi credul e mai rentabil decât a fi scep- 
tic. A lua visele în serios poate aduce beneficii pe care „spi- 
ritul critic" şi „rezonabilitatea" le ratează. 

5. Pentru a lua visele în serios, nu trebuie să abandonezi 
cu totul discernământul. Numai după ce rabinul Eisik vi- 
sează de trei ori acelaşi lucm, decizia lui de a porni la drum 
i se pare justificată. 

e. Când ai găsit ceea ce cauţi, nu trebuie să ţii „comoara" 
doar pentm tine. Recomandabil e să o investeşti şi în bene- 
ficiul celorlalţi, al comunităţii. 

1. Martin Buber, Die Chassidiscben Biicber, Verlag von Jakob Heg- 
ner, Hellerau, 1928, pp. 532-533. 

„Soluţia", „răspunsul", e în preajma ta, dar pentru a o 
descoperi ai nevoie de intervenţia salutară a unui „străin": 
străin de ţara ta, de religia ta, de limba ta, de cultura ta. Ime- 
diatul „comorii" se dezvăluie ca beneficiu al „străinătăţii", al 
unei temporare înstrăinări de sine şi de mediul tău familiar. 

rj. „Adevărul" nu e de negăsit , dar el nu se află neapărat 
în teritoriul previzibilului, al înţelepciunii „instituţionalizate“ . 
El poate fi atins, este cu siguranţă într-un loc anume, dar, 
de regulă, în alt loc decât cel în care-1 cauţi. 


Şi rabinul Bunam, şi Heinrich Zimmer, şi Mircea Eliade 
au pus accentul, în interpretările lor, pe una sau alta din 
temele de mai sus. 1 La rândul ei, Wendy Doniger O’Flaherty 
semnalează drept semnificativ faptul că ea, ca evreică, des- 
coperă o parabolă aparţinând propriei tradiţii (iudaice) într-o 
carte despre India scrisă de un luteran. E un tip de „întâl- 
nire" care ilustrează „morala" parabolei înseşi. O observaţie 
asemănătoare face şi Heinrich Zimmer, cu privire la inte- 
resul lui pentru „depărtarea" vechii Indii, definitorie pen- 
tru cariera lui academică europeană. 2 

1. Cf. Heinrich Zimmer, Myths and Symbols in Indian Art and 
Civilization, New York, Pantheon Books, 1946, pp. 219-221 (trad. 
rom.: Mituri şi simboluri în arta şi civilizaţia indiană , trad. de Sorin 
Mărculescu, Humanitas, Bucureşti, 2007), şi Mircea Eliade, Myths, 
Dreams and Mysteries, Harper Torchbooks, New York, 1967, pp. 
244-245 (trad. rom.: Mituri, vise şi mistere, trad. de Maria Ivănescu, 
Cezar Ivănescu, Univers Enciclopedic Gold, Bucureşti, 2008). 

2. Cf. Wendy Doniger O’Flaherty, Other Peoples’ Myths. Tire Cave 
ofEchoes, The University of Chicago Press, Chicago-London, 1995, 

Ne putem întreba acum, comparând povestea în sine şi 
punctajul tematic al „ideilor" ei, ce are în plus povestea. în 
ce mod epicul dovedeşte un spor de adecvare şi de eficienţă 
metafizică faţă de argumentaţia logică. 

într-o primă instanţă şi simplu spus, povestea are viaţă. 
Are corp, came, respiraţie proprie. Ea pune în pagină o 
galerie de portrete, peisaje, întâmplări şi împrejurări cu- 
rente, pingele mpte, speranţe, dezamăgiri şi euforii, de care, 
prin natura lui, discursul conceptual se dispensează cu uşu- 
rinţă. Povestea e concretă, tridimensională, „tablou vivant". 
Gândul pe care ea îl livrează se scaldă în sosul gros al 
realului, pluteşte în „planctonul" polimorf al lumescului. 
De fapt, ea nu dă ceva de gândit fără să dea ceva de trăit'. 
un conglomerat de fapte şi afecte, de acte şi pasiuni, greu 
de separat prin efort intelectual pur. Discursul se constituie 
ca mesaj. Povestea însoţeşte mesajul cu imprecizia bogată, cu 
vibrato- ul inanalizabil al realităţii imediate. De aceea, oricât 
de complicat, discursul e reductibil la afirmaţii simple, în 


p. 192, n. 3. Wendy Doniger {op. cit., pp. 138-139) se amuză citând şi o 
versiune parodică a parabolei hasidice, propusă de Woody Allen: e 
vorba de un rabin care are un vis asemănător cu cel al rabinului 
Eisik. Porneşte la drum spre Vorki, după ce promite că se va întoarce 
în zece zile. E găsit după doi ani rătăcind prin Urali şi înamorat de o 
ursoaică panda. E adus acasă, înfrigurat şi flămând. Sub perna patu- 
lui pe care se culcă dă peste o comoară. Ii mulţumeşte, smerit, lui 
Dumnezeu, dar trei zile mai târziu bântuie iar prin Urali, de data 
asta deghizat în iepure. „Acestă mică capodoperă - sună comentariul 
lui Woody Allen - ilustrează amplu absurditatea misticismului." E 
un comentariu - suntem înclinaţi să adăugăm - care ilustrează, la 
rândul lui, haloul de cinism al oricărei piruete satirice, când ea nu 
evită facilităţile locului comun. 

vreme ce, oricât de simplă, povestea se poate complica her- 
meneutic la nesfârşit. Avem obiceiul să spunem că „filo- 
zofia“ e „grea“, „complexă", înclinată să elaboreze sofisticat 
pe marginea materiei de o brutală evidenţă a lumii. în rea- 
litate e tocmai pe dos: gândirea nu poate avansa decât 
simplificând lucrurile, sistematizând, clasificând, oprind, 
pentru o clipă, cursul firesc al mişcării universale. Gândirea, 
în varianta ei speculativă, nu poate evita să fie un „stop- 
cadru" al realului. Ca să înţeleagă, ea trebuie să fixeze tem- 
porar agitaţia obiectului ei. Dimpotrivă, povestea e mereu 
în mişcare, în mers: însoţeşte evenimentele în curgerea lor 
continuă. Ca şi ele, ea „scapă" oricărei închideri teoretice, 
oricărei staze artificiale. Această afinitate cu spectacolul vie- 
ţii obişnuite face ca povestea să aibă un auditoriu mult mai 
divers şi mai larg decât orice construcţie doctrinară. E mai 
uşor de înţeles - chiar dacă mai greu de epuizat - pentru 
cei fără susţinute deprinderi filozofice. 

Să adăugăm că, în vreme ce discursul e argumentat iv, 
povestea e indicativă. Nu expune o teorie, ci arată o stare 
de fapt, relatează o situaţie, fără prea explicite intenţii de- 
monstrative. Nu oferă răspunsuri, ci stimulează căutarea 
lor. în rezumat, s-ar spune că povestea spune nespunând, 
lasă să joace dinaintea celui care o ascultă palpitul dintre 
cuvinte, de dincolo şi de deasupra lor. Prin faptul că „arată" 
în loc de a explica, povestea e de o funcţionalitate pedago- 
gică incomparabil mai mare decât descriptivismul analitic. 
E mult mai uşor să înveţi cum se face nodul la cravată sau 
cum se manevrează un aparat, atunci când cineva îţi arată, 
fără cuvinte, etapele procedurii cu pricina. Şi, nu întâmplător, 

educaţia fiecăruia dintre noi a început nu cu prelegeri ela- 
borate, ci cu poveştile spuse de părinţi sau bunici. Povestea 
este „o arătare", o „apariţie" care aduce laolaltă nemijloci- 
rea realului, inventarul problemelor pe care el le pune, par- 
tea lui de claritate şi partea lui de penumbră. „Arătarea" e, 
simultan, expresie şi nelinişte. Retorică şi muţenie. E o pre- 
zenţă totală, în care ştiutul şi neştiutul se manifestă în aceeaşi 
măsură şi în acelaşi timp. Când vezi un arbore sau un nor, 
vezi, dintr-odată, chiar dacă nu le distingi limpede „la prima 
vedere", şi alcătuirea lor senzorială, şi istoria lor, şi meta- 
bolismul lor intim, şi suma de întrebări pe care „apariţia" 
lor o provoacă. Goethe avea dreptate să creadă că a privi 
atent o plantă mijloceşte un aport cognitiv mai consistent 
decât a o asedia bibliografic sau a o pune sub microscop. 
Povestea e, faţă de argumentul logic, ceea ce e imaginea faţă 
de concept. E, ca şi imaginea, mai puţin explicită, dar mai 
cuprinzătoare. Ca „apariţie", ca „imagine", povestea e „feno- 
menală" (gr. phaino, „a apărea", „a se expune vederii", „a se 
arăta", „a iradia"), dar, pentru a prelua terminologia kan- 
tiană, „lucrul în sine" {numenul) nu e, în cazul naraţiunii, 
distinct şi opac faţă de modul lui de apariţie „pentru noi" 
( fenomenul ), ci e modul numenului de a se da pe faţă, de a 
intra în comunicare cu structura, potenţialul şi limitele înţe- 
legerii noastre. 

Gloria conceptului e proprietatea termenilor cu care lu- 
crează, univocitatea lor. Farmecul specific al poveştii rezultă 
din valorificarea unei subtile improprietăţi a desfăşurării şi 
alcătuirii ei (în sensul în care metafora, de pildă, implică 
o anumită „improprietate"), o improprietate de natură să 

excludă comentariul unilateral şi să încurajeze căutarea sub- 
textelor şi a conotaţiilor, transfemrile de sens, îndrăzneala 
hermeneutică. E de înţeles, în acest context, de ce Constan- 
tin Noica vorbea atât de des despre necesitatea ca filozofia 
să recupereze dimensiunea epicului şi de ce, în consecinţă, 
a încercat să reconstituie tezele unuia dintre cele mai difi- 
cile texte hegeliene {Fenomenologia spiritului), recurgând la 
stilistica naraţiunii {Povestiri despre om, 1980). De altfel, filo- 
zofia însăşi a fost pusă în situaţia de a admite masive dero- 
gări de la „spiritul de geometrie", atunci când a ajuns în 
preajma incomprehensibilului şi a inexprimabilului. Când 
construcţia logică, transparenţa intelectuală se dovedesc 
mai curând piedici ale cunoaşterii decât auxilii ale ei, meta- 
fora şi parabola sunt de rigoare: vezi miturile platoniciene 
(faimoasa „peşteră" din cartea a şaptea a Republicii) sau teoria 
plotiniană a „emanaţiei". Dar nici măcar ştiinţele, cu exi- 
genţa lor de rigoare, de expresie neechivocă, nu scapă de 
vertijul „derapajului" parabolic, când se decid să vorbească 
de „corpusculi şi unde", „găuri negre" ş.a.m.d. S-ar zice că, 
pe măsură ce te apropii de adevăr, cuvintele devin aproxi- 
mative, „litera" devine insuficientă. Se impune recuperarea 
„duhului", „improprietatea" cu multe chipuri a poveştii. 1 

1. Pentru tema „improprietăţii", cu numeroase exemple, mai ales 
din spaţiul literaturii, cf. Riidiger Zymner, Uneigentlichkeit. Studieri zu 
Semantik und Geschichte derParabel, Ferdinand Schoningh, Paderborn- 
Miinchen-Wien-Zurich, 1991. Pentru problema utilizării metaforei 
şi a parabolelor în filozofie, cf. Bernhard H. Taureck, Metaphern und 
Gleichnisse in der Philosophie. Versuch einer kritischen Ikonologie derPhi- 
losophie, Suhrkamp, Frankfurt am Main, 2004. Pentru tema parabolei 

N-aş vrea să se înţeleagă că intenţia rândurilor de mai 
sus e să depuncteze filozofia academică, tehnicile argumen- 
taţiei, logica discursului „ştiinţific". Nici că vrem să validăm 
„povestea" drept singura cale potrivită a apropierii de ade- 
văr. Nu toate poveştile sunt adevărate şi nu toate sunt un 
rezervor de înţelepciune. Există şi „poveşti" inventate pen- 
tru a eluda adevărul, pentm a distrage atenţia de la severi- 
tatea lui. Ceea ce ne-am propus a fost doar să sugerăm că 
adevărul nu se manifestă numai în ecuaţii şi teoreme, în 
reguli mecanice şi legi inflexibile, în silogisme şi afirmaţii 
stâncoase. Şi asta mai ales în spaţiul întrebărilor „ruseşti", 
cele care ne urmăresc, suveran, toată viaţa şi ne duc spre 
temeiuri din afara experienţei curente. Când suntem con- 
fruntaţi cu aceste întrebări, constatăm, stingheriţi, că trebuie 
să abordăm un „obiect" pentm care nu avem reprezentări 
de nici un fel, pentru care nici o referinţă „reală" nu e sută 
la sută plauzibilă. Ne trezim, astfel, într-o acută criză de 
înţelegere şi într-o supărătoare criză de limbaj. E momentul 
în care recursul la poveste, la metaforă, la analogie, la mit, 
la parabolă e inevitabil. Şi salutar. Pentru că - în formula- 
rea lui Marin Tarangul - în domeniul pe care marile între- 
bări îl subîntind „nu se poate intra direct, prin uşa din faţă, 
ci prin Sfântul Duh, care dă târcoale. Prin ocolire şi prin 
adieri". 


în ştiinţă, cf. Hans-Peter Diirr, Aucb die Wissenschaft spricbt nur in 
Gleicbnissen. Die neue Beziebung zwiscben Religion und Naturwissen- 
scbaften (Mariane Oesterreicher, ed.), Herder, Freiburg-Basel-Wien, 
2004. 

în cartea de faţă, va fi vorba despre poveştile spuse de 
Iisus (şi consemnate în Noul Testament), în efortul Lui de 
a-i familiariza pe cei din jur cu metabolismul „împărăţiei" 
Sale. „Sarcina" pe care şi-o asumă e imposibilă, aşadar e pe 
măsura divinităţii Sale: are de vorbit despre lucmri inevi- 
dente, dinaintea unui auditoriu pestriţ, „nespecializat" şi, 
în genere, neşcolit, are de oferit ajutor, fără să cadă în reţetă 
şi abuz doctrinar, şi are de dat nu doar materie de reflecţie, 
ci şi motivaţie de viaţă, suport existenţial. Strategia Lui este 
suspensia constantă a gata-fâcutului, a gata-gânditului, a 
„convingerilor" de lemn. E primul personaj din istoria cul- 
turii noastre care a atacat frontal ispita ideologiei şi care a 
reuşit să se ţină departe de orice „sedentarism" instituţional 
(o reuşită care n-a fost imitată de toţi urmaşii săi). 

M-am întrebat, evident, în ce măsură şi în ce fel ne pu- 
tem apropia astăzi de un corpus narativ alcătuit cu două 
mii de ani înaintea noastră. Şi mi-am răspuns recitind poves- 
tea rabinului Eisilc din Cracovia. în fond, textul evanghelic 
e departe de noi, iar lumea de azi e departe de lumea lui. 
Suntem sub podul de la Praga, unde nu e de găsit nici o 
comoară. Dar tocmai distanţa aceasta, care ne e dată cadou, 
face posibil parcursul întoarcerii şi al regăsirii. Suntem, cu 
alte cuvinte, suficient de departe pentru a recupera imedia- 
teţea textului, vecinătatea lui, căldura pe care a înmagazinat-o 
„după sobă", în timp ce noi l-am lăsat ascuns, tatonând prin 
Praga neliniştilor şi utopiilor noastre. 


I 

„DE CE LE VORBEŞTI 
ÎN PARABOLE?" 



Pentru a transmite ce avea de transmis, Iisus a ales ca 
mod de expunere vorbirea în parabole. Asta înseamnă că 
parabola I s-a părut, stmctural, în perfect acord cu El în- 
suşi, cu substanţa a ceea ce voia să transmită şi cu nivelul 
de receptivitate al ascultătorilor. Cu alte cuvinte, date fiind 
contextul în care vorbea, auditoriul vizat şi misiunea pe 
care o avea de îndeplinit, parabola I s-a impus drept proce- 
deul optim. De altfel, prin tot ce face şi prin tot ce spune, 
Iisus însuşi e, s-a spus, o „parabolă în act“ [ . Iar întrucât tema 

i. Cf. Robert Farrar Capon, Kingdom, Grace, Judgment: Paradox, 
Outrage, and Vindication in the Parables of Jesus, Eerdmans, Grand Ra- 
pids, Michigan/Cambridge, 2002, p. 1. De asemenea, Walter R Wea- 
ver, „Jesus as Parable", în James H. Charlesworth şi Walter R Weaver 
(eds), Earthing Christoloff.es. From Jesus’ Parables to Jesus the Parable, 
Trinity Press International, Valley Forge, Pennsylvannia, 1995, pp. 19- 
45, sau, din alt unghi, J .J. Vincent, „The parables of Jesus as Self- 
Revelation", în Studia Evangelica. Papers Presented to the International 
Congress on „The Four Gospels in 1957“ (congres ţinut la Christ Church, 
Oxford, în 1957), Kurt Aland, F.L. Cross, Jean Danielou, Harald 
Riesenfeld, W.C. van Unnik (eds), Akademie-Verlag, Berlin, 1959, 
pp. 79-99. Cf. şi Georg Baudler, Jesus im Spiegel seiner Gleichnisse : Der 
erzăhlerische Lebenswerkjesu, einZugangzum Glauben, Calwer, Stuttgart; 
Kosel, Miinchen, 1986, pp. 298-314. 

predilectă a discursului Său este împărăţia lui Dumnezeu, 
aşadar un domeniu care „nu e din lumea aceasta", mesajul 
hristic nu putea fi, cel puţin într-o primă etapă a propo- 
văduirii Sale, decât aluziv, încifrat, indirect. 

Lucmrile par clare. Şi totuşi, în toate Evangheliile sinop- 
tice, vine un moment în care ucenicii se arată nedumeriţi 
de decizia lui Iisus de a vorbi în parabole ( cf. Matei 13, 10; 
Marcu 4, 10 şi, într-o formă atenuată, cu referire la o sin- 
gură parabolă, Luca 8, 10). întrebarea ucenicilor („De ce le 
vorbeşti în parabole?") e oarecum neaşteptată într-o am- 
bianţă, cea iudaică, în care orice învăţător recurgea în mod 
curent la acest procedeu didactic. Iisus se înscria, folosin- 
du-se de parabole, într-o solidă tradiţie locală care, de altfel, 
a continuat să funcţioneze până foarte târziu, în plină mo- 
dernitate. 1 Traducătorii Septuagintei hotărâseră să redea prin 
„parabolă" un termen iudaic ( masai , pl. meşalim), bogat 
ilustrat în textele vetero-testamentare şi în lumea semitică 
în general. 2 Nu intrăm, acum, în problematica amplă a rapor- 

1. E destul să amintim cazul hasidismului sau personalitatea 
rabinului Ya’aqov ben Wolf Kranz (1741-1804), cunoscut ca Dubno 
Maggid, despre care se spune că nu vorbea decât în parabole. (Cf. 
Herman A. Glatt, He Spoke in Parables: The Life and Works of the 
Dubno Maggid,]ay Bithmar Publication, New York, 1957). 

2. Pentm utilizarea termenului în lumea semitică, cf Otto Eifieldt, 
Der Mascbal im Alten Testament, Alfred Topelmann, Giessen, 1913, 
Maxime Hermaniuk C.SS.R., La Parabole evangelique. Enquete exe- 
getique et critique, Biblioteca Alfonsiana, Louvain, Desclee de Brouwer, 
Paris, 1947, pp. 62-189. Cf, de asemenea, C. Thoma, S. Lauer, E. Hans- 
peter, Die Gleichnisse der Rabbinen, Erster Teii: Pesiqta deRavKahana (PesK). 
Einleitung Ubersetzung Parallelen, Kommentar, Texte, „Judaica et Chris- 
tiana", 10, P. Lang, Bern etc., 1986, şi H.N. Bialik, Y.H. Rawnitzki 

turilor dintre parabolele Vechiului Testament, cele rabinice 
şi cele ale Noului Testament . * 1 Fapt este că întrebarea cu 
privire la rostul parabolelor în discursul sapienţial al lui Iisus 
ar avea sens mai degrabă într-un mediu neevreiesc, nefa- 
miliarizat cu deprinderile pedagogice ale evreităţii. De unde 
şi presupunerea unor exegeţi că, în pasajele amintite, avem 
de-a face fie cu programul „universalist" al evangheliştilor, 
fie cu pasaje adăugate, lămuritor, de Biserica timpurie. 


(eds), The BookofLegends. Seferha-Aggadah: Legends from the Talmud 
and Midrash, Schocken Books, New York, 1992. 

1. Cf. supra, pp. 13-14. Deocamdată, semnalăm câteva lucrări de 
referinţă: Paul WJ. Fiebig, Altjudische Gleichnisse und die Gleichnisse 
Jesu, ed. cit.; Paul WJ. Fiebig, Die Gleichnisreden Jesu im Lichte der 
rabbinischen Gleichnisse des neu-testamendichen Zeitalters, J.C.B. Mohr 
(Paul Siebedt), Tiibingen, 1912; C. Westermann, Vergleiche und Gleichnisse 
im Alten und Neuen Testament , „Calwer theologische Monographien", 
14, Calwer Verlag, Stuttgart, 1984; P. Dschulnigg, Rabbinische Gleichnisse 
und das Neue Testament. Die Gleichnisse der PesK im Vergleich mit den 

Gleiclmissen Jesu und dem Neuen Testament, „Judaica et Christiana", 
12, P. Lang, Bern etc. 1988; Clemens Thoma, Michael Wyschogrod 
(eds), Parable and Stoiy in Judaism and Christianity, A Stimulus Book, 
Paulist Press, New York, Mahwah, 1989 (mai ales studiul lui Lawrence 
Boadt, C.S.P. de la pp. 159-181), şi, mai nou, Catherine Hezser, „Rabbi- 
nische Gleichnisse und ihre Vergleichbarkeit mit neutestamentlichen 
Gleichnisse 11 , în Ruben Zimmermann, Gabi Kem (eds), Hermeneutik 
der Gleichnisse Jesu. Methodische Neuansătze zum Verstehen urchristlicher 
Parabeltexte, Mohr Siebeclt, Tiibingen, 2008. 



I 

Un „scandal teologic “? 


Cu mult mai surprinzător, însă, decât întrebarea uce- 
nicilor sună răspunsul lui Iisus. în versiunea cea mai radi- 
cală, el apare la Marcu (4, 11—12) : „Şi El le-a zis: Vouă vă 
este dat să cunoaşteţi tainele împărăţiei lui Dumnezeu, 
dar celor din afară toate li se fac în parabole, ca privind să 
privească şi să nu vadă şi auzind să audă şi să nu înţeleagă, 
ca nu cumva să-şi revină şi să li se ierte." 1 lată şi versiunea, 
mai concisă, a lui Luca (8, 10): „Iar El a zis: Vouă vă este 
dat să cunoaşteţi tainele împărăţiei lui Dumnezeu; dar 
celorlalţi, în parabole, ca văzând să nu vadă şi auzind să 
nu înţeleagă." O versiune mai complexă şi mai nuanţată 
găsim la Matei (13, n-17): „Iar El, răspunzând, le-a zis: 
Pentru că vouă vi s-a dat să cunoaşteţi tainele împărăţiei 
cemrilor, dar acelora nu li s-a dat. Căci celui ce are i se va 
da şi-i va prisosi, dar de la cel ce nu are se va lua şi ceea ce 
are. De aceea le vorbesc în parabole, că ei văd fără să vadă 

1. Pentru citatele din Noul Testament, am folosit, în majoritatea 
cazurilor, versiunea Bartolomeu Valeriu Anania, ediţia a doua revă- 
zută şi îmbunătăţită, Editura Institutului Biblic şi de Misiune al Bi- 
sericii Ortodoxe Române, Bucureşti, 1995. Când am recurs la alte 
versiuni, am făcut, ad locum, precizările necesare. 

şi aud fără să audă şi nici să înţeleagă. Şi se plineşte cu ei 
proorocia lui Isaia: Cu auzul veţi auzi, dar nu veţi înţe- 
lege, şi cu privirea veţi privi, dar nu veţi vedea. Căci inima 
acestui popor s-a împietrit şi urechile lor greu aud şi ochii 
lor s-au închis, ca nu cumva cu ochii să vadă şi cu urechile 
să audă şi cu inima să înţeleagă şi să-şi revină şi Eu să-i vin- 
dec. Dar fericiţi sunt ochii voştri că văd şi urechile voastre 
că aud. Că adevăr vă grăiesc: mulţi prooroci şi drepţi au 
dorit să vadă ce vedeţi voi şi n-au văzut, şi să audă ceea ce 
auziţi voi şi n-au auzit. “ 

Substanţa explicită a răspunsului hristic e de natură să 
provoace serioase probleme de înţelegere. Rezultă că, pen- 
tru Iisus, „publicul" se împarte în două: pe de o parte, apro- 
piaţii, cei din preajmă, adepţii şi, pe de alta, „cei din afară", 
„ceilalţi", mulţimea amorfă a Israelului. Cei dintâi au acces 
la adevăruri care celorlalţi le sunt ascunse. Parabolele sunt 
răbdător explicate ucenicilor, în vreme ce, pentm restul po- 
porului, ele rămân opace, ca nişte voaluri întunecate, ca 
un cifru fără cheie. (Marcu 4, 34: „Iar fără parabolă nu le 
grăia; însă ucenicilor Săi le lămurea pe toate între El şi ei.“) 
Acest comportament discriminatoriu 1 are drept motivaţie 
obtuzitatea, exterioritatea culpabilă a massei israelite. încă 
de pe vremea lui Isaia (6, 9-10, citat în textul lui Matei), ea a 
avut inima împietrită: a fost insensibilă la evidenţe, a tratat 
cu indiferenţă apelul divin, s-a arătat incapabilă să primească 
ce i se oferea. Pedeapsa vine de la sine. în loc să fie instruite 

1. De care ucenicii înşişi îşi dau seama, de vreme ce întreabă, cu 
Petru (Luca 12, 41): „Parabola aceasta o spui pentru noi, sau şi pen- 
tru toţi?" 

pe şleau, în loc să fie ajutate să înţeleagă, mulţimile inerte vor 
fi condamnate la perplexitate: vor auzi parabole obscure, 
vor fi constrânse la blocaj spiritual. în vreme ce ucenicii 
vor căpăta parabole limpezi, gata descifrate, „cei din afară" 
vor căpăta enigme insolubile. 

La o primă analiză, decizia „elitistă" a lui Iisus e smin- 
titoare. Ea pare să contrazică nu numai uzul tradiţional al 
parabolei (a) şi stilul hristic în genere (b), dar şi o sume- 
denie de alte texte din cuprinsul Evangheliilor (c). 

a. în mod tradiţional, discursul iudaic recurgea la para- 
bole pentm a clarifica o idee sau un text. Parabola era, aşa- 
dar, o procedură simplficatoare: ea îşi propunea, de regulă, să 
reducă, printr-o ilustraţie la îndemână, printr-o comparaţie 
intuitivă, obscuritatea sau subtilitatea greu abordabilă a 
unui pasaj scripturar. Iisus pare hotărât să procedeze exact 
pe dos: el vrea să complice lucrurile, până la ininteligibil. 
Nu să aducă adevărul la nivel „popular", accesibil oricui, ci, 
dimpotrivă, să-l camufleze, să-l sustragă percepţiei comune. 
S-ar spune, cu alte cuvinte, că în vreme ce rabinii se folo- 
seau de parabole ca să lumineze zonele întunecoase ale 
mesajului lor, Iisus le foloseşte pentm a obtura lumina, pen- 
tm a întreţine o atmosferă de clar-obscur. El nu vrea - insistă 
Robert Farrar Capon - să dea satisfacţie ascultătorilor prin- 
tr-o limpezime sporită, ci, mai curând, să le atragă atenţia 
asupra modului nesatisfâcător în care înţeleg şi explică lu- 
crurile în mod curent . 1 „N-aţi înţeles? - pare să-şi întrebe 


1. R.F. Capon, op. cit., p. 5. 

hermeneutul rabinic interlocutorii. „Atunci hai să vă spun 
o poveste lămuritoare!" „Credeţi că aţi înţeles?" - sună, 
dimpotrivă, socratic, întrebarea lui Iisus. „Atunci am să vă 
spun o poveste. Veţi vedea că n-aţi înţeles cum trebuie." 

Nu trebuie să abuzăm, însă, de acest contrast. Mai întâi, 
nu toate parabolele Israelului sunt explicite. Un exemplu 
caracteristic este pasajul din Ezechiel (17, 1-10) despre cei 
doi vulturi şi viţa născută din cedrul Libanului. Avem de a 
face cu o parabolă care, în sine, nu e de loc transparentă, 
ceea ce face necesară o explicaţie suplimentară (17, 11-16). 
E adevărat că, în general, parabolele semite includ o stra- 
tegie divulgativă, dar dimensiunea „enigmă" e şi ea pre- 
zentă adesea, fie de la bun început, cum susţin exegeţi ca 
C.A. Bugge, P. Lagrange, sau P. Fonclc, fie într-o etapă târ- 
zie, cea a literaturii deuterocanonice, cum susţin alţii (A. 
Julicher, A. Loisy) 1 . Prin urmare, Iisus nu contrazice întru 
totul pedagogia ambianţei în care se mişcă, deşi pune un 
accent în plus pe indescifrabilul voit al parabolelor, când 
acestea se adresează celor „din afară". „Originalitatea" hris- 
tică - în raport cu exerciţiile parabolice ale conaţionalilor 
săi - e de alt tip. E drept, unii o contestă fără ezitare, decla- 
rând că forma parabolei a fost creată de înţelepţii Israelului 
înainte de Iisus, astfel încât Lui nu I-a rămas decât să dez- 
volte un tipar deja existent. 2 Contează însă despre ce parabole 
israelite vorbim. Cele veterotestamentare - preponderent 
exegetice - sunt în mod clar diferite de parabolele hristice, 

1. Pentru detalii, cf. Maxime Hermaniuk, op. cit., pp. 120 şi urm. 

2. David Flusser,/fwwA Sources in Early Christianity, mod Books, 
Tel Aviv, 1989, p. 66. 

mai directe, nelivreşti, manevrând materia primă a vieţii 
cotidiene. Asemănări se pot stabili, mai degrabă, cu para- 
bolele rabinice, care însă devin curente abia după anul 
70 d. Hr., ceea ce îi determină pe unii cercetători să afirme 
că Iisus e cel dintâi mare utilizator de parabole şi că „para- 
bolele Sale sunt în mod evident diferite de orice alte nara- 
ţiuni cunoscute în Antichitatea elenistică şi greco-romană, 
inclusiv de parabolele rabinice" 1 . „Originalitatea" lui Iisus se 
poate, aşadar, susţine, dar ea nu constă în cultivarea parabo- 
lei ca logos skoteinos, ca vorbire „obscură". Parabola coche- 
tează, pretutindeni, cu un anumit coeficient de mister. 2 

b. O altă categorie de comentatori observă că disjunc- 
ţia drastică proclamată de Iisus între apropiaţii săi şi „cei 
din afară" contravine net stilului hristic în genere. Traseul 

1. James Breech,/««r and Postmodernism, Fortress Press, Minnea- 
polis, 1989, pp. 24-25. Pentm detalii, cf. Arland J. Hultgren, The Pa- 
rables of Jesus. A Commentary , Eerdmans, Grand Rapids, Michigan/ 
Cambridge, 2002, pp. 5-11. Hultgren propune o definiţie, în şase 
puncte, a unicităţii parabolelor hristice: 1. Modul direct de a angaja 
participarea auditoriului, 2. Caracterul nelivresc, 3. Legătura cu expe- 
rienţa cotidiană, 4. Dimensiunea teologică, dar fără abuz de abstrac- 
ţiuni, 5. Recursul la elementul surpriză, la comportamentul atipic, 
imprevizibil, 6 . Dozajul fără precedent între tradiţia sapienţială iu- 
daică şi tradiţia eshatologică. 

2. Cf. teza lui Frank Kermode, după care orice tip de narativitate 
implică o anumită componentă de opacitate ( The Genesis ofSecrecy. 
On the Interpretation of Narrative , Harvard University Press, Cam- 
bridge, Massachusetts, 1979, p. 25). Cf. Şi Yuri Lotman: „Non-under- 
standing, incomplete understanding, or misunderstanding are not 
side-products of the exchange of information, but belong to its very 
essence" („The Sign Mechanism of Culture", în Semiotica , nr. 12, 1974, 
p. 302. Ii mulţumesc lui Albrecht Koschorke pentru această trimitere. 

lumesc al Mântuitorului nu e unul al excluziunii, nu cul- 
tivă, programatic, excomunicarea. Iisus are o misiune de tip 
universal şi, ca atare, se adresează, fără discriminare, tutu- 
ror. Raporturile lui cu mulţimea nu sunt, de regulă, mar- 
cate de antagonism. Dimpotrivă. Mulţimea, până în preziua 
sacrificării Sale, îl simpatizează, îl ascultă, îl urmează. Iar 
El i se dămieşte fără ezitare: o instruieşte, o hrăneşte, o entu- 
ziasmează prin miracole şi vindecări spectaculoase. Iisus 
nu refuză nimănui binele pe care îl poate face. Iar „benefi- 
ciarii" sunt, întotdeauna, recunoscători. De altfel, chiar în 
Evanghelia după Marcu, locurile în care e vorba de exce- 
lenta întâlnire a lui Iisus cu „poporul" abundă. După vin- 
decările din Capernaum, „toată cetatea era adunată la uşă“ 
(i, 33: uşa casei lui Simon, în care se afla Tămăduitorul). 
„Toţi Te caută", îi spun ucenicii (1, 37). „Şi s-au adunat atât 
de mulţi, încât nu mai era loc nici înaintea uşii" (2, 2): para- 
liticul a trebuit să fie adus în casă prin acoperişul spart, „din 
pricina mulţimii" (2, 4). „Toţi erau uimiţi şi-L slăveau pe 
Dumnezeu zicând: Asemenea lucruri niciodată n-am văzut" 
(2, 12). Mulţimea e din ce în ce mai năvalnică în zelul ei de 
a -1 însoţi pe Iisus (3, 7, 10). „Se călcau unii pe alţii" spune şi 
Luca (12, 1). Dar să ne întoarcem la Marcu: oamenii vin 
„din Galileea şi din Iudeea şi din Ierusalim şi din Idumeea 
şi de dincolo de Iordan şi dimprejurul Tirului şi al Sido- 
nului" (3, 7-8). Micul grup din jurul învăţătorului nu mai 
apucă nici să mănânce din cauza îmbulzelii (3, 20), iar pentru 
a reuşi să propovăduiască, Iisus se desprinde de adulatori şi 
urcă într-o luntre, de unde le vorbeşte celor de pe mal (4, 1). 
După Schimbarea la Faţă, mulţimea „freamătă" şi „aleargă 

să I se închine" (9, 14-15). Arhiereii şi cărturarii nu îndrăz- 
nesc să se atingă de Cel pe care -1 resimţeau drept duşman, 
tocmai datorită admiraţiei masive pe care i-o arătau cei 
mulţi (11, 18, sau 12, 12). La rândul Lui, Iisus e plin de com- 
pasiune: „Milă îmi este de mulţime, că trei zile sunt de 
când aşteaptă lângă Mine şi n-au ce să mănânce" (8, 2). în 
sfârşit, în modul cel mai neechivoc cu putinţă, pasajul 10, 
1 pare anume făcut spre a contrazice textul de la 4, n-12: 
. .şi mulţimile s-au adunat iarăşi la El şi El iarăşi le învăţa, 
după cum îi era obiceiul". 1 Instruirea mulţimilor e, aşadar, 
pentru Iisus, o ocupaţie constantă, devenită obişnuinţă. 
Auditoriul Lui e, prin definiţie, atotcuprinzător: „Veniţi la 
mine toţi..." (Matei 11, 28). Cum putea, deci, „cel blând şi 
smerit cu inima" (Matei 11, 29), Cel care „n-a venit să ju- 
dece lumea" (Ioan 12, 47) să afişeze un program al pedep- 
sei definitive, al departajării nemiloase între ascultătorii 
Săi? Răspunsul pe care 1-1 atribuie Evanghelia după Marcu 
(4, 11-12) e de o neplauzibilă cruzime, dacă nu „scandalos 
din punct de vedere teologic" 2 . „E absurd" - spune T.W. 
Manşon 3 . Dacă scopul lui Iisus era să obtureze, în rându- 
rile majorităţii, înţelegerea, căinţa, iertarea, n-ar fi fost mai 

1. Pentru comentarii la toate pasajele citate, ţ/ - Hermaniuk, op. cit., 
pp. 304-307. 

2. Expresia îi aparţine lui John C. Meagher, „Clumsy Constmction 
in Mark’s Gospel. A Critique of Form and Redaktionsgeschichte", 
în Toronto Studies in Theology, nr. 121, 1979, citat după A.J. Hultgren, 
op. cit., p. 460. 

3. T.W. Manşon, The Teachingofjesus. Studies in Its Form and Con- 
tent, Cambridge University Press, 1935, p. 76, apudWxAt'gre.n, op. cit., 
p. 458. 

logic să tacă pur şi simplu? De ce, totuşi, pierde timpul cu 
poveşti sibilinice, impenetrabile? 

Să nu trecem, însă, mai departe, fără să atragem atenţia 
asupra unor nuanţe ale discursului hristic, care nu îngăduie 
concluzii liniare. Iisus nu e un animator popular euforic. 
Iubirea lui pentru cei mulţi nu e o formă de idolatrie şi nu 
propune o lâncedă doctrină populistă. învăţătorul nu e dis- 
pus să-şi menajeze, necondiţionat, învăţăceii şi, când e cazul, 
ştie să devină ameninţător. E curios că această dimensiune 
a retoricii Sale nu se manifestă, aşa cum ne-am aştepta, în 
versiunea evanghelică a lui Marcu. Dar ea e vădită la Matei 
(ii, 20-23) Şi l a Luca (10, 13-15), atunci când Iisus profetizează 
mustrător la adresa păcătoşilor din Horazin, Betsaida şi 
Capernaum, adică tocmai din cetăţile în care nu făcuse eco- 
nomie de minuni. Semne de exasperare apar, totuşi, şi la 
Marcu: „O, neam necredincios, până când voi fi cu voi? 
Până când vă voi răbda?“ (9, 19). Sau la Luca: „...dacă nu 
vă veţi pocăi, toţi veţi pieri la fel“ (13, 5). Concluzie (provi- 
zorie): răspunsul abrupt al lui Iisus la întrebarea discipolilor 
despre rostul vorbirii în parabole e greu de domesticit her- 
meneutic: Mântuitorul nu poate vocifera ca un înger exter- 
minator, dar nu e nici un predicator „soft, un distribuitor 
neglijent de indulgenţe. Trebuie să aibă motive solide, pen- 
tru a arbora, în ciuda inimii Sale atotiubitoare, gesticulaţia 
excluziunii. 

c. Textele evanghelice ridică însă şi alte obstacole în 
calea unei analize coerente a răspunsului hristic. Mai întâi, 
e limpede că Iisus nu le vorbeşte în parabole doar „celor din 
afară“. O sumedenie de parabole se adresează ucenicilor, 

altele vrăjmaşilor (arhierei, cărturari etc.), altele mulţimii în 
sens larg. Altele, în sfârşit, sunt rostite dinaintea unui audi- 
toriu amestecat, în care se regăsesc toate cele trei categorii. 
E adevărat că ucenicii beneficiază, îndeobşte, şi de tâlcuiri 
amănunţite din partea învăţătorului, dar nu se poate spune 
că, datorită calităţii lor speciale, ei sunt scutiţi de limbajul 
parabolic care trebuie să-i descurajeze pe „neiniţiaţi". Apoi, 
trebuie să ne întrebăm cine sunt, în fond, „cei din afară" şi 
cei din preajmă şi cât de limpede e deosebirea de perspi- 
cacitate dintre ei. Sunt „cei din afară" opozanţii lui Iisus, 
sau, alături de ei, şi mulţimile opace, indiferente sau inca- 
pabile să treacă dincolo de gata-făcutul unei înţelepciuni 
convenţionale? Din texte, rezultă că gmpul „refuzaţilor" îi 
include, de-a valma, pe toţi cei care nu fac parte din cercul 
celor „ce erau pe lângă El, împreună cu cei doisprezece" 
(Marcu 4, 10). Pe de altă parte, o anumită departajare există 
şi printre „cei dinăuntru". în capitolul 13 din Evanghelia 
după Marcu, aflăm că anumite taine legate de venirea finală 
a Fiului Omului sunt împărtăşite doar lui Petru, Iacob, Ioan 
şi Andrei, care L-au întrebat „numai ei între ei" (13, 3) 1 . Pen- 
tru Schimbarea la Faţă, Iisus îi alege drept martori doar pe 
Petru, Iacob şi Ioan (Matei 17, 1). Sunt ceilalţi ucenici „în 
afară"? O ultimă problemă: s-ar zice că, spre deosebire de 
vrăjmaşi şi de plebea păcătoasă, ucenicii au darul înţelegerii. 
Lor „li s-a dat să cunoască" mistere inaccesibile, în vreme 
ce restul ascultătorilor „privesc fără să vadă, şi aud fără să 
priceapă". în realitate, lucmrile nu stau întotdeauna aşa: 


1. Cf. Hermaniuk, op. cit., pp. 321-322, şi Hultgren, op. cit., p. 455. 

în mai multe locuri din Evanghelie, Iisus e silit să con- 
state, nu fără o urmă de exasperare, că discipolii săi pot fi 
la fel de obtuzi ca şi „cei din afară" 1 . Apropiaţii par să nu 
înţeleagă, de pildă, Parabola semănătorului: „Nu pricepeţi 
parabola aceasta? Atunci cum veţi înţelege toate parabolele?" 
(Marcu 4, 13). „Aşadar şi voi sunteţi tot atât de nepricepuţi?" 
(Marcu 7, 18). „Inima împietrită" despre care vorbea Isaia 
pare să fi devenit, dintr-odată, şi atributul „ezotericilor": 
„...nimic nu pricepuseră din minunea pâinilor, deoarece 
inima lor era împietrită" (Marcu 6, 52). „încă nu înţelegeţi, 
nici nu pricepeţi? Atât de împietrită vă este inima? Ochi 
aveţi şi nu vedeţi, urechi aveţi şi nu auziţi." (Marcu 8, 17-18). 
Cu atât mai puţin sunt pregătiţi apostolii să înţeleagă pro- 
feţia - oricât de explicită - a învăţătorului lor, cu privire 
la apropiata Sa moarte şi înviere: „Dar ei n-au priceput 
nimic din acestea; că ascuns era cuvântul acesta pentm ei 
şi nu înţelegeau cele spuse" (Luca 18, 34). Invers, „cei din 
afară" pricep uneori foarte bine despre ce este vorba: după 
ce aud Parabola lucrătorilor nevrednici ai viei (Marcu 12, 
1-9), arhiereii, cărturarii şi bătrânii cetăţii ştiu perfect că ea 
fusese rostită „împotriva lor" (Marcu 12, 12). 

Exegeza dintotdeauna a avut, deci, multiple îndreptăţiri 
să privească pasajul de la Marcu 4, n-12 cu un sentiment 
de frustrare. S-au căutat, asiduu, soluţii filologice, istorice 
şi dogmatice care să facă suportabilă teologic duritatea lui 
Iisus faţă de cei care nu merită decât parabole... Vorbeşte 

1. Marcu pare să spună că „parabolele consemnează incapacitatea 
tuturor (s.m. - A.P.) de a le pătrunde sensul". {Cf. Kermode, op. cit., 
p. 27.) Cf. şi p. 45: „...nu suntem niciodată înăuntru..." 

Iisus numai pentru câţiva aleşi? Este creştineşte admisibil 
să-i ţii la distanţă pe cei care nu fac parte din anturajul tău 
imediat? E opacitatea discipolilor tolerabilă, în vreme ce 
opacitatea massei e ireversibil vinovată? Şi dacă unii sunt 
condamnaţi din plecare să nu priceapă şi să nu fie iertaţi, 
avem de-a face cumva, în acest pasaj, cu un argument în 
favoarea predestinării ? 1 

în efortul de a lămuri un text atât de pretenţios, filo- 
logii au ales, cum fac adesea, soluţia cea mai tranşantă: 
textul e atât de ciudat, încât el trebuie, pur şi simplu, pus 
la îndoială. E probabil inautentic. E o intercalare (acciden- 
tală sau voită), un adaos inoportun (al lui Marcu sau al 
altora de după el). Mai ales când iau în discuţie lucrări 
vechi, grămăticii preferă, în mod spontan, să se îndoiască 
mai curând de istoricitatea textului decât de propria iste- 
ţime. în felul acesta, problema se rezolvă rapid şi definitiv. 
Dar aplombul strict filologic e preluat, din păcate, de mulţi, 
foarte respectabili, universitari şi teologi, de la A. Jiilicher, 
W. Bousset, R. Otto şi A. Loisy, la Montefiori, Lowrie, B.T. 
D. Smith ş.a . 2 Pentm ei, textul e implauzibil ca discurs hris- 
tic. Şi e implauzibil din cauza conjuncţiei greceşti hina (ca 
să, pentm ca), o conjuncţie care introduce, aşadar, o propo- 
ziţie finală, rezultat al unei intenţii clare. Şi la Marcu, şi la 

1. Cf. Albert Schweitzer, Gescbicbte der Leben-Jesu-Forschung: zweite, 
neu bearbeitete und vermehrte Auflage des Werkes „Von Reimarus zu 
Wrede“, J.C.B. Mohr, Tubingen, 1913, pp. 400 şi urm., apud Dr. Max 
Meinertz, Die Gleichnisse Jesu, Aschendorffsche Verlagsbuchhandlung, 
Miinster (Westphalen), 1948, p. 83, n. 4. 

2. Pentru detalii şi bibliografie, cf. Hermaniuk, op. cit., pp. n-13. 

Luca, folosirea acestei conjuncţii probează scopul pe care 
şi-l asumă Iisus când vorbeşte „celor din afară“ în parabole: 
ei trebuie împiedicaţi să înţeleagă. Or, acest scop e cu totul 
străin predicaţiei şi misiunii hristice în genere. Ergo, textul 
e suspect. Există şi tentativa de a pune un semn de între- 
bare nu asupra textului, ci asupra traducerii lui. S-au iden- 
tificat locuri, în scrierile de limbă greacă (la Epictet, la Sf. Ioan 
Gură de Aur şi la mulţi alţii), în care hina are sens cauzal: 
nu înseamnă „ca să“, „pentru ca“, ci „pentru că“, „deoarece". 
Mai mult: M. Pernod, într-un studiu din 1927 despre limba 
Evangheliilor, se străduieşte să semnaleze în chiar textul 
Noului Testament (în Apocalipsă, de pildă, la 14, 13; 16, 15 
sau 22, 14) utilizări cauzale ale conjuncţiei 1 . în sprijinul unei 
asemenea interpretări, vine înlocuirea lui hina cu hoţi, în 
versiunea lui Matei. Hoţi introduce, în mod cert, o explica- 
ţie de tip cauzal: „. . .le vorbesc în parabole, că ei văd fără să 
vadă. . .“ Justiţiarul penalizator din Marcu şi Luca (acceptat 
ca atare în comentariile lui Augustin şi Toma dAquino) 
devine, la Matei, mai curând un orator milostiv: El atenu- 
ează, prin parabole, lumina orbitoare a adevămlui Său, aşa 
încât auditorii nepregătiţi să nu se smintească sau, admi- 
ţând că ar pricepe spusele Sale, să nu se comporte recalci- 
trant şi să adauge, în felul acesta, obtuzităţii iniţiale, păcatul 
blasfemiei. Pe scurt, unei evidenţe care orbeşte, Iisus îi pre- 
feră, când e vorba de neiniţiaţi, o semiobscuritate, o inevi- 
denţă care să stimuleze aşteptarea luminii şi s-o pregătească. 2 

1. Cf. Hermaniuk, op. cit., pp. 312-316. 

2. S-a putut chiar spune că, deşi cei din afară nu au acces direct 
la „taină", parabolele se străduiesc să le ofere cel mai bun substitut 
posibil al ei ( Cf. Frank Kermode, op. cit., p. 149, n. 4). 


4i 


„DE CE LE VORBEŞTI ÎN PARABOLE?" 

E ipoteza cu care lucrează teologi de mare anvergură, în frun- 
te cu Sf. Ioan Gură de Aur (sau, dintre moderni, P. Lagrange). 
Dacă totuşi acceptăm sensul final al lui bina, rămâne să 
insistăm asupra echivalării lui mepote cu „dacă nu“ (în loc 
de „ca nu cumva"), şi atunci, dintr-odată, textul oferit de 
Marcu la 4, 11-12 devine „rezonabil". Iată- 1 , în traducerea 
propusă de Joachim Jeremias: „Vouă vă este dat să cunoaş- 
teţi tainele împărăţiei lui Dumnezeu, dar pentru cei din 
afară totul este obscur, pentru ca ei (precum este scris), 
uitându-se să nu vadă şi auzind să nu înţeleagă, dacă nu se 
vor întoarce şi Dumnezeu îi va ierta." 1 Aşadar, vorbirea în 
parabole îngreunează, într-o primă etapă, înţelegerea, dar 
nu exclude iertarea finală a lui Dumnezeu, cu condiţia ca 
„exotericii" să se dea pe brazdă, să-şi depăşească blocajul, 
să-şi recapete perspicacitatea, întorcându-se la Dumnezeu. 
Netransparenţa parabolelor este o probă. Cei care o trec 
sunt recuperaţi 2 . 

Pentru a înţelege răspunsul neobişnuit (la prima vedere) 
pe care Iisus îl dă ucenicilor Săi la întrebarea „De ce le vor- 
beşti în parabole?", vom încerca o altă cale decât cele inven- 
tariate mai sus. Mai întâi, nu ne vom îngădui să punem în 
discuţie autenticitatea textului analizat. Nu putem rescrie 
Evanghelia, pentru a o aduce la nivelul „dinţilor de lapte" 

1. Cf. Joachim Jeremias, Parabolele lui Iisus, traducere din limba 
engleză de P.S. Calinic Dumitriu, pr. prof. dr. Vasile Mihoc şi dr. 
Ştefan Matei, Anastasia, Bucureşti, 2000, p. 15. 

2. Un argument în favoarea versiunii lui Jeremias e şi textul din 
Isaia pe care îl citează Iisus. Parcurs până la ultimul verset, el lasă 
loc pentru speranţă: după nimicirea totală a Israelului, „o sămânţă 
sfântă se va naşte iarăşi din poporul acesta 11 (Isaia 6, 13). 


42 PARABOLELE LUI IISUS 

ai înţelepciunii curente. Dacă luăm în serios caracterul reve- 
lat al textelor sacre - ceea ce e un minim gest de politeţe 
când ne aplecăm asupra lor, căci acordă credit modului 
lor de constituire şi respectă intenţia difuzării lor atunci 
ne vom abţine să începem dialogul cu o suspiciune de 
principiu. Textul trebuie luat drept ceea ce este şi trebuie 
înţeles aţa cum este. Marcu 4, n-12 şi versiunile paralele din 
Matei şi Luca vor să spună exact ceea ce spun, chiar dacă 
asta contrazice deprinderile noastre mentale, culturale şi 
sufleteşti. Iisus afirmă, deci, că vorbeşte în parabole, mai 
ales celor care nu fac parte din familia lui spirituală, pentru 
a amenda, de la bun început, orice tentativă de comprehen- 
siune facilă, orice „împietrire" cognitivă, orice „rezistenţă" 
inerţială a minţii şi a sensibilităţii. El nu oferă, acolo unde 
ceea ce oferă nu e primit sau măcar aşteptat. Nu dă, fără o 
garanţie de receptivitate. Şi asta nu pentru că face calcule 
negustoreşti, nu pentru că refuză să investească fără profit, 
ci pentru că ştie că ceea ce are de oferit nu are nici o va- 
loare dacă nu răspunde unor nevoi şi întrebări vii. Iisus nu 
e „disponibil" decât când întâlneşte, în oglindă, o disponibi- 
litate simetrică. „Cruzimea" răspunsului Său e, prin urmare, 
ea însăşi o parabolă. Ea deschide o serie de alte parabole 
care, laolaltă, ar putea constitui o analitică a receptivităţii. 
Fractura dintre „adepţi" şi „cei din afară" nu e decalajul din- 
tre „iniţiaţi" şi „neiniţiaţi", ci deosebirea dintre ascultătorii 
disponibili şi cei indisponibili. 

A doua teză pe care o susţinem (după aceea a autenti- 
cităţii textului) este că pasajul de care ne ocupăm e departe 

de a fî solitar în economia Evangheliilor. Iisus e „crud" sau, 
în orice caz, dur şi în alte locuri din Noul Testament. Să 
luăm, de pildă, bine-cunoscutul pasaj de la Matei 7, 6: „Nu 
daţi cele sfinte câinilor, nici nu amncaţi mărgăritarele voas- 
tre înaintea porcilor, ca nu cumva să le calce în picioare şi, 
întorcându-se, să vă sfâşie." în spaţiul biblic, şi câinii, şi 
porcii au o conotaţie negativă, ofensatoare. 1 Fie că sunt 
asociaţi cu necredincioşii, cu cei de altă credinţă sau cu o 
impuritate generică, ei sunt „exteriori" valorilor consacrate. 2 
Textul atrage atenţia asupra unei inadecvări de fond între 
cel care oferă (şi ceea ce oferă) şi cel care primeşte. „A da" 
nu e, în orice condiţii, o specie a generozităţii. Poţi da ceva 
care e incompatibil cu natura, nevoile, limitele şi habitu- 
dinile receptorului, caz în care oferta nu e doar deplasată, 
ci direct primejdioasă pentru ambele părţi. Nu dai câinilor 
fân, măgarului oase şi broaştei apă. 3 La fel, nu dai soluţii 
celor care cred că le au şi dispreţuiesc, în consecinţă, pro- 
punerea ta. Orice învăţător înţelept îşi va alege cu grijă 
învăţăceii, iar excluderea celor neaveniţi nu e decât în apa- 
renţă un act de cmzime sau de exclusivism arbitrar. Exemple 

1. Cf. Christian Muncii, în Ruben Zimmermann (ed.), Kompen- 
dium der Gleichnisse Jesu, Giitersloher Verlagshaus, Giitersloh, p. 401. 

2. Exegeţii observă că termenul grecesc pentru „câine" este aici 
kyon, desemnând, în genere, câinii fără stăpân, cei „din afara" casei 
(< cf. şi Luca 16, 21). Câinelui „domestic" i se spune kynarion ( cf. Matei 
15, 2 6, unde Iisus, la sugestia femeii cananeence, acceptă că asemenea 
câini se pot hrăni cu firimiturile căzute de la masa copiilor casei). 

3. O analiză pedantă a acestor tipuri de inadecvare, la H. von 
Lips, „Schweine futtert man, Hunde nicht - ein Versuch, das Rătsel 
von Matthăus 7,6 zu losen", în Zeitschrift fur die Neutestamentliche 
Wissenschaft, nr. 79, 1988, pp. 165-186. 

de „sfântă mânie" divină apar şi în alte parabole (Parabola 
nunţii fiului de împărat, de pildă, sau cea a lucrătorilor ne- 
vrednici ai viei, de care ne vom ocupa mai jos). 1 

Există, prin urmare, o serie de texte, în litera cărora „creş- 
tinismul" lui Iisus poate părea unui cititor convenţional 
„necreştinesc". Asta pentru că ne-am obişnuit cu imaginea 
unui creştinism flasc, bolând, risipindu-se „democratic" şi 
sentimental într-un peisaj din ce în ce mai indiferent, când 
nu e direct ostil. Creştinismul - spun mai ales unii intelec- 
tuali „generoşi" - e la el acasă în sufletul câte unei babe pra- 
voslavnice. Poate. Dar depinde de babă. Nu orice gospodină 
de vârsta a treia care se aferează bigot prin ograda bisericii e 
receptaculul optim al credinţei. Iubirea hristică e, desigur, 
nelimitată, necondiţionată, „îndelung răbdătoare". „Toate 
le suferă." în afară de opacitate şi silnicie. Nu se impune 
cu forţa, nu batjocoreşte libertatea aproapelui, fie el din 
preajmă sau din afară. Iubirea hristică nu se poate dărui 
pietrelor, firilor îndărătnice sau îndobitocite, răzvrătiţilor 
profesionişti şi adormiţilor. Nu contaminează, somnambu- 
lic, pe toată lumea. E de faţă pentru toţi, dar nu pentru 
oricine. Şi, în orice caz, nu pentru cei care n-o percep, n-o 
doresc, n-o suportă. Ca orice iubire adevărată, iubirea hris- 
tică nu funcţionează decât dacă e împărtăşită. Restul e lite- 
ratură roz, emotivitate populistă. 

Cât despre „cei din afară", ei nu pot avea o identitate pre- 
cisă, discriminatorie. Nu cei de altă religie, nu cei mulţi, fără 
contact direct cu cercul restrâns al ucenicilor, sunt nece- 


i. Cf. infra, pp. 185 şi urm. De asemenea, pp. 113 şi urm. 

sarmente „exteriori" învăţăturii hristice. Exterioritatea e con- 
diţia însăşi a apariţiei noastre în lume, trauma inaugurală 
pe care o are de suportat nou-născutul când iese în afara 
pântecului matern: dintr-un univers închis, protector, el 
trece, brusc, într-unul străin. Străinătatea e primul atribut 
al exteriorităţii. Confruntat cu această străinătate, ai de ales 
între (i) un efort de adaptare care te înstrăinează, inevitabil, 
de adăpostul tău originar, de „matricea" ta, astfel încât devii 
străin de tine în străinătatea absorbantă a lumii şi (2) o ieşire 
din imperiul exteriorităţii, prin adoptarea unei angajări de 
tip monahal, în a cărei traiectorie lumea e marginalizată şi, 
la limită, exclusă: călugărul se declară exterior exteriorităţii 
lumii. Fireşte - cel puţin în spaţiul creştin -, călugărul rea- 
lizează pe cont propriu modelul însuşi al omului deplin 
care, prin raportarea lui la Dumnezeu, e fundamental „în 
afara lumii ". 1 Avem, prin urmare, exterioritatea „rea", a ab- 
sorbţiei de sine în pustiul mundan, şi exterioritatea „bună", 
a distanţării de lume. Iisus încearcă însă o soluţie-limită: 
sfinţirea exteriorităţii lumii, aducerea lumii într-un „înăun- 
tru" care să-i salveze exterioritatea fără a o dispreţui şi des- 
trăma. Cu alte cuvinte, exterioritatea cu care se luptă Iisus 
nu e aceea a universului creat, ci aceea a creaturii care a căzut 
în starea de exterioritate în raport cu Creatoml ei. în acest din 
urmă sens, exterioritatea e păcatul suprem, mai grav decât 
„păcatul-act" (omucidere, furt etc.) şi decât „păcatul-pasi- 
une" (orgoliu, avariţie etc.), întmcât e sursa lor. A rămâne în 

1. Cf. Louis Dumont, Eseu asupra individualismului, C.E.U. Press - 
Anastasia, Bucureşti, 1997, p. 39 şi, în general, cap. 1, „Geneza I. De 
la individul-în-afara-lumii la individul-în-lume“. 

afara credinţei, în afara unei orientări constante spre inte- 
rior, adică spre inima înţeleasă ca sediu al Instanţei supreme, 
echivalează cu a lăsa loc de manifestare tuturor transgre- 
siunilor. 1 Din acest punct de vedere, toţi stăm sub riscul de 
a încremeni „în afară“: în afara răspunsului potrivit, a con- 
duitei drepte, a împărăţiei. Toţi începem prin a fi în postura 
oaspetelui care vine la nuntă fără veşminte potrivite (Matei 
22, 11—13), drept care li se cere servitorilor să-l arunce (din 
nou) afară ( ekbalete autori). Suntem în afara regulii, în afara 
propriului nostru proiect, în afara rostului nostru originar. 
In afară. Şi, dacă suntem în afara răspunsului adecvat este 
pentru că suntem, de regulă, în afara întrebării. Am pierdut 
contactul cu interogaţia esenţială, cu interioritatea întrebă- 
rilor ultime. Iar ceea ce încearcă parabola hristică nu este să 
ofere un comod evantai de răspunsuri, ci să invite în spaţiul 
întrebării (care, într-o primă fază, poate fi unul al perple- 
xităţii). Cu alte cuvinte, ea încearcă să explice celor din afară 
că nu poţi avea răspunsuri la întrebări pe care nu le ai şi nu 
le pui. Şi că amplasamentul lor e vicios: a fi „în afară“ e a fi 
dislocat, a fi situat excentric, impropriu, nepotrivit. Când 
nu ai întrebările potrivite, nu înţelegi nici ceea ce credeai că 
înţelegi. Dimpotrivă, când ai întrebarea, vei sfârşi prin a înţe- 
lege cu asupra de măsură ceea ce, în ajun, îţi apărea ca fiind 
în afara oricărei posibilităţi de înţelegere. (Luca 8, 18: „Celui 

1. Despre „păcatul exteriorităţii" înţeles ca învârtoşare a inimii şi 
despre relaţia sa, ca „păcat-stare“, cu celelalte specii ale păcatului, vezi 
Frithjof Schuon, L’esoterisme comme principe et comme voie, Dervy- 
Livres, Paris, 1978, pp. 154-155. 

ce are i se va da; iar de la cel ce nu are se va lua şi ceea ce i 
se pare că are.“) 

E inevitabilă, aici, o referinţă la Gewofenheit, termenul 
heideggerian care desemnează modul nostm de a fi în lume 
(In-der-Welt-Sein)\ Pentru Heidegger, starea de „aruncare" e 
starea constitutivă a Dasein- ului, determinarea originară a 
fiinţei umane. Suntem puşi în condiţia de a fi, fără să fi fost 
consultaţi, fără să avem acces cognitiv la autorul gestului 
care ne-a în-fiinţat. Nu ştim de unde am apămt, nu ştim 
încotro ne îndreptăm. Am „căzut" în lume şi asta face parte 
din „natura" noastră. Numai că Heidegger refuză termenilor 
„aruncare" şi „cădere" orice conotaţie negativă, orice rapel 
teologic sau moral. Starea de amncare este un dat ontologic 
care ne defineşte, fără să ne califice în vreun un fel. Nu sun- 
tem „căzuţi" de „sus" „jos", din paradis în iad. Suntem doar 
„cuplaţi", prin însuşi modul existenţei noastre, cu „lumea", 
aşadar cu ceva în care nu ne putem integra decât înstrăinân- 
du-ne de noi înşine, alunecând în inautenticitate, în imper- 
sonal. Câtă vreme nu realizăm asta, subzistăm nereflectat, 
„fără griji", mereu luaţi prin surprindere de un sfârşit pe care 
nu-1 anticipasem. Abia când avem revelaţia unei existenţe 
inautentice, descoperim angoasa de a fi şi „grija" morţii. 
Heidegger admite, într-un comentariu la Prima Epistolă 
paulină către Tesaloniceni, că asumarea credinţei modifică 

i. Cf. Martin Heidegger, Fiinţă şi timp, trad. de Gabriel Liiceanu 
şi Cătălin Cioabă, Humanitas, Bucureşti, 2003, mai ales cap. 5, par. 
38, pp. 238-244. Pentru indispensabile clarificări, se va consulta, în 
acelaşi volum, „Excursul asupra câtorva termeni heideggerieni din 
Fiinţă şi timp“, semnat de Gabriel Liiceanu (pp. 579-625). 

radical datele problemei. Insul credincios ştie încotro. Nu 
moartea, ci reînvierea, parousia, a doua venire a lui Iisus, 
constituie orizontul existenţei sale. Angoasa este înlocuită, 
astfel, cu o stare de veghe orientată. Aşadar, pentru creştin, 
„căderea" nu e resimţită ca o circumstanţă neutră. Căderea 
protopărinţilor e experienţa inaugurală a ieşirii în afară: 
din grădină în deşert, din condiţia filialităţii în aceea a sufi- 
cienţei adulte, dintr-o inocenţă atotştiutoare într-o compe- 
tenţă contraproductivă. Iisus însuşi n-ar fi asumat deplin 
condiţia umanităţii Sale, dacă n-ar fi făcut - până şi El - 
experienţa „exteriorităţii". Cuvântul folosit de Marcu (1, 12) 
pentru a relata ispitirea Mântuitorului în pustie este tocmai 
„a arunca": „Şi îndată Duhul L-a aruncat ( ekballei ) în pus- 
tie." Suntem cu toţii aruncaţi, ne-am aruncat singuri sau 
am fost aruncaţi (de „Duhul") într-o lume pe care n-o mai 
putem percepe decât aşa cum o exterioritate percepe o altă 
exterioritate. Şi, câtă vreme nu vom regăsi criteriile interio- 
rităţii, vom fi condamnaţi să ne petrecem eternitatea „în 
întunericul cel mai dinafară". A nu fi înlăuntml a nimic, a 
nu fi înlăuntml nimănui, a nu avea un „înlăuntru" - acesta 
este iadul. Din această situaţie, nu ne putem aştepta să în- 
ţelegem mare lucru din ce vedem şi auzim. Totul, pentru 
noi, se face, „se petrece {ginetai ), în parabole" (Marcu 4, ii) 1 : 
trăim, dar nu avem o idee clară despre sensul vieţii, mu- 
rim fără să ştim ce e moartea, suferim şi nu pricepem de ce. 
Totul e „parabolă", adică „problemă", „enigmă", întrebare 

1. Pentru această traducere, cf. Charles Masson, Les paraboles de 
Marc IV: avec une introduction ă l’explication des Evangiles, Delachaux 
et Niestle, Neuchatel, Paris, 1945, pp. 26-28. 

nelămurită. Parabola hristică îşi propune, într-o primă etapă, 
să mijlocească o corecţie a dislocării generale, o re-situare con- 
venabilă a celor „din afară", o re-alocare a adevărului. Ea nu 
încearcă decât să ne re-amnce „înlăuntru" (o sugerează eti- 
mologia cuvântului: para-ballo, a arunca laolaltă, a pune 
alături): ca dispozitiv al aruncării înlăuntru, parabola hristică 
nu aspiră la instalare, la definitivat. în cele din urmă, după 
atingerea scopului, ea va deveni superfluă: diagnosticul opa- 
cităţii şi al ameninţării pe care o implică permanentizarea 
ei constituie, de aceea, prima operaţie a discursului para- 
bolic, exprimată ca atare în Matei 13, 10. Iisus ştie că are de 
construit un „obiect" antinomic şi, într-un anumit sens, 
ambiguu. Pentru cei pregătiţi, el trebuie să funcţioneze ca 
o indicaţie, iar pentru cei nepregătiţi - ca o piedică, sau ca 
o interdicţie. „Cei din afară" sunt o massă foarte pestriţă; ea 
include şi proşti, şi îndărătnici, şi iresponsabili, şi naturi re- 
calcitrante sau euforice (mulţi dintre cei din afară rămân 
în afară tocmai pentru că se cred, deja, înăuntm). A găsi un 
procedeu care să li se potrivească tuturor implică o mare 
subtilitate strategică: trebuie, pe de o parte, să laşi mereu 
deschisă perspectiva „intrării", dar, pe de alta, să ai precau- 
ţia de a revela voalând, de a bloca ferm accesul celor opaci. 
E ceea ce Franlc Kermode numeşte aspectul „oracular" al 
parabolelor, „dubla lor funcţiune" (afirmare şi ascundere), 
„obscuritatea lor iradiantă ". 1 

Lucrurile nu sunt sortite să rămână pentru totdeauna 
în acest stadiu. „Va veni ceasul când nu vă voi mai grăi în 


1. Frank Kermode, op. cit., p. 47. 

pilde, ci deschis (parrhesia) vă voi vesti despre Tatăl" (Ioan 
16, 25). Cu alte cuvinte, vorbirea în parabole este o soluţie 
circumstanţială, adecvată strict timpului pre-pascal şi stra- 
tegiei pământeşti a lui Iisus. Adevărul întreg, ceea ce numai 
Fiul ştie despre Tatăl (Matei 11, 27), „taina împărăţiei" (şi a 
lui Iisus ca manifestare a ei) sunt, deocamdată, „exterioare" 
exteriorităţii oamenilor. Sunt prea „tari", prea abmpte pentru 
condiţia omenească obişnuită. întmcât toţi - inclusiv apos- 
tolii, câtă vreme stau lângă Hristos 1 - suntem „în afară", nu 
avem uneltele necesare pentm a digera radicalitatea adevăru- 
lui. Ceea ce putem căpăta e „laptele duhovnicesc" (1 Petru 
2, 2) al învăţăturii, versiunea ei domesticită, adaptată capa- 
cităţilor noastre „naturale". „Omul firesc - spune Apostolul 
Pavel - nu primeşte pe cele ale Duhului lui Dumnezeu, 
căci pentm el sunt nebunie şi el nu le poate înţelege. . .“ (1 Co- 
rinteni 2, 14). Se impune, aşadar, învelirea revelaţiei într-o 
inevidenţă protectoare. Parabolele sunt această inevidenţă 
protectoare: clar-obscur luminos, lapte duhovnicesc. Un lim- 
baj asemănător folosesc, ca şi Iisus, apostolii, atunci când 
vorbesc mulţimilor necoapte: „Şi eu, fraţilor, n-am putut 
să vă vorbesc ca unor oameni duhovniceşti, ci ca unora tru- 
peşti, ca unor prunci întru Hristos. Cu lapte v-am hrănit, 
nu cu bucate, căci încă nu eraţi în stare; şi nici chiar acum 
nu sunteţi în stare, fiindcă sunteţi trupeşti" (1 Corinteni 3, 2). 
Sau către evrei: „. . .aţi ajuns să aveţi nevoie de lapte, nu de 
hrană tare. Că tot cel ce se hrăneşte cu lapte e un nepriceput 

1. „încă multe am a vă spune, dar nu le puteţi purta acum", anun- 
ţă Iisus, despărţindu-se de apostoli (Ioan 16, 12). Cf. şi Kermode, op. cit., 
p. 27: „A fi înăuntru e doar un fel mai elaborat de a fi ţinut în afară." 

în cuvântul dreptăţii, fiindcă e prunc; iar hrana tare e pen- 
tru cei desăvârşiţi..." (Evrei 5, 12-14). î n discursul hristic, 
parabola are, intr-un anumit sens, o dimensiune apofatică. 
Aşa cum nu se pot face afirmaţii - inevitabil limitative - 
despre Dumnezeu, nu se pot face nici expuneri explicite, 
perfect transparente, ale adevămlui Lui. Cu alte cuvinte, 
vorbirea în parabole e de rigoare, indiferent de publicul re- 
ceptor şi dincolo de motivaţiile particulare ce pot surveni 
în funcţie de limitele feluritelor categorii ale acestui public: 
„. . .fără parabole nimic nu le grăia (mulţimilor, n.m. - A.P.), 
ca să se plinească ceea ce s-a spus prin profetul care zice: în 
parabole îmi voi deschide gura, spune-voi pe cele ascunse de 
la-ntemeierea lumii" (Matei 13, 34-35). 1 Parabolele sunt gân- 
dite, aşadar, pentru a livra o comunicare integrală a „celor 
ascunse". Rămâne întrebarea dacă această comunicare inte- 
grală se adresează tuturor sau numai „apropiaţilor". Dacă 
adevărul întreg revine doar „iniţiaţilor", atunci avem de-a 
face cu afirmarea cvasiexplicită a unui „esoterism" creştin, 
legitimat de înseşi strategiile divulgative ale lui Iisus. E o 
teză care nu poate fi acceptată de Părinţii Bisericii, asaltaţi 
cum erau de tot soiul de erezii sibilinice şi convinşi de carac- 
terul deschis, public, universal, al propovăduirii creştine. 
Un punct de cotitură în evacuarea interpretării esoterice a 

1. Leopold Fonck, S.J. ( Die Parabeln des Herrn im Evangelium, F. 
Rauch, Innsbruck, 1902, pp. 32-33), citează un comentariu al lui R. 
Comely la Prima Epistolă a lui Pavel către Corinteni (1 Corinteni 14, 
21-23), din care rezultă o posibilă analogie între „vorbirea în limbi" 
( glossolalie ) şi vorbirea în parabole: ambele au nevoie de „traducere" 
pentru a fi accesibile auditorului. 

mesajului hristic este colecţia de comentarii la Evanghelia 
după Ioan scrise, la început de secol V, de Fericitul Augus- 
tin. Din punctul lui de vedere, diferenţa consacrată de 
teologii alexandrini între psychikoi şi gnostikoi, respectiv între 
cei care nu se pot hrăni decât cu „lapte“ şi cei care pot trece 
la „carne", nu e o diferenţă între două categorii de credin- 
cioşi, ci se referă la două stadii distincte în evoluţia spiri- 
tuală a fiecărui individ. Mesajul e transmis tuturor, fără 
lacune: . .pe toate câte le-am auzit de la Tatăl meu vi le-am 

făcut cunoscute" (Ioan 15, 15). Dar pentm a pricepe ce ni se 
spune, avem toţi de parcurs un dmm: drumul de la credinţa 
simplă (dar vagă) la înţelegerea profundă, de la pasivitatea 
sugarului la cooperarea viguroasă a cunoaşterii adulte. Pen- 
tru a avansa pe acest dmm, beneficiem de ghidajul Duhu- 
lui Sfânt, învăţătorul interior ( interior magister) care ne 
poartă „întru tot adevărul" (Ioan 16, 13). Orice cale spiri- 
tuală e, prin urmare, o cale din afară înăuntru. Cei din afară 
au un acces limitat la adevărul pentm care nu sunt copţi 
încă. în felul acesta ei sunt protejaţi nu prin excludere, ci 
prin opacitatea inerentă nivelului lor de înţelegere. în ter- 
menii gândirii rabinice, s-ar spune că asupra celor din afară 
se revarsă dreptatea, pedagogică, a lui Dumnezeu, în vreme 
ce asupra celor apropiaţi se revarsă iubirea Lui. „Hristos 
răstignit - spune Augustin - e deopotrivă lapte pentm sugari 
şi carne pentru cei aflaţi pe o treaptă mai înaltă." 1 

1. Pentru toate acestea, cf. Guy G. Stroumsa, Hidden Wisdom. 
Esoteric Tmditions and the Roots of Christian Mysticism („Studies in the 
history of religions"; voi. 70), E.J. Brill, Leiden, New York, Koln, 

Ca toată învăţătura lui Hristos, învăţătura despre para- 
bole se alcătuieşte din nuanţe, surprize şi paradoxuri. Nimic 
nu se lasă „sistematizat" geometric, definit liniar, încartiruit 
dogmatic. Parabola e o diluare savantă, o subtilă manevră 
pedagogică pe măsura frăgezimii pruncilor, dar e şi o inten- 
sificare a mistemlui, menită să-i ţină la distanţă pe neini- 
ţiaţi. Idealizarea „prunciei" ca fiind calea optimă spre Hristos 
trebuie, de altfel, privită cum grano salis. * 1 Alături de pasajele 
celebre - recitate prompt de toată lumea - de la Matei ii, 
25 („...ai ascuns acestea de cei înţelepţi şi pricepuţi şi le-ai 
descoperit pruncilor." Cf şi Luca io, 21) sau de la Marcu 
10, 15 („Cel ce nu va primi împărăţia lui Dumnezeu ca un 
copil, nu va intra în ea." Cf. şi Matei 18, 3), trebuie să acor- 
dăm (mai multă) atenţie şi unui text puternic cum este cel 
din 1 Corinteni 14, 20: „Fraţilor, nu fiţi copii în gândire; în 
răutate, da, fiţi pmnci, dar în gândire fiţi desăvârşiţi." Para- 
bolele se adresează simultan ştiutoarei inocenţe copilăreşti 
şi imaturi tăţii infantile: se livrează celei dintâi şi se ascund 
dinaintea celei de a doua. Se descoperă ca lumină şi se aco- 
peră ca obscuritate. Lumina şi întunericul nu sunt nici ele 
concepte monotone. Iisus este „Lumina lumii" (Ioan 8, 12. 
Cf. şi 12, 46), dar El asumă comunicarea voalată, lăsând 


1996, cap. 8, „Miile and Meat: Augustine and the End of Ancient Eso- 
tericism" (pp. 132-146). 

1. O documentaţie instructivă pe această temă se poate găsi în 
Andreas Lindemann, „Die Kinder und die Gottesherrschaft. Markus 
10, 13-16 und die Stellung der Kinder in der spăthellenistischen Ge- 
sellschaft und im Urchristentum", în Wort und Dienst, Jahrbuch der 
Kirchlichen Hochschule Bethel, serie nouă, voi. 17, Bielefeld, 1983, 
pp. 77-104. Cf. şi infra, pp. 99 şi urm. 

apostolilor misiunea vorbirii limpezi, prin Duhul Sfânt, 
după moartea şi învierea Sa: „Ceea ce vă spun Eu la întu- 
neric, spuneţi voi la lumină" (Matei io, 27. Cf. şi Luca 12, 3 
sau Efeseni 3, 9). Lumina şi întunericul se întrepătrund, de 
altfel, în peisajul originar (Ioan 1, 5), iar lumina în sine nu 
e neapărat ferită de ambiguitate: ea poate fi spectrală, înşe- 
lătoare, vanitoasă: pe scurt, lumină căzută, „luci-ferică“. (Cf. 
Luca 10, 18.) 

Vorbirea în parabole e inevitabilă, dar, cum spuneam, e 
circumstanţială. în perspectivă eshatologică, ea este sortită 
dizolvării, pentm că nu e în natura adevărului dumnezeiesc 
să fie peceduit în eternitate. Pecetea e doar semnul unui pre- 
zent indecis şi provizoriu. „. . .nimic nu este acoperit care să 
nu iasă la iveală şi nimic ascuns care să nu ajungă cunos- 
cut" (Matei 10, 26. Cf. şi Marcu 4, 22, Luca 8, 17; 12, 2). Mai 
mult, Iisus însuşi oferă o arvună a „de-secretizării“ finale 
(echivalând cu abolirea vorbirii parabolice), când, aflat pe 
hotarul dintre viaţa pământească şi cea veşnică, le dezvăluie 
discipolilor ceva din taina învierii Sale: „. . .las lumea şi mă 
duc la Tatăl" (Ioan 16, 28). Discipolii confirmă, uimiţi, schim- 
barea de limbaj: „Iată că acum grăieşti lămurit şi nu spui 
nici o pildă" (Ioan 16, 29). Iisus profetizează, astfel, mo- 
mentul apoteotic în care nimeni nu va mai rămâne „în 
afară", cu excepţia acelora care vor refuza definitiv „ospă- 
ţul" împărăţiei. Dar, până la acel moment, parabolele vor 
rămâne procedeul didactic cel mai adecvat pentru un audi- 
toriu în care se regăsesc de-a valma înţelepţii şi smintiţii, 
cei puri şi cei impuri, bunii şi răii, grâul şi neghina, fiecare 
îşi va lua partea sa, căci parabolele sunt semnal revelator 

pentru unii şi camuflaj prudent pentru ceilalţi. Ele ascund 
dezvelind şi dezvăluie acoperind, în funcţie de amplasa- 
mentul spiritual al receptorului . 1 Altfel spus, parabolele 
cheamă şi totodată ţin la distanţă. Ca în Noii me tangere, 
pictura de la Prado a lui Correggio, în care Iisus opreşte, 
cu mâna dreaptă, elanul Măriei Magdalena, dar o convoacă, 
prin gestul mâinii stângi, spre un traseu anagogic. Leopold 
Fonck ilustrează această providenţială ambiguitate printr-o 
legendă: se spune că, în anumite locuri din zidurile unor 
catedrale, sunt ascunse mari comori bisericeşti. Locurile 
cu pricina sunt indicate printr-un decor mural caracteris- 
tic. Ştiutorii recunosc valoarea indicativă a decomlui, în 
vreme ce, pentru neştiutori, acelaşi decor e opac. Parabolele 
seamănă cu un asemenea decor, cu o imagerie anume gân- 
dită pentru a conspira şi deconspira în acelaşi timp o co- 
moară ascunsă . 2 


1. Cf. Toma d’Aquino, Commentarius in Matthaeum (Comentariu 
la Evanghelia după Matei), privitor la cele două motive ale vorbirii 
în parabole : „ Una est quia per huiusmodi parabolas absconduntur sacra 
ab infidelibus, ne blasphement. [. . .] Secunda ratio est quia per huiusmodi 
parabolas homines rudes melius docentur. “ (Primul este că, prin aceste 
parabole, lucrurile sfinte sunt ascunse de cei necredincioşi, ca să nu 
blasfemieze. [. . .] Al doilea este că, prin aceste parabole, oamenii ne- 
ştiutori pot fi mai bine învăţaţi.) 

2. Leopold Fonck, op. cit., pp. 34-35. S-au putut invoca, nu fără 
îndreptăţire, şi raţiuni „tactice", justificabile istoric, ale „secretului" 
parabolic. Iisus avea de spus, mai tot timpul, adevăruri inacceptabile 
pentru establishment. Vinovăţia căpeteniilor israelite (incapabile să 
fie adevăraţi păstori), aroganţa zeloţilor, impostura şi suficienţa arhie- 
reilor, păcatele fariseilor şi saducheilor, damnarea eternă promisă 
celor lipsiţi de umilitate şi căinţă sunt teme curente ale discursului 
hristic. O minimă prudenţă impunea un ambalaj protector pentru 

în universul parabolelor, nimeni nu e exclus în mod arbi- 
trar şi nedrept, dar nimeni nu e inclus în mod necondiţio- 
nat. în cele ce urmează, vom încerca să definim, recurgând la 
însuşi corpul parabolelor, condiţiile incluziunii, criteriile 
după care se poate decide gradul de accesibilitate al ade- 
vărului duhovnicesc. Parabolele facilitează recepţia, dar o 
pot şi bloca. Care e metabolismul acestei ample mişcări con- 
tradictorii? Ce trebuie să faci şi cum trebuie să fii, pentru a 
nu rămâne printre cei „din afară“? Şi care sunt piedicile cu 
care te vei confrunta? 


asemenea adevăruri riscante, care pe Sf. Ioan Botezătorul îl costa- 
seră viaţa. Nici Iisus, nici ucenicii Săi nu trebuiau expuşi unor pri- 
mejdii imediate, înainte de a-şi împlini destinul. Cf. Frank Stern, 
A Rabbi Looks at Jesus’ Parables, Rowman and Littlefield, Lanham, 
2006, pp. 257-272. Din păcate, o astfel de interpretare, legitimă până 
la un punct, a căpătat, uneori, accente politice de o radicalitate ridi- 
colă. E cazul lui William Herzog, care, în cartea sa Parables as Sub- 
versive Speech: Jesus as Pedagogue of the Oppressed, Westminster John 
Knox Press, Louisville, 1994, vede parabolele drept moduri de co- 
dificare a sistemelor de opresiune care ţineau poporul sărac în 
sclavie. Deci nu teologie, nu etică, ci analiză socială şi subversiune 
revoluţionară. 


2 

Inevidenţa luminoasă 


Simultaneitatea paradoxală dintre ascundere şi dezvăluire 
e una din temele-cheie ale Scripturii. Dumnezeu stă „în 
ascuns “ (Matei 6, 4; 6, 6 ; 6, 18), vede ascunsul fiecăruia (Ro- 
mani 2, 16), ascunde de înţelepţi tainele Sale, pentru a le 
descoperi pmncilor (Matei 11, 25), şi le dă celor vrednici „mana 
cea ascunsă “ (Apocalipsa 2, 17). Pe de altă parte, Dumnezeu 
e „Cel Ce va aduce la lumină pe cele ascunse ale întune- 
ricului" (1 Corinteni 4, 5) şi Cel Ce proclamă, prin Fiul 
Său, că „nimic nu este acoperit care să nu iasă la iveală şi 
nimic ascuns care să nu ajungă cunoscut" (Matei 10, 26; 
Marcu 4, 22; Luca 8, 17 şi 12, 2). „Ascunsul" e, şi pentru oa- 
meni, spaţiul unui subtil joc dialectic. Există ascunsul ina- 
vuabil (dar transparent pentru „ochiul" divin), dar există şi 
ascunsul preţios, „ fiinţa cea tainică a inimii ", care este ade- 
vărata podoabă a fiecăruia (1 Petru 3, 4). Suntem îndemnaţi, 
uneori, să ne abţinem a făptui ostentativ, la vedere, de dragul 
slavei omeneşti (Matei 6, 1-6), dar încurajaţi, alteori, să ară- 
tăm lumii faptele noastre bune, care să devină, astfel, model 
pentru ceilalţi şi prilej de slavă adusă Creatorului (Matei 5, 
1 6; 1 Petru 2, 12). Aşadar, faptei îi stă bine când discreţia, 
ascunderea, când vizibilitatea exemplară. 

Credinţa însăşi e un mod de viaţă, în care certitudinea 
fermă şi căutarea febrilă coincid în efortul de a aborda un 
Dumnezeu deopotrivă ocult şi strălucitor: a-L fi găsit e - 
cum simţise Pascal - efectul unei căutări ardente, iar ardenţa 
căutării e o specie a faptului de a-L fi găsit. Calea nu e sus- 
pendată de percepţia ţintei, ţinta nu e adumbrită de infini- 
tatea căii. „Cred, Doamne, ajută necredinţei mele!“ (Marcu 
9, 24), aceasta este combinaţia de inevidenţă şi lumină din 
care se alcătuieşte dialogul nostru cu transcendenţa. Aceasta 
este şi reţeta parabolelor: ele sunt irumperea inevidenţei pe 
scena evidenţei imediate şi reaşezarea evidenţelor, a „de-la- 
sine-înţelesurilor“ în întunericul sensului lor secund, germi- 
nativ. Două dintre afirmaţiile parabolice ale lui Iisus par să 
pună accentul pe explozivitatea inevidenţei, pe inconturnabila 
ieşire a tainei în lumină: făclia (lumina) sub obroc şi cetatea 
de pe munte. Dar explozivitatea cu pricina e condiţionată, 
intensificată prin propriile ei limite. Iată, mai întâi, textele, 
în toate variantele lor: 


Făclia sub obroc 

Matei 5, 15-16: [Nu poate] aprinde cineva făclie şi o pune 
sub obroc, ci în sfeşnic, şi ea le luminează tuturor celor din casă. 
Aşa să lumineze lumina voastră înaintea oamenilor, încât ei să 
vadă faptele voastre cele bune şi să-L slăvească pe Tatăl vostru 
Cel din ceruri. 

Marcu 4, 21: ...Se aduce oare făclia ca să fie pusă sub obroc 
sau sub pat ? Oare nu ca să fie pusă în sfeşnic ? 

Luca 8, 1 6 : Nimeni, aprinzând făclia, n-o acoperă cu un 
vas, nici n-o pune sub pat, ci o aşază în sfeşnic, pentru ca cei ce 
intră să vadă lumina. 

Luca ii, 33: Nimeni, aprinzând făclia, nu o pune în loc as- 
cuns, nici sub obroc, ci în sfeşnic, pentru ca cei ce intră să vadă 
lumina. 


Cetatea de pe munte 

Matei 5, 14: . . .Nu poate să se ascundă cetatea din vârful 
muntelui. 


Sensul prim al textelor de mai sus e limpede: există lu- 
cruri a căror evidenţă nu poate fi trecută cu vederea (de 
pildă, o cetate pe vârf de munte). Există altele, care pot fi 
ascunse, dar care, ascunse, îşi pierd rostul, devin nefunc- 
ţionale, dacă nu ridicole (de pildă, o făclie pusă sub pat, 
în loc să fie lăsată să lumineze spaţiul din jur de la înăl- 
ţimea unui sfeşnic). Tot astfel, adevărul dumnezeiesc nu 
e făcut să treacă neobservat, să fie ţinut în umbră: el tre- 
buie, dimpotrivă, să lucreze ca un reper puternic, să ira- 
dieze asupra celor din preajmă. Parabolele nu vor rămâne 
pentru totdeauna obscure, refuzându-se înţelegerii „celor 
din afară". în cele din urmă, sensul lor ne va „sări în ochi", 
pentru că misiunea lor ultimă e să răspândească lumină. Pe 
de altă parte, e greu să nu observi că „cetatea de pe munte" 
şi mai ales „lumina sub obroc" au aerul că merg în răspăr cu 

răspunsul dat de Iisus discipolilor la întrebarea „de ce le 
vorbeşti în parabole?". Nu spusese Iisus că „cei din afară" 
nu vor vedea şi nu vor înţelege? Că parabolele au tocmai 
menirea de a-i lăsa în ceaţă, nelămuriţi, devoraţi de pro- 
pria lor întunecime? E ca şi cum Iisus ar fi decis să pună, 
prin parabole, lumina sub obroc şi să asume vina pe care o 
atribuise cărturarilor şi fariseilor: „Vai vouă, cărturari şi fari- 
sei făţarnici!, că închideţi împărăţia cerurilor de dinaintea 
oamenilor. . .“ (Matei 23, 13). Sau, la Luca (11, 52): „Vai vouă, 
învăţătorilor de Lege!, că aţi acaparat cheia cunoaşterii; voi 
înşivă n-aţi intrat, iar pe cei ce voiau să intre i-aţi împie- 
dicat." 1 Numai că responsabilitatea blocajului revine - în 
cazul cărturarilor şi fariseilor - celor care emit sau ar trebui 
să emită mesajul, în vreme ce, în cazul parabolelor hristice, 
dificultăţile de înţelegere sunt rezultatul proastei aşezări a 
receptorilor. Şi, uneori, al inadecvării transmiţătorilor (în 
speţă apostolii). Mesajul e, în sine, hiperevident: e aseme- 
nea unei cetăţi construite pe munte, vizibilă de departe, ca 
o redută orientativă şi protectoare. Fiinţa adevărului e ma- 
sivă, stabilă, iradiantă. Nimic nu o poate voala, în afară de 
solzii din ochii privitorilor şi de pmdenţa inutilă - ca să nu 
spunem nevrednicia - ucenicilor. Inevident prin calitatea 

1. In acest pasaj, binomul „cei din afară“-„cei apropiaţi" (cei 
dinăuntru) devine triadă: există şi „cei care vor să intre“\ o categorie 
aparte, categoria celor porniţi pe cale, locuiţi de „intenţia" salva- 
toare, dar aflaţi încă „în afară", pe drum. Cf. şi diferenţa dintre „mi- 
rele" care vine ( erchomai ), „fecioarele nebune" care rămân afară, pleacă 
( aperchomai ), şi cele înţelepte care intră ( eiserchomai ) în casa mirelui 
(Parabola celor zece fecioare). 

lui supramundană, adevărul nu e mai puţin lumină pură, 
nimb. El poate fi adumbrit numai prin greşită utilizare, prin 
obtuzitatea manevrării lui: făclie pusă sub obroc, sub pat, 
sub laviţă, în unghere întunecoase. 

Toate cele cinci texte de care ne ocupăm indică o previ- 
zibilă consubstanţialitate între locul adevărului şi amplasa- 
mentul pe o înălţime . 1 Pentru a fi perceput, mesajul hristic 
trebuie să adopte dimensiunea verticalităţii. O cetate ascunsă 
în răcoarea unei depresiuni sau o făclie fără sfeşnic riscă să 
treacă neobservate. Orizontala transmisiei mistice (răspân- 
direa ei peste capetele tuturor) nu poate avea drept sursă 
decât verticala întrupării, impostaţia sublimă a vocii profe- 
tice, postura dreaptă. Mesajul se propagă, astfel, din centrul 
unei cruci şi, într-un anumit sens, echivalează cu o răstig- 
nire. Parabolele sunt efectul răstignirii intelectului divin 
pe lemnul limitelor raţiunii omeneşti. De aici splendoarea 
lor tragică, „obscuritatea" lor asumată şi aspectul de jertfă 
al limbajului aluziv, voalat, analogic. Nu „cei din afară" 
sunt sacrificaţi prin discursul parabolic, ci conţinutul însuşi 
al discursului, care se străduieşte să coboare în întunericul 
exteriorităţii lor. Pentm a înţelege un astfel de discurs, „cei 
din afară" trebuie, mai întâi, să nu-l înţeleagă, să simtă „obro- 
cul" opacităţii lor, ghimpele propriei inaptitudini, inaccesi- 
bili tatea „muntelui". Muntele revelaţiei nu poate fi abordat 
ca un obiectiv turistic. El e suportul întâlnirii cu Dumnezeu, 

i. Cf, între altele. Matei io, 27, unde apostolilor li se cere să pro- 
povăduiască „de pe acoperişurile caselor". Pe baza acestui text, 
făclia din sfeşnic a putut fi echivalată cu însăşi predicaţia apostolică 
( keiygma ). 

dar e şi hotarul care menajează fiinţa delicată a misterului. 
Pe munte e convocat Moise pentm conversaţia sacră (Exo- 
dul 19, 3 şi 34, 2), pe munte se roagă Iisus (Matei 14, 23), pe 
munte are loc Schimbarea la Faţă (Matei 17, 1). Şi totuşi, 
Moise e somat să impună poporului său o salutară distanţă 
faţă de prestigiul numinos al muntelui: „Luaţi aminte, să nu 
cumva să vă suiţi pe munte, nici să atingeţi ceva din el, căci 
oricine se atinge de munte cu moarte va pieri“ (Exodul 19, 
12). . .poporul să nu se îmbulzească a se sui la Domnul. . .“ 

(Exodul 19, 21 şi 24) 1 . Prin parabole, Iisus nu sustrage pri- 
virilor „celor din afară" priveliştea muntelui, ci fereşte taina 
împărăţiei de „îmbulzeala" necuviincioasă, ignară, arogantă 
sau indiferentă a neaveniţilor. 

Evidenţa explozivă a luminii poate fi obturată prin ate- 
nuarea verticalităţii ei, prin dictatura castratoare a orizonta- 
lităţii. Iar aceasta este isprava celor care o „manipulează" 
defectuos, care o ascund, nătâng, „sub obroc", „sub pat", în 
vreun ungher obscur. Toate aceste spaţializări vicioase sunt 
ipostaze ale orizontalei: obrocul ( modios ), despre care vor- 
beşte Matei, era un vas care se folosea ca măsură pentru 
grâu; un fel de baniţă, aşezată, eventual, peste sursa de lu- 
mină, cu efectul mascării ei: mişcarea ascensională a flăcării, 
forţa ei de iradiere se vedeau, astfel, retezate. Marcu adaugă 
varianta „sub pat" ( hypo ten klinen). Kline era un pat cu picioare 
înalte, o laviţă, suportul clasic al orizontalei şi al somnului. 

1. Pentru toate citatele vetero-testamentare, am folosit versiunea 
Septuaginta (Colegiul Noua Europă-Polirom, Iaşi, 2004-2009), coor- 
donată de Cristian Bădiliţă, Francisca Băltăceanu, Monica Broşteanu, 
Dan Sluşanschi, în colab. cu pr. Ioan-Florin Florescu. 

La Luca 8, 1 6 apare şi amplasamnetul „în umbră" (skeuei), 
iar la ii, 33 se vorbeşte de „un loc ascuns" (eis krypten), poate 
o pivniţă, o firidă subterană. Avem de-a face, aşadar, cu un 
permanent sabotaj al verticalităţii, pe care numai utilizarea 
sfeşnicului poate să-l corecteze, tot astfel cum numai ridi- 
carea pe cmce a lui Iisus poate aduce împlinirea misiunii Lui 
iradiante 1 . Abia aşezată sus, ca o cetate pe munte, lumina 
încetează să mai fie o sursă oarbă de căldură, pentru a 
deveni strălucire edificatoare. Promptitudinea şi rigoarea 
cunoaşterii sunt de negândit fără amplasamentul zenital al 
instrumentului cunoscător care, în contextul evanghelic, 
este inima. „Sus să avem inimile!" - se spune în liturghia 
Sfântului Ioan Gură de Aur, după rostirea Crezului. Altitu- 
dinea e, simultan, o regulă de viaţă şi o exigenţă metodo- 
logică. Trebuie să trăim, pe cât ne este cu putinţă, aşezaţi pe 
înălţimile noastre, să opunem mereu „subteranei" cotidiene 
orientarea alpină. („De nu se va naşte cineva de sus, nu va 
putea să vadă împărăţia lui Dumnezeu", Ioan 3, 3.) Nu ni 
se cere, fireşte, să arborăm veşteda solemnitate a acelora care 
plutesc, suficienţi, pe deasupra „micimilor" lumeşti. Nu dis- 
preţ faţă de lume şi nu postura indigestă a unei sublimităţi 
demonstrative se aşteaptă de la cel pornit pe cale, ci efortul 
de a dubla proximitatea, asfixiantă uneori, a contingenţei, 

1. Anca Manolescu îmi semnalează două pasaje ilustrative cu 
privire la această interpretare. Roman Melodul: „Atunci s-a suit pe 
cruce ca o lumină în sfeşnic şi l-a zărit de acolo pe Adam în moarte 
întunecată zăcând" (Imnul XLV, 4) (Cf Sf. Roman Melodul, Imne 
teologice. Editura Doxologia, Iaşi, 2012.) De asemenea: „Pe cruce, ca 
o lampă în sfeşnic, a luminat universul" (Pseudo-Chrysostomos, In 
adorationem venerandae cruciş). 

cu o permanentă referinţă transcendentă, cu o distanţă igie- 
nică faţă de invazia temporalităţii. 

Matei şi Luca aduc, în construcţia parabolei, câteva ele- 
mente suplimentare. Matei include un apel către ucenici: 
dacă Hristos este lumina, ei sunt lumină delegată, interme- 
diari, transmiţători (Qf şi Psalmi 119, 105; Isaia 42, 6 şi 49, 
6). Iar, ca transmiţători, trebuie să se comporte exemplar, 
să fie izvoare de „fapte bune“. Nu să se slăvească pe ei înşişi 
(ca fariseii) prin binefaceri zgomotoase, ci să slăvească ( doxa - 
zein), prin virtutea lor, autoritatea Tatălui ceresc. Ucenicii 
fără fapte bune vizibile sunt ca lumina pusă sub obroc sau ca 
sarea nesărată. 1 Acesta pare să fie şi sensul subiacent al „Cetăţii 
de pe munte". Ucenicii nu trebuie să-şi ascundă, precaut, 
identitatea. Nu se cade ca acţiunea lor să aibă structura sub- 
versiunii, nici a pmdenţei acomodante. Misiunea apostolică 
şi adevărul apostolic nu pot fi ţinute în penumbră, la adă- 
post de riscuri şi înfrângeri, ca cele anticipate la Matei 5, ii. 2 

1. Adolf Jiilicher, menţionând şi 1 Petru 2, 12 sau Filipeni 2, 15, 
insistă asupra rolului de „luminători" al apostolilor şi asupra impor- 
tanţei decisive a faptelor lor bune ca fiind mesajul central al para- 
bolei despre „lumina sub obroc" (Die Gleichnisreden Jesu: Zwei Teile 
in einem Bând, J.C.B. Mohr, Tiibingen, 1910, ediţie reprodusă foto- 
mecanic la Darmstadt, Wissenschaftliche Buchgesellschaft, 1963, par- 
tea a doua, pp. 83-85. La pagina 88 e invocat Matei 10, 8, unde sunt 
enumerate faptele bune care au o mai mare greutate decât predica: 
„...pe cei bolnavi tămăduiţi-i; pe cei morţi înviaţi-i; pe cei leproşi 
curăţiţi-i; pe demoni scoateţi-i afară..."). Leopold Fonck, op. cit., 
p. 694, crede că „faptele bune" la care se face aluzie sunt cele po- 
menite în lista Fericirilor, imediat anterioară parabolei în discuţie. 

2. Cf. Enno Edzard Popkes, în Ruben Zimmermann (ed.), Kom- 
pendium. .., ed. cit., pp. 395-399. 

Ei îşi vor asuma, deci, fără ezitare, rolul, ştiind că, oricum, 
el e transparent şi perceput ca atare. C.W.F. Smith observă 
că aceeaşi idee apare în cele două afirmaţii parabolice, cu 
deosebirea că în „Cetatea de pe munte" accentul cade asupra 
evidenţei care nu poate fi ascunsă, în vreme ce în „Lumina 
sub obroc" accentul cade asupra evidenţei care nu trebuie 
ascunsă. 1 Apostolii trebuie să se mişte liber şi benefic dina- 
intea oamenilor („Lumina sub obroc"), căci Sursa de la 
care îşi iau mandatul nu poate fi camuflată („Cetatea de 
pe munte"). 2 Inevitabilitatea oficiului apostolic coincide 
cu inevitabilitatea decriptării finale a parabolelor. Sensul 
lor nu va rămâne ascuns. Lumina lui Dumnezeu va sfârşi 
prin a fi loc de pelerinaj, obiect de cult generalizat în Ceta- 
tea de la sfârşitul vremurilor, unde vor guverna pacea şi 
dreptatea Lui. Cu alte cuvinte, cetatea de pe munte este 
comunitatea eshatologică a apostolilor, propagatori - în 
întreaga lume - ai luminii finale. Este teza lui Gerhard von 
Rad, care invocă, pentru ilustrarea ei, câteva pasaje vetero- 
testamentare: Isaia 2, 1-4; Michea 4, 1 şi urm.; Isaia 60, 1-22, 

1. Charles W.F. Smith, The Jesus of the Parables, ediţie revizuită, 
A Pilgrim Press Boolc, United Church Press, Philadelphia, 1975, 
pp. 155-159- 

2. Jiilicher (op. cit., partea a doua, pp. 88-89) aminteşte şi inter- 
pretarea Sf. Ioan Gură de Aur (preluată, între alţii, de Calvin), după 
care „vizibilitatea" apostolilor îi obligă la o viaţă perfectă, sau pe 
aceea a lui Ieronim, care vede în parabola cetăţii de pe munte un 
îndemn la propovăduire curajoasă. Excesivă, pe bună dreptate, i 
se pare supralicitarea temei sublimităţii la C.E. van Koetsveld ( Die 
Gleichnisse des Evangeliums, Fr. Mauke, Jena, 1892): locuitorii cetăţii 
de pe munte respiră aer mai curat şi văd lucrurile pământeşti în 
toată micimea lor. . . 

şi Aggeu 2, 6-9. în toate, asistăm la suspendarea interdic- 
ţiei inaugurale din Exod. 1 „în zilele de pe urmă muntele 
Domnului va fi la vedere şi casa Domnului pe vârfurile 
munţilor şi se va înălţa mai presus de dealuri; şi vor veni la 
el toate neamurile şi multe neamuri vor merge şi vor zice: 
Haideţi, să ne suim la muntele Domnului şi la casa Dum- 
nezeului lui Iacob; şi [El] ne va vesti calea Sa; şi vom 
merge pe ea“ 2 (Isaia 2, 2-3). După fuga dinaintea muntelui, 
urmează refluxul: oamenii dau năvală, „dau buzna“ spre 
locul revelaţiei şi, de data aceasta, li se îngăduie. Nimeni 
nu mai rămâne la şes, nimeni nu mai rămâne „în afară“. în 
afară de „cei care iubesc întunericul mai mult decât lumina" 
(Ioan 3, 19-21). Căci există şi această categorie. Categoria 
celor care „umblă noaptea şi se împiedică" (Ioan 11, 9-10). 
Pentru ei, sensul parabolelor rămâne „sub obroc". Aşa cum 
somnambulul nu trebuie trezit brusc din somnambulismul 
său, pentru că trezirea poate provoca haos interior şi cădere, 
cel care trăieşte înnoptat nu poate fi pus, fără primejdie, în 
bătaia tăioasă a luminii. Dimpotrivă, căutătorul autentic, 
aspirantul, cel care a optat pentru starea de veghe, trebuie 
şi poate fi ajutat: „Eu, Lumină am venit în lume, pentru ca 
tot cel ce crede în Mine să nu rămână pe întuneric" (Ioan 
12, 46). „Cel ce crede în Mine" este cel care parcurge dru- 
mul din afară înăuntm, cel care intră în lumină. E sugestia 
introdusă în expunerea parabolei la Luca: lumina este pen- 
tru „cei ce intră" ( eisporeuomenoi ). „A fi în afară" nu e, deci, 

1. Cf. supra, p. 62. 

2. Gerhard von Rad, „Die Stadt auf dem Berge", în Evangelische 
Theologie, 1948-1949, pp. 439-447. 

o condamnare ireversibilă. Cine se decide să iasă din con- 
diţia exteriorităţii (dar să o facă liber, din iniţiativă proprie, 
fără cârje, fără stimulente miraculoase 1 ) sfârşeşte prin a 
vedea lumina care emană din vârful sfeşnicului. Mai mult, 
odată intrat în spaţiul intim al dialogului cu Hristos, cre- 
dinciosul poate să iasă din nou „în afară", de data aceasta 
ca propovăduitor, ca „agent" misionar al luminii. „Afară" 
redevine, astfel, un teritoriu frecventabil, cu condiţia să fie 
parcurs în numele unui „înăuntru" consolidat. Balansul di- 
dactic „afară-înăuntru-afară" e amintit în mod explicit de 
Parabola luminii sub obroc în versiunea Evangheliei după 
Toma (33, 2-3): făclia trebuie pusă pe sfeşnic, aşa încât „ori- 
cine intră sau iese“ să o poată vedea. 2 A rămâne definitiv „în 
afară" e, aşadar, un destin rezervat strict celor care ratează întâl- 
nirea cu inevidenţa luminoasă a împărăţiei 3 , care refuză, din 
principiu, să păşească înăuntru. După 2 Corinteni 4, 3-4, acest 
refuz e rezultatul împletirii dintre mineralizarea conştiinţei 

1. Textul de la Luca 11, 33 apare, nu întâmplător, într-un context 
în care Iisus condamnă „neamul viclean" doritor de semne supra- 
naturale (Luca 11, 29). Rolul mesianic al lui Iisus nu are nevoie, pen- 
tru a fi „văzut", de semne, de probe exterioare. El este clar, ca cetatea 
de pe munte, ca lumina pusă în sfeşnic. Cf. Jiilicher, op. cit., partea a 
doua, p. 87, care însă îşi ia distanţă faţă de această interpretare a lui 
B. Weiss. Dar ea apare, în mod convingător, şi la C.H. Dodd ( The 
Parables of the Kingdom, Nisbet & Co. Ltd., London, 1936, pp. 144-145) 
sau la L. Fonck, op. cit., p. 695. 

2. QTKristina Dronsch, în R. Zimmermann (ed.), Kompendium..., 
ed. cit., p. 138. Pentru textul Evangheliei după Toma, am folosit ver- 
siunea românească a lui Gustavo-Adolfo Loria-Rivel (traducere din 
limba coptă, Polirom, Iaşi, 2003). 

3. Cf. infra, cap. al 2-lea. 

individuale şi intervenţia prinţului acestei lumi („. . .dumnezeul 
veacului acestuia a orbit minţile necredincioşilor. . .“). 

„Câmpul" hermeneutic al parabolelor este, în ciuda apa- 
rentei lor simplităţi, inepuizabil. Exegeza de până acum n-a 
făcut economie de imaginaţie pentru a acoperi, cât de cât, 
orizontul lor mereu deschis. O primă încercare a fost tena- 
citatea medievală a interpretării alegorizante. Adolf Jiilicher 
are meritul enorm de a fi dovedit, în monumentala sa lu- 
crare de la sfârşitul secolului 19, caducitatea unei astfel de 
interpretări. Intr-adevăr, a spune că „făclia" este Hristos, 
sau Cuvântul divin, sau virtutea, că „obrocul" e Legea Ve- 
chiului Testament, Sinagoga, înţelepciunea pământească, 
sau omul fără Dumnezeu, iar „sfeşnicul" - Biserica, cre- 
dinţa, umanitatea, sau poporul ales nu e lămuritor în prea 
mare măsură: e doar un transfer, mai mult sau mai puţin 
reuşit, mai mult sau mai puţin plauzibil, al unui limbaj codi- 
ficat în alt limbaj codificat; aşadar, nu o decodificare, ci o 
recodificare. în plus, o recodificare sărăcitoare: odată livrată, 
„cheia" reduce totul la o şaradă banală, prea la îndemână. 
Faci echivalările necesare şi problema se închide. „Cetatea" 
e ecclesia sanctorum, Iisus e „muntele", turnurile cetăţii sunt 
profeţii, cetăţenii ei - credincioşii, zidurile - preoţii şi învă- 
ţătorii Legii. Nu mai e nimic de adăugat: tocmai am citit o 
fabulă, a cărei morală e limpede, de îndată ce ni s-au tradus 
termenii. Modernitatea nu e nici ea scutită de acest zel aso- 
ciativ, dublat, adesea, de nuanţe apologetice. „Cei care intră" 
sunt „neamurile", păgânii, spre deosebire de cei din casă, care 
sunt evreii (Alfred Plummer). Lumina iradiantă e a creşti- 
nismului (liber, deschis, public) spre deosebire de aceea, 

parcimonioasă, a misteriilor antice (van Koetsveld) 1 . Cetatea 
e Ierusalimul, iar evreii sunt sfătuiţi să-şi abandoneze rigi- 
ditatea faţă de alte neamuri, lăsând lumina Tatălui să ira- 
dieze şi asupra lor . 2 

Mai fertile sunt eforturile exegeţilor de a construi coe- 
renţe semantice revelatoare între parabole distincte, care se 
completează reciproc. Făclia care nu luminează poate fi 
pusă în paralel cu smochinul care nu dă fruct . 3 Inevidenţa 
explozivă, strălucirea ascunsă care sfârşeşte prin a se da în 
vileag funcţionează, ca metaforă, şi în cazul „grăuntelui de 
muştar" sau al „aluatului", ambele valorificând potenţialul 
seminal ajuns la deplină manifestare . 4 A.T. Cadoux aduce în 
discuţie Parabola comorii ascunse: comoara, ca şi lumina din 
sfeşnic, ca şi cetatea de pe munte, nu poate fi ascunsă la 
nesfârşit: în cele din urmă, la momentul potrivit, e găsită . 5 
Pentru John Drury, Parabola luminii sub obroc trebuie citită 
ca parte a interpretării Parabolei semănătorului 6 . Inevitabile 
sunt şi menţiunea figurii parabolice a „ochiului ca lumină 
a trupului", precum şi asocierea dintre lumină şi sare, ca de- 
terminări simbolice ale apostolilor. 

1. Vezi lista acestor interpretări în A. Jiilicher, op. cit., pp. 84, 86. 

2. A.T. Cadoux, The Parables of Jesus. Their Art and Use, James 
Clarke & Co. Ltd, London, 1930, p. 83. 

3. Charles W.F. Smith, op. cit., p. 159. 

4. Cf. Peter Dschulnigg, op. cit., pp. 153 şi urm., invocă, în acest 
context, şi parabola rabinică „a celor două lumini" despre nevăzu- 
tul care iese la vedere. 

5. A.T. Cadoux, op. cit., pp. 144-145. 

6. John Drury, The Parables in the Gospels. Plistory and Allegory, 
Crossroad, New York, 1985, p. 59. 

Utile sunt, desigur, şi sondajele - nu prea numeroase - 
în istoria comparată a temelor şi termenilor. Lumina şi mun- 
tele sunt repere recurente ale vechilor mitologii orientale, 
în Vechiul Testament, lumina (respectiv sfeşnicul, făclia) 
apare ca imagine a forţei vitale, a puterii regale, a prezenţei 
divine, a Torei 1 . A vedea lumina echivalează cu a fi viu . 2 3 Lite- 
ratura rabinică conţine semnificative referiri la alternanţa „as- 
cundere (voal, perdea, întuneric)-dezvăluire (lumină, făclie, 
vorbire directă ) 11 în exerciţiul comunicării divine. Iată un 
exemplu: 

Rabbi Chinena a spus: e ca atunci când un rege stă la masă 
cu prietenul său. Intre ei se află o perdea. Ori de câte ori regele 
vrea să vorbească cu prietenul său, el ridică perdeaua şi vor- 
beşte. Dar cu un altul nu face la fel. El stă de vorbă, dar perdeaua 
despărţitoare rămâne nedată la o parte, as fel încât cei doi nu se 
văd. Pentru profeţii neamurilor, regele nu ridică perdeaua, ci 
vorbeşte cu ei dindărătul ei? 

Direct legat de vorbirea în parabole şi de discernământul 
lui Dumnezeu, care „călăuzeşte pe cine voieşte", este şi un 
puternic pasaj din Coran: 

Dumnezeu este lumina cerurilor şi a pământului! Lumina 
Sa este asemenea unei firide, unde se află o lampă. Lampa se 
află într-o sticlă, iar sticla este asemenea unei stele strălucitoare. 
Ea este aprinsă de la un copac binecuvântat, măslinul care nu 

1. Pentru trimiteri concludente, cf. R. Zimmermann (ed.), Kompen- 
dium..., ed. cit., p. 135. 

2. Cf. Frank Stern, op. cit., p. 109. 

3. Midrasch Bereschit Rabba 52,5, tf/’WKlaus Berger (ed.), Gkichnisse 
des Lebens. Aus den Religionen der Welt, Insei Verlag, Frankfurt am 
Main, Leipzig, 2002, p. 193. 

este nici de la Răsărit, nici de la Asfinţit şi al cărui ulei aproape 
că luminează fără ca focul să-l atingă. Lumină asupra luminii! 
Dumnezeu călăuzeşte către lumina Sa pe cine voieşte. Dumnezeu 
dă oamenilor pilde. Dumnezeu este Atotcunoscâtor . 1 

Parabola luminii sub obroc este, în definitiv, şi o para- 
bolă a actului hermeneutic. Cititorul - şi, cu atât mai mult, 
interpretul textului parabolic - e în situaţia de a scoate pasa- 
jul analizat de sub obroc, de sub norul lui de obscuritate 
sau de sub omiletica plată în care a fost îngropat. Interpre- 
tarea e punerea materiei interpretate sub o rază lămuritoare, 
aşezarea ei pe un sfeşnic. Cu cât sfeşnicul e mai înalt, mai 
bine plasat, cu atât sensul parabolei e mai limpede şi ira- 
dierea ei mai eficace . 2 Interpretul începe prin a fi „în afară". 
El îşi mobilizează însă întreaga energie pentru a ieşi din 
această exterioritate nelucrătoare şi pentru a-i convinge şi 
pe alţii să o facă. Cel dintâi interpret al parabolelor hristice 
este Iisus însuşi, care, după ce povesteşte istoria semănă- 
torului, le propune ucenicilor un posibil mod de lectură, 
o incursiune rapidă, dar temeinică în problematica recep- 
tivităţii: ce înseamnă „a intra" într-o parabolă şi, mai ales, 
cum poţi rata adevărul ei? 

1. Coran, sura 24, versetul 35, traducere din limba arabă de dr. 
George Grigore, Editura Kriterion, Bucureşti, 2000, p. 279. 

2. Sfeşnicul ca metaforă a interpretării apare într-un ingenios pa- 
saj din Robert Farrar Capon, op. cit., pp. 76-77: dacă făclia parabolei 
nu e pusă pe suportul unei interpretări creatoare, paradoxale, lumina 
ei nu va fi văzută. Orice interpretare facilă, „plauzibilă", cuminte va 
avea efectul unui obroc. In locul unei lumini mântuitoare, vom 
vedea, în acest caz, un simplu bec, producător de semiîntuneric. 



Parabola semănătorului 
sau despre receptivitatea deviată 


Matei 13, 1-9, 18-23 1 : în ziua aceea a ieşit Iisus din casă şi 
S-a aşezat pe ţărmul mării. O mulţime de noroade s-au strâns la 
El, aşa că a trebuit să Se suie să şadă într-o corabie; iar tot 
norodul stătea pe ţărm. Şi multe lucruri le-a grăit El în parabole, 
zicând: „lată, ieşit-a semănătorul să semene. Şi pe când semăna, 
unele seminţe au căzut lângă drum şi au venit păsările şi le-au 
mâncat. Altele au căzut pe loc pietros, unde n-aveau pământ 
mult, şi au răsărit de-ndată, pentru că n-aveau pământ adânc; 
dar când c-a ridicat soarele s-au ofilit şi, neavând rădăcină, s-au 
uscat. Altele au căzut între spini şi spinii au crescut şi le-au 
înăbuşit. Altele au căzut pe pământul cel bun şi au dat roadă: 
una o sută, alta şaizeci, alta treizeci. Cel ce are urechi de auzit, să 
audă!“ [. . .] Aşadar, ascultaţi parabola semănătorului: La cel ce 
aude cuvântul împărăţiei şi nu-l înţelege, vine Cel-Rău şi răpeşte 
ceea ce s-a semănat în inima lui; aceasta e sămânţa semănată 
lângă drum. Iar cea semănată pe loc pietros este cel ce aude cuvân- 
tul şi-l primeşte de-ndată cu bucurie, dar neavând rădăcină în 
sine, ţine până la o vreme; şi întâmplându-se necaz sau prigoană 

1. Am folosit, ca de obicei, versiunea Anania, cu excepţia verse- 
tului 13, 2, pe care l-am reprodus în versiunea Cornilescu, cea mai 
apropiată, în acest loc, de textul grecesc. 

din pricina cuvântului, îndată se poticneşte. Cea semănată între 
spini este cel ce aude cuvântul, dar grija lumii acesteia şi înşelă- 
ciunea avuţiei înăbuşă cuvântul şi-l face neroditor. Iar sămânţa 
semănată în pământ bun este cel ce aude cuvântul şi-l înţelege, 
aduce roadă şi face unul o sută, altul şaizeci, altul treizeci. 

Marcu 4, 1-9, 13-20 1 : Iisus a început iarăşi să înveţe pe 
norod lângă mare. Fiindcă se adunase foarte mult norod la El, 
S-a suit şi a şezut într-o corabie, pe mare; iar tot norodul stătea pe 
ţărm lângă mare. Şi multe lucruri îi învăţa în parabole; şi în 
învăţătura Sa le spunea: „Ascultaţi: Iată, ieşit-a semănătorul să 
semene. Şi pe când semăna el, o parte din seminţe a căzut lângă 
drum şi păsările cerului au venit şi au mâncat-o. Şi alta a căzut 
pe loc pietros, unde n-avea pământ mult, şi a răsărit de îndată 
pentru că nu avea pământ adânc; şi când s-a ridicat soarele s-a 
ofilit şi, pentru că nu avea rădăcină, s-a uscat. Alta a căzut între 
spini şi spinii au crescut şi au înăbuşit-o şi roade nu a dat. Şi 
altele au căzut în pământul cel bun şi, înălţându-se şi crescând, 
au dat roadă şi au adus: una treizeci, alta şaizeci, alta o sută. Şi 
zicea: cel ce are urechi de auzit, să audă!“ [. . .] Şi le-a zis: „Nu 
pricepeţi parabola aceasta* Atunci cum veţi înţelege toate para- 
bolele* Semănătorul seamănă cuvântul. Cele de lângă drum sunt 
aceia în care se seamănă cuvântul; şi numai ce-l aud, că vine de-n- 
dată Satana şi ia cuvântul semănat de ei. Tot aşa, cele semănate 
pe loc pietros sunt aceia care aud cuvântul şi-l primesc de-ndată 
cu bucurie, dar nu au rădăcină întru ei şi durează doar până la 
un timp; apoi, când se întâmplă strâmtorare sau prigoană din 
pricina cuvântului, îndată se poticnesc. Şi cele semănate între 
spini sunt cei care ascultă cuvântul, dar pătrunzând în ei grijile 


1. Versiunea Anania, cu versetul 1 preluat din Cornilescu. 

veacului acestuia şi înşelăciunea bogăţiei şi poftele după celelalte, 
acestea înăbuşă cuvântul şi-l fac neroditor. Iar cele semănate pe 
pământul cel bun sunt cei care aud cuvântul şi-l primesc şi aduc 
roade: unul treizeci, altul şaizeci şi altul o sută. “ 

Luca 8, 4-8, 11- 15: Şi adunându-se mulţime multă şi venind 
de prin cetăţi la El, a zis în parabolă: „Ieşit-a semănătorul să 
semene sămânţa sa. Şi pe când semăna el, una a căzut lângă 
drum şi a fost călcată în picioare şi păsările cerului au mâncat-o. 
Şi alta a căzut pe piatră; şi dacă a răsărit s-a uscat, pentru că 
nu avea umezeală. Şi alta a căzut în mijlocul spinilor; şi spinii, 
crescând împreună cu ea, au înăbuşit-o. Şi alta a căzut pe pă- 
mântul cel bun şi a crescut şi a făcut rod însutit. “Pe acestea spu- 
nându-le, a strigat: „ Cel ce are urechi de auzit, să audă!“ [. . .] 
Iar parabola aceasta înseamnă: Sămânţa este cuvântul lui Dum- 
nezeu. Cea de lângă drum sunt cei care aud, apoi vine diavolul 
şi ia cuvântul din inima lor, ca nu cumva, crezând, să se mân- 
tuiască. Iar cea de pe piatră sunt aceia care primesc cu bucurie 
cuvântul când îl aud, dar aceştia nu au rădăcină; ei cred până 
la o vreme, iar la vreme de încercare se leapădă. Iar cea căzută între 
spini sunt cei care aud, dar umblând cu grijile şi cu bogăţia şi 
cu plăcerile vieţii, se înăbuşă şi nu rodesc. Iar cea de pe pământ 
bun sunt cei care, auzind cuvântul cu inimă curată şi bună, îl 
păstrează şi rodesc întru răbdare. 


a. „Scenografia" în care se plasează Parabola semănătorului 
(vezi începutul din versiunile Matei şi Marcu) constituie, în 
ea însăşi, o parabolă şi o indicaţie cu privire la amplasamen- 
tul spiritual al tuturor celorlalte. Trei lucruri sunt de observat: 

a. Prima mişcare a lui Iisus pentru a veni în întâmpinarea 
mulţimii e o ieşire în larg, sub ceml liber ( exelthon tes oikias) 
(Matei 13, 1). Spaţiul predicii sale nu e cel al familiarităţii 
domestice, al economiei cotidiene. Aşezarea optimală a 
Cuvântului e „în deschis", lângă mare {para ten thalassan). 
(L Intr-un al doilea pas, „deschiderea" se amplifică: Iisus nu 
mai stă „lângă mare", ci „se suie" pe o corabie: El părăseşte, 
o dată mai mult, terenul ferm, pentru a asuma dinamica 
unui mediu distinct de mediul vieţii curente. Corabia nu e, 
mai puţin, o închidere, o insulă itinerantă, dar, spre deose- 
bire de închiderea casei, ea e opusul sedentarităţii: e o para- 
digmă a aventurii şi a riscului. Nu o închidere a rutinei şi a 
comodităţii, ci una a concentrării şi a efortului. Navigaţia 
presupune curaj, tenacitate şi simţ al orientării. E identifi- 
carea unei ţinte şi a unui parcurs. Mulţimilor care (deocam- 
dată) stau pe ţărm (epi ton aigialon eistekei ), Iisus le va propune 
un alt registru al existenţei, o ieşire din certitudinea comună, 
adaptativă, şi din logica previzibilă a cutumei. Pământul e 
reevaluat din perspectiva apei. Casa - din perspectiva coră- 
biei. Stabilitatea - din perspectiva itineranţei. Iisus şi „noroa- 
dele" nu „stau" în acelaşi plan. Ceea ce nu înseamnă că Fiul 
Omului vorbeşte dintr-un amvon al sublimităţii, dintr-un 
spaţiu fără comună măsură cu spaţiul oamenilor. Care e, 
atunci, metabolismul rostirii Sale? y. Iisus - ni se spune 
mai departe în text - „Se suie să şadă" (într-o corabie): eis 
ploion embanta kathesthai. în această dublă mişcare, a cărei 
structură aduce laolaltă înălţarea şi coborârea, urcuşul şi aşe- 
zarea, recunoaştem emblema însăşi a „biografiei" hristice 1 


1. Lucian Blaga a rezumat traseul descendent al înţelepciunii divine 
prin sintagama „perspectivă sofianică" („transcendentul care coboară"). 

şi anticiparea apoteozei ei: ea începe cu misterul întrupării, 
prin care „polul plus“, instanţa supremă, decide să „se aşeze" 
într-un corp omenesc (pentru a ajunge să sondeze minusul 
absolut, coborârea în mormânt), şi sfârşeşte cu învierea şi 
înălţarea. După înălţare, are loc coborârea Duhului. 

Creştinismul, în esenţa lui, e dozajul optim între anago- 
gie şi kenoză, între autoritate supramundană şi compasiune 
omenească: ne aflăm faţă-n faţă cu un foarte sus coborâtor, 
care deschide astfel calea unui foarte jos în ascensiune. Se 
vorbeşte despre altceva, despre cu totul altceva, în termenii 
lui aici. Se vorbeşte despre ce nu ştim, în termenii a ceea ce 
ştim. Aceasta e definiţia însăşi a parabolelor lui Iisus. Sen- 
sul lor e de căutat pe linia subţire, imperceptibilă, dintre 
două lumi distincte, care se oglindesc însă una într-alta: 
cerul şi pământul, energiile increate şi lumea creată, ordi- 
nea lui Dumnezeu şi ordinea oamenilor. Parabolele au loc 
pe linia orizontului şi a le „interpreta" e a merge cu îndrăz- 
neală, asumând toate riscurile, pe această linie. Reflecţia 
asupra parabolelor nu poate spera să le epuizeze. Ele aduc 
neştiutul, de-neînţelesul, mai aproape, lăsându-le, totuşi, 
neatinse. Orice încercare de a „clarifica" lucrurile, orice „tra- 
ducere" a textului în limbajul bunului-simţ şi al raţiunii 
curente se va sfârşi cu o platitudine. Parabolele ni se oferă 
nu pentru a ne ajuta să convertim misterul în evidenţă, ci 
pentru a ne ajuta să luăm cunoştinţă de inevidenţa consti- 
tutivă, inevidenţa fondatoare şi hrănitoare a lumii. Parabo- 
lele constituie laolaltă marea reţea a inevidenţelor pe care 
se ţese destinul pământesc. în final, interpretarea lor ar putea 
alcătui, de aceea, o paradoxală „fenomenologie a ineviden- 
ţei", o fenomenologie a ceea ce nu apare, a ceea ce nu e dat în 
apariţia nemijlocită a lucrurilor şi în desfăşurarea cotidiană 

a vieţii. Parabolele sunt „figuri" ale ascunsului. Dar ale unui 
ascuns care încearcă să identifice un „loc“ al dezvăluirii de 
sine, al „aşezării" lui în lume. înainte de a intra în detalii, 
să amintim faptul că formula „suişului care se aşază" nu 
apare doar în pasajele citate adineaori. O găsim şi la Luca 
5, 3: ( embas [. . . ] kathisas), dar o găsim încă o dată la Matei, 
într-un loc foarte important: începutul predicii de pe 
munte (5, 1): văzând noroadele adunate în jurul Lui, „Iisus 
S-a suit pe munte" ( anebe eis to oros), după care, înainte de 
a vorbi, „a şezut jos“ (kathisantos). 1 Aceeaşi graţioasă dialectică 
a gestului pare să definească originea propovăduirii hristice 
şi postura Propovăduitorului. El încearcă mereu să arate în 
ce fel înălţimea se poate aşeza pe suprafaţa lumii, în ce fel 
poate verticala adevărului, sau a căutării, să intersecteze ori- 
zontalitatea conştiinţei comune. 

„Suiş-coborâşul" are însă, în toate locurile în care apare, 
şi o a treia componentă: discursul. Iisus urcă (pe munte, pe 
corabie), se aşază şi începe să cuvânteze. Dumnezeul creştin 
e prezent integral în această triadă: Tatăl, care coboară spre 
oameni prin Fiul, Fiul, care urcă din nou la Tatăl, şi Duhul 
Sfânt, care coboară şi vorbeşte. Prezenţa Fiului printre crea- 
turile Tatălui e efectul întrupării. Discursul Duhului e anti- 
ciparea învierii. Parabolele lui Iisus ne pun în situaţia de a 
presimţi ce ar putea să fie „împărăţia lui Dumnezeu" şi pe 
ce cale se poate ajunge la ea. Parabolele sunt, cu alte cu- 
vinte, o arvună a învierii sau, în termeni mai neutri, o apro- 

1. într-un articol din 1983, „To Teach or Not to Teach (A Comment 
on Matthew 13, 1-3)“, în Tije Bible Translator, voi. 34, pp. 139-143, 
Barclay M. Newman arată că publicul israelit era obişnuit ca rabinul 
să-şi ofere învăţătura „şezând". 

ximare a realizării de sine, a răspunsului mereu căutat, a 
Soluţiei. Dar pentru a-şi atinge ţinta, ele trebuie primite, 
adică auzite, înţelese şi preluate în imediatul vieţii, trăite. 
Ceea ce - aşa cum ni se spune prin Parabola semănătorului - 
nu se întâmplă întotdeauna. 

b. Parabola enumeră trei tipuri de opacitate faţă de Cu- 
vânt 1 , respectiv trei tipuri de propovăduire neîmplinită, cu 
efectul rămânerii „în afară" a auditorilor: 

a. Indigenţă mentală. Ea este definită ca atare numai la 
Matei: e vorba de cei care aud şi nu înţeleg {akouontos [. . . ] hai 
me synientos). Această sintagmă acoperă un spectru larg al 
non-receptivităţii. Nu înţelegi pentru că nu eşti atent la 
ceea ce auzi, pentru că nu distingi între important şi acce- 
soriu, pentm că suferi de surzenie intelectuală, pentm că ţi 
se pare că ceea ce auzi nu te priveşte. Nu înţelegi pentm că 
ceea ce auzi nu e „în dmmul tău" obişnuit, pentm că te ra- 
portezi inadecvat la ceea ce auzi, pentru că nu ai disciplina 
de a merge până la capăt pe urma a ceea ce auzi. „Lângă 
drum" {para ten hodon) e locul derapajului, al incapacităţii 
de a avansa „metodic", consecvent, în ţesătura unui discurs. 
Cel care se definea pe Sine drept „cale", drept „drum" (Ioan 
14, 6) nu poate fi identificat alături cu drumul. Plauzibilă 
este însă şi o interpretare răsturnată: nu poţi înţelege dacă 
nu abandonezi traseul „logicii" curente, al reflexelor mentale 
convenţionale. Cuvântul trebuie căutat şi când nu-ţi iese 

1. Jiilicher le numeşte, concis şi expresiv: Stumpfsinn (stupiditate, 
stupoare), Leichtsinn (uşurătate), Weltsinn (mundanitate, exces al lu- 
mescului). Op. cit., II, p. 532. 

nemijlocit în cale: trebuie căutat şi dincolo de cărarea deja 
existentă, dincolo de itinerariile gata făcute, de dmmul „bătă- 
torit". Vom întâlni mereu, în preajma parabolelor, acest 
tip de ambivalenţă: „lângă drum" semnifică simultan de- 
vierea şi ingeniozitatea. în definitiv, semănătorul aruncă o 
parte din seminţe tocmai acolo, ca pe o provocare, ca pe o 
invitaţie la îndrăzneală hermeneutică. Ambivalenţă e şi in- 
vocarea păsărilor, ca agenţi ai risipirii şi, de fapt, ca devali- 
zatori satanici. Asociate, de obicei, zborului liric, cerului, 
îngerilor, ele apar, aici, în toată uşurătatea fiinţei lor aeriene 1 : 
un soi de spiriduşi malefici, gata să devoreze în joacă ceea 
ce e destinat să fie interiorizat, prelucrat, transfigurat în 
vederea mântuirii. împărtăşania e, astfel, parodiată ca gus- 
tare profană, ca îmbucătură furtivă, întâmplătoare. 

S-a observat însă, pe bună dreptate, că „înţelegerea" de 
care vorbeşte Matei nu trebuie privită ca o virtute strict 
cognitivă 2 . Nu ni se cere o simplă adeziune mentală la mesa- 
jul auzit, ci trecerea de la asimilare la valorificare. Testul 
„înţelegerii" adevărate este fertilitatea pe care o garantează, 
efectul ei pragmatic, energia ei roditoare. înţelegi, în măsura 
în care fructifici. Mai exact: la cât rod obţinut, atâta înţele- 
gere echivalentă. Ne vom feri, totuşi, să preluăm teza, sim- 
plificatoare, a exegezei comune, după care „a fructifica" 
echivalează strict cu „a făptui" 3 : auzi Cuvântul şi „îl pui în 
practică". Nuanţa lămuritoare apare în Epistola Sf. Apostol 

1. Cf. ibidem, p. 517. 

2. QTKristina Dronsch, în R. Zimmermann (ed.), Kompendium..., 
ed. cit., p. 309. 

3. Despre sensurile lui „a face" în perimetrul Noului Testament 
vom vorbi mai pe larg în partea a doua a lucrării de faţă. 

Pavel către Galateni, spre finalul căreia (5, 16-26) se deo- 
sebeşte între „faptele trupului" (ta erga tes sarkos, lat. opera 
cărnii) şi „roada Duhului" (ho karpos tou pneumatos, lat. 
fructus spiritus). Fructificarea nu pune accentul nici pe acti- 
vismul exterior, nici pe cuminţenia pios harnică. Exemplele 
de „roadă" pe care le dă Apostolul nu sunt propriu-zis „ac- 
ţiuni" (cum sunt „faptele trupului"), ci, mai curând, dispo- 
ziţii sufleteşti, atitudini interioare, orientări stabile ale fiinţei: 
iubire, bucurie, pace, răbdare, bunătate, credinţă (fidelitate), 
blândeţe, stăpânire de sine etc. „A înţelege" e, în acest con- 
text, a interioriza o stare, mai mult decât a aplica un set de 
prescripţii. Starea odată atinsă, „faptele" adecvate vin de la 
sine. Dimpotrivă, în absenţa unei anumite calităţi interioare, 
a unei stări devenite fel de a fi, faptele devin „ortopraxie" 
sterilă, execuţie mecanică a unui program de „figuri impuse". 1 

Pe de altă parte, categoria auditorilor care „nu înţeleg" 
îi include, drastic spus, şi pe cei calificaţi îndeobşte drept 
proşti pur şi simplu. în genere, refuzăm să luăm notă de 
componenta de culpabilitate a prostiei. Ni se pare că pros- 
tul nu e vinovat de prostia lui: „nu ştie ce face" (şi deci tre- 
buie iertat), e „sărac cu duhul", e, în fond, aşa cum l-a lăsat 
Dumnezeu. Expresia „sărac cu duhul" e una din marile cap- 
cane ale creştinismului de popularizare. Mai toată lumea 
invocă acest prim verset al Fericirilor, crezând că el se referă 
la o candidă inaptitudine a judecăţii. „Sărac cu duhul" ar 
fi tontul satului, nătângul cumsecade, prostănacul inocent. 
Dar textul evanghelic (care în versiunea lui Luca - 6, 20 - se 


1. Cf. R.F. Capon, op. cit., p. 74. 

reduce la „cei săraci") are în vedere fie smerenia ( Cf. Isaia 
57, 15: „Domnul [...] dă viaţă celor cu inima zdrobită."), 
fie sărăcia înţeleasă ca absenţă a instinctului de posesiune. 
(Poţi fi bogat în bunuri materiale, dar „sărac în duh", liber 
de propria ta bogăţie). Prostia, când nu e handicap psiho-fi- 
ziologic, patologie constitutivă, nu e neapărat inocentă. Ea 
poate fi obnubilare tenace, manifestare a suficienţei intelec- 
tuale, refuz îndărătnic al edificării. Ca rezultat al „minera- 
lizării" sufleteşti, ca lipsă de flexibilitate a minţii, prostia e 
vicioasă şi face posibilă intervenţia instanţei demonice. Fie- 
care parcelă de adevăr lăsată în afara înţelegerii creează 
spaţiul necesar pentru picajul dezordonat al răului. Ceea 
ce nu înţelegem devine teren de joc al îngerilor căzuţi, 
prilej de rătăcire. Cu alte cuvinte, prostia e, uneori, poarta 
spre lume a maleficului, avangarda duhurilor smintitoare. 
Răul e, desigur, consubstanţial cu destinul omului căzut. 
Dar vai de cei prin care el se legitimează. „Că poticnirile tre- 
buie să vină, dar vai omului aceluia prin care vine potic- 
nirea!" (Matei 18, 7). Cu cât numărul celor care nu înţeleg 
e mai mare, cu atât dezordinea lumii sporeşte. 

Prostia ca atare nu e, de altfel, nicăieri tratată, în ambianţa 
biblică, drept benignă. Dimpotrivă. în Proverbe, înţelep- 
ciunea îi somează pe „cei fără pricepere" să-şi recunoască 
limitele şi să le abandoneze: „Lepădaţi-vă de sminteală (ter- 
menul grec e aphrosyne, traductibil prin „prostie", n.m. - A.P.) 
şi veţi trăi [...] şi îndreptaţi-vă priceperea prin cunoaştere" 
(9, 6). Termenii opuşi, în context, prostiei sunt gnosis (cunoaş- 
tere) şi synesis (înţelegere). Ceea ce se condamnă e, aşadar, 
în mod expres, ignoranţa, paralizia mentală, inaptitudinea 

de a înţelege. Din păcate, traducerile româneşti (inclusiv, 
în cazul de faţă, cea din ultima versiune a Septuagintei) par 
a se sfii să spună lucrurilor pe nume: ele preferă versiuni în 
acelaşi timp mai radicale şi mai confuze. Din cele zece 
ocurenţe ale lui aphron (cu pluralul aphrones) din Noul Tes- 
tament, doar două sunt echivalate prin expresia „fără minte" 
(Romani 2, 20 şi Efeseni 5, 17) şi una singură prin „necu- 
noaşterea proştilor" (1 Petm 2, 15). Pentru restul se recurge la 
„nebun", „nebuni", „nebunie". Dar pentru „nebunie", tex- 
tul grecesc al Evangheliei recurge la moria (folosit de numai 
cinci ori, în Prima Epistolă către Corinteni: 1, 18; 1, 21; 1, 23; 
2, 14; 3, 19 şi - ca adjectiv, moros - de 12 ori, între care cele- 
bra referinţă la „fecioarele nebune"). în toate aceste locuri, 
sensul cuvântului e distinct de conotaţiile lui aphrosyne. 
Aphrosyne (prostie, starea celui fără minte) e antonimul lui 
sophrosyne, adică al unei înzestrări de tipul „cu-minţeniei“, 
al raţionalităţii cuviincioase, în deplin control de sine. Pe 
scurt, cei despre care se spune în parabolă că „aud şi nu înţe- 
leg" nu sunt „nebuni", suspecţi de deraiere mentală, ci pur 
şi simplu slabi de minte, loviţi de o mândră stupiditate. în 
cel mai bun caz, se poate accepta că sunt „smintiţi", dacă 
numim „smintire" îndărătnicia, lipsa „organului" spiritual, 
bezmeticia rudimentară. 1 

p. Superficialitatea euforică. Non-receptivităţii pe care o 
ilustrează sămânţa zvârlită lângă dmm i se adaugă acum 
receptivitatea pripită, „supra-receptivitatea", disponibilitatea 
exaltată. Poţi rata un mesaj neînţelegându- 1 , dar îl poţi rata şi 


1. Cf. infra, pp. 274-276. 

crezând că l-ai înţeles, asumându-1 fără reflecţie, în virtutea 
unui entuziasm de primă instanţă. Consimţirea facilă, acor- 
dul epidermic bazat pe o emotivitate lipsită de discernă- 
mânt, nu garantează adeziunea temeinică. Parabola vizează 
aici conversiunile impulsive, opţiunile estetizante, jocul inte- 
lectual, supraevaluarea unei impresii de moment. Un „da“ 
spus prematur, sub impactul unei euforii conjuncturale, o 
angajare precipitată, fără un minim răgaz analitic, fără cân- 
tărirea implicaţiilor, a consecinţelor, a riscurilor şi fără eva- 
luarea propriilor limite, toate acestea sunt o reţetă sigură a 
eşecului. Primeşti „cu bucurie", dar cu o bucurie care nu are 
din ce se hrăni, o bucurie fără rădăcină. Inconsistenţa de 
fond a acestei bucurii iese de îndată la iveală când mesajul 
asumat începe să fie costisitor. Când, din pricina lui, apar 
„strâmtorări", „prigoane" ori necazuri de un fel sau de altul. 
Proba unui adevăr bine asimilat e tenacitatea păstrării lui 
în condiţii potrivnice. Cât eşti capabil să sacrifici şi pentru 
câtă vreme de dragul identificării cu el? 

E de semnalat că rolul nefast jucat, în prima scenă, de 
păsări (anexate, de obicei, unor conotaţii pozitive) e jucat 
aici de soare, asociat de asemenea, în majoritatea cazurilor, 
unui simbolism benefic. Vizate sunt volatilitatea obtuză şi 
fierbinţeala de suprafaţă. Aerul apare astfel ca mediu al 
dezorientării şi piatra - ca lespede obnubilantă, ca piedică 
a tentativei de a fora în adâncime, de a avea acces la teme- 
lii. S-ar zice că indigenţă mentală e „uşoară", inconsistentă, 
iar superficialitatea euforică e „grea". Cea dintâi nu rezistă 
la proba aemlui, a înălţimii, cea de-a doua nu rezistă la proba 
focului, a combustiei riscante. Dar în jocul ambivalenţelor 

amintit mai sus se înscrie şi posibilitatea unei reflecţii despre 
corecta distribuţie a vinovăţiilor. în definitiv, stă în natura 
păsărilor să ciugulească şi în natura soarelui să ardă. Nu 
păsările şi nu soarele poartă vina incomprehensiunii, nu 
condiţiile exterioare, conjuncturile date, accidentele de par- 
curs trebuie amendate pentm receptivitatea deviată a „celor 
din afară". Ci propria lor insuficienţă, inadecvare şi pripă. 
Pe de altă parte, tocmai faptul că sursa derivei nu poate fi 
delegată spre exterior e o garanţie a posibilităţii de a o evita. 
Războiul se dă înăuntru şi poate fi câştigat, indiferent de 
obstacolele din jur. 

y. Asfixia mundană. Receptivitatea poate fi nu doar obtu- 
rată de neînţelegere sau suspendată printr-o exaltare fără 
temeinicie. Ea este, în multe cazuri, sabotată, parazitată de 
provocările pestriţe ale lumii, de atacul permanent al ime- 
diatului. Textele vorbesc despre sămânţa căzută între spini, 
respectiv despre , -grija lumii acesteia , a „veacului" ( hemerimna 
tou aionos), despre „ înşelăciunea avuţiei ‘ (he apate tou ploutou ), 
despre pofte şi pasiuni (epithymiai) şi despre „ plăcerile vieţii“ 
(hedonai tou biou). Sunt obstacolele curente care decurg din 
condiţia de „pământean", din prestigiul hărţuitor al ima- 
nenţei. Nimeni nu e scutit de presiunea lor: cei bogaţi au 
obsesia multiplicării avuţiei şi a consumului degustător, 
cei săraci cad sub nevoi, sub grija zilei de mâine. Forţa de 
absorbţie a lumii se manifestă pe o amplă claviatură de ape- 
tituri divagatorii: de la patima achiziţiei infinite la ghim- 
pele astringent al necesităţii. Fie că se lasă locuiţi de griji 
(Marcu 4, 19), fie că se lasă doar însoţiţi de ele (Luca 8, 14), 
oamenii nu mai au răgazul, spaţiul interior necesar unui 

rapel extramundan. Sunt sufocaţi de contingenţe, aşa cum 
fuseseră împuţinaţi de uscăciunea , de lipsa de sevă a opţiu- 
nilor uşuratice, sau aruncaţi în afara jocului prin opacitate 
şi risipă mentală. 

Dar, aşa cum soarele şi păsările din versetele anterioare 
nu sunt direct responsabile de inconsistenţa receptorilor, 
lumea nu poate fi nici ea culpabilizată pentru orientarea 
lor descendentă. Omul creat nu poate pretinde un trata- 
ment care să facă abstracţie de condiţia lui de creatură şi 
de coordonatele în care s-a situat liber prin căderea origi- 
nară. Păsările se hrănesc cu seminţe, soarele pârjoleşte, iar 
lumea „lumeşte". Problema nu e să simplfici realul, să-l reor- 
ganizezi în aşa fel încât să-ţi menajeze slăbiciunile, să-ţi 
facă viaţa uşoară. Problema este să colaborezi cu realul în 
datele lui, să conlucrezi cu ordinea lui complexă, cu bogăţia 
lui nesistematizabilă, care include, între altele, spinii şi buru- 
ienile. 1 Cuvântul nu se aude mai bine într-un laborator asep- 
tic; nu e un vaccin preventiv, administrat într-o ambianţă 
de halate albe. Cuvântul e într-o corelaţie „providenţială" 
cu promiscuitatea lumii. El decide să se manifeste tocmai 
pentru că lumea e aşa cum este, tocmai pentm că trăim prin- 
tre cărări pierdute, păsăret lacom, pietre încinse de arşiţă şi 
câmpuri năpădite de buruieni. Sf. Ioan Gură de Aur, în cea 
de-a 44-a omilie la Evanghelia după Matei, insistă asupra aces- 
tui subtext al parabolei: „Hristos nu spune «lumea», ci «grija 
lumii» şi nu spune «avuţia», ci «înşelăciunea avuţiei». Căci 

1. Cf. Kristina Dronsch, loc. cit., p. 311. Cf. şi R.F. Capon, op. cit., 
p. 71: „Tot răul din lume, fie că vine de la diavol sau de la noi înşine, 
este - şi va fi întotdeauna - o simplă componentă a ecologiei divine." 

poţi fi bogat fără să te laşi înşelat de bogăţie şi să trăieşti în 
lumea aceasta fără să te laşi înăbuşit de grijile ei." 1 

c. Una dintre „pietrele de poticnire" ale exegezei rămâne, 
totuşi, „neglijenţa" greu verosimilă cu care „semănătorul" 
din parabolă azvârle sămânţa oriunde, fără să ţină seama de 
aspectul şi amplasamentul solului. Ce agricultor ar comite 
o asemenea greşeală? Cum să semeni lângă drum, pe teren 
pietros sau printre spini? Zelul unui răspuns plauzibil i-a 
condus pe mulţi autori spre ample consideraţii privind teh- 
nicile agrare din Palestina secolului I, ca şi cum am avea 
dinainte un manual de istoria agriculturii. 2 S-a precizat că, 
pe vremea lui Iisus, ogorul era mai întâi semănat şi abia 
apoi arat, ceea ce masca, într-o primă instanţă, calitatea lui 
reală. Evident, semnificaţia gestului hristic nu se epuizează 
în această pedantă reconstituire istorică. Parabola atrage pur 
şi simplu atenţia asupra ofertei nediscriminatorii a Cuvân- 
tului (ceea ce R.F. Capon numeşte „catolicitatea" acestei 
oferte, caracterul ei „inclusiv" 3 ). Semănătorul nu începe prin- 
tr-o pre-selecţie, prin ierarhizarea moralizatoare a auditoriu- 
lui, printr-o exigenţă formală. El se adresează tuturor: ţarina 
este lumea (Matei 13, 38), cu toate categoriile de „pământ" 
pe care ea le conţine. La fel cum năvodul cuprinde şi peşti 
buni, şi peşti răi (Matei 13, 48), la fel cum soarele şi ploaia 
vin şi peste cei drepţi, şi peste cei nedrepţi (Matei 5, 45), tot 

1. Apud L. Fonck, op. cit., pp. 86-87. 

2. Qf, inter alia, G. Dalman, „Viererlei Adcer", în Palăstina-jahrbuch, 
nr. 22, şi Dronsch, loc. cit., p. 302. 

3. Cf. R.F. Capon, op. cit., pp. 64-66. 

astfel sămânţa vivificatoare e sădită şi pe teren bun, şi pe 
teren prost. Toată făptura va vedea mântuirea lui Dumnezeu 
(Luca 3, 6). Există, totuşi, câteva precondiţii ale reuşitei fi- 
nale. Receptorul trebuie, mai întâi, să aibă urechi de auzit 
(Matei 13, 43), să fie „pe recepţie", să perceapă apelul care îl 
priveşte. Şi să-l primească. E condiţia minimală a eficacităţii 
apostolice, pe care Iisus o transmite, în mod explicit, uceni- 
cilor Săi: „Dacă cineva nu vă va primi, nici nu vă va asculta 
cuvintele, ieşind din casa sau din cetatea aceea, scuturaţi 
praful de pe picioarele voastre" (Matei 10, 14). Pentru a 
găzdui sămânţa, „cei din afară" trebuie să iasă din praful 
infertil al surzeniei lor, să asculte, să se investească, să par- 
ticipe. Diferenţa dintre sufletele omeneşti şi încremenirea 
minerală a oricărui tip de sol este plasticitatea. Sufletul ome- 
nesc se poate restructura, reîmprospăta, reorienta, chiar dacă 
porneşte de la o premisă dezavantajoasă: el poate depăşi 
risipa, pietrificarea, paragina. Cu alte cuvinte, în vreme ce 
pământul prost nu poate fi restaurat, sufletul avariat rămâne 
infinit recuperabil. De aceea sămânţa merită să fie azvârlită 
şi asupra lui, ca o şansă mereu deschisă, ca o speranţă, ca un 
punct de sprijin la îndemână. „Dar de ce ar fi rezonabil - 
spune Sf. Ioan Gură de Aur - să semeni printre spini, sau 
pe stâncă, sau lângă drum? Dacă e vorba de seminţe şi de 
pământ nu sună prea cuminte. Dar în cazul sufletului ome- 
nesc e demn de laudă [...]. Căci în acest caz e posibil ca 
piatra să se schimbe în pământ mănos. [. . .] în cazul sufle- 
tului, spinii pot fi distruşi, iar sămânţa se poate bucura de 
protecţie deplină... 1 ( Cf. şi Ioan 10, 25: „Cel ce crede în 


1. Omilii la Evanghelia după Matei (44, 4-5), în J.-P. Migne (ed.), 
Patrologiae cursus completus. Seria Graeca, voi. 57, pp. 467-468 (trad. 

Mine, chiar dacă va muri, va trăi. . .“) Sămânţa îşi păstrează, 
aşadar, virtuţile operative, chiar în condiţii de ostilitate. * 1 
Simpla măsurătoare a pierderilor nu dă seama de reuşită. 
Câştigul poate fi spectaculos (vezi profitul ascendent rapor- 
tat, la 4, 20, de Marcu: „. . .unul treizeci, altul şaizeci şi altul 
o sută"), dar rămâne la fel de semnificativ când e descres- 
cător (Matei 13, 23: „...unul o sută, altul şaizeci, altul trei- 
zeci"). „Mult, mai mult, tot mai mult" apare ca echivalent 
cu „puţin, mai puţin, oricât de puţin". în teritoriul duhu- 
lui, infinitezimalul contează. Creşterea minimală e la fel de 
preţioasă ca cea supraabundentă. Pe scurt, în Logos subzistă, 
simultan, sămânţa, însămânţarea şi culesul. Odată îngropat 
în brazdă, el produce. Dar nu produce decât ceea ce îi îngă- 
duie libertatea participativă a interlocutorului. 

d. în interpretarea Parabolei semănătorului, oferită de 
Iisus ucenicilor Săi, stăruie un anumit echivoc cu privire la 
simbolismul seminţei. La Marcu şi la Luca se spune, explicit, 
că sămânţa este Cuvântul lui Dumnezeu. Asta ar însemna 
că semănătorul este Dumnezeu-Tatăl, iar sămânţa zvârlită 
în lume este Fiul. 2 Vechiul Testament confirmă funcţia semi- 
nală a Tatălui, dar cu specificarea că ceea ce seamănă El sunt, 
de regulă, oameni , 3 Toate sinopticele sfârşesc, de asemenea, 


rom.: Sfântul Ioan Gură de Aur, Omilii la Matei, Editura Institutului 
Biblic şi de Misiune al Bisericii Ortodoxe Române, Bucureşti, 1994). 

1. R.E Capon, op. cit., pp. 70-74. 

2. Cf. R.E Capon, op. cit., p. 61, şi Wilhelm Michaelis, Die Gleich- 
nisse Jesu: eine Einfiihrung, Furche Verlag, Hamburg, 1956, pp. 28-29. 

3. Cf. Kristina Dronsch, loc. cit., p. 305, invocând Osea 2, 23; Ie- 
remia 31, 27-28; Ezechiel 36, 9; Psalmi 92, 13. 

prin a asimila seminţele răsădite de semănător cu oamenii 
care le primesc şi le valorifică sau nu, în funcţie de recep- 
tivitatea „solului" lor interior. 

Exegeza curentă nu ezită, pe de altă parte, să sublinieze 
echivalenţa dintre semănător şi Iisus, sămânţa fiind, în acest 
caz, mesajul hristic, vestea cea bună a împărăţiei. Avem, aşa- 
dar, următoarele variante: 

A. Cu privire la semănător: 
a. Semănătorul este Tatăl 
p. Semănătorul este Fiul 

B. Cu privire la sămânţă: 

a. Sămânţa este Cuvântul (Marcu 4, 14; Luca 8, 11) 
p. Sămânţa este omul fertilizat sau nu de Cuvânt. (Ma- 
tei 13, 19-23; Marcu 4, 15-20; Luca 8, 12-15). 
y. Sămânţa este mesajul hristic. 

Nu vom insista, analitic, asupra fiecăreia dintre aceste va- 
riante. Vom observa doar că, din perspectiva Unităţii Trei- 
mice, Aa şi Ap sunt, în ultimă instanţă, echivalente. Fie că 
Tatăl îşi însămânţează direct creaturile, fie că o face „indirect", 
prin Fiul, sursa gestului seminal e aceeaşi. Tot astfel, între 
Cuvânt şi „mesajul hristic" (Ba şi By) echivalenţa e la în- 
demână. Hristos este Cuvântul şi e totuna cu mesajul său, 
aşa cum este prezenţă a împărăţiei pe care o proroceşte. 

Rămâne să ne concentrăm asupra raportului - susţinut 
de litera textului - dintre Cuvântul semănat şi primitorul lui 
omenesc (Ba şi Bp). Semănătorul seamănă Cuvântul. Dar 
destinul acestuia, odată ce a fost semănat, se suprapune cu 
destinul receptorului Său. După însămânţare, nu se mai vor- 
beşte de „sămânţă", pe de o parte, şi de cel care o capătă, pe 
de alta. Se vorbeşte despre comuna lor evoluţie. Sămânţa 

aruncată lângă drum, pe loc pietros, între spini, sau pe 
pământ bun ajunge să se confunde cu „cel ce“, sau „cei ce“ 
reacţionează diferenţiat la impactul cu ea. Cu alte cuvinte, 
după ce a trecut din traista semănătorului în brazdă, sămânţa 
nu-şi mai păstrează „puritatea chimică", nu mai are o traiec- 
torie autonomă , ci se contaminează de calitatea sau lipsa 
de calitate a pământului însămânţat. De aceea, pentru să- 
mânţă, însămânţarea e o dramă, o pătimire, o jertfă, care 
culminează, cel puţin într-o primă etapă, cu moartea (Ioan 
12, 24), iar pentru cel care o primeşte însămânţarea e o probă 
a responsabilităţii proprii. Primitorul opac sau superficial 
provoacă irosirea seminţei, compromite firescul dezvoltării 
ei, şi participă, astfel, la martirajul Cuvântului, la măsluirea 
şi desfigurarea lui. Cuvântul acceptă, aşadar, să împărtăşească 
limitele „partenerului" său: se lasă devorat de păsări demo- 
nice, se lasă veştejit, dezrădăcinat, asfixiat de griji şi înşelă- 
ciuni lumeşti. înainte de a găsi, într-un târziu, deschiderea 
ospitalieră a „pământului bun", El, creatorul văzutelor şi 
nevăzutelor, se vede confruntat cu experienţa sterilităţii. 
Aceasta este, în fond, soarta însăşi a parabolelor hristice. 
Parabolele sunt sămânţa „aruncată" în lume de Iisus. A nu 
le înţelege, a le înţelege pripit şi convenţional, a le aban- 
dona de îndată ce urgenţele imanente îţi distrag, invadator, 
atenţia echivalează cu a încuraja extinderea deşertului, pe 
socoteala solului fecund. Cine nu reacţionează achizitiv la 
„aruncătura" plină de promisiuni a parabolelor este „arun- 
cat în afară" de propria sa obnubilare. 

e. în Evanghelia după Luca, Parabola semănătorului e 
precedată de un episod narativ în care se pune accentul pe 

o semnificativă prezenţă feminină. E vorba de femeia păcă- 
toasă care unge cu mir picioarele lui Iisus, le spală cu lacrimi 
şi le şterge „cu părul capului ei“ (7, 37-48), iar la 8, 2-3 de 
femeile slujitoare din alaiul hristic (Maria Magdalena, Ioana, 
Suzana „şi multe altele"). Intr-un anumit sens, misterul 
feminităţii se revarsă, simbolic, şi asupra parabolei. în defi- 
nitiv, ni se povesteşte ceva despre însămânţare şi gestaţie, 
despre o „invazie" seminală şi despre mai multe tipuri de 
receptivitate faţă de această invazie. Semănătoml îşi amncă 
sămânţa peste pântecele lumii, în speranţa unei fertilizări 
durabile. Iar fertilizarea e condiţionată de virtutea absor- 
bantă a pământului, de ospitalitatea lui, de adecvarea şi 
promptitudinea reacţiei lui. Altfel spus, de feminitatea lui. 
Parabola semănătorului cere sufletului omenesc să fie primi- 
tor, slujitor, hrănitor ca însăşi maternitatea. Pentru o recepţie 
deplină a mesajului evanghelic, trebuie, cu alte cuvinte, să 
consolidăm dimensiunea feminină a interiorităţii noastre, 
funcţia ei gestantă. Sufletul trebuie să-şi protejeze rodul de 
agresivitatea unor agenţi externi (Luca 8, 5), trebuie să fie 
„umezit" nutritiv (8, 6), „oxigenat", ferit de griji sufocante. 
Menţiunea umezelii vitale (hikmas) nu apare decât la Luca 1 . 
Dar ea trimite la nenumăratele locuri în care Logos - ul emite, 
în chip privilegiat, în preajma apei (simbol tradiţional al 
feminităţii): vorbirile de lângă mare (Marea Galileii, Tibe- 
riada), botezul în Iordan, mersul pe apă, transformarea apei 
în vin etc. S-a observat că în anumite comunităţi rurale, 
pentm binecuvântarea recoltei, se poartă pe deasupra ogoa- 
relor imagini ale Sfintei Fecioare, supravieţuire probabilă a 


1. Cf. L. Fondc, op. cit., p. 75. 

unui străvechi cult agrar dedicat zeiţei Demeter-Ceres. 1 Pân- 
tecul fertil, respectiv pământul „bun“, e asociat „inimii curate 
şi bune“ (8, 15), receptaculul optim al Cuvântului dumne- 
zeiesc şi mediul specific al afecţiunii şi înţelegerii materne 
(2, 51: „Iar mama Sa păstra toate lucrurile acestea în inima 
ei.“) Parabola semănătorului e un rapel la componenta ma- 
rial-maternă a sufletului, în absenţa căreia discursul divin se 
risipeşte. în dialogul dintre semănător şi pământ se reface, 
salvatoare, integritatea complementarităţii originare dintre 
masculin şi feminin. 

f. Caracteristică pentru versiunea lucaniană a Parabolei 
semănătomlui e invocarea unei virtuţi („răbdarea", hypomone) 
care, peceduind finalul interpretării hristice, pare să fie o 
cheie importantă a acestei interpretări: „Iar cea de pe pământ 
bun sunt cei care, auzind cuvântul cu inimă curată şi 
bună, îl păstrează şi rodesc întru răbdare." (8, 15) Dacă Iisus 
se referă la capacitatea stoică de a răbda adversitatea, de a 
accepta inevitabilul, de a suporta fără inutile răzvrătiri ceea 
ce ţine de natura şi statutul fiinţei umane, atunci El spune 
ceva înţelept, dar nu spune nimic nou. Ideea unei virile 
pasivităţi dinaintea sorţii, a abuzurilor emotive, a suferinţelor 
de tot felul plutea, ca să zicem aşa, în aer. Dar în contextul 
parabolei şi în ambianţa nou-testamentară e vorba de alt- 
ceva. Răbdarea stoică era un fel de a nu avea iluzii, dorinţe 
irealizabile, aşteptări prosteşti. Răbdarea hristică e un fel 
de a credita irealizabilul, de a aştepta, fără pripe şi îndoieli, 

1. Cf. Emil Bock, Das Evangelium. Betrachtungen zum Neuen Tes- 
tament, Urachhaus, Stuttgart, 1995, p. 676. 

răsplata capătului de drum, de a identifica partea de iluzie 
a eşecului. Eşecul nu se contabilizează nevrotic. Ceea ce 
se contabilizează (treizeci, şaizeci, o sută) e reuşita, recolta 
ultimă. Până la obţinerea ei, ţi se cere să rămâi în aşteptare, 
să nu vrei rezultate rapide înainte de vreme, să nu judeci 
eficienţa unei întreprinderi după criteriul beneficiului ime- 
diat. Cu alte cuvinte, răbdarea hristică nu e o specie a resem- 
nării înţelepte, ci un corelativ al speranţei. ( elpis\ cf. Romani 
5, 3-4). Apostolul Pavel vorbeşte pur şi simplu despre „răb- 
darea speranţei" 1 (1 Tesaloniceni 1, 3), ca şi cum răbdarea ar 
fi una dintre formele de manifestare ale speranţei, dacă nu 
expresia ei cea mai subtilă. Şi răbdarea, şi speranţa au în 
comun o referinţă la inevidenţă, la ceva încă inactual, dar 
esenţialmente actualizabil. Ele valorifică potenţialul de 
realizare a unei absenţe. Răbdarea înseamnă „a nădăjdui 
în ceea ce nu vedem" (Romani 8, 25). Ca atare, ea nu e în- 
soţită de frustrare, ci de „mângâiere" (paraklesis) (cu care e 
explicit asociată la Romani 15, 4-5 şi la 2 Corinteni 1, 6) şi 
de bucurie ( chara\ cf. Coloseni 1, n-12). E o răbdare tonică, 
fără legătură cu renunţarea, cu abandonul, cu simpla putere 
de a „îndura". Şi e singura formă sănătoasă de răbdare. Nu 
întâmplător, într-un pasaj din Epistola către Tit se consem- 
nează exigenţa unei versiuni optime a răbdării, subînţelegân- 
du-se riscul unei versiuni maladive. Bătrânii - spune textul - 
trebuie să fie „sănătoşi ( hygiainontas ) în credinţă, în iubire, 
în răbdare" (Tit 2, 2). Modelul „răbdării sănătoase" este se- 
mănătorul însuşi, pe care suspensia temporară a succesului, 

1. In versiunea Anania, „stăruinţa nădejdii". 

amânarea unei soluţii fericite a efortului său nu-1 demobi- 
lizează. Credinţa este, în definitiv, paradigma răbdării sănă- 
toase: ea înseamnă a rămâne „în cursă", dincolo de ubicuitatea 
tuturor „pietrelor de poticnire" (Evrei 12, 1: . .cu stăruinţă 

să alergăm la întrecerea ce ne stă-nainte"). 

Conceptul răbdării este, de regulă, asociat lui Iisus Hris- 
tos. Apocalipsa se referă la „răbdarea întru Hristos" (1, 9), 
iar a Doua Epistolă către Tesaloniceni (3, 5) pare să distingă 
între „iubirea lui Dumnezeu" şi „răbdarea lui Hristos". Răb- 
darea este, aşadar, prin excelenţă, lotul Mântuitomlui. El 
este campionul eşecului asumat, dar asumat în perspectiva 
unei încununări supreme, adică în perspectiva învierii. Imi- 
tatio Christi constă, în ultimă instanţă, în imitarea răbdării 
Lui, a modului Lui de a administra derapajul lumesc. A 
participa la răbdarea lui Hristos e a participa la înfrângerile 
biografiei Lui omeneşti, dar şi la reuşita Lui finală: „întru 
răbdarea voastră vă veţi dobândi sufletele", sună garanţia 
hristică a salvării (Luca 21, 19). 

Receptivitatea deviată este, între altele, o formă de carenţă 
a răbdării, o dovadă a incapacităţii de a aştepta interogativ, 
activ, prospectiv. Nerăbdătorul rămâne, mereu, în afara 
cursei, fie că se grăbeşte să respingă ceea ce nu înţelege, fie 
că nu are stăruinţa sondajului în adâncime, fie că ia drept 
„urgenţe" provocările imediate. Nerăbdătorul e blocat de 
păsări trecătoare, de arşiţa opiniilor dizolvante din jur, de 
grijile contingente. Parabola semănătomlui avertizează asu- 
pra acestor blocaje şi promite depăşirea lor prin exerciţiul 
calm al răbdării. Recolta bunei înţelegeri nu e decât rodul şi 
apoteoza acestui exerciţiu. 



4 

Obnubilările spiritului critic 
şi pierderea „filialităţii“ . 
Parabola copiilor din pieţe 


Matei ii, 16-19: Dar cu cine voi asemăna neamul acesta ? 
Este asemenea copiilor care şed în pieţe şi strigă unii către alţii, 
zicând: Din fluier v-am cântat şi n-aţi jucat; de jale v-am cântat 
şi nu v-aţi jelit. Că a venit Io an, nici mâncând, nici bând şi spun: 
are demon. . . A venit Fiul Omului, mâncând şi bând, şi spun: 
Iată om mâncăcios şi băutor de vin, prieten al vameşilor şi al păcă- 
toşilor!. . . Dar înţelepciunea s-a dovedit dreaptă din faptele ei. 

Luca 7, 31-35: Aşadar, cu cine voi asemăna pe oamenii 
acestui neam ? Şi cu cine sunt ei asemenea ? Sunt asemenea 
copiilor care şed în piaţă şi strigă unii către alţii zicând: Din 
fluier v-am cântat şi n-aţi jucat; de jale v-am cântat şi n-aţi plâns. 
Că a venit Ioan Botezătorul nemâncând pâine şi nici bând vin, şi 
spuneţi: Are demon! A venit şi Fiul Omului mâncând şi bând, 
şi spuneţi: Iată om mâncăcios şi băutor de vin, prieten al vame- 
şilor şi-al păcătoşilor!. . . Dar înţelepciunea a fost găsită dreaptă 
de către toţi fiii ei. 


A primi încruntat, a primi vigilent, a primi drapat, de 
sus până jos, în spirit critic sunt tot atâtea feluri de a nu 

primi. Aproape că e mai bună credulitatea. Dacă eşti gata 
să creditezi un fals, greul vinei cade asupra celui care dis- 
tribuie falsul. Dacă însă respingi, precaut, ceea ce merită a 
fi creditat, vina e, în întregime, a ta. Spiritul critic devenit 
insomnie cârcotaşă este un abuz al inteligenţei. Cel care îl 
practică are toate şansele să rateze mari ocazii, mari întâl- 
niri, mari momente de bucurie şi cunoaştere. Spiritul critic 
supradozat blochează înţelegerea, stimulează proasta dispo- 
ziţie şi inhibă instinctul participării la viaţa comunitară. E 
mereu inadecvat, pieziş, incapabil să valorifice inteligenţa 
altfel decât ca instanţă judiciară. în loc să asculţi, confecţio- 
nezi, în gând, contraargumente, în loc să reflectezi, adopţi 
morga severă a judecătorului, în loc să intri în joc, bombăni 
steril de pe margine. Spiritul critic ca strategie a refuzului e 
o deprindere vicioasă, de natură să încurajeze egolatria, vani- 
tatea, euforia deşteptăciunii proprii. E un fel de a opune 
viului infinit ramificat omogenitatea unui neant care îşi 
extrage criteriile din el însuşi. A cultiva, fără încetare, spiri- 
tul critic e a te păstra, programatic, „în afară“, a nu răspunde 
nici unei chemări, nici unei invitaţii. „Nu“ e mereu mai la 
îndemână decât „da“. Distanţa demolatoare dislocă orice 
tentativă de apropiere. Iată de ce nu e deloc profitabil să 
forţezi capacitatea de înţelegere a celor care, prin exerciţiul 
aproape mecanic al spiritului critic, se zidesc, încăpăţânaţi, 
în afara încercării de a înţelege. Iată de ce e mai bine să le 
vorbeşti în parabole. . . 

Spiritul critic poate fi şi o formă de infantilism mental. El 
se exprimă, uneori, ca un soi de răzgâiere a minţii, ca o formă 
de „proastă creştere" intelectuală. Gândirea n-are voie să fie 

mofturoasă, să traverseze piaţa lumii şi a ideilor cu o gri- 
masă dispreţuitoare. E mai bine să rişte lăcomia cumulativă 
decât selectivitatea astringentă. A strâmba tot timpul din 
nas e a fi o victimă sigură a ceea ce s-a numit „stupiditatea 
inteligentă". în orice caz, e la fel de puţin recomandabil ca 
şi iresponsabilitatea unei atotprimitoare permisivităţi. 

Copiii din parabolă se dovedesc inapţi să facă ceea ce 
constituie emblema însăşi a vârstei lor: nu se pot juca. Fie 
că unii dintre ei propun scenarii vesele, fie că alţii propun sce- 
narii tenebroase, jocul nu se leagă. Nici cântecul de petre- 
cere, nici cântecul de înmormântare n-au succes. Dansul e 
prea zglobiu, jelania - prea amară. Confruntată cu atâta 
rezervă analitică, pofta de joacă dispare. Aşa fac şi adulţii: 
Ioan Botezătorul nu le place: nu mănâncă, nu bea, nu e 
om de lume. Asceza lui nu poate fi decât drăcească. Dar 
nici Iisus nu e acceptabil: în cazul Lui, ceea ce supără e 
tocmai că mănâncă şi bea. Prea e om de lume! Prea e prie- 
ten cu tot felul de păcătoşi! Se subînţelege că, întărâtaţi de 
judecăţi contrarii, nici adulţii nu ajung „să se joace". Nu 
poţi fi în acelaşi timp şi judecător, şi jucător, şi „abstractor 
de chintesenţă", şi făptuitor harnic. Şi atunci încremeneşti, 
dezamăgit şi nelucrător, în propria ta exigenţă. 

în parabola de care ne ocupăm, personajele „negative" 
sunt nişte copii. Semnalăm, încă o dată, înclinaţia hristică 
de a demonta hermeneutica sentimental-idolatră a „prun- 
ciei". Nu toate ale copilăriei sunt prizabile şi recomandabile. 
Părerea curentă potrivit căreia copiii sunt modele ale puri- 
tăţii şi receptivităţii se bizuie pe trei episoade existente în 

Noul Testament, dar interpretate, mai întotdeauna, frugal, 
din perspectiva unei sensibilităţi mai curând victoriene. 1 

Un prim pasaj (Matei ii, 25, respectiv Luca 10, 21) e cel în 
care Iisus mulţumeşte Tatălui pentru a fi descoperit „prun- 
cilor" ceea ce nu a descoperit înţelepţilor şi „pricepuţilor 11 . 
Versiunile româneşti (dar şi o mulţime de versiuni străine) 
traduc prin „prunc", cuvântul grecesc nepios, care se referă, 
în primul rând, la insuficienţele vârstei fragede. Nepios în- 
seamnă „imatur", „infantil", „necopt". Termenul apare de 
zece ori în cuprinsul Noului Testament şi întotdeauna în 
accepţiuni din această familie. La Matei 21, 16, el e asociat 
„sugarilor", cu alte cuvinte celor încă nearticulaţi, nestruc- 
turaţi intelectualmente. în Prima Epistolă a Sf. Apostol Pavel 
către Corinteni (13, 11-12), starea „copilăriei" e o paradigmă 
a cunoaşterii parţiale şi indirecte: „Când eram copil (nepios), 
vorbeam ca un copil, gândeam ca un copil, judecam ca un 
copil; dar când am devenit bărbat (aner), le-am desfiinţat 

1. Cf. R.F. Capon, op. cit., pp. 380 şi urm.: „Imaginea mai curând 

deziderativă (wishful view ) a modernităţii, după care copilăria e o 
stare inocentă şi binecuvântată - ca şi cum copiii ar fi creaturi funda- 
mental scutite de căderea originară - e o invenţie a sfârşitului de 
secol 19. Până atunci, copiii erau văzuţi, în mod înţelept, ca nefiind 
mai puţin păcătoşi decât oricine altcineva, şi ca fiind, din neferi- 
cire, imperfecţi" şi deci în mare nevoie de educaţie. „Copilăria era 
socotită o stare în care nici un copil (sau adult) întreg la minte n-ar 
fi vrut să întârzie un minut mai mult decât e necesar." Cf. şi A. Lin- 
demann, art. cit. ( supra , p. 53, nota 2). Cf, de asemenea, pentru în- 
treaga ambianţă antică, H. Herter, „Das unschuldige Kind", în Journal 
of Ancient Civilizatiom, nr. 4, 1961, pp. 146-162, şi J. Leipoldt, „Vom 
Kinde in der alten Welt", în Reich Gottes und Wirklichkeit. Festgabe 
fur Alfred Dedo Miiller zum yo, Evangelische Verlagsanstalt, Berlin, 
1961, pp. 343-351. 

pe cele ale copilului. . Abia vârsta bărbăţiei, „vârsta plină- 
tăţii lui Hristos", e cea care „ajunge la unitatea credinţei şi 
a cunoaşterii Fiului lui Dumnezeu" (Efeseni 4, 13), cea în 
care nu mai suntem „copii ( nepioi ), clătinaţi de valuri şi 
purtaţi de orice vânt de-nvăţătură încoace şi-n colo prin 
viclenia oamenilor..." (idem 4, 14). „Copilul", „cel care se 
hrăneşte cu lapte", e „nepriceput ( apeiros ) în cuvântul drep- 
tăţii", e necopt, „prunc" (nepios) (Evrei 5, 13). în alt loc (Gala- 
teni 4, 1-2) „pruncia" e asimilată, pur şi simplu „sclaviei": 
„...câtă vreme moştenitorul este copil (nepios), el întru 
nimic nu se deosebeşte de rob (doulos). . .“. „Tot aşa şi noi - 
spune acelaşi text mai departe (4, 3) -, când eram copii, 
robiţi eram sub stihiile lumii." în această ambianţă seman- 
tică, contrastul de la Matei 11, 25 (şi Luca 10, 21) între „înţe- 
lepţii" neluminaţi de Dumnezeu şi „pruncii" care binemerită 
învăţătura salvatoare trebuie reevaluat. „Pruncii" sunt un 
„model" de receptivitate nu prin desăvârşirea lor, ci tocmai 
prin puţinătatea, prin slăbiciunea lor. Pentru că sunt informi, 
adică neformaţi, pruncii sunt infinit modelabili, în vreme 
ce înţelepţii saturaţi de „pricepere" rămân exteriori oricămi 
nou impact formativ. Ceea ce au înţelepţii şi, din fericire, 
nu au „pruncii" este opacitatea spiritului critic, reflexul retor- 
siunii, deliml certitudinii. „Pruncii" sunt, prin definiţie, 
primitori. Nimic în fiinţa lor nu se opune mesajelor „adulte". 
Pe de altă parte, ei sunt invocaţi în seria exemplelor de pre- 
caritate care atestă aplecarea preferenţială (şi „scandaloasă") 
a lui Hristos faţă de cei dezavantajaţi, dezmoşteniţi, aflaţi 
în defect şi în rătăcire: orbi, şchiopi, leproşi, surzi, vameşi, 
păcătoşi, menţionaţi toţi în acelaşi capitol 11 al Evangheliei 
după Matei, care culminează cu versetul 28: „Veniţi la Mine 

toţi cei osteniţi şi împovăraţi. . (Cf şi Matei 18, ii: . .fiindcă 

Fiul Omului a venit să-l mântuiască pe cel pierdut.") 

Un al doilea pasaj citat frecvent ca ilustrare a „excelenţei" 
copilăreşti este Matei 18, 1-5 (respectiv Marcu 9, 36-37, şi 
Luca 9, 46-47). Textul e situat în contextul gâlcevii dintre 
ucenici cu privire la care dintre ei este „mai mare în împă- 
răţia cerurilor". Iisus oferă, ca răspuns, exemplul unui copil 
( paidion , de data aceasta). Sensul e clar: cei din urmă vor fi 
cei dintâi ( Cf. Marcu 10, 31). Nu cei care îşi vor disputa 
întâietatea vor fi aleşi, ci dimpotrivă, cei care vor interioriza 
smerenia, umilitatea copiilor. „Copilul" e, aici, mai curând 
metafora unei virtuţi: virtutea smereniei {tapeinosis), pe care 
o întruchipează Iisus însuşi ( Cf. Matei 11, 29). în împărăţie 
vor intra, aşadar, cei care sunt precum copii. Şi asta tocmai 
pentru că ei nu vor să fie „cei dintâi". Ei, ultimii, vor fi che- 
maţi, ei, mai curând slujitori decât stăpâni, ei, veriga cea mai 
de jos, cea mai neînsemnată a tuturor ierarhiilor. Andreas 
Lindemann insistă asupra faptului că smerenia copilărească 
nu e un act voluntar, nu e - prin urmare - o „virtute" a copi- 
lului, decis să „adopte" o atitudine de umilitate. Copilul se 
deosebeşte de apostolii cuprinşi brusc de vanitate prin aceea 
că nu îşi pune, nu are problema întâietăţii. E, prin natura sa, 
un exponent al smereniei. 1 în pasajul la care ne referim, 
copilul e, aşadar, o figură de contrast faţă de luciditatea com- 
petitivă, faţă de conştiinţa de sine temporar vicioasă a uceni- 
cilor. A-l percepe ca pe un simplu îngeraş roz e fără legătură 
cu intenţia textului. 


1. A. Lindemann, art. cit., p. 91. 

în sfârşit, un al treilea pasaj menit să încurajeze portre- 
tul diafan al stării infantile este cel al apelului hristic către 
ucenicii care se opuneau aducerii copiilor dinaintea Sa (Mar- 
cu 10, 13-16, respectiv, Luca 18, 16): „Lăsaţi copiii ( ta paidia) 
să vină la mine. . Una dintre interpretările care au mobi- 
lizat, la un moment dat, energii importante ale exegezei 
nou-testamentare este asocierea acestui pasaj cu tema bote- 
zului în perioada primului creştinism. 1 (Iisus ar fi încurajat 
creştinarea prin botez încă de la vârsta copilăriei, ceea ce 
majoritatea cercetărilor ulterioare nu confirmă.) Mult mai 
productivă este analiza lui Robert Farrar Capon 2 , care ob- 
servă că termenul „lăsaţi" din sintagma „lăsaţi copiii. . .“ tra- 
duce grecescul aphete, cu foarte importante utilizări în Noul 
Testament. Verbul aphiemi nu înseamnă doar „a lăsa", „a 
permite", „a îngădui", ci şi „a ierta", „a amnistia". în verse- 
tul „şi ne iartă nouă greşalele noastre..." din Rugăciunea 
Domnească (Matei 6, 12), „iartă" se spune aphes. Tot aphes 
apare şi în celebra formulă „iartă-le {aphes) lor, că nu ştiu ce 
fac!" (Luca 23, 34), în episodul „femeii păcătoase" (Luca 7, 
47-48: „Iertate - apheontai - sunt păcatele ei. . .“) şi în multe 
alte locuri. Trebuie să amintim şi faptul că, odată lăsaţi să 
se apropie, copiii primesc un tratament aplicat, de obicei, 
bolnavilor şi posedaţilor 3 : Iisus îi ia în braţe, îşi pune mâinile 

1. Cf. O. Cullmann, „Die Tauflehre des Neuen Testaments. Er- 
wachsenen- und Kindertaufe", în Abhandlungen zur Theologie des 
Alten un Neuen Testaments, nr. 12, 1948, sau J. Schneider, Die Taufe im 
Neuen Testament, Kohlhammer, Stuttgart, 1952. 

2. R.E Capon, op. cit., pp. 380 şi urm. 

3. Cf. W. Stegemann, ,fasset die Kinder zu mir kommen. Sozialge- 
schichtliche Aspekte des Kinderevangeliums “ în W. SchottrofF, W. Stegemann 

pe ei şi îi binecuvântează (Marcu io, 16). Apelul său către 
copii e, prin urmare, un gir şi o absolvire acordate celor 
dezarmaţi, celor care nu cer cu orgoliu, celor care nu sunt 
„pregătiţi" pentru mântuire asemenea fariseilor ( Cf. Luca 
18, 10-14, Parabola vameşului şi fariseului, plasată nu întâm- 
plător, la Luca, nemijlocit înaintea chemării copiilor). Apelul 
hristic nu e, aşadar, o simplă apologie a conştiinţei infan- 
tile, a inimii nevinovate. El este, simultan, milă şi iertare ; şi 
este, de asemenea, semnalarea faptului că nu există nimeni, 
oricât de precar, oricât de „mic“, căruia împărăţia să-i fie 
refuzată. Ba mai mult: că tocmai cel şubred e ţinta Mijlo- 
ci torului: „Nu cei sănătoşi au nevoie de doctor, ci cei bol- 
navi. Aşadar, mergeţi şi învăţaţi-vă ce înseamnă: Milă voiesc, 
iar nu jertfă; că n-am venit să-i chem pe cei drepţi la pocă- 
inţă, ci pe cei păcătoşi" (Matei 9, 12-13). 

Copiii nu sunt, în lumea primului creştinism, ca şi în 
întreg spaţiul elenistic-iudaic, asumaţi ca „perfecţi", ci mai 
curând ca deţinători ai unei exemplare plasticităţi. Ei sunt, 
în cele mai multe texte, obiectul tradiţional al educaţiei . * 1 Ca 
atare, trebuie să parcurgă un anumit traseu, să evolueze. în 
Parabola copiilor din pieţe se sugerează tocmai direcţia opti- 
mă a unui asemenea traseu. La început, cum spuneam, copiii 
din text (paidia) sunt personaje „negative": îmbibaţi exact 
de ceea ce n-ar trebui să fie apanajul vârstei lor, adică de 


(eds), Traditionen der Befreiung. Sozialgeschichtliche Bibelauslegungen, 
Kaiser, Miinchen, 1980, p. 127. Apud A. Lindemann, art. cit., p. 93. 

1. Cf, inter alia, W. Jentsch, „Urchristliches Erziehungsdenken. Die 
Paideia Kyriu im Rahmen der hellenistisch-jiidischen Umwelt“, în 
Beitrăge zur Forderung christlicher Theologie, 45/3, 1951, şi H.-R. Weber, 
Jesus und die Kinder, Lutherisches Verlagshaus, Hamburg, 1980. 

spirit critic, cârtitori până la paralizie, mofturoşi, plini de 
toane, încăpăţânaţi, dominaţi de un îndărătnic spirit de con- 
tradicţie. în versiunea lui Luca, finalul parabolei introduce 
însă un termen nou, cu referire la o altă categorie de copii, 
„fiii înţelepciunii": tekna. Spre deosebire de paidion, teknon 
nu e un strict indicativ al vârstei. Se poate traduce prin 
„copil", dar accentul cade pe noţiunea de apartenenţă, de 
raport subtil între două instanţe distincte, dintre care una 
e protectoare, învăluitoare, iar cealaltă e cuprinsă în cea 
dintâi, dependentă de ea, dispusă a se revendica de la ea, 
ca atunci când vorbim, de pildă, despre „fiii unui profesor" 
(cu sensul de „ucenicii, elevii" lui), sau despre „fiii satului" 
(cu sensul de „locuitorii, cetăţenii" lui, sau cei născuţi în el 
şi plecaţi ulterior). Teknon implică o înrudire de ordin supe- 
rior, o „calificare" prin adeziune, prin integrare într-o cate- 
gorie mai înaltă. Am văzut că Luca invocă, prin acest termen, 
„fiii înţelepciunii". Expresia în sine e „clasică" în spaţiul 
biblic (Qf, de pildă, Cartea înţelepciunii lui Isus, Fiul lui 
Sirah 4, 11) şi n-ar trebui, credem, să provoace puzderia de 
ipoteze hermeneutice prin care e, îndeobşte, asediată. 1 Cine 

1. Pentru detalii, cf. Christl Maier, Jens Herzer, „Die spielen den 
Kinder der Weisheit (Lk 7, 31-35 par Matei 11, 16-19). Beobachtungen 
zu einem Gleichnis Jesu und seiner Rezeption", în Christl Maier, 
Riidiger Liwak, Klaus-Peterjorns (eds), Exegesevor Ort. Festschriftfiir 
Peter Welten zum 65. Geburtstag, Evangelische Verlagsanstalt, Leipzig, 
2001, pp. 276-300, în special pp. 293-299). De asemenea, Thomas 
Staubli, „Die musizierenden Kinder der Weisheit (Matei 11, 16-19 H 
Luca 7, 31-35). Der Resonanzkasten eines QAogions", în Max Kiichler, 
Peter Reinl (eds), Randfiguren in der Mitte. Hermann-Josef Venetz zu 
Ehren, Edition Exodus, Luzem; Paulusverlag, Freiburg, Schweiz, 2003, 
pp. 276-288. 

sunt „fiii înţelepciunii"? Ioan şi Iisus, cei prost primiţi de 
„generaţia" contemporanilor? Sau pur şi simplu toţi cei 
care, spre deosebire de personajele din pieţe, sunt dispuşi 
să-i urmeze de îndată ? Sau, poate, cei care dau dintotdeauna 
crezare înţelepciunii în genere? Sau, mai aproape de textul 
parabolei, cei care, în viitor, vor înţelege faptele şi misiunea 
celor doi trimişi, neînţeleşi încă, în prezentul existenţei lor? 1 
E clar oricum că, faţă de falsa înţelepciune a copiilor din pieţe, 
care se exprimă printr-o rezervă bătrânicioasă, recalcitrant 
analitică, stearpă, înţelepţii adevăraţi („fiii înţelepciunii") 
vor alege participarea, reactivitatea, pariul implicării. 2 Nu 
opinia va decide asupra „îndreptăţirii" mesagerilor respinşi, 
ci faptele lor (Matei ii, 19). Nu „generaţia" obtuză din jur îi 
va „adeveri", ci acţiunea lor pe termen lung, relaţia lor 
intimă, până la identificare, cu înţelepciunea. 3 

„Copiii" din piaţă (care sunt, de fapt, embleme ale adul- 
ţilor imaturi, mereu „exteriori" marelui „joc" al revelaţiei) 
au de acoperit, aşadar, intervalul dintre inconsistenţa stării 
iniţiale (când sunt doar paidia) şi alegerea unei apartenenţe, 

1. Cf. A.T. Cadoux, op. cit., p. in. 

2. Cf. şi B.S. Easton, The Gospel According to St. Luke. A criticai 
and Exegetical Commentary, T&T Clark, Edinburg, 1926, p. 104, apud 
Craig L. Blomberg, Interpreting the Parabks, InterVarsity Press, Downers 
Grove, 1990 (trad. germană: Die Gleicbnisse Jesu. Ihre Interpretation in 
Theorie und Praxis, Brockhaus Verlag, Wuppertal, 1998, p. 183). 

3. Tema identităţii Iisus-Sophia e amplu documentată bibliografic. 
Vom cita două titluri: A. Feuillet, P.S.S., „Jesus et la sagesse divine 
d’apres Ies Evangiles Synoptiques", în Revue Biblique, 1955, nr. 2 (apri- 
lie), pp. 161-196. Şi Felix Qnnst, Jesus Sophia. Die Sophia-Christologie 
bei den Synoptikern, seria „Abhandlungen zur Theologie des Alten 
und Neuen Testaments", voi. 57, Zwingli Verlag, Zurich, 1970. 

a unei angajări determinante (când devin tekna). O indi- 
caţie încă şi mai explicită a drumului care trebuie parcurs se 
va găsi în Evanghelia după Ioan (4, 49-53). Un slujitor regesc 
îi cere lui Iisus să-i salveze copilul (paulion) de la moarte. 
Minunea se împlineşte. Iisus spune: „Fiul tău trăieşte." 
Dar termenul folosit de El nu este nici nepios, nici paidion, 
nici teknon, ci hyios. Cel care, pentru tată, rămâne paidion 
(v. 49, 51) e numit de vindecătorul său cu acelaşi cuvânt cu 
care este numit El însuşi, ca „Fiu al Omului" şi ca „Fiu al lui 
Dumnezeu". Hyios este un paidion înviat, retrezit la viaţă, 
tămăduit: un „copil" care a trecut în condiţia, salvatoare, a 
filialităţii. Cine acceptă să fie „rectificat", cine se recunoaşte 
ca „Fiu" (al lui Dumnezeu) devine „Fiu al învierii" (Fuca 20, 
36). Pasajul deja invocat din Epistola către Galateni (4, 1-3) e 
o aluzie la acelaşi traseu „evolutiv": de la „copilul-rob“, aflat 
„sub stihii", la cel care, prin intervenţia Fiului lui Dumnezeu, 
„dobândeşte înfierea" ( hyiothesia ) (idem, 4-6). Dar pentru a 
beneficia de „Duhul înfierii" (Romani 8, 15), trebuie să ieşi 
din „exterioritatea", din „independenţa" capricioasă a „co- 
pilăriei". Să nu te mai laşi „clătinat de valuri şi purtat de 
orice vânt...". 

Paidion are a se îndrepta, aşadar, spre condiţia mai consis- 
tentă a lui teknon, pentru a atinge, în cele din urmă, postura 
de hyios, „adopţia", filialitatea. Refuzul visceral, spiritul critic 
dezordonat trebuie să capete o orientare, să se alinieze unei 
opţiuni. Ce înseamnă asta, în mod concret, în spiritul para- 
bolei de care ne ocupăm? Care sunt obnubilările la care e 
condamnată nega tivi ta tea de principiu a spiritului critic? 

Copiii parabolei par întruchipări ale unei nevindecabile 
insatisfacţii. Practica maniacală a judecăţii se asociază, în 

cazul lor, cu amânarea indefinită a deciziei. Cântărirea dis- 
tantă a împrejurărilor sfârşeşte prin a deveni marginalitate. 
Prin definiţie, judecătorul nu joacă. Comentează. Iar comen- 
tariul, în loc să asume şi să îmbogăţească lumea, ajunge să 
o substituie. Judecătorul trăieşte închis în cercul idiosin- 
crasiilor sale, îşi confirmă, la nesfârşit, proasta dispoziţie: 
nu are neutralitatea de primă instanţă a reflecţiei analitice, 
ci o neutralitate umorală, constantă, devenită fel de a fi, 
pasivitate. Judecătoml nu găseşte niciodată motive să intre 
în horă şi ratează, astfel, toate alternativele. E mereu în con- 
tratimp cu ceea ce se petrece sub ochii lui: îl irită în egală 
măsură bucuria şi tristeţea, reproşează bucuriei că e prea 
veselă şi tristeţii că e prea sumbră. Dar nu o face ca exponent 
al unei juste „măsuri", ci ca profesionist al dezamăgirii şi al 
inadecvării. Deviza lui este „nici-nici“. Dar nu în varianta 
apofatică sau vedantină, care neagă pentru a afirma inafîr- 
mabilul, ci în varianta trivială a răsfăţului infantil. Mereu 
exterior realului şi mesajelor care i se adresează, judecătoml 
pierde toate ocaziile. Nu are niciodată intuiţia prilejului 
(kairos) care trebuie valorificat, a momentului unic, irever- 
sibil, care nu trebuie pierdut. Pentru un asemenea personaj, 
înţelepciunea constă, dimpotrivă, în a declara în permanenţă 
că „nu e momentul". Ii lipseşte instinctul „timpului potrivit", 
experienţa marilor întâlniri, bucuria de a dansa atunci când 
aude muzica lumii şi a destinului propriu. Reacţiile lui sunt 
ecoul unei inaptitudini congenitale de a se plia pe oferta 
aflată la îndemână. E bolnav de retractilitate, opac la toate 
apelurile, la toate semnele vremii. Nu crede în clipa optimă 
a acţiunii, a receptivităţii, a participării. Nu ştie să recunoască 
această clipă şi are toate şansele să nu recunoască glasul pro- 

fetic, intrarea în scenă a mesagerului providenţial, irumperea 
neaşteptată a împărăţiei în istorie 1 . E, în context biblic, 
unul din păcatele majore ale poporului lui Israel („generaţia 
aceasta"), aflat în veşnică indisponibilitate faţă de pomnca 
divină. O consemnează şi literatura rabinică, într-o versiune 
foarte apropiată de formularea nou-testamentară: „Ieremia 
I-a spus lui Dumnezeu: L-ai ridicat pe Elias, pletosul, dina- 
intea israeliţilor şi ei şi-au bătut joc de el şi au râs: «Ia priviţi, 
şi-a făcut cârlionţi.» L-ai ridicat dinaintea lor şi pe Eliseu şi 
i-au spus: «Pleacă de-aici, chelule! Pleacă de-aici !»“ 2 

Evident, „nimeni nu e profet în ţara lui" (Ieremia şi Isaia 
n-au fost nici ei mai norocoşi), dar parabola trebuie citită 
şi în afara referinţei strict istorice. „Generaţia aceasta" ne 
include, adesea, ori de câte ori preferăm statul-deoparte, 
bombăneala acră, inerţia indiferenţei, ori de câte ori avem 
falsa „maturitate" de a nu risca. Copilăria, în sens prost, e o 
parodie a maturităţii. Adevărata maturitate începe cu puterea 
de a intra în flux, de a te dedica, de a te afilia unei comuni- 
tăţi, unui scop, unui stil. Asta înseamnă a trece de la paidion 
la teknon şi, mai departe, la hyios : a avea iniţiativa, curajul, 
solidaritatea a-filierii. A şti când e momentul consimţirii şi 
a consimţi luând notă de rostul momentului. Nu e vorba, 
cu alte cuvinte, de o consimţire nediferenţiată, neslujită de 
discernământ, ci de o consimţire în acord cu „ceasul", cu 

1. Cf. Franz Mussner, „Der nicht erkannte Kairos (Mt. n, 16-19- 
Llc. 7, 31-35)“, în Biblica, nr. 40, 1959, pp. 599-612. 

2. Pesiqta Rabb, 26 (129a), în Strack-Billerbeck, II, p. 161, apud 
B.T.D. Smith, The Parables of the Synoptic Gospels. A Criticai Study, 
Cambridge University Press, 1937. 


no 

profilul specific al circumstanţelor. „Pentru toate este un 
timp şi o vreme [cuvenită] {kairos) pentru orice lucru de 
sub cer“ (Ecclesiastul 3, 1). E ceea ce nu înţeleg „copiii" 
din parabolă, şi anume că există „vreme să plângi şi vreme 
să râzi, vreme să jeleşti şi vreme să dănţuieşti" ( idem 3, 4). 
întreg capitolul 3 al Ecclesiastului merită citit ca un imn al 
vremii potrivite, al kairos- ului, al răspunsului cuvenit la pro- 
vocarea clipei. 

Nu consecvenţa „de lemn“, omogenitatea comportamen- 
tală lipsită de modulaţie sunt recomandarea de subtext a 
parabolei, ci flexibilitatea, „talentul" 1 de a sesiza corect opor- 
tunitatea şi de a găsi tonul optim al con-sonanţei cu ea. Căci 
apelul nu vine întotdeauna în aceeaşi costumaţie, nu re- 
curge mecanic la aceeaşi strategie, nu foloseşte aceeaşi sti- 
listică. Există mai multe căi posibile şi nici una din ele nu 
le invalidează neapărat pe celelalte. Asceza, calea lui Ioan 
Botezătorul, e una dintre ele. E expresia anticipativă a jude- 
căţii finale. Bucuria comeseniei, deschiderea compătimi- 
toare faţă de cele ale vieţii, e calea lui Iisus şi este expresia 
anticipativă a iertării finale. „Vocile" care avertizează, care 
instmiesc, inspiră şi invită cântă diferit pentru a capta diver- 
sitatea sufletelor şi a „neamurilor". La această bogăţie „muzi- 
cală" se referă Sf. Ioan Gură de Aur când, în omiliile sale 
dedicate Evangheliei după Matei (Omilia 37), vorbeşte de 
„vânătoarea" divină, gata să încerce toate mijloacele pentru 
a-şi aduce „prada" în bătaia mesajului său („cum fac vânătorii 

1. Am făcut unele referiri la problematica „talentului" şi a „fan- 
teziei" morale în Minima Moralia, Humanitas, Bucureşti, 2008 (ed. 
întâi. Cartea Românească, Bucureşti, 1988), cap. V („înţelepciune şi 
talent moral"). 


III 

când umblă după o sălbăticiune greu de prins"). Or, tocmai 
această bogăţie rămâne pentru cei ce n-au „urechi de auzit" 
insesizabilă. Disputele intestine au mai mare greutate decât 
comuniunea aceluiaşi crez. Massa creştinilor şi însăşi insti- 
tuţia bisericească se epuizează de secole în exerciţiul steril 
al dezbinărilor dogmatice şi cred că dreapta credinţă e o 
specie de indispoziţie, la egală distanţă şi de bucurie, şi de 
lacrimi. Când podidită de palori didactice, când preocu- 
pată de bunuri contingente, când respingând dansul, când 
amânând căinţa, credinţa a produs, în cazurile nefericite, un 
tip uman greu digerabil, capabil să practice în acelaşi timp 
peroraţia pioasă şi lăcomia achizitivă, smerenia de suprafaţă 
şi vanitatea de fond, distanţarea de lume şi patima puterii şi 
a instalării lumeşti. Acest tip uman îşi ia distanţă faţă de 
orice îi apare drept prea „intens" şi ia „căldicelul" prudenţei 
sale drept „măsură" cuviincioasă, drept înţelepciune. Rezul- 
tatul e banalizarea vocaţiei, „ortopraxia" mohorâtă, simultana 
absenţă din frumuseţea lumii şi din tragicul ei. „Nu există 
adulţi!" - spunea, în amurgul carierei sale de duhovnic, un 
preot catolic. Există doar trepte diferite ale pmnciei inconsis- 
tente. Parabola copiilor din pieţe cere, cum am văzut, conver- 
tirea „prunciei" în „filialitate", adică în creditare voluntară 
a unei instanţe mai înalte. Parabola semănătorului punea 
accentul pe feminitatea necesară, pe solul fertil al receptoru- 
lui ideal. Parabola copiilor din pieţe adaugă dimensiunea 
subtilă a filialităţii, a livrării de sine. Analitica receptivităţii 
urmează să includă şi câteva virtuţi „virile": veghea neobo- 
sită, cutezanţa şi creativitatea. Vom vorbi despre ele, după 
ce însă, mai întâi, vom lua în discuţie încă un chip al nere- 
ceptivităţii: opacitatea agresivă. 



5 

Opacitatea agresivă 
şi pierderea „ moştenirii 
Parabola lucrătorilor nevrednici ai viei 


Matei 21, 33-4 6 : Ascultaţi altă parabolă: Era un om stăpân 
al casei sale, care a sădit vie; şi a împrejmuit-o cu gard, a săpat 
în ea teasc, a clădit turn şi a dat-o pe seama lucrătorilor, iar el 
s-a dus departe. Iar când s-a apropiat vremea roadelor, şi-a 
trimis slujitorii la lucrători, ca să-i ia roadele; dar lucrătorii, 
prinzându-i pe slujitori, pe unul l-au bătut, pe altul l-au omo- 
rât, iar pe altul l-au ucis cu pietre. A mai trimis alţi slujitori, 
mai mulţi decât cei dintâi, şi tot aşa au făcut cu ei. In cele din 
urmă l-a trimis la ei pe fiul său, zicând: De fiul meu se vor 
ruşina. Dar lucrătorii viei, văzându-l pe fiu, au zis între ei: 
Acesta este moştenitorul; veniţi să-l omorâm şi să avem noi 
moştenirea lui!. . . Şi, punând mâna pe el, l-au scos afară din 
vie şi l-au omorât. Deci, când va veni stăpânul viei, ce le va 
face lucrătorilor acelora? Iar ei I-au răspuns: „Pe cei răi cu rău îi 
va pierde, iar via o va da altor lucrători, care-i vor da roadele la 
vremea lor. “ Iisus le-a zis: „ Oare niciodată n-aţi citit în Scrip- 
turi: Piatra pe care au nesocotit-o ziditorii, aceasta a ajuns în 
capul unghiului; de la Domnul s-a făcut aceasta şi minunată 
este în ochii noştri? De aceea vă spun: Lua-se-va de la voi 
împărăţia lui Dumnezeu şi i se va da neamului care-i va face 
roadele. Cel ce va cădea pe piatra aceasta se va sfărâma, iar pe 

cel pe care ea va cădea, îl va zdrobi. “ Iar arhiereii şi fariseii, 
auzindu-I parabolele, au înţeles că despre ei vorbeşte. Şi căutând 
să-L prindă, s-au temut de mulţime, pentru că îl socotea profet. 

Marcu 12, 1-12: Şi a început să le vorbească în parabole: „ Un 
om a sădit o vie, a împrejumuit-o cu gard, a săpat în ea teasc, a 
clădit turn şi a dat-o pe seama lucrătorilor şi s-a dus departe. Şi 
la vremea cuvenită a trimis la lucrători un slujitor ca să ia de la 
ei din roada viei. Iar ei, prinzându-l, l-au bătut şi i-au dat 
drumul fără nimic. Şi din nou a trimis la ei un slujitor, dar şi 
pe acela, lovindu-l cu pietre, i-au spart capul şi l-au izgonit cu 
ocară. Şi a trimis un altul. Dar şi pe acela l-au ucis; şi pe mulţi 
alţii, pe unii i-au bătut, iar pe alţii i-au omorât. încă îl mai 
avea pe un fiu al său iubit, şi în cele din urmă l-a trimis la lucră- 
tori spunându-şi: De fiul meu se vor ruşina. Dar acei lucrători 
au zis între ei: Acesta este moştenitorul; veniţi să-l omorâm, şi 
moştenirea a noastră va fi. . . Şi au pus mâna pe el, l-au omorât 
şi l-au aruncat afară din vie. Ce va face stăpânul viei? Va veni 
şi pe lucrători îi va pierde, iar via o va da pe seama altora. 
Oare nici scriptura aceasta n-aţi citit-o: Piatra pe care au neso- 
cotit-o ziditorii, aceasta a ajuns în capul unghiului; de la 
Domnul s-a făcut aceasta şi este minunată în ochii noştri? Şi 
căutau să-l prindă, dar se temeau de popor; fiindcă înţeleseseră 
că împotriva lor a spus parabola. Şi lăsându-L, s-au dus. 

Luca 20, 9-19: Şi a început să-i spună poporului parabola 
aceasta: „ Un om a sădit vie şi a dat-o pe seama lucrătorilor şi a 
plecat departe pentru multă vreme. Şi la vremea cuvenită a trimis 
la lucrători un slujitor ca să-i dea din rodul viei. Lucrătorii 
însă, bătându-l, l-au trimis fără nimic. Şi a trimis apoi un alt 


„DE CE LE VORBEŞTI ÎN PARABOLE?" IIŞ 

slujitor; dar ei, bătându-l şi pe acela şi batjocorindu-l, l-au trimis 
fără nimic. Şi după aceea l-a trimis pe al treilea, dar ei, rănin- 
du-l şi pe acela, l- au alungat. Şi stăpânul viei a zis: Ce voi face? 
II voi trimite pe fiul meu cel iubit; poate că de el se vor ruşina. 
Dar lucrătorii, văzându-l, s-au vorbit între ei zicând: Acesta este 
moştenitorul; să-l omorâm, pentru ca a noastră să fie moşteni- 
rea. . . Şi, scoţându-l afară din vie, l-au ucis. Aşadar, ce le va face 
acestora stăpânul viei? Va veni, şi pe acei lucrători îi va pierde, 
iar via o va da altora. “Iar ei, auzind, au zis: „Doamne fereşte !“ 
El însă, privind la ei, a zis: „Aşadar, ce-nseamnă ceea ce e scris: 
Piatra pe care au nesocotit-o ziditorii, aceasta a ajuns în capul 
unghiului? Tot cel ce va cădea pe piatra aceasta se va sfărâma, 
iar pe cel pe care ea va cădea, îl va zdrobi. “ Şi cărturarii şi 
arhiereii căutau să pună mâna pe El în chiar ceasul acela, dar 
se temeau de popor; că înţeleseseră că împotriva lor a spus El 
această parabolă. 


a. „Soarta" hermeneutică a acestei parabole este dintre 
cele mai agitate. S-a putut spune că avem de-a face cu „unul 
din cele mai grele texte ale tradiţiei creştine", o „poveste de 
groază" ( Horrorgeschichte ), „un text periculos" 1 , conţinând 
prea multe elemente de „absurd" (stăpânul care trimite neîn- 
cetat mesageri şi pe însuşi fiul său, în ciuda experienţei, 
mereu repetate, a uciderii lor) 2 . Exegeza de după al Doilea 

1. Tania Oldenburg, Spiralen der Gewalt (Die bosen Winzer), în 
Ruben Zimmermann (ed.), Kompendium . . ., ed. cit., pp. 353 şi 365. 

2. Cf. Reinhard Feldmeier, „Heil im Unheil. Das Bild Gottes 
nach dem Parabel von den bosen Winzem", în Theologische Beitrăge, 

Război Mondial (ilustrând teza textului „periculos") a emis 
ipoteza unei componente antisemite a parabolei: Dumne- 
zeu-Tatăl se răfuieşte cu poporul lui Israel şi decide, în final, 
că-1 va deposeda de prerogativele sale (va da „via“ altora). 
Este evident că ipoteza nu se susţine, decât dacă socotim 
că şi unele pasaje din Vechiul Testament sunt „anti-semite“. 
în realitate, şi la Isaia 5, 7, şi la Isaia 3, 14, şi la Ieremia 12, 10, 
„via“ e o metaforă a lui Israel, iar supărarea divină se referă 
nu la ea, ci la proasta ei administrare. La fel, în parabola 
neo-testamentară, nu via este obiectul mâniei sacre, ci cei 
care se ocupă de ea: nu de israeliţi e vorba, ci de elita lor 
conducătoare (care, de altfel, e de faţă când Iisus vorbeşte 
şi se recunoaşte în pilda spusă de El). E adevărat însă că 
există, în scrierile vetero-testamentare, o acumulare de ten- 
siune între poporul ales şi trimişii - prost primiţi - ai Dom- 
nului ( Cf. 2 Paralipomena 24, 19; 36, 15; Ieremia 7, 25-26; 26, 
21), dar nu această dimensiune a Vechiului Legământ e în 
discuţie aici. Pe de altă parte, e un fapt că Biserica primelor 
veacuri creştine a dat, prin comentatori ca Sf. Irineu sau 
Sf. Ioan Gură de Aur, o interpretare anti-iudaică a parabolei, 
care însă nu e susţinută de textul propriu-zis. * 1 

nr. 25, 1994, p. 10, cu citate din E. Lohmeyer, care vorbeşte de 
„neverosimilitatea“ textului, şi din E. Hirsch, după care „Stăpânul 
viei se comportă pur şi simplui ca un nebun". Mai subtil, Paul 
Ricceur vorbeşte despre „extravaganţa" voită a parabolelor, ca 
strategie a deschiderii de noi perspective. {Cf. Paul Ricoeur, „Biblical 
Hermeuneutics", în Semeia, nr. 4, 1975, pp. 29-145.) 

1. Pentru toată această dezbatere, vezi, între altele, David Stern, 
„Jesus’ Parables from the Perspective of Rabbinic Literature: the 

Mai greu de înţeles sunt însă o sumedenie de „analize" 
care se străduiesc să introducă temele parabolei în circuitul 
câtorva „ideologii" cochete, fără legătură cu mesajul lor real, 
cu intenţia „autorului", cu situarea lui istorică. Textul e, prac- 
tic, uitat sau rescris, pentru a îngădui un comentariu divaga- 
toriu, trendy, politically correct, de natură - cum spune, pe 
bună dreptate, Klyne Snodgrass - să-i „uzurpe" sensul. în 
studiul deja citat, Tania Oldenburg, contrariată de faptul că, 
printre lucrătorii viei, nu se vorbeşte de nici o femeie, con- 
damnă perspectiva „androcentrică" a istorisirii. Cât despre 
violenţa podgorenilor, ea se explică prin situaţia lor econo- 
mică disperată, cauzată de exploatarea localnicilor de către 
latifundiari străini de ţară ( cf. şi L. Schottroff) * 1 . William 
Herzog crede şi el că parabola exprimă suferinţa fermierilor 
evrei, care, din proprietari ai pământului, ajunseseră simpli 
muncitori plătiţi. 2 Derapajul culminează cu o „contribuţie" 
din 2003 a lui R.Q. Ford, care susţine că avem dinainte o 


Example of the Wicked Husbandmen", în C. Thoma, M. Wys- 
chogrod (eds), Parable and Stoiy in Judaism and Christianity, ed. cit., 
pp. 42-80; Aaron A. Milavec, „A Fresh Analysis of the Parable of the 
Wicked Husbandmen in the Light of Jewish-Christian Dialogue", 
în C. Thoma şi M. Wyschogrod, op. cit., pp. 81-117, Klyne R. Snod- 
grass, „Recent Research on the Parable of the Wicked Tenants. An 
Assessment", în Bidletin for Biblical Research, nr. 8, 1998, pp. 191-193. 

1. Apud Tania Oldenburg, op. cit., pp. 358-359. 

2. William R. Herzog, Parables as Subversive Speech: Jesus as Peda- 
gogueofthe Oppressed, Westminsterjohn Knox Press, Louisville, 1994. 
In mod surprinzător, până şi un exeget de talia lui JoachimJeremias, 
în cartea sa despre Parabolele lui lisus, a fost tentat, încă din deceniul 
al cincilea al veacului trecut, să invoce „starea de spirit revoluţionară 
a ţăranilor galileeni". 

parabolă anti-război, utilizabilă pentru o mai bună înţele- 
gere a războiului din Iraq. (Stăpânul viei fiind o metaforă 
a cotropitorilor americani .) 1 

înainte de a încerca o lectură proprie a parabolei, vom 
aminti alte trei interpretări care, spre deosebire de cele men- 
ţionate adineaori, se apleacă asupra textului cu ceva mai 
multă responsabilitate hermeneutică, chiar dacă, din punctul 
nostm de vedere, abuzează şi ele, uneori, de virtuţile inge- 
niozităţii. Pentru Paul Ricoeur, de pildă, Parabola lucrători- 
lor nevrednici ai viei trebuie văzută în strânsă legătură cu 
Parabola semănătorului. în amândouă e vorba de „roade" 
obţinute ca efect al unei însămânţări divine, respectiv de 
obstacolele care le pot împiedica să ajungă la destinaţia lor 
legitimă. Ricoeur constată că în loc să trimită „stăpânului" 
recolta cerută, lucrătorii tocmiţi îi trimit corpul mort al 
câte unui mesager. Concluzie: există o conexiune inversă 
între „rod" şi „viaţă". între Cuvânt şi trup. Pentru ca cel 
dintâi să se afirme, trebuie ca cel de-al doilea să se stingă. 
Iar afirmarea celui dintâi e tomna cu recunoaşterea lui Iisus 
ca fiind Hristos . 2 Demonstraţia e de o ispititoare fineţe, dar 
forţează în mod arbitrar (şi inexplicabil) textul analizat. în 
realitate, proprietarul viei nu capătă rodul în locul mesage- 
rilor sacrificaţi: nu capătă nimic. Sacrificiul trimişilor nu are 
ca rezultat livrarea recoltei. 


1. R.CX Ford, Thelraqi Conflict and a Parable of Jesus, Constellation: 
http://www.tepc.org/resources/constellation, apud Tania Oldenburg, 
op. cit., p. 363. 

2. Cf. Paul Ricoeur, „The Bible and the Imagination", în H.D. 
Benz (ed.), Tije Bible as a Document of the University, Scholars Press, 
Chico, 1981, pp. 59, 65, 66 , 68 . 

O perspectivă specifică asupra parabolei aduce abordarea 
ei dintr-un unghi marcat de psihologia analitică a lui C.G. 
Jung: „stăpânul" e individul uman în genere, via e spiritul din 
noi, care trebuie grădinărit, îngrijit, „trecut pe rod", lucrăto- 
rii cei răi sunt credinţele, deprinderile şi atitudinile noastre 
negative, trimişii stăpânului sunt mesajele divine rejectate 
de eul recalcitrant, iar uciderea fiului este respingerea ade- 
văratului „moştenitor" al sufletului, piatra lui unghiulară, 
Iisus Hristos, care locuieşte de drept în centrul lui. 1 

în sfârşit, demnă de luat în seamă ni se pare cercetarea 
versiunii pe care o dă parabolei Evanghelia după Toma. 
Jean-Marie Sevrin observă că în textul lui Toma, ea e gru- 
pată în aceeaşi suită {logia 63-65) cu alte două parabole („Bo- 
gatul nesăbuit" şi „Cina cea mare"). Toate trei incriminează 
ataşamentul faţă de avere, care aduce cu sine dezastrul şi 
blochează mântuirea. Nu numai în cazul lucrătorilor viei, 
ci şi în cazul proprietamlui. Acesta din urmă nu e neapărat 
un om „bun" ( chrestos ), cum se spune la începutul parabo- 
lei. Sevrin propune lectura chrestes, care înseamnă „cămătar". 2 
Dar chiar şi în accepţiunea „om bun", proprietarul ar fi o 
dovadă a faptului că preocuparea excesivă pentru bunuri 
materiale e destrămătoare pentm oricine 3 . 

1. Cf. Robert Winterhalter, George W. Fisk ,Jesus’ Parables: Fin- 
ding Our God Within, Paulist Press, New York, 1993, pp. 112-117. 

2. Cf. Jean-Marie Sevrin, Un groupement de trois paraboles contre 
Ies richesses dans L’Evangile selon Thomas: Ev. Th. 63, 64, 63, în Jean 
Delorme (ed.), Les paraboles evangeliques: perspectives nouvelles, Cerf, 
Paris, 1989. 

3. Cf. K. Snodgrass, op. cit., p. 195, n. 42. 

în ce ne priveşte, preferăm să ne întoarcem la text şi la 
inserţia lui posibilă în „analitica receptivităţii", de care ne 
ocupăm în acest capitol. 

b. Problema autorităţii. în parabola de mai sus nu e vorba, 
ca până acum, de simple devieri şi obnubilări al receptivităţii 
(opacitate mentală, superficialitate, supralicitare a lumes- 
cului sau abuz al spiritului critic). E vorba de transformarea 
blocajului în agresiune. E vorba de o non-receptivitate furi- 
oasă, de un refuz, care se manifestă ofensiv, mergând până 
la crimă. Lucrătorii nevrednici ai viei nu sunt nici indife- 
renţi, nici inadecvati faţă de mesajul care li se transmite. 
Nevrednicia lor devine vrednicia de a respinge, de a anula, 
înainte de a înţelege sau nu ceea ce li se cere, ei vor supri- 
marea sursei care li se adresează. în termeni contemporani, 
am putea numi comportamentul lor „ateism militant", ne- 
credinţă dictatorială. 

Lucrătorii tocmiţi să lucreze via în absenţa stăpânului 
sfârşesc prin a nu-i recunoaşte dreptul de proprietate: nu 
numai că nu-i dau partea cuvenită din rodul obţinut, dar îi 
maltratează şi ucid mesagerii, iar la urmă îi omoară fiul, 
sperând, astfel, dreptul la moştenire. în fond, ceea ce lucră- 
torii pun în discuţie este autoritatea celui care i-a angajat: 
autoritatea lui asupra bunurilor sale şi autoritatea lui asu- 
pra lor. Nu poate fi întâmplător că, în toate Evangheliile 
sinoptice, Parabola lucrătorilor nevrednici ai viei e rostită 
într-un context în care „arhiereii, cărturarii şi bătrânii" cer 
lui Iisus să-şi explice „autoritatea" ( exousia ): cu ce putere, în 
numele a ce şi al cui faci ceea ce faci? - sună întrebarea lor. 
(' Cf. Matei 21, 23-27; Marcu 11, 27-33; Luca 20, 1-8). Acelaşi 

termen ( exousia ) apămse în trei pasaje anterioare (Matei 7, 
29; Marcu 1, 22; Luca 4, 32), nu însă ca subiect de interogaţie 
suspicioasă, ci ca atribut impunător al discursului hristic: 
Iisus, spre deosebire de „cărturarii" din jur, vorbeşte - spune 
textul - ca unul care are autoritate (putere). Problema este 
a recunoaşte această autoritate, a o credita, a fi receptiv la 
manifestările ei. Recunoaşterea autorităţii e, prin urmare, o 
condiţie „eliminatorie" a asimilării mesajului ei. Parabolele 
nu pot ajunge la cei care se situează în afara autorităţii hris- 
tice, mai exact la cei pentru care Iisus e în afara sferei auto- 
rităţii. (Să amintim că, la Marcu, „fiul" ucis e scos în afara 
viei, iar la Luca, el este ucis după ce e scos în afară) 

Dar ce fel de autoritate e aceea pe care o întmchipează 
Fiul? 1 Şi de ce viaţa spirituală nu se poate lipsi de orizontul 
ordonator al unei instanţe autoritare, al unui „ascendent" 
asumat? E o întrebare grea pentru lumea modernă, care a 
confecţionat conceptului de „autoritate" un „dosar" mai 
curând discutabil. Chestionarea metodică a oricărei prea- 
labile autorităţi cognitive ca prim pas al drumului către 
adevăr a devenit, de la Descartes încoace, procedura „de bun- 
simţ" a investigaţiei filozofice. „Măcar o dată în viaţă" 
trebuie să te îndoieşti de tot: percepţii senzoriale, texte, învă- 
ţători. Cu alte cuvinte, Descartes pariază strategic pe ceea 
ce unii exegeţi au numit „autoritatea persoanei întâi" 2 . Dar, 
şi dincolo de teritoriul filozofiei, „autoritatea" a căpătat 

1. Pentru întreaga problemă a autorităţii lui Iisus, vezi K. Schol- 
tisek, Die VoRmachtJesu. Tmditions und redaktiongeschictliche Analysen zu 
einem Leitmotm markinischer Christologie , Aschendorff, Munster, 1992. 

2. Cf. Steven L. Reynolds, „Descartes and First Person Authority", 
în History ofPhilosopbyQuarterly, voi. 9, nr. 2, apr. 1992, pp. 181-189. 

conotaţii antipatice. Să amintim contaminarea deformatoare 
pe care ea a suferit-o dinspre conceptul puterii. Orice putere 
politică e potenţial nelegitimă, prin urmare orice invocare 
a autorităţii e potenţial castratoare, nedemocratică, vinovată. 
Instituţiile, de la Biserică la Stat, de la Şcoală la Justiţie, sunt 
pândite, toate, de riscul autoritarismului. Părinţii tind să 
fie prea autoritari cu copiii, bărbaţii - prea autoritari cu 
femeile, profesorii - prea autoritari cu elevii. Conceptul auto- 
rităţii a alunecat, pe nesimţite, spre statutul ingrat al unui 
antonim al libertăţii. El pune în pericol drepturile omului, 
imperativul egalităţii sociale, autonomia persoanei. Poate 
şi merită el să fie „reabilitat"? 

Să ne întoarcem la textul parabolei şi la contextul evan- 
ghelic. Autoritatea „stăpânului" viei (numit ca atare doar 
la Matei: oikodespotes) e, în primul rând, autoritatea celui 
îndreptăţit prin lege ca deţinător al pământului, autoritatea 
conferită de proprietate. La Matei şi la Marcu se adaugă 
îndreptăţirea celui care a investit in proprietatea sa: a împrej- 
muit-o, a înzestrat-o cu teasc şi turn, a pregătit-o pentru 
exploatare, cu alte cuvinte a „creat-o" ca dispozitiv fertil. 
„Stăpânul" (analog al lui Dumnezeu) are deci, de partea 
sa, autoritatea ordinii şi a creaţiei . 1 El face posibil şi garan- 
tează „rodul", ca expresie a bunei rânduieli a lumii. E teme- 
lia viei şi a câştigului vierilor. Vierii însă vor beneficiul 
întregii construcţii, fără a accepta temelia. Cu alte cuvinte, 
vor să construiască pe nisip şi nu pe stânca autorităţii legi- 
time care i-a înfiinţat. 

i. Cf. Romani 9, 21, unde se invocă autoritatea olarului asupra 
lutului, aşadar, a creatorului asupra lumii create. 

Imaginea neo-testamentară a autorităţii nu e niciodată 
conotată autoritar. Când Iisus „menajează" opacitatea „celor 
din afară" o face tocmai pentru a nu le limita libertatea, fie 
ea şi libertatea de a nu -1 asculta. La fel, când avertizează 
asupra „minunilor" înşelătoare ale falşilor profeţi (Matei 
24, 24; Marcu 13, 22; 2 Tesaloniceni 2, 9) sau când îi doje- 
neşte pe cei care, pentru a crede, vor „semne şi minuni" 
( terata ) (Ioan 4, 48). A convinge prin miracole este, pentru 
El, o înşelătorie, un mod nefiresc de a induce supunere. 
Autoritatea adevărată e cea pe care o recunoşti în mod 
liber. Nu e - ca să vorbim în termenii lui Max Weber - 
nici autoritatea legii, nici cea a cutumei (tradiţiei), nici cea 
a carismei personale sau a unei competenţe livreşti (ca aceea a 
„cărturarilor"). E autoritatea pe care o alegi. Căreia îi răs- 
punzi, căreia îi faci credit. Nu ea ţi se impune samavolnic, 
prin dictat, ci tu eşti acela care o investeşte, care o confi- 
gurează ca autoritate. Stăpânul viei nu uzează de forţă 
decât la urmă, când toate încercările de dialog sunt definitiv 
eşuate. Până atunci, răbdarea Sa frizează inexplicabilul: e 
mereu în postura celui care emite apeluri încrezătoare (mai 
multe rânduri de mesageri, printre care fiul său „cel iubit"), 
e mereu cel care cere o recunoaştere echitabilă. O cere, nu 
o instituie în mod unilateral. Admite, iarăşi şi iarăşi, lipsa 
de ecou, ostilitatea, violenţa. E un exemplu paradoxal de 
autoritate care se amână pe sine, în speranţa unei reacţii adec- 
vate, a unei consimţiri binevoitoare. Tot astfel, Iisus are auto- 
ritate asupra auditorilor săi numai în măsura în care auditorii 
săi îi confirmă şi îi „hrănesc" autoritatea. Un fel de a spune 
că are atâta autoritate câtă i se oferă. E unul dintre misterele 

„receptivităţii" sale. De altfel, textele evanghelice vorbesc 
adeseori despre autoritate ca despre o virtute delegată. Iisus 
însuşi şi-a primit întreaga autoritate („în cer şi pe pământ") 
de la Tatăl (Matei 28, 18; Ioan 5, 27; 17, 2). Orice specie a 
autorităţii se validează, în ultimă instanţă, prin mandat 
divin: şi cea a conducătorilor seculari (Ioan 19, 10-11; Ro- 
mani, 13, 1-3), şi cea a îngerilor (14, 18), şi cea a apostolilor 
(Matei 10, 1; 2 Corinteni 10, 8; 13, 10). Stăpânul poate con- 
feri „împuterniciri" speciale (autoritate) şi slugilor (Marcu 
13, 34; Luca 19, 17), iar în orizontul Apocalipsei se dau 
„puteri" discreţionare morţii şi tuturor flagelurilor (6, 8; 9, 
3, 10). Prin urmare, „prinţul acestei lumi" este şi el o sursă 
posibilă de „autoritate": „autoritatea întunericului", a diavo- 
lului ( exousia tou skotou, tou satana) (Luca 22, 53; Fapte 26, 
18; Coloseni 1, 13; Efeseni 6, 12; Apocalipsa 13, 2), în luptă 
îndârjită cu aceea a Mielului, asociată luminii (Apocalipsa 
18, 1). De altfel, diavolul, în încercarea sa de a -1 ispiti pe 
Iisus, găseşte potrivit să iniţieze, între altele, un joc al autori- 
tăţii. Adversarul ştie că prestigiul şi avantajele posturii domi- 
natoare constituie o tentaţie căreia nu i se rezistă uşor. Din 
vârful unui munte, el oferă interlocutorului său „stăpânirea 
şi slava" tuturor împărăţiilor lumii (Luca 4, 5-7). Autoritatea 
poate fi, aşadar, impură, negociată interesat şi, la limită, 
cumpărată (cf. Fapte 8, 18-20). Nu e o „calificare" în sine. 
Autoritatea pe care o întruchipează Iisus se deosebeşte însă 
de toate celelalte tipuri de autoritate (şi se situează deasupra 
lor - cf. Coloseni 2, 6) prin câteva atribute inconfimdabile: 
vrea să fie, cum spuneam mai devreme, asumată în mod 
liber de cei cărora li se adresează, se configurează în strictă 

relaţie cu ei, dobândindu-şi „greutatea" prin tocmai aportul 
lor (cu alte cuvinte are nevoie să fie „investită", delegată, 
nu numai de sus în jos, ci şi de jos în sus), şi - ceea ce o face 
unică - e dispusă să se afirme prin sacrificiu, adică prin anu- 
lare de sine: e o Atotputernicie gata să se confrunte cu expe- 
rienţa înfrângerii, a neputinţei . 1 

Cel care se supune unei asemenea autorităţi îi va imita 
metabolismul. îşi va găsi identitatea în chiar faptul de a şi-o 
fi suspendat, se va recunoaşte pe sine ca autoritate, recu- 
noscând autoritatea legitimă care îl solicită. Altfel spus, va 
căpăta autoritate în clipa când va recunoaşte, ca fiind suve- 
rană, o alta. Autoritatea recunoscută se va răsfrânge asupra 
celui care o recunoaşte, şi se va regăsi în el în acelaşi moment 
în care el se va regăsi în ea. A dobândi autoritate în plan 
spiritual e a accepta să găzduieşti instanţa autorităţii supreme, 
mai exact a descoperi că eşti, în adâncul tău, totuna cu ea, 
loc al prezenţei ei, „locuinţă" a ei. Cunoaşterea sinelui pro- 
priu se împlineşte în tocmai ieşirea din sine a sinelui, în 
întâlnirea lui cu eminenţa sa fondatoare . 2 Atingi, astfel, 

1. Cf. Reinhard Feldmeier, op. cit., p. 21: „die machtvolle Ohnmachf 
(neputinţa plină de putere) pe care o exprimă crucifixul, în contrast 
cu imaginea zeului invulnerabil din Grecia antică. Cf. şi cele două 
tipuri de apariţie a lui Iisus în scrierile profeţilor: în umilinţă (Isaia 
53, 7) şi în slavă (Daniel 2, 31 şi urm.). 

2. Cunoaşterea de sine e, paradoxal, coborâre în locul intimisim 
al inimii, al cărui conţinut nu e Eul propriu, ci Creatorul însuşi. Cf. 
şi referirile misticii islamice la as-sirr, misterul interior în care sălăş- 
luieşte Dumnezeu. „Cunoaşte-te pe tine însuţi 11 înseamnă, în acest 
context, „Cunoaşte-ţi stăpânul 11 . (Vezi, între altele, Titus Burckhardt, 
Introduction aux doctrinei esoteriques de l’Islam, Dervy-Livres, Paris, 
1969, p. 133). 

condiţia „fiului lui Dumnezeu", adică a celui care a primit 
autoritatea Tatălui (Ioan i, 12). Ai autoritatea de la care te 
împărtăşeşti. Recuperezi postura de „beneficiar" al Pomului 
Vieţii, prin altfel de cunoaştere decât aceea, pripită, simpli- 
ficatoare, rezultată din frecventarea originară a Pomului 
Cunoaşterii (Apocalipsa 22, 14). 

Evident, recunoaşterea unei autorităţi exterioare sinelui 
propriu seamănă a „cedare de suveranitate". Ceea ce câştigi 
e însă mai preţios decât ceea ce pierzi. Câştigi o vinde- 
cătoare comuniune cu autoritatea care „te umbreşte". în 
spaţiul evanghelic, umbra ( skia ) e altceva decât întunericul 
( skotos , skotia). Ea poate fi efectul unei revărsări de har, al 
unei iradieri benefice. în Faptele Apostolilor ni se povesteşte 
cum, în aşteptarea lui Petru, oamenii îşi scoteau bolnavii în 
stradă, pe paturi sau tărgi, sperând ca umbra celui aştep- 
tat să cadă, vindecător, asupra lor (5, 15). Sfânta Fecioară 
devine zămislitoare, „plină de har" când e „umbrită", prin 
Duhul Sfânt, de puterea Celui-Preaînalt (Luca 1, 35). Schim- 
barea la Faţă are şi ea loc în umbra unui nor luminos (Ma- 
tei 17, 5; Marcu 9, 7; Luca 9, 34). 1 Tot în umbră, în umbra 
răcoroasă a pomului uriaş crescut din bobul de muştar, 
păsările cerului găsesc un bun adăpost pentru cuiburile lor 
(Marcu 4, 32). Umbra poate avea şi o dimensiune profetică, 
anticipând, în plan contingent, „bunurile viitoare" (Evrei 
8, 5 şi, mai ales, 10, 1). Capacitatea de a umbri ( episkiazo ) 
terapeutic e, paradoxal, apanajul autorităţii care a trecut 
prin episodul adumbririi de sine, al jertfei. Iar respingerea 


1. Pentru asocierea revelaţiei cu norul vezi şi Exodul 24, 16-18. 

unui asemenea episod duce, de regulă, de la „umbră" la 
„întuneric". 

E ceea ce se întâmplă cu lucrătorii nevrednici ai viei. La 
prima vedere, ei nu par să fie decât simpli contestatari ai 
autorităţii existente. în realitate, fac mult mai mult: substi- 
tuie autorităţii legitime o autoritate fără temei în ea însăşi şi 
anume propria lor autoritate. A nu accepta nici o autoritate 
înseamnă, de obicei, a accepta totuşi una: autoritatea per- 
sonală. Căci nu poţi contesta ceva în numele a nimic. Podgo- 
renii nu sunt anarhişti. Sunt insurgenţi aflaţi în serviciul 
profilului şi profitului propriu, devenit idol. Nu practică 
doar suspendarea autorităţii, ci înstrăinarea ei, transferul 
prerogativelor ei asupra unei autorităţi fără autoritate: Eul 
sufocat de el însuşi şi, prin aceasta, uşor confiscabil de 
„autoritatea întunericului" ( cf. Apocalipsa 17, 13). Refuzând 
să lucreze pentru proprietaml viei, ei sfârşesc prin a nu 
mai lucra nici pentru ei înşişi. Dimpotrivă, îşi asigură un 
final catastrofal, o „criză" letală, de natură să favorizeze 
„ceasul" răului. 

c. Fiul şi piatra din capul unghiului. S-a discutat înde- 
lung despre sensul citatului psalmic de la sfârşitul parabo- 
lei (Psalmi 118, 22). Exegeza s-a blocat, întru câtva, pe trei 
direcţii: 

a. Discontinuitatea dintre parabola propriu-zisă şi citat. 
E drept că ne aflăm dinaintea unui caz special: parabola 
lucrătorilor nevrednici ai viei e singura din întregul corpus 
neo-testamentar care se încheie cu un citat. O anumită ten- 
siune între părţile ei e de necontestat: parabola valorifică o 

metaforă agrară, citatul - una arhitecturală. Povestea para- 
bolei se termină prost, în vreme ce textul psalmului trimite 
spre un final triumfal. 1 Diferenţa de registru dintre cele două 
componente ale compoziţiei scripturare constituie, pentru 
unii interpreţi, o probă a faptului că citatul a fost adăugat 
ulterior, de Biserica timpurie. Alţii observă că raportul dintre 
partea expozitivă a parabolei şi versetul psalmic e raportul - 
curent în tradiţia iudaică - dintre masai (parabolă) şi nimşal 
(aplicaţia parabolei, explicaţia ei). Mi se pare, totuşi, evident, 
că există, în textul de care ne ocupăm, o legătură strânsă, cu 
nuanţă profetică, între uciderea „fiului cel iubit" şi „piatra 
nesocotită de zidari", ajunsă apoi „în capul unghiului": e 
legătura dintre sacrificiu şi resurecţie. Parabola nu ne spune 
doar că via va fi dată altora mai vrednici, ci şi că, în cele 
din urmă, jertfa culminează în răscumpărare, iar moartea 
în miracolul învierii. 

[3. Savanţii au văzut însă şi aici o problemă: e oare sigur 
că, vorbind despre „fiul" din parabolă, Iisus e auto-referen- 
ţial, că face o aluzie - dinaintea oponenţilor săi - la propriul 
său destin? Nu cumva se referă la Ioan Botezătorul? Sau la 
Isaac? Nu vom intra în detaliul tehnic al acestor ipoteze 2 . 
Credem însă, ca şi Klyne Snodgrass, că încercarea de a 
înţelege această parabolă în afara conflictului direct dintre 
Iisus şi autorităţile Templului, respectiv între misiunea încre- 
dinţată lui Iisus de Tatăl şi opacitatea faţă de ea a elitei 
israelite, nu poate duce decât la speculaţii vagi. 


1. Cf. Klyne R. Snodgrass, op. cit., p. 203. 

2. Cf. inventarierea lor la Snodgrass, op. cit., pp. 199-202. 

y. Mai interesantă este o a treia dezbatere, care poate 
rotunji reflecţia asupra „autorităţii" de la care am pornit. 
Ce legătură este între „Fiu" şi „piatră"? Şi ce fel de piatră e 
cea invocată în citatul din Psalmi? E o „piatră de temelie", 
fundamentul pe care se înalţă orice construcţie? Sau este 
piatra care încununează construcţia, cea din vârf, fără de care 
construcţia nu poate fi socotită încheiată? 

Asocierea dintre „fiu" şi piatră are un consistent pream- 
bul vetero-testamentar. Se vorbeşte, în mai multe locuri, 
despre o „odraslă" a Domnului (mai aproape de sensul Sep- 
tuagintei ar fi, poate, termenul „vlăstar", „ramură" răsărită 
din seminţia lui David), care va înălţa Tatălui Său un templu 
pe măsură (2 Regi 7, 12-16; Isaia 4, 2; 11, 1; 28, 16; Ieremia 23, 
5; 33, 15; Zaharia3, 8-9; 6, 12-13). „Odrasla" va fi „piatra moş- 
tenirii" (Zaharia 4, 7) din vârful noii construcţii. 1 2 S-a vorbit 
şi despre un joc de cuvinte, plauzibil în context semitic, 
între „fiu" {beri) şi „piatră" {eben). Ipoteza e greu de susţinut, 
de vreme ce Iisus nu vorbea în ebraică, ci în aramaică, unde 
„fiu" se spune „bar "'. 1 Pasajele din Vechiul Testament sem- 
nalate mai sus au, toate, ecouri directe în Noul Testament. 

1. Cf. Seyoon Kim, „Jesus - The Son of God, the Stone, the Son 
of Man, and the Servant: The Role of Zechariah in the Self-Iden- 
tification of Jesus", în Gerald F. Hawthorne, Otto Benz (eds), 
Tradition and Interpretation in the New Testament. Essays in Honour of 
E. Earle Ellis forHis 6 oth Birthday, Eerdmans, Grand Rapids, Michi- 
gan; Mohr (Paul Siebeck), Tiibingen, 1987, pp. 134-145. Pentru „se- 
cretul" filiaţiei divine a lui Iisus, cf. şi Jack Dean Kingsbury, „The 
Parable of the Wicked Husbandmen and the Secret of Jesus’ Divine 
Sonship in Matthew: Some Literary- Criticai Observations", în Jour- 
nal of Biblical Literature, 105/4, 1986, pp. 643-655. 

2. Cf. Arland J. Hultgren, op. cit., p. 363. 

Iisus e „piatra cea neluată în seamă" de constructori şi ajunsă 
„în capul unghiului" (Fapte 4, 10-11. C/şi 1 Corinteni 3, n-12; 
Efeseni 2, 20; 1 Petm 2, 4-10). Rămâne deschisă întrebarea 
cu privire la sensul exact al „pietrei din capul unghiului". 
Exegeza deosebeşte între o accepţiune „orizontală" a terme- 
nului şi una verticală. în plan orizontal, piatra unghiulară 
e cea care leagă la colţ (şi ţine laolaltă) două ziduri alătu- 
rate, ceea ce se poate întâmpla fie la nivelul bazei construc- 
ţiei (caz în care „unghiul" face parte din structura temeliei), 
fie la nivelul acoperişului, caz în care piatra unghiulară are 
şi aspectul unui ornament de tipul balustradei, care să 
prevină căderea peste cei de jos ( cf. Deuteronomul 22, 8). 1 
E însă clar că, în acest înţeles, o clădire are cel puţin patru 
asemenea „pietre" şi că asta intră în contradicţie cu unici- 
tatea lui Iisus. Coroborând diferitele locuri în care apar 
termenii kephale gonias (lat. lapis summus angularis sau capul 
anguli) şi akrogoniaios (lat. summus angularis), se poate con- 
chide că sensul de „temelie", „fundaţie" şi cel de „cheie de 
boltă" se referă, în egală măsură, la „amplasamentul" hristic 
în economia creaţiei şi a edificării spirituale. Iisus e şi înte- 
meietorul templului interior (fundaţia lui) (cf, între altele, 
Matei 7, 24), şi locuitorul lui (1 Corinteni 3, 16; 2 Corinteni 
6, 16; Ioan 14, 20), şi încununarea lui. Fără „bază" solidă, o 
clădire nu poate fi începută şi fără cheie de boltă ea nu 

1. Accepţiunea „orizontală" a „pietrei unghiulare" e susţinută de 
J. Duncan, M. Derrett, „The Stone that the Builders rejected", în 
F.L. Cross (ed.). Studia Evangelica, voi. IV, partea I, Akademie-Verlag, 
Berlin, 1968, pp. 180-186. O discuţie mai nuanţată a problemei oferă 
F.F. Bruce, „New Wine in Old Wineskins: III. The Corner Stone", 
în Tije Expository Times, nr. 84, 1972-1973, pp. 231-235. 

poate fi socotită încheiată. Amândouă sunt expresia acele- 
iaşi „autorităţi". De modul cum adopţi autoritatea legitimă 
drept „temelie" depinde modul cum o primeşti ca „încunu- 
nare". Refuzul autorităţii te situează între a fi neîntemeiat şi 
a fi neterminat: fără punct de sprijin şi fără ţintă. Iar în cele 
din urmă suspensia opţiunii te destramă: temelia devine 
obstacol, lithos proskommatos kai petra skandalou (lat. lapis 
offensionis, petra scandali, „piatră de-mpiedicare“ şi „piatră 
de poticnire", cf. Romani 4, 32-33, unde se preia Isaia 28, 16; 
de asemenea, Isaia 8, 14), iar cheia de boltă se prăbuşeşte 
peste tine ( cf. Daniel 2, 34-35). Subminat din interior şi (sau) 
des-fiinţat din afară, „lucrătorul nevrednic" se va pierde. 
„Tot cel ce va cădea pe piatra aceasta se va sfărâma, iar pe cel 
pe care ea va cădea, îl va zdrobi" (Luca 20, 18. Cf. şi Matei 21, 
44). Revenind la textul parabolei în discuţie, vom spune 
că podgorenii insurgenţi vor fi văduviţi exact de ceea ce 
voiau să obţină: moştenirea averii (kleronomia). Nerecunoaş- 
terea autorităţii apare, astfel, nu ca o răzmeriţă oarecare, ci 
ca o criză de statut, ca o ieşire din rânduiala tradiţiei. Celui 
care nu admite nici un ascendent, celui care nu acceptă nici 
o raportare la ordinea care îl include, la instanţa care îl face 
posibil, nu i se poate transmite nimic. Cine nu are deprin- 
derea de a privi în sus, pe deasupra capului propriu, cine 
nu ştie să admire, să respecte, să compună cu o „superio- 
ritate" exterioară sinelui propriu, pe scurt, cine nu crede 
decât în propria autoritate sfârşeşte prin a fi „dezmoştenit". 
Nu poate fi răsplătit, nu i se poate promite nimic. Modelul 
moştenitomlui este Iisus însuşi („moştenitor a toate", Evrei 
1, 2. Cf. şi expresia ho lithos tes kleronomias, „piatra moştenirii", 
de la Zaharia 4, 7). Singură consimţirea la autoritatea Lui 


\}2 PARABOLELE LUI IISUS 

mijlocitoare făgăduieşte (Galateni 3, 18) viaţă veşnică (Tit 3, 
7), aduce răsplată (Coloseni 3, 24), garantează „moştenire 
nestricăcioasă şi neîntinată şi neveştejită" (1 Petru 1, 4). Cu 
alte cuvinte, nu uzurpând autoritatea devii moştenitor, ci, 
dimpotrivă, adăugând-o vieţii tale. Recunoaşterea autorităţii 
nu e dispreţ de sine, ci pasul decisiv pentru obţinerea unui 
drept: dreptul de a accede la receptivitate, de a participa la 
moştenirea Moştenitorului. 

Respingerea autorităţii, a oricărei autorităţi, este simptomul 
unei relaţii deficiente cu „deasupra", cu topografia „vârfului". 
Intr-un studiu din 1930 despre piatra unghiulară 1 , Joachim 
Jeremias are dreptate să accentueze sensul ei de „cheie de 
boltă", „cap" al construcţiei, încoronare {Bauschlufîstein). 
Sintagma „piatră de temelie" {Eckstein) nu se justifică, din 
punctul lui de vedere, decât pentru textul din Isaia 28, 16 {ta 
themelia Sion ) şi pentru cele câteva preluări neo-testamentare. 
Sunt invocate surse felurite {Testamentul lui Solomon, 22, 7; 
23, 2-4; Hippolyt, Elenchos, V, 7, 35; Tertullian, Adversus Mar- 
cionem, III, 7; Symmachus, Aphraates, precum şi pasaje din 
Targum şi Talmud) care consolidează accepţiunea de „pia- 
tră finală", destinată să desăvârşească întreaga construcţie, 
în această postură - postura autorităţii supreme - este Iisus 
„aruncat" dinaintea lui Pilat: „Nu avem împărat decât pe 
cezarul!" (Ioan 19, 15) - strigă mulţimea. La fel strigaseră şi 
supuşii „omului de neam mare", plecat să-şi ia învestitura 
de a domni: „Nu vrem ca acesta să domnească peste noi!" 
(Luca 19, 14) La fel gândesc şi lucrătorii nevrednici ai viei: 


1. Joachim Jeremias, „KEipa^h yarnaţ - ’AKpoymviodoţ", în Zeit- 
schrift fur die Neutestamentliche Wissenschaft und die Kunde der ălteren 
Kirche, nr. 29, 1930, pp. 264-280. 

nimeni deasupra noastră! Nici un stăpân în afară de noi! 
Rezultatul este transformarea temeliei în piedică şi a cheii 
de boltă în avalanşă zdrobitoare. Ceea ce pentru credincioşi 
e adevăr fondator (Isaia 28, 16), pentm necredincioşi e pia- 
tră de poticnire (Isaia 8, 14). Iar neglijarea fundaţiei pro- 
voacă surparea justiţiară a vârfului ( cf. Psalmi 84, 11, care 
asociază adevărul cu pământul - temelia - şi dreptatea cu 
cerul - cheia de boltă). La punerea temeliei lucrează, alături 
de Iisus, profeţii şi apostolii - cf. Efeseni 2, 20 dar piatra 
din capul unghiului e doar El 1 ). Parabola culminează prin 
a avertiza că inaptitudinea pentru colaborare liberă cu o 
autoritate binevoitoare declanşează mecanismul autonom 
al unei autorităţi rectificatoare. 

Dincolo de necesare preciziuni istorice şi filologice, de „re- 
constituiri" contextuale, menite să lămurească sensul parabolei 


1. Pentru echivalenţa „piatră unghiulară - cheie de boltă" se va 
consulta cu folos Rene Guenon, Symboles fondamentaux de la Science 
sacree, Gallimard, Paris, 1962, cap. XLIII, pp. 278-291. Se observă 
similitudinea fonetică dintre kephas (piatră) şi kephale (cap), cu con- 
firmări în ebraicul pinnah, care înseamnă şi „unghi", şi „căpetenie" 
(Vulgata traduce pinnotb ha-am prin angulos populorum), sau în 
arabă, unde rukn e şi „unghi", sau „colţ", dar şi „bază", „fundament", 
cu corolarul rukn el-arkân („unghiul unghiurilor", adică vârf). E 
citat articolul „Eckstein" publicat de Ananda K. Coomaraswamy în 
numărul din ianuarie 1939 al revistei Speculum, în care se susţine accep- 
ţiunea keystone a pietrei unghiulare, diferită de foundation-stone sau 
corner-stone. E interesant că respingerea autorităţii se exprimă adesea, 
în textele scripturare, ca o agresiune având drept ţintă capul, la pro- 
priu. Ioan Botezătoml e decapitat. Sfântul Petru e crucificat cu capul 
în jos, iar una dintre slugile trimise lucrătorilor de stăpânul viei este 
lovită în cap (Marcu 12, 4). 

aşa cum putea fi el auzit şi citit de auditoriul contemporan 
cu ea, trebuie să avem mereu în vedere faptul că ea e gân- 
dită pentm a spune ceva şi dincolo de timpul rostirii ei. Iisus 
vorbeşte, desigur, celor din preajmă, dar, în acelaşi timp, vor- 
beşte şi celor din „preajma" atemporală a adeziunii la El şi 
la problematica misiunii Sale. Hermeneutul are de instituit 
un sens valabil şi util pentm cititorul de azi \ El nu va urmări 
comemorarea unui adevăr „de altă dată“, ci fructificarea în 
imediat a unui adevăr fără patină circumstanţială, a unui 
„model" parabolic oricând actualizabil. Din acest punct 
de vedere, Parabola lucrătorilor nevrednici ai viei e o para- 
bolă a răspunderii pe care orice căpetenie religioasă o are 
pentru „turma" care i-a fost dată în grijă. Orice ierarh poate 
fi tentat de o „vrednicie" nevrednică. De preluarea în con- 
tabilitate proprie a „rodului" obţinut, de blocaj intr-un simţ 
„gospodăresc" imanent, cu obnubilarea treptată a simţului 
pentru Cel care i-a delegat gospodăria. Simone Weil de- 
plânge, la un moment dat, tendinţa unor reprezentanţi ai 
clerului de a pune Biserica în locul lui Iisus 1 2 . Din trans- 
parenţă care să deschidă către mesajul fondator al credinţei 
lor, ei devin „piatră de poticnire": deviază receptivitatea eno- 
riaşilor de la „Dumnezeul Cel Viu" către suficienţa unei in- 
stituţii. Autoritatea hristică, a „moştenitorilui" care se dăruieşte, 
e înlocuită cu autoritatea pământească a moştenitorului care 
acumulează şi dispune de moştenirea lui, ca de o posesiune 
privată. E replica terestră a răzmeriţei provocate în ceruri 
de îngerii căzuţi. Căzuţi pentm că, fiinţe create, au vmt să 
uzurpe autoritatea Creatorului. 

1. Cf. A. Hultgren, op. cit., p. 374. 

2. S. Weil, Lettre ă un religieux, Gallimard, Paris, 1951. 

Parabolele de care ne-am ocupat până acum au ilustrat 
câteva din obstacolele „clasice" ale receptivităţii, câteva dintre 
sursele curente ale înţelegerii obturate sau eşuate. Am vorbit, 
aşadar, despre cauzele rămânerii „în afara" discursului hris- 
tic, despre viciul opacităţii. Dar am anticipat deja 1 aşezarea 
într-un alt registru, „pozitiv" de data aceasta: acela al înzes- 
trărilor necesare pentru a spori şansele unei bune întâlniri cu 
Fiul: pentru a trece, din afară, înăuntru. Vom începe printr-o 
suită de parabole organizate în jurul unei teme esenţiale: 
aşteptarea , disponibilitatea constantă, neobosită, pentm „sur- 
venirea", oricând posibilă, dar fără termen cert, a „soluţiei". 


1. Cf. supra, pp. 80-81. 



6 

Aşteptarea ca formă a receptivităţii 


Slujitorul credincios şi înţelept 

Matei 24, 45-51: Cine este oare slujitorul credincios şi înţelept, 
pe care stăpânul l-a pus peste slugile sale ca să le dea hrană la 
timp ? Fericit e slujitorul acela pe care, venind stăpânul, îl va 
găsi făcând aşa; adevăr vă grăiesc că-l va pune peste toate avu- 
ţiile sale. Dar dacă slujitorul acela, rău fiind, va zice în inima 
sa: stăpânul meu întârzie. . ., şi va începe să-i bată pe cei ce 
slujesc împreună cu el, să mănânce şi să bea cu beţivii, stăpânul 
acelui slujitor va veni în ziua când el nu se aşteaptă şi-n ceasul 
pe care nu-l ştie şi-l va despica în două şi partea lui o va pune 
cu făţarnicii. Acolo va fi plângerea şi scrâşnirea dinţilor. 

Luca 12, 42-48: Şi a zis Domnul: Cine este iconomul cre- 
dincios şi înţelept pe care stăpânul îl va pune peste slugile sale, ca 
să le dea la vreme măsura lor de grâu? Fericit este servul acela 
pe care, când vine stăpânul său, îl va găsi făcând aşa. Adevăr 
vă spun că peste toate avuţiile sale îl va pune. Dar dacă servul 
acela va zice în inima sa: Stăpânul meu întârzie să vină!, şi va 
începe să-i bată pe slujitori şi pe slujnice şi să mănânce şi să bea 
şi să se îmbete, veni^va stăpânul acelui serv în ziua în care el nu 
gândeşte şi în ceasul în care el nu ştie şi-l va tăia în două, iar 

partea lui o va pune cu cei necredincioşi. Şi servul acela care a 
ştiut voia stăpânului şi n-a pregătit nimic, nici n-a făcut după 
voia lui, mult va fi bătut. Iar cel care n-a ştiut, dar a făcut lucruri 
vrednice de bătaie, puţin va fi bătut. De la cel căruia i s-a dat 
mult, mult se va cere; şi de la cel căruia i s-a încredinţat mult, 
mai mult se va cere. 


Slugile veghetoare 

Luca 12, 35-38: Să vă fie mijlocurile-ncinse şi făcliile aprinse; 
şi fiţi asemenea oamenilor care-şi aşteaptă stăpânul când se va 
întoarce de la nuntă, ca venind el şi bătând, îndată să-i deschidă. 
Fericiţi sunt servii aceia pe care stăpânul, când vine, îi va afla 
priveghind. Adevăr vă spun, că se va încinge şi-i va pune la masă 
şi, venind lângă ei, le va sluji. Fie că va veni la straja a doua, fie 
că va veni la straja a treia, fericiţi sunt ei de-i va găsi aşa. 


Portarul 

Marcu 13, 31-33; 34-37: Cerul şi pământul vor trece, dar cu- 
vintele Mele nu vor trece. Iar despre ziua aceea şi despre ceasul 
acela nimeni nu ştie, nici îngerii din cer, nici Fiul, ci numai Tatăl. 
Luaţi aminte, privegheaţi şi vă rugaţi, că nu ştiţi când va fi 
vremea aceea. E ca un om care a plecat departe, şi-a lăsat casa, 
a dat puterea pe mâna slugilor, fiecăruia lucrarea lui, iar porta- 
rului i-a poruncit să vegheze. Aşadar, privegheaţi, că nu ştiţi 
când va veni stăpânul casei: seara, ori la miezul nopţii, ori la cân- 
tatul cocoşilor, ori dimineaţa; ca nu cumva, venind fără veste, să 

vă găsească dormind. Iar ceea ce vă spun vouă le spun tuturor: 
Privegheaţi! 


Furai 

Matei 24, 43: Să cunoaşteţi însă aceasta, că de-ar şti stă- 
pânul casei la care ceas al nopţii vine furul, ar priveghea şi n-ar 
lăsa să i se spargă casa. 

Luca 12, 39: Dar s-o ştiţi pe asta, că de-ar şti stăpânul casei 
în care ceas vine furul, ar veghea şi n-ar lăsa să i se spargă casa. 


Cele zece fecioare 

Matei 25, 1-13: Atunci asemăna-se^va împărăţia cerurilor 
cu zece fecioare care, luându-şi candelele, au ieşit întru întâm- 
pinarea mirelui. Dar cinci dintre ele erau nehune şi cinci înţelepte. 
Cele nebune, luându-şi candelele, n-au luat cu ele şi untdelemn. 
Iar cele înţelepte, odată cu candelele şi-au luat şi untdelemn în 
vase. Dar zăbovind mirele, au aţipit toate şi au adormit. Iar la 
miezul nopţii s-a făcut strigare: Iată, vine mirele!, ieşiţi întru 
întâmpinarea lui! Atunci s-au sculat toate fecioarele acelea şi 
şi-au împodobit candelele. Iar cele nebune le-au zis celor înţe- 
lepte: Daţi-ne din untdelemnul vostru, că nouă ni se sting can- 
delele. Dar cele înţelepte le-au răspuns, zicând: Nu, ca nu cumva 
să nu ne ajungă nici nouă şi nici vouă. Mai bine mergeţi la cei 
ce vând şi cumpăraţi-vă. Deci, plecând ele să cumpere, a venit 
mirele, iar cele ce erau gata au intrat cu el la nuntă şi uşa s-a 
închis. Mai pe urmă au sosit şi celelalte fecioare, zicând: Doamne, 

Doamne, deschide-ne! Iar el, răspunzând, le-a zis: Adevăr vă 
spun, pe voi nu vă ştiu! Drept aceea, privegheaţi, că nu ştiţi ziua 
şi nici ceasul în care Fiul Omului va veni. 


Sămânţa care creşte singură 

Marcu 4, 26-29: Şi zicea: „Aşa este împărăţia luiDumnezeu, 
ca un om care aruncă sămânţa în pământ, şi doarme şi se scoală, 
noaptea şi ziua, şi sămânţa răsare şi creşte fără ca el să ştie 
cum. Că pământul rodeşte de la sine: mai întâi pai, apoi spic, 
apoi grâu deplin în spic. Iar când rodul se coace, îndată trimite 
secera, că a sosit secerişul. “ 


în toate parabolele care invită la veghe şi priveghere, 
la aşteptarea neodihnită a celui plecat, intră în joc tema 
absenţei şi a felului în care poţi şi trebuie să-ţi organizezi 
viaţa, având ca reper însăşi absenţa celui aşteptat. Ce faci 
în intervalul de timp (nedeterminat) care te separă de reîn- 
toarcerea „stăpânului"? într-un anumit sens, aceasta este 
situaţia fondatoare a credinţei, a oricărei credinţe. Credinţa 
nu lucrează cu certitudini imobile, nu se raportează la tran- 
şante „vecinătăţi" orientative, nu construieşte pe evidenţe. 
Ea este, dimpotrivă, un pariu pe inevidenţă, un mod de a 
trăi în lipsa garanţiilor ultime, în tensiunea unei expectative 
fără termen. Credinţa merge pe încredere, speranţă, arvună 
şi răbdare. Ea practică receptivitatea dinaintea unei instanţe 
care nu afirmă şi nu se afirmă imperios. E dialog calm cu o 

promisiune. A fi credincios nu e a te mişca teleghidat în 
limitele unei dogme şi ale unei „legislaţii" imediate, ci a 
evolua liber în cadrul unui „proiect", asumat fără constrân- 
gerea unei „prezenţe" autoritare. Nu ţi se spune ce să faci, 
nu ţi se impune o adeziune de tipul înregimentării. Accepţi, 
în mod lucid, că trebuie să creditezi posibilul adevărului, 
nu ecuaţia lui stearpă. Accepţi că nu ai acces direct la sen- 
sul lucmrilor, la misteml angrenajului lor, la înţelesul bine- 
lui şi al răului, la sursa lumii create, la Dumnezeu. Dar 
aştepţi. Dumnezeu este, astfel, absenţa care devine prezentă 
prin aşteptarea ta. Cu alte cuvinte, aşteptarea este - dacă ni 
se îngăduie acest barbarism - prezentificarea inactualului, 
substanţierea unui imediat potenţial. Prin aşteptare, eşti, 
într-un anumit sens, creatorul Creatorului tău. 

Parabolele pe care le avem în vedere configurează tema 
aşteptării, livrând suficiente detalii pentru a nu lăsa loc 
unor vagi manevre sentimentale sau speculative. 

a. Mai întâi, toate ne spun că nu e vorba de o aşteptare 
nebuloasă, de „presentimente", visătorie, „intuiţii" difuze. 
Cei care aşteaptă ştiu ce şi pe cine aşteaptă. Aşteaptă sosirea 
mirelui (Fecioarele nebune) - ceea ce face parte dintr-un 
rimai precis şi concret - sau aşteaptă reîntoarcerea acasă a 
stăpânului, o reîntoarcere anunţată chiar de el şi care, deşi 
greu de anticipat temporal, este inevitabilă. Faptul de a fi 
„absent" nu este, deci, actul unei entităţi „închipuite", al 
unei presupoziţii fără contur, al unei realităţi indefinite. Iar 
cel care aşteaptă nu investeşte într-un eveniment obscur 
sau într-un personaj ipotetic. Şi personajul, şi (re)apariţia 
lui sunt date. Dar sunt date în modalitatea absenţei. Sunt 

date în aşa fel încât să solicite iniţiativa, decizia, libertatea, 
capacitatea de participare a celor „prezenţi 11 . Dumnezeu 
nu poate fi prezent în lume aşa cum e „prezentă" în lume 
lumea însăşi şi făpturile ei. Prin raportare la modul pre- 
zenţei noastre, prezenţa Lui e de tipul absenţei, după cum 
faţă de modul prezenţei Lui, prezenţa noastră e, de aseme- 
nea, o specie a absenţei, dacă nu a nefiinţei. Starea firească 
a lumii create aceasta este: Creatoml e „absent" de pe scena 
creaturilor sale, iar creaturile sunt absente de pe scena, trans- 
cendentă, a Creatorului. Am fost „alungaţi" din raiul Lui 
şi L-am alungat din „locuinţa" noastră. Numai că - ni se 
spune - această „excomunicare" reciprocă, această centri- 
fugalitate instalată între lumesc şi supralumesc, e episodică, 
întmparea e pecetea unei ireversibile reîntâlniri. Dar reîntâl- 
nirea trebuie aşteptată. Nu trebuie să ne ia pe nepregătite, 
somnolenţi, netrebnici, nedichisiţi, îndărătnici. Aştepta- 
rea trebuie să fie felul nostru de a fi, câtă vreme Cel Anun- 
ţat e absent. 

E un fapt că nu suntem obişnuiţi să ne organizăm viaţa 
în funcţie de repere absente. Avem nevoie de un marcaj 
ferm, de trasee previzibile, de reguli fixe. în această privinţă, 
legile naturii şi armătura juridică a comunităţii ni se par infi- 
nit mai „utile", mai „de bun-simţ", mai adecvate din unghi 
pragmatic decât suspensia unei „aşteptări" fără etape plani- 
ficabile. Legea credinţei nu e, propriu-zis, o „lege". E o opţi- 
une. Un „semn" către orizont, o deschidere care îşi produce 
reperele din propria ei tenacitate, din parcursul pe care îl insti- 
tuie. Miracolul este că această „deschidere" (către o absenţă 
pe cale de a „surveni") e în mai mare măsură născătoare de 

ordine interioară decât legiferările instituţiilor curente, cu 
abundenta lor „prezenţă" în imediat. 

b. Din parabolele aşteptării rezultă însă că aşteptarea 
nu e o formă de pasivitate, de moţăială flască, petrecută cu 
ochii spre orizont. Nu ni se cere „să ne ocupăm cu aştep- 
tarea", să practicăm aşteptarea în sine, inertă şi inarticulată. 
Ni se cere să aşteptăm slujind, asumând o activitate utilă, 
îndeplinind o îndatorire, o sarcină. Aşteptarea adaugă mereu 
faptului de a aştepta o bună administrare a timpului par- 
curs în aşteptare. Plecând, „stăpânul" lasă „fiecăruia lucrarea 
lui" (Marcu 13, 34): „portarul" trebuie să fie oricând gata să 
deschidă poarta, slujitorul pus peste celelalte slugi trebuie 
„să le dea hrană la timp" (Matei 24, 45; Luca 12, 42). Inter- 
valul rezervat aşteptării nu tolerează netrebnicia, iresponsa- 
bilitatea, abuzul faţă de semeni, nepăsarea, supensia oricărei 
rigori, necredinţa, bazate, toate, pe anticiparea imatură a 
unei infinite amânări a sorocului. Mai mult: când vorbim 
despre a face cum trebuie ceea ce ţi s-a dat de făcut, trebuie să 
avem în vedere nu o hărnicie difuză, o specie de activism 
surescitat, ci capacitatea de a te concentra pe oficiul parti- 
cular care îţi revine, pe lotul tău specific, pe ceea ce ţi s-a 
delegat ca „sarcină". Poţi avea tot soiul de virtuţi şi tot 
soiul de „vrednicii". Dacă nu faci lucrul anume pentru care 
eşti chemat, eşti pasibil de cea mai severă corecţie. Degeaba 
s-ar îndeletnici „portarul" cu treburile altora: va fi judecat 
numai pentm performanţa care i-a fost cerută. 1 


1. Cf. Charles W.F. Smith, The Jesus of the Pambles, ed. cit., p. 176. 

Pe de altă parte, focalizarea tenace asupra unei activităţi 
precis definite, de natură să umple intervalul dintre clipa 
prezentă şi apariţia viitoare, neştiută, a celui aşteptat, nu 
trebuie să se ia pe sine drept scop. Ea este „metabolismul" 
aşteptării, conţinutul ei, dar nu are un sens autonom. Fapta 
nu trebuie, cu alte cuvinte, să obnubileze ţinta aşteptării, 
să uite, vreun moment, de orientarea ei transcendentă. Ea 
va fi, în acelaşi timp, aplicată şi desprinsă de imediat, 
eficientă şi gratuită, atentă simultan la efectul ei pragmatic 
şi la cerul translucid pe care se proiectează. Aşteptarea se 
întreţine prin faptă, dar fapta se legitimează prin fondul ei, 
incoruptibil, de aşteptare. A cădea, monomaniac, în meca- 
nica „productivităţii", a te epuiza în execuţie oarbă, dece- 
rebrată, fără dialog cu depărtarea şi cu zenitul, e a te sustrage 
întâlnirii cu cel aşteptat, adică a nu-1 mai aştepta. Te apuci 
de lucru pentru a acoperi înţelept intervalul pe care îl ai în 
faţă şi rămâi apoi prizonier în interval. Uiţi raţiunea pen- 
tru care te-ai mobilizat. Te plafonezi în „aici", pierzând 
dimensiunea totodată relativizantă şi salutară a lui „dincolo". 
Trăieşti în imediateţea timpului cotidian şi ratezi „timpul 
cel mare" al sorocului eshatologic. Cu alte cuvinte, înlocu- 
ieşti expectativa seminală prin cronologie stearpă. 

c. Parabola seminţei care creşte singură se referă, în numai 
patru versete, tocmai la raportul dintre cele două registre 
ale timpului, cu care se împleteşte (sau ar trebui să se îm- 
pletească) viaţa celui care aşteaptă. Ni se vorbeşte, pe de o 
parte, despre marele ciclu al însămânţării şi recoltei, un ciclu 
care evocă relaţia dintre început şi sfârşit, dintre origine 

fecundă şi apoteoză apocaliptică, dintre prima carte a Scrip- 
turii şi cartea ei ultimă. Pe fundalul cosmic al acestui spec- 
tacol, se desenează, pe de altă parte, ciclul minor al vieţii 
cotidiene, al destinului individual: ciclul zilei şi nopţii, al 
somnului şi al stării de veghe. Ciclul dintâi, care descrie 
traseul dintre Alfa şi Omega, are o amploare de natură 
să-l facă imperceptibil. Nu-1 putem măsura. Nu trăim în 
desfăşurarea lui. E de observat, de altfel, că, între cele două 
capete ale lui (care, de fapt, se suprapun, căci sfârşitul e 
deja prezent în episodul inaugural, aşa cum recolta e deja 
prezentă în sămânţă), intervalul e obscur şi incontrolabil. 
La suprafaţa acestui interval se află istoria, care însă nu se 
legitimează şi nu se explică decât prin ceea ce se petrece în 
ascunsul ei. Acolo, în ascuns, „se face“ istoria. „Realitatea" 
nu e decât camuflajul unei subterane germinative, chipul 
exterior al unui proces de „coacere", cu alte legi şi alte 
orizonturi decât cele presupuse îndeobşte. Dincolo de isto- 
ria factuală sau, mai exact, dincoace de ea, are loc evoluţia 
unei virtualităţi spre propria ei actualizare: parcursul, plin 
de consecinţe, al unei însămânţări. Dacă te situezi strict în 
perimetrul temporal al ciclului mic, nu poţi vorbi de un 
sens al istoriei, cum nu poţi vorbi de sens în general. „Sensul" 
se construieşte după o regulă strictă, dar inefabilă. Nu „îl 
dai": participi la constituirea lui, chiar dacă, asemenea semă- 
nătorului, „nu ştii cum". Sensul istoriei şi al universului creat 
nu poate fi obiect de cunoaştere. Nu e ceva de inventat sau de 
găsit. E ceva de creditat. Iar formula revelată a acestui „credit" 
este „împărăţia lui Dumnezeu" şi orientarea constantă spre 
ea. Ceea ce ni se cere e să credem în această perspectivă şi să 

aşteptăm împlinirea ei. Ni se cere să introducem în ciclul 
secund al vieţii noastre - repetitiv şi, ca atare, previzibil - 
dimensiunea ciclului mare: altfel spus, să cultivăm încre- 
derea şi răbdarea. Aceasta este „înţelepciunea agricultorului". 
El are: 1. încredere în dezvoltarea autonomă („automată", 
automate, spune textul grecesc) a seminţei, deşi nu o pricepe 
şi nu o poate influenţa, şi 2. ştie să trăiască aşteptând, să 
doarmă şi să se trezească destins, ca unul care nu se îndo- 
ieşte de legătura inevitabilă dintre semănat şi seceriş 1 . între 
clipa decisivă a însămânţării şi clipa inconturnabilă a cule- 
sului e spaţiul libertăţii sale. O libertate care nu poate face 
abstracţie de ritmurile „naturii" (ziua şi noaptea), dar o 
libertate în al cărei subsol se mişcă lent şi ascuns o întreagă 
cosmogonie. încredere, răbdare şi ritm, aceasta este „tehnica" 
de aşteptare a ordinii finale. Aceasta este „respiraţia" liber- 
tăţii omeneşti. Ea nu are nimic de-a face nici cu zelul insom- 
niac, nici cu vreo amorţeală utopică. 

Parabola vorbeşte, prin urmare, despre două feluri de 
timp: timpul mare, ceresc, al arcului dintre început şi sfârşit, 
şi timpul mic, pământesc, al cadenţei zilnice. Timpul cel 
mare nu e la capătul timpului mic, nu e revărsarea viitoare 
a efememlui în eternitate. Timpul mare lucrează deja, nevă- 
zut, dar sigur, la temelia timpului mic. Cu alte cuvinte, el 
e deja prezent. Problema este că, în mod obişnuit, noi nu 
suntem prezenţi în el. Conştiinţa comună trăieşte doar 
într-o jumătate a timpului şi crede că această jumătate este 

1. Filipeni 1, 6 : „...încredinţat fiind eu de aceasta: cel care a în- 
ceput în voi lucrul cel bun îl va duce la capăt. . .“ 

tot timpul, timpul întreg. Timpul lumii ocultează timpul 
împărăţiei, adică timpul mare. Evidenţa istorică dislocă 
inevidenţa eshatologică. Or, parabolele hristice îşi propun 
tocmai să reaşeze conştiinţa individuală în cadrele timpu- 
lui total. Nu să anuleze imediatul, ci să-l reaşeze şi să-l „dez- 
lege". Prezentul devine mai adevărat, dacă e trăit de la o 
anumită depărtare, dacă se decupează pe un fundal de „inac- 
tualitate". Cine trăieşte prezentul doar ca prezent 1 , fără dimen- 
siunea seminală a timpului mare, fără o referinţă constantă 
la timpul împărăţiei, încetează să mai fie o prezenţă, adică 
îşi lasă prezentul nelocuit. Ca un agricultor care, culcându-se 
şi trezindu-se „automat", fără să fi semănat nimic, devine o 
simplă vietate în metabolismul ogrăzii proprii. 

Cea mai bună investiţie a libertăţii în intervalul dintre 
început şi sfârşit este efortul neîntrerupt de a cupla timpul 
zilei cu timpul împărăţiei; timpul care ţi s-a dat, cu Sursa 
din care ţi s-a dat timpul. Trebuie, aşadar, să trăieşti simultan 
în cele două registre ale timpului: timpul tău, în care eşti 

i. Dan Otto Via (Die Gleichnisse Jesu: ihre literarische und existen- 
ţiale Dimension, Chr. Kaiser Verlag, Munchen, 1970, p. 124) e îndrep- 
tăţit să vadă în parabola seminţei care creşte singură o reflecţie 
despre sensul „prezentului". Prezentul, spune el, ca timp şi spaţiu 
al vieţii, e un dar. El nu trebuie însă epuizat printr-o străduinţă cris- 
pată de a „realiza" viitorul. Rămâne întotdeauna loc şi pentru 
somn. . . Pe de altă parte, orice dar implică o exigenţă. Prezentul tre- 
buie trăit sub specia iminenţei (, Dringlichkeit ), adică în perspectiva 
unui final care poate veni pe neaşteptate. Singura obiecţiune pe 
care o am este că Dan Otto Via accentuează prea apăsat asupra „fina- 
lului" ca „viitor". Din punctul meu de vedere, prezentul trebuie 
trăit sub specia împărăţiei, care nu e în viitor, ci este, după întru- 
pare, deja prezentă. 

singur, şi timpul lui Dumnezeu, în care eşti însoţit. A te 
raporta la timpul împărăţiei e a trăi deopotrivă viaţa agri- 
cultorului şi a seminţei, a te redefîni, clipă de clipă, în terme- 
nii posibilului tău, a contempla fiecare zi ca pe latenţa unei 
încolţiri. 

O distincţie lămuritoare în perimetrul temporalităţii 
face Giorgio Agamben, într-un scurt eseu intitulat „Biserica 
şi împărăţia" 1 . Ne mişcăm, deopotrivă, în trei registre ale 
timpului: timpul cronologic (liniar, omogen, potenţial infi- 
nit), timpul apocaliptic (timp al sfârşitului timpului, al ultimei 
zile, al mâniei) şi timpul mesianic, care se situează în desfă- 
şurarea timpului cronologic, dar se defineşte printr-o con- 
stantă raportare la timpul apocaliptic. Timpul mesianic este 
„o transformare calitativă a timpului trăit", un fel de a tra- 
versa „ziua de azi" din perspectiva „zilei care va veni". Cu 
alte cuvinte, el implică asumarea vremelniciei ca vremel- 
nicie, parcurgerea ei ca pe un interval care există şi nu există, 
ca pe un real secund, fără altă consistenţă ontologică decât 
aceea pe care i-o dă disoluţia lui finală. Timpul mesianic e 
timpul aşteptării. Agamben citează, în acest sens, un tulbu- 
rător pasaj din 1 Corinteni 7, 29-31, despre modul în care 
ar trebui să funcţionăm într-un context al „vremii care se 
scurtează": să te întristezi ca şi cum nu te-ai întrista, să te 
bucuri ca şi când nu te-ai bucura, să ai ca şi cum n-ai avea: 
„...cei ce se folosesc de lumea aceasta" să se folosească de 
ea „ca şi cum nu s-ar folosi deplin; căci chipul lumii acesteia 

1. Cf. Giorgio Agamben, Prietenul şi alte eseuri, Humanitas, Bucu- 
reşti, 2012, pp. 55-68. 

trece". Regula vieţii în vremelnicie, spune Agamben, por- 
nind de la textul paulin, e viaţa „ca şi cum nu" ( hos me), „ca 
şi cum nu" e viaţă adevărată, viaţă întreagă. E regula însăşi 
a aşteptării. 

între „timpul mic" şi „timpul mare" există complemen- 
taritate, dar şi o misterioasă contradicţie. Cel instalat (tempo- 
rar) în ciclul terestru ştie că el se va încheia „pe neaşteptate", 
fie că e vorba de a doua venire a Celui Aşteptat, fie că e 
vorba de finalul contingent, adică de moartea individuală. 
Aşteptarea este, cu alte cuvinte, un mod de a conlucra cu 
„neaşteptatul", o neîntreruptă raportare la inanticipabil. 
întrucât Cel Aşteptat vine pe neaşteptate, singurul fel în 
care poţi obţine întâlnirea cu El este să faci din posibilul 
surprizei, din arbitrarul neaşteptatului, substanţa aşteptării 
Sale. Numai cel care aşteaptă, mereu treaz, e pregătit pentm 
ceea ce vine pe neaşteptate. Cel care aşteaptă suspendă, de 
fapt, caracterul „neaşteptat" al venirii „pe neaşteptate ". 1 
Această paradoxală situaţie e sporită şi de contrastul dintre 
impredictibilul venirii Celui Aşteptat şi imperativul „punctua- 
lităţii" în distribuirea hranei, transmis de „stăpân" slujito- 
rului pus să-i administreze gospodăria în absenţa sa. Nu ştim 
când se întoarce „Domnul", dar, până una alta, trebuie să 
ne îndeplinim îndatoririle „la timp" (en kairo). A fi riguros 

1. Moises Mayordomo citează (în R. Zimmermann, Kompen- 
dium . . ., ed. cit., p. 499) o istorioară rabinică din secolul II d. Hr. pe 
aceeaşi temă: „Rabinul Eliezer spune: pocăieşte-te cu o zi înainte de 
moartea ta. Dar ucenicii săi l-au întrebat pe Rabinul Eliezer: Cum 
poate să ştie un om în ce zi va muri? Rabinul le-a răspuns: tocmai 
de aceea ar trebui să te pocăieşti încă de azi; poate că mâine mori." 

pe un fond de incertitudine, a fi „exact“ într-un context 
nesistematizabil şi nemăsurabil - aceasta este regula de viaţă 
pe care Iisus o recomandă ucenicilor. 

A fi prezent „aici", fără să fii nici o clipă absent din „din- 
colo" e un exerciţiu spiritual universal. Repetarea Numelui 
divin, rugăciunea continuă a inimii, sau măcar o scurtă 
privire aruncată, la miezul zilei, spre cer se regăsesc în arse- 
nalul „tehnic" al tuturor religiilor. Un rol asemănător poate 
avea referinţa constantă la perspectiva morţii sau „trezia" 
constantă a interogativităţii. Prin ele, planimetria vieţii zil- 
nice capătă dimensiunea unui „joc secund" tonifiant. Coti- 
dianul rămâne integral asumat, dar se lasă absorbit totodată 
şi în alt registru, echivalent unei „ieşiri din scară", unei „rup- 
turi de nivel". Plafonul imanent se deschide, făcând loc unui 
„zbor invers", restaurator . 1 S-ar spune că cel care aşteaptă are 
vocaţia bilocaţiei. E prezent şi în imediat, şi în transcendenţă. 
Cum spune Kierkegaard, „...aşteptarea fericirii cereşti reu- 
şeşte ceea ce altfel pare imposibil, anume să fie în două locuri 
deodată: lucrează în ceruri şi de asemenea şi pe pământ ". 2 

d. Cel care aşteaptă pare, aşadar, să fie înzestrat cu o 
virtute rară şi subtilă: virtutea de a trăi simultan în timp şi 

1. D.T. Suzuki, întrebat cum e când atingi satori, experienţa zen 
a „trezirii", a răspuns: „Este exact ca experienţa cotidiană obişnuită, 
numai că eşti cam cu cinci centimetri deasupra pământului." Despre 
„a merge pe aer", sau „a călări vântul" în spaţiul buddhist, cf. Alan 
W. Watts, Tire Way of Zen, Penguin, New York, 1974, pp. 41-42 (trad. 
rom.: Calea Zen, trad. de Iulia Waniek, Humanitas, Bucureşti, 2012). 

2. Soren Kierkegaard, Opere, III, trad. din daneză de Ana-Stanca 
Tabarasi, Humanitas, Bucureşti, 2011, p. 328. 

în afara lui, în certitudinea imediatului şi în incertitudinea 
perspectivei ultime, în liniştea funcţională a cotidianului 
şi în neliniştea zilei de pe urmă. S-ar zice că parabolele 
aşteptării cer insului care se află în condiţia de a aştepta o 
„calificare" ieşită din comun, o structură aparte: el trebuie 
să reziste unei solicitări contradictorii, unei „dedublări" 
riscante; trebuie, în fond, să fie deopotrivă prezenţi n lume 
şi absent din ea, să consimtă la destinul său pământesc, 
ştiind însă că e vorba de un destin de tranzit. A fi „între 
oameni" şi a fi, totodată, „cu Dumnezeu" nu e o îndelet- 
nicire la îndemâna oricui. Textele nu încurajează, totuşi, 
vreo formă de „excepţionalism". Ceea ce ni se cere nu este 
să avem „geniul" aşteptării, ci, dimpotrivă, umilitatea ei. Ni 
se cere să nu ne instalăm, confortabil şi suficient, în „subîn- 
ţelesurile" vieţii curente, să nu acordăm „actualităţii" dimen- 
siuni monumentale. Ni se cere - cu un cuvânt atribuit lui 
Iisus în Evanghelia după Toma - să fim „trecători". Nu 
întâmplător, „eroii" aşteptării sunt aleşi în aşa fel încât să 
ilustreze categorii sociale socotite, în contextul epocii, mo- 
deste, dacă nu inferioare: sclavi, fete oarecare din escorta 
nuntaşilor, portari. (In ierarhia romană a sclavilor, portarul - 
ostiarius - se afla pe una din cele mai de jos trepte. La fel 
în ordinele monahale ale Europei Occidentale.) Acestea 
sunt „modelele" care ni se propun. Ni se propune postura 
slujitorului, a însoţitoarelor, a paznicului de la intrarea în 
gospodărie. Dezmoşteniţii ştiu mai multe despre aşteptare 
decât regii. Pentru că au o conştiinţă mai ascuţită a propriei 
inanităţi, a inconsistenţei lor existenţiale, a puţinătăţii lor. 
în nenumărate locuri din Sciptură, credincioşii sunt numiţi 

„robi“ (ai lui Dumnezeu). Nu e o condamnare la servilitate. 
E un fel de a spune că „spaţiul" pe care robul îl percepe dea- 
supra sa e mai înalt decât cel la care se raportează „sus-puşii“. 
Robul are mai mult „spaţiu de creştere" decât stăpânul, 
mai mult loc pentru aspiraţie şi speranţă. A fi rob e a avea, 
prin însăşi situarea ta, deprinderea de a privi în sus. Iar aştep- 
tarea nu e altceva decât facultatea de a te mişca privind în 
sus, spre o altă lume decât lumea din care faci parte. Să adău- 
găm că o formă tradiţională a aşteptării e însăşi rugăciunea 
şi că nimeni nu ştie să roage şi să se roage mai bine decât 
robul, când se află dinaintea stăpânului său. 

Evident, nu e suficient să fii rob ca să intri în posesia 
secretului salvator al aşteptării. Robia are şi ea întunericul 
ei, inerţiile ei, opacitatea ei, dacă nu depăşeşte condiţia 
somnolenţei, a supunerii statice . 1 în avantaj e doar „robul 
care veghează", robul care nu se lasă ispitit de somn, mai 
cu seamă când stăpânul lipseşte. Robul acesta, care rămâne 
treaz şi îşi îndeplineşte toate îndatoririle, va fi tratat, la 
întoarcerea stăpânului, ca un oaspete privilegiat: stăpânul 
însuşi „se va încinge" şi îl va servi la masă. Cu alte cuvinte, 
cel care aşteaptă devine, la capătul aşteptării, una cu obiec- 
tul aşteptării sale. Devine „stăpân": slujind, binemerită să 
fie slujit. Aşteptarea se recomandă, o dată mai mult, în acest 
pasaj, drept asumarea consecventă a unui statut paradoxal: 
smerenie şi autoritate, dămire şi dar, robie şi putere. 

1. B.T.D. Smith ( The Parables of tbe Synoptic Gospels. A Criticai 
Study, Cambridge, University Press, 1937) citează (p. 105) un proverb 
evreiesc, după care „din zece măsuri de somn date lumii, robii au 
primit nouă, iar restul oamenilor una". 

întrucât, la Matei, Parabola slujitorului credincios şi înţe- 
lept se adresează apostolilor, e limpede că „morala" ei are 
de-a face şi cu rostul şi exigenţele pe care trebuie să le ilus- 
treze clerul, ierarhia bisericească, presupusă a administra 
corect intervalul „absenţei stăpânului". O confirmă şi exe- 
geza modernă, dar şi cea a primelor veacuri creştine. 1 Ni se 
vorbeşte deci, între altele, despre oficiul încredinţat de 
Dumnezeu preoţilor. (Ca şi în pasajele din 2 Timotei 2, 24 
sau Tit 1, 7.) Ei sunt „puşi" (adică au un „mandat", o „dele- 
gaţie") să păstorească comunitatea semenilor lor în interva- 
lul, saturat de aşteptare, dintre ziua de azi şi Ziua Judecăţii. 
Esenţial e faptul că ei nu sunt puşi în postura unor căpetenii 
severe, a unor distribuitori de porunci, a unor „stăpâni". 
Ceea ce li se cere e „să dea hrană la timp" celor pe care îi 
păstoresc, adică să le fie de folos, să-i slujească, să-i gospodă- 
rească, să le întreţină metabolismul spiritual. Atât. „Stăpânul" 
nu le-a încredinţat, cu alte cuvinte, rolul său, ci i-a făcut 
„mai mari" într-o activitate subalternă', nobilă, de neînlo- 
cuit, dar auxiliară. A operat, aşadar, un transfer temporar de 
responsabilitate. Cei care înţeleg acest transfer drept legiti- 
mare personală, drept „elecţiune" care îndeamnă la ştăbie 
arbitrară şi vanitoasă, vor cădea în păcatul făţărniciei şi vor 
fi evacuaţi. Comportamentul de vătaf brutal, ademenit de 
plăcerile şefiei, se plăteşte cu viaţa şi cu sufletul (vinovatul 
va fi „despicat în două" - spune textul - şi azvârlit în iad, 

1. Cf. Sf. Irineu, Adversus Haereses, cartea IV, 26, 5, sau Tertullian, 
Adversus Marcionem, cartea IV, 29, 9, apud Christine Gerber, „Es 
ist stets hochste Zeit (Vom treuen und untreuen Haushalter)", în R. 
Zimmermann, Kompendium..., ed. cit., p. 170. 

laolaltă cu făţărnicii). E inevitabil ca această parabolă să ne 
vină în minte ori de câte ori slujitorii Bisericii alunecă spre 
triumfalism, suficienţă, mândrie lumească şi eficienţă lucra- 
tivă, ori de câte ori unele publicaţii religioase sau posturi de 
televiziune „de profil" adoptă tonul şi limbajul discursului 
omagial: la noi cel puţin, o sumedenie de parohi şi teologi 
vorbesc despre „Biserica noastră" cum vorbeau activiştii de 
pe vremuri despre partid sau cum vorbesc gaiţele patriotice 
despre ţărişoară: exaltat, encomiastic, lacrimogen. Triste probe 
de slavă deşartă. Ca şi cum rostul Bisericii pe lume ar fi să-şi 
facă chip cioplit, să se înalţe pe sine, iar rostul slujitorilor 
ei - să-şi înflorească portretul. A asmuţi asupra unui slu- 
jitor bisericesc, aşadar a unui „rob" al lui Dumnezeu (care 
a ales prin monahism nu doar lepădarea de lume, ci şi lepă- 
darea de sine), toate hergheliile preamăririi lumeşti e a-1 su- 
pune unei ispite ucigătoare. 

e. Somn, Veghe, Noapte. La prima vedere, parabolele pe 
care le comentăm construiesc pe opoziţia fermă dintre 
somn şi veghe, şi dintre claritatea zilei şi întunericul noc- 
turn. Trebuie totuşi să observăm că nici somnul, nici noaptea 
nu sunt monoton „negative", după cum nici simpla insom- 
nie sau perpetuitatea diurnă nu sunt condiţii suficiente (şi 
cu atât mai puţin optime) pentm a mijloci experienţa aştep- 
tării lucide. în definitiv, toate cele zece fecioare (aşadar şi 
cele „înţelepte") dorm (cum doarme şi agricultorul din 
Parabola seminţei care creşte singură), ceea ce dovedeşte, 
pe de o parte, că somnul ca atare nu e interzis în mod formal 
şi, pe de alta, că faptul de a nu dormi nu e, în sine, suficient 


155 


„DE CE LE VORBEŞTI ÎN PARABOLE?" 

pentru a semnala buna aşezare eshatologică a „aşteptăto- 
rului“. Slujitorul credincios şi înţelept (Luca 12, 42-46) 
nu se distinge, în primul rând, prin virtutea de a rămâne 
treaz, ci prin conştiinciozitatea cu care îşi îndeplineşte, în 
absenţa stăpânului, sarcina care i-a fost încredinţată. 1 2 A fi 
„pregătit" ( hetoimos ) înseamnă nu atât a ieşi din ritmul vieţii 
zilnice, cât a avea o constantă „prezenţă de spirit", a asuma 
aşteptarea activă ca mod de viaţă, ca speranţă în act. z Im- 
portant este ca „ori de veghem, ori de dormim - împreună 
cu El să vieţuim" (1 Tesaloniceni 5, 10). Cu alte cuvinte, 
avem de-a face cu un tip de veghe care e deasupra alternan- 
ţei dintre trezie şi somn: ca şi cum „ochiul închis afară înă- 
untru se deşteaptă", ca şi cum somnul trebuie să se instaleze 
fără adormirea totală a conştiinţei vigile. Cel care aşteaptă 
nu face, în timpul nopţii, decât să treacă de la aşteptarea 
alertă, dinamică, la aşteptarea latentă. Cine e „pregătit" nu 
e, nu trebuie să fie, mai puţin pregătit când doarme. A fi 
pregătit tocmai asta înseamnă: a fi pregătit tot timpul, ori- 
când, chiar şi în episoadele crepusculare din curgerea orelor. 
Aşteptarea omogenizează fragmentele timpului. Practicată 
ca mod de a fi, aşteptarea nu poate fi intermitentă. Ea devine 
o însuşire constantă a omului, o „facultate" constitutivă. 
Nu eşti, când dormi, mai puţin inteligent, mai puţin iubitor, 
mai puţin cinstit decât atunci când eşti treaz. La fel, nu 
eşti mai puţin dedicat împărăţiei, mai nepăsător faţă de 

1. Cf. Christine Gerber, op. cit., p. 167. 

2. Cf. şi Craig L. Blomberg, Die Gleichnisse Jesu: ihre Interpretation 
in Theorie und Praxis, R. Brockhaus Verlag, Wuppertal, 1998, p. 249: 
veghea nu e de luat, neapărat, în sens literal. 

majestatea ei plină de consecinţe. Somnul devine vinovat 
numai dacă merge până la părăsirea de sine, până la împie- 
trirea ultimă. Iar acest tip de somn poate surveni şi în tim- 
pul stării de veghe. La somnul „diurn“, la cei care trăiesc, 
zi de zi, în semi-trezia unei conştiinţe adumbrite se referă, 
mai curând, textele. Sau la cei care se prăbuşesc în somn ca 
într-un refugiu, ca într-o amnezie auto-indusă, ca într-un 
teritoriu protejat, cu o aparentă (falsă) capacitate de vinde- 
care. Dar din această stare nu se iese prin simpla demoni- 
zare a somnului firesc, sau prin alunecarea într-o îngrijorată 
nelinişte . 1 Nu „trezie" stearpă, ci „trezvie" monahală, nu 
neodihnă isterică, ci atenţie calmă, dar constantă, purtare 
de grijă, efort de a fi mereu „în gardă" - iată „obiectivul" 
parabolelor . 2 

în toate textele la care ne referim, somnul e, aşadar, mai 
curând o metaforă a derapajului, a rătăcirii, a in-conştien- 
ţei. în această privinţă, Noul Testament e în consonanţă 
cu o sumedenie de discursuri sapienţiale ale vremii sale, 
nu neapărat creştine. Iată un exemplu: „O, neamurilor, o, 
pământenilor care v-aţi dat beţiei şi somnului şi necunoaşterii, 
încetaţi să vă mai bucuraţi de farmecul somnului iraţional, 
îndepărtaţi-vă de lumina care este întuneric." („Poimandres", 

1. „Noul Testament nu sugerează niciodată că trebuie să trăim în 
surescitare eshatologică şi în anxietate." (Klyne Snodgrass, Stories 
with Intent. A Comprehensive Guide to the Parables of Jesus, W.B. 
Eerdmans Publishing Company, Grand Rapids, Michigan/Cambridge, 
2008, p. 518. 

2. Pentru întreaga problematică a veghei şi somnului, cf. Evald 
Lovestam, Spiritual Wakefulness in the New Testament, Lunds Univer- 
sitets Arsskrift, trad. W.F. Salisbury, Gleerup, Lund, 1963. 

Corpus Hermeticum, I, 27) Somnul apare, în acest context, 
ca analogie a beţiei şi ignoranţei. E „somnul iraţional", asi- 
milabil nu pur şi simplu întunericului, ci unei lumini întune- 
coase. „Lumina întunecoasă" e o bună definiţie a ispitei: 
absorbantă ca lumina şi destructurantă ca întunericul. Şi la 
Matei (26, 38-46) sau la Marcu (14, 34-42) somnul e asociat 
cu păcatul. Luca (22, 45-46) adaugă o nuanţă aparte: se 
spune despre apostoli că în grădina Ghetsimani adorm „de 
tristeţe". Când nu mai e nimic de aşteptat, când speranţa e 
fisurată, somnul apare ca reflex de apărare, ca adăpost. în 
această accepţie a sa, somnul e la antipodul aşteptării, iar 
aşteptarea se defineşte, o dată mai mult, ca esenţialmente 
tonică, dacă nu chiar ca sursă de bună dispoziţie, de voio- 
şie existenţială. 

învecinat cu „rătăcirea" {plane) şi cu „închipuirea" {phan- 
tasia ) şi întreţinut de „spiritele" aroganţei, minciunii, nedrep- 
tăţii, desfrâului, „somnul" e totuna cu pierderea reperelor, 
cu soluţiile divagatorii şi cu suspensia virtuţilor elementare. 
Aşa apare, de pildă, în Testamentele celor doisprezece patriarhi, 
o apocrifă a Vechiului Testament, presupusă a reproduce 
mărturiile celor doisprezece copii ai lui Iacov către fiii lor. 1 

A nu dormi înseamnă, prin urmare, a rezista întuneri- 
cului, a nu rata ocazia (a nu pierde momentul), a fi mereu 
pregătit pentru moarte sau pentm Judecata Finală, a fi res- 
ponsabil clipă de clipă, a depăşi tentaţiile centrifugale, a „ţine 
aprinsă" lumina discernământului, a verticalităţii (orizontala 

1. Cf. C.H. Dodd, The Parables of the Kingdom, Nisbet & Co., Lon- 
don, 1936, p. 157, n. 1. 

e, prin definiţie, poziţia somnului), pe scurt a fi înţelept, a 
alege un mod de viaţă, un tip de angajare care să ţină cont 
fără încetare de perspectiva împărăţiei lui Dumnezeu. 1 Ter- 
menul grecesc folosit aici pentru „înţelept" e phronimos, ca 
opus lui moros (smintit, nebun). în definitiv, a fi înţelept e 
„a fi în toate minţile", a fi „deştept", a te „deştepta" la timp, a 
nu te lăsa „prostit" de autoritatea mundană. Nu există înţe- 
lepciune fără participarea astuţiei mentale, a inteligenţei 2 . 
Aşteptarea e, în acest sens, atitudinea definitorie a inte- 
ligenţei. Să nu ne fetim de cuvinte: slujbaşul care nu reali- 
zează că întoarcerea stăpânului e inevitabilă sau fecioarele 
care se înarmează cu lămpi, dar uită să ia şi ulei pentru aprin- 
derea lor, nu sunt strict nişte inşi neglijenţi, păcătoşi, „nebuni". 
Sunt, înainte de toate, proşti şi vinovaţi de a fi proşti. Sunt 
proşti cum suntem cu toţii, atunci când sucombăm, som- 
nambulic, sub grija (şi neîngrijirea) fiecărei zile. 

Ca şi somnul, noaptea nu trebuie „înnegrită" simplifi- 
cator. E drept, ea este, de multe ori, o metaforă a obtuzi- 
tăţii lumeşti, a degenerescenţei interioare, a haosului. „Era 
noapte", spune Evanghelia lui Ioan (13, 30) pentru a sima, 
„scenografic", trădarea lui Iuda. Răstignirea se asociază şi ea 
cu un episod de întuneric (Marcu 15, 33). Pedeapsa supremă 
e azvârlirea în „întunericul cel mai din afară" (Matei 8, 12; 
22, 13; 25, 13). Parusia, dimpotrivă, e o experienţă aurorală 
(„noaptea e pe sfârşite", Romani 13, 12), un eveniment pre- 
gătit pentru cei pregătiţi, pentru „fiii zilei" {cf. 1 Tesaloniceni 

1. Cf. K. Snodgrass, op. cit., p. 518. 

2. Vom reveni asupra acestei teme, cu referire la Parabola icono- 
mului nedrept {cf. infra, pp. 271 şi urm.) 

5, 5, 8). Dar Iisus nu recurge decât rareori la definiţii în alb- 
negru. Noaptea, ca metaforă a lumii căzute, e, în acelaşi 
timp, spaţiul aşteptării zilei, loc al întâlnirii cu cel aşteptat, 
ambianţă a întoarcerii stăpânului. Petrecerea de nuntă la 
care urmează să ia parte fecioarele înţelepte e o petrecere 
de noapte. Când mirele e de faţă, noaptea capătă o iradiere 
sărbătorească. E teritoriul manifestării lui Dumnezeu (cf. 
Exodul ii, 4: „Aşa grăieşte Domnul: «La miezul nopţii Eu 
voi trece prin Egipt»"). Noaptea are şi conotaţia catastrofei 
(noaptea vin hoţul, Judecata, moartea), dar şi pe aceea a tai- 
nei. „întunericul dumnezeiesc" nu se lasă cuprins, lămurit, 
de „luminile" raţiunii. 1 Apofatismul e tocmai adaptarea 
minţii la misteml Fiinţei Supreme, la indicibilul ei noptatic. 
Noaptea e, cu alte cuvinte, unul din modurile de apariţie 
ale divinului, atmosfera providenţială a speranţei, a credin- 
ţei, a rugăciunii. Pe fundalul ei, tocmai ziua, ziua cea de pe 
urmă, a celei de a doua veniri, poate fi resimţită, paradoxal- 
mente, ca „înfricoşătoare" 2 . Noaptea e testul veghei (semnalat 
de rugăciunea Sf. Vasile cel Mare de la începutul miezo- 
nopticii: „...Ca să nu fim aflaţi zăcând şi dormind..."), 
noaptea e, pentru omul căzut, substanţa în măruntaiele 
căreia se caută adevărul. Ziua (dimineaţa) - spune psalmul 

1. Cf. Vladimir Lossky, Teologia mistică a Bisericii Răsăritene, Ed. 
Bonifaciu, Bucureşti, 1998, trad. pr. Vasile Răducă, cap. „întunericul 
dumnezeiesc". Cf. şi versiunea apuseană a nopţii care poate apropia 
de Dumnezeu (o noapte „mai frumoasă decât răsăritul") la misticul 
spaniol Ioan al Crucii. 

2. Al doilea tropar cântat în prima parte a slujbei de la miezul 
nopţii sună astfel: „La ziua cea înfricoşătoare gândind, suflete al 
meu priveghează." 

91, în versetul 3 - e momentul milei, al bunătăţii Judecă- 
torului, iar noaptea e momentul adevărului. Priveghetorul, 
cel care aşteaptă, e cel care asumă condiţia interogaţiei încre- 
zătoare, a atenţiei disponibile, a celui aflat pe drum. Iar 
aşteptarea e anticiparea, la vreme de noapte, a dimineţii, 
capacitatea de a rămâne în mers, în ciuda suspendării repe- 
relor pe care o aduce cu sine întunericul. 

£ Furul. Scurta Parabolă a furului (hoţului) pune de 
asemenea la încercare (ca şi simbolismul somnului şi al 
nopţii) „coerenţa" monocoloră a simţului comun. Intr-un 
context în care personajul principal, cel care urmează să 
vină, cel aşteptat, nu e altul decât Dumnezeu însuşi, recursul 
la figura categoric negativă a „hoţului" e stupefiantă. Poate 
fi a doua venire a lui Iisus asemănată cu un atac banditesc, 
cu o spargere? Ei bine, Evanghelia nu ezită să sugereze că 
cele două tipuri de evenimente au ceva în comun, „...pre- 
cum un fur noaptea, aşa vine ziua Domnului" - se spune în 
Prima Epistolă către Tesaloniceni (5, 2; cf. şi 2 Petru 3, 10; 
Apocalipsa 3, 3; 16, 15). Caracterul neaşteptat al Parusiei, 
survenirea „fără veste" (Luca 21, 34-35) a apoteozei finale, 
are - s-ar zice - ceva ameninţător: mântuire pentru unii, pe- 
deapsă pentru alţii, beatitudine pentru unii, catastrofă pentm 
alţii. Dimensiunea dureroasă şi ultimativă a momentului 
face posibilă analogia cu durerile facerii (şi chin, şi euforie 
înnoitoare; cf. 1 Tesaloniceni 5, 3) şi cu potopul (Luca 17, 
26-27: „Precum a fost în zilele lui Noe, aşa va fi şi în zilele 
Fiului Omului"). 

Preocuparea de a „pozitiva" precaritatea, defecţiunea, 
derapajul sau, în orice caz, de a da negativităţii o şansă 


„DE CE LE VORBEŞTI ÎN PARABOLE?" l6l 

revine sistematic în discursul evanghelic: fiul risipitor, ico- 
nomul nedrept, vameşul, tâlharul (cel de pe cruce), femeia 
păcătoasă - sunt tot atâtea chipuri ale indigenţei recuperate . 1 
în cazul de faţă, analogia dintre atacul de noapte al hoţului 
şi irumperea neaşteptată a Zilei de pe urmă valorifică, în 
primul rând, câteva certe asemănări: instantaneitatea, impre- 
vizibilul, vulnerabilitatea celui care „nu se aşteaptă" sau 
aşteaptă nepregătit. Semnificative sunt însă şi deosebirile. 
Mai întâi e de observat că, în vreme ce în toate celelalte 
parabole cei care trebuie să vegheze sunt toţi slugi, în Para- 
bola furului cel care „ratează" momentul e stăpânul casei. 
Rolurile se inversează: hoţul e Fiul Omului, iar stăpânul nevi- 
gilent e cel aflat în culpă 2 ; un indiciu rapid al faptului că 
ierarhiile şi criteriile curente nu sunt relevante pentru evalua- 
rea finală. „A te ţine treaz" (gregoreo ) e o exigenţă universală. 
Şi stăpânul, şi slugile pot fi prinşi în delict de somnolenţă. 
Şi unul, şi ceilalţi ar veghea, „dacă ar şti". Dar nu ştiu. Prin 
urmare, vor fi luaţi prin surprindere. Aici însă intră în joc 
o diferenţă esenţială pentru a defini „calitatea" aşteptării: 
nu e sigur că furul va veni, dar e sigur că vremea împărăţiei 
va veni. Nu vrem să vină fuml, dar vrem să vină Iisus. Cel 
care aşteaptă un hoţ lucrează cu o ipoteză (indezirabilă). 
Cel care aşteaptă Ziua de Apoi se mişcă în orizontul unei 
certitudini (dorite). Revenind, pe de altă parte, la disjuncţia 
comună dintre tâlhaml rău şi tâlhăritul inocent, vom spune 

1. „Eroi imorali" s-a spus. QÎTim Schramm, Kathrin Lowenstein, 
Unmoralische Helden. Anstofiige Gkichnisse Jesu , Vadenhoeck & Ruprecht, 
Gottingen, 1986. 

2. J. Jeremias, apud C. Blomberg, op. cit., p. 249, n. 59. 

că necazul nu e o perspectivă garantată în aceeaşi măsură 
în care e garantată perspectiva soluţiei benefice. E drept, 
nu e exclus ca soluţia să arate altfel decât ne-am imaginat, 
să se prezinte, într-o primă instanţă, ca un accident păgu- 
bos, dacă nu chiar ca o ameninţare. Fapt e că şi răul (poten- 
ţial), şi binele (promis) trebuie aşteptate cu aceeaşi „prezenţă 
de spirit", în aceeaşi, ecvanimă, stare de veghe. 

g. în Parabola celor zece fecioare există un episod care, 
deşi în logica textului e perfect acoperit (n-aţi vegheat cum 
trebuie, ergo nu veţi intra la nuntă), poate provoca un anu- 
mit inconfort hermeneutic. E taina uşilor închise. Ştim, 
din alte pasaje evanghelice, că, în principiu, celui care vrea 
şi cere să intre i se permite să o facă. „A fi în afară" nu e o con- 
diţie definitivă, mai ales când dorinţa de a ieşi din această 
condiţie e afirmată clar: „Cereţi şi vi se va da; căutaţi şi 
veţi afla; şi celui ce bate i se va deschide" (Matei 7, 7). Şi 
totuşi, fecioarelor „nebune" li se interzice accesul, în ciuda 
cererii lor de a -1 obţine. „Intrarea" rămâne pecetluită (cj. şi 
Luca 13, 25). Exegeza feministă a găsit, în acest pasaj, prilejul 
unei dezlănţuite răzmeriţe ideologice 1 : nu e „normal" ca 
fecioarele înţelepte să nu dea puţin ulei şi „colegelor" lor 
mai nătângi şi nu e „normal" nici ca încurajarea din Evan- 
ghelia după Matei (7, 7) să nu fie respectată. Cât despre 

1. V. Balabanski, „Opening the Closed Door: a Feminist Reading 
of the Wise and Foolish Virgins (Mt. 25, 1-13)“, în M.A. Beavis (ed.), 
The Lost Coin. Parables of Women, Work and Wisdom, seria „The Bi- 
blical Seminar", 86 , Sheffield Academic Press, London/New York, 
2002, pp. 71-97. Cf şi Luise Schottroff, Die Gleichnisse Jesu, Guter- 
sloher Verlagshaus, Giitersloh, 2005, pp. 44-54. 

mire, el îşi încalcă propria conduită, procedând asemenea 
cărturarilor şi fariseilor, care închid împărăţia cemrilor dina- 
intea oamenilor (Matei 23, 13). E însă de la sine înţeles că 
parabola nu-şi propune să livreze un cod de bună (gene- 
roasă) purtare pentru un nobil internat de fete. Nu o lectură 
„sindicală" se aşteaptă de la noi. Iar despre modul hristic 
de a-i chema pe toţi, punând totuşi condiţii care să excludă 
suspendarea efortului participativ, a privegherii active, am 
mai vorbit. 1 într-un capitol următor ne vom ocupa şi de 
complicata temă a uşilor care se închid şi se deschid, după 
un scenariu simbolic riguros şi nuanţat deopotrivă. 2 Deo- 
camdată, ne vom opri la un detaliu al textului de natură să 
pună în lumină ce se aşteaptă de la cel care aşteaptă. Când cele 
cinci fecioare „nebune" insistă să intre în spaţiul serbării, 
spunând „Doamne, Doamne, deschide-ne!“, răspunsul lui 
Iisus nu e unul ritos punitiv. El invocă mai curând o criză 
de cunoaştere şi de recunoaştere'. „Adevăr vă spun, pe voi nu 
vă ştiu!" Pasajul aminteşte de capitolul 7 din aceeaşi Evan- 
ghelie (7, 21: „Nu tot cel ce-Mi zice: Doamne, Doamne! va 
intra în împărăţia cerurilor" şi 7, 23: „Niciodată nu v-am 
cunoscut pe voi": oudepote egnon hymas). Un pasaj asemă- 
nător oferă Luca 13, 25, cu răspunsul lui Iisus, reluat la 13, 
27: „Nu ştiu de unde sunteţi. . .“ ( ouk oida hymas pothen este). 
Blocarea accesului nu e, propriu-zis, o interdicţie. E absenţa 
totală a „petentului" din spaţiul aşteptării, absenţă care se 
traduce într-o gravă pierdere de identitate. Cel care cere să 
„intre" fără a fi intrat deja în spaţiul unei expectative lucide 
şi încrezătoare nu e recognoscibil din punctul de vedere al 


1. Cf. supra, pp. 25 şi urm., p. 36 etc. 

2. Cf. infra, pp. 245 şi urm. 

mirelui. De vreme ce, înainte de a solicita intrarea, n-ai intrat 
în dialog cu instanţa de la care aştepţi „deschidere", de vreme 
ce n-ai avut nici o iniţiativă şi n-ai anticipat prin nici un gest 
trecerea pragului spre meta-lumea sărbătorii cereşti, eşti în 
situaţia de a nu avea chip, de a nu fi un partener bine pro- 
filat al marii întâlniri. Ca să-l cunoşti pe cel aşteptat, trebuie, 
cu alte cuvinte, să fii recunoscut de el, ca unul care a semna- 
lizat mai de mult, într-un fel sau altul, intenţia contactului. 
Pe scurt, nu poţi intra la petrecere neanunţat. E nevoie de 
o „parolă", de un mic ritual al salutului reciproc, de reci- 
procitatea unei pre-întâlniri. Dacă n-ai trecut printr-o ase- 
menea experienţă „niciodată" ( oudepote ), n-ai nici o şansă: 
rămâi afară. Gazda nu te-a perceput niciodată în anturajul 
ei potenţial. „Nu ştiu de unde sunteţi", nu ştiu de unde să 
vă iau, n-am nici o experienţă de comunicare cu voi - spune 
mirele. Pentru a fi preluat, trebuie să fii situat, să ai un 
amplasamnet de demaraj ( cf. 2 Timotei 2, 12: „Dacă-L tăgă- 
duim, şi El ne va tăgădui"). Textul din capitolul 13 al Evan- 
gheliei după Luca foloseşte, în mod semnificativ, de două 
ori (Luca 13, 25 şi Luca 13, 26) verbul „a începe", ca pe un 
antidot la „niciodată". Dar e un fel de a începe prea târziu: 
„. . .veţi începe ( arxesthe ) să staţi afară şi să bateţi la uşă. . .“ şi 
„veţi începe să ziceţi". Dar a începe să baţi la uşă abia când 
uşa ţi se închide în faţă e o întreprindere perdantă. începutul 
trebuie pus la timp. Iar aşteptarea nu e altceva decât a începe 
la timp, a arvuni din vreme recunoaşterea celui aşteptat, întâl- 
nirea cu el. Altfel spus, a începe să-l simţi prezent încă din 
intervalul absenţei lui. 


7 

Despre îndrăzneală şi perseverenţă 


Prietenul de la miezul nopţii 

Luca ii, 5-8: Şi le-a zis: Cine dintre voi, având un prieten, 
de se va duce la el în miez de noapte şi-i va zice: Prietene, îm- 
prumută-mă cu trei pâini, că mi-a venit un prieten de pe drum 
şi n-am ce să-ipun dinainte; dar acela, răspunzând dinlăuntru, 
i-ar zice: Nu-mi da de lucrul, acum uşa e-ncuiată şi copiii mei 
sunt în aşternut cu mine; nu pot să mă scol să-ţi dau. . . Vă 
spun Eu vouă: Chiar dacă nu se va scula şi nu-i va da pentru 
că-i este prieten, pentru îndrăzneala lui, totuşi, se va scula şi-i 
va da cât îi trebuie. 


Judecătorul nedrept şi văduva stăruitoare 

Luca 18, 1-18: Şi le-a spus o parabolă, cum că trebuie să se 
roage-n toată vremea şi să nu-şi piardă curajul, zicând: „Intr-o 
cetate era un judecător care de Dumnezeu nu se temea şi de om 
nu se ruşina. Şi în cetatea aceea era şi o văduvă şi venea la el, 
zicând: Fă-mi dreptate asupra potrivnicului meu!... Şi pen- 
tru o vreme n-a vrut; dar după aceea şi-a zis în sine: deşi de 

Dumnezeu nu mă tem şi de om nu mă ruşinez, totuşi, fiindcă 
văduva aceasta nu-mi dă pace, îi voi face dreptate, ca să nu vină 
să mă necăjească la nesfârşit. “ Şi a zis Domnul: „Auziţi voi ce 
spune judecătorul cel nedrept ? Dar oare Dumnezeu nu le va 
face dreptate aleşilor Săi care strigă spre El ziua şi noaptea. El, 
Care rabdă-ndelung pentru ei? Vă spun Eu vouă că degrab le 
va face dreptate. Dar Fiul Omului, când va veni, va găsi El 
oare credinţă pe pământ?“ 


Am inventariat, până acum, diferite forme de opacitate 
faţă de mesajul hristic: obtuzitatea mentală, exaltarea pasa- 
geră, preocuparea excesivă pentru grijile lumii, abuzul spiri- 
tului critic, agresivitatea gregară. Prin contrast, am identificat 
câteva trepte ale receptivităţii, mergând de la simpla dispo- 
nibilitate la disponibilitatea vectorială a aşteptării, înţeleasă 
ca atenţie la şi deschidere spre apelul împărăţiei. Dar aşa 
cum opacitatea poate fi ofensivă, ba chiar criminală (ca în 
Parabola lucrătorilor nevrednici ai viei), receptivitatea poate 
şi ea să iasă din registrul unei binevoitoare, absorbante pasi- 
vităţi, pentm a trece în acela al ieşirii în întâmpinare, al 
acţiunii, al asediului curajos. „A fi gata (şi bucuros) să pri- 
meşti" evoluează spre „a cere perseverent să ţi se dea“. Cre- 
dinţa smerită nu exclude „atacul", credinţa în act, abordarea 
tranşantă, necomplezentă, a „distribuitorului" ei. Credinţa 
poate fi, uneori, o formă de combativitate, un mod de a pune 
la lucm virtuţi „de front": temeritate, tenacitate, îndrăzneală, 
„îndrăzniţi! Eu am biruit lumea!" spune Iisus (Ioan 16, 33). 
Dar nu numai pentm a bimi lumea e nevoie de îndrăzneală. 

Nu numai provocările vieţii curente cer cutezanţă. Nici 
lumea de dincolo de lume, lumea împărăţiei, nu se cuce- 
reşte fără o viguroasă mobilizare de energie, fără „dulcea 
violenţă" (Protos. Arsenie Boca) a asaltului duhovnicesc, 
fără luptă: luptă cu sine („războiul nevăzut"), dar şi reven- 
dicare ne-ruşinată a dreptului de a intra în orizontul mân- 
tuirii. „Din zilele lui Ioan Botezătorul până acum împărăţia 
cerurilor se ia prin asalt, iar cei ce dau asaltul o cuceresc." 
(Matei ii, 12; cf. şi Luca 16, 16) Textul grecesc foloseşte, în 
acest pasaj, verbul biazo, a forţa, a recurge la violenţă. Nu 
răbdarea flască, exsanguă, e virtutea cuceritorului, ci răbda- 
rea de a asedia, de a forţa, neodihnit, zidurile cetăţii vizate. 
Despre acest nobil „război" e vorba în cele două parabole 
de mai sus. Un război pe care l-a dus şi l-a câştigat Iov, prin 
discursul său revendicativ, disperat, neezitând să ceară soco- 
teală şi să-şi proclame nevoia de a înţelege. Lipsa lui de 
sfială pare să placă mai mult lui Dumnezeu decât retorica 
„cuviincioasă", convenţională, a prietenilor săi Elifaz, Bildad 
şi Ţofar, dispuşi să-l mustre înţelepţeşte, ca nişte avocaţi 
sârguincioşi ai Creatorului. Aţi greşit - le spune, în final, 
Dumnezeu. Iov a fost mai în adevăr decât voi. Şi nu vă voi 
ierta decât dacă Iov însuşi mi-o va cere (Iov 42, 7-10). 

Cuvântul cheie al parabolei despre „prietenul de la miezul 
nopţii" este anaideia, care se traduce prin „neruşinare", „im- 
pudoare", „sfruntare", „insolenţă", „insistenţă supărătoare". 
Versetul 8 din corpul textului e singurul loc din întregul Nou 
Testament în care acest cuvânt apare ca atare. în Vechiul Tes- 
tament, el se regăseşte o singură dată, în Cartea înţelepciu- 
nii lui Isus, Fiul lui Sirah 25, 22. Lumea veche, greco-romană 

sau iudaică, nu consemnează decât accepţiunea negativă a 
termenului. E opusul modestiei, al respectului, al smereniei . 1 
„Dumnezeu urăşte neruşinarea ( anaideia )“ - spune Plutarh 2 . 
Sf. Vasile cel Mare încă vede în ea „o imitaţie a diavolului" 3 . 
Dar Sf. Ioan Gură de Aur admite că nemşinarea poate fi şi 
„bună“, dacă duce la salvarea sufletului . 4 E greu de susţi- 
nut, cum o face Bernhard Heininger, că, în perioada Noului 
Testament, anaideia încetează să mai fie compact negativă 5 , 
dar e un fapt că, în parabola de care ne ocupăm, ea capătă o 
neaşteptată îndreptăţire. Trebuie să ne întrebăm, totuşi, în ce 
condiţii, căci a predica, pur şi simplu, ne-mşinarea ca virtute, 
fără alt comentariu, poate conduce la pernicioase sminteli. 

Personajul central al parabolei, cel care îşi inoportunează 
prietenul în puterea nopţii, are cel puţin două justificări 
pentru ne-mşinarea sa. Mai întâi, se adresează unui prieten. 
Nemşinarea permisă e cea care survine pe fondul unei rela- 
ţii deja constituite, al unor afecte şi cooperări prealabile. 
E o îndrăzneală consimţită , principial, de ambele părţi. Cu 
un prieten îţi poţi permite, uneori, ceea ce nu îţi poţi per- 
mite cu un străin. Numai pe baza unui asemenea context, 

1. Pentru o analiză istorică a cuvântului, cf. Klyne Snodgrass, 
„Anaideia and the Friend at Midnight (Luke ii, 8)“, în Journal of 
Biblicul Literat ure , nr. 116, 1997, pp. 505-513. 

2. De Iside et Osiride, 363F-364. 

3. Despre renunţarea la lume, 31.648.21, apudY 1 . Snodgrass, Stories 
with Intent. . ., ed. cit., p. 439. 

4. Cf. Sf. Ioan Gură de Aur, De Caeco et Zaechaeo, 59.601.42-46. 

5. Cf Bernhard Heininger, Metaphorik, Erzăhlstruktur und szenisch- 
dramatische Gestaltung in den Sondergutgleiclmissen bei Lukas, Aschen- 
dorff, Miinster, 1991, pp. 106-107. 

îndrăzneala e tolerabilă, dacă nu chiar recomandabilă. Dum- 
nezeu însuşi poate fi tratat cu acest tip de ne-ruşinare, de 
vreme ce, între El şi omul credincios, există o legătură, un 
raport de „amiciţie", adică de iubire. Vechiul Testament con- 
firmă, în repetate rânduri, afecţiunea Creatorului pentru 
poporul Său. E un popor pe care l-a „ales" şi pentru care 
are un ataşament mereu reiterat ( cf. Paralipomena 20, 7; 
Isaia 41, 8 etc.). Iar când e vorba de iubire aproape totul 
este îngăduit („Iubeşte şi fa ce vrei!" sună îndemnul Feri- 
citului Augustin). Căci iubirea „rabdă-ndelung" şi „pe toate 
le suferă" (1 Corinteni 13, 4, 7). Prieten nu e însă, în textul 
parabolei, numai cel apelat. Prieten e şi musafirul. Iar aici 
intră în joc o a doua justificare a celui care cere: ospitali- 
tatea, o valoare la mare preţ în lumea antică. Cel care cere, 
comiţând un act de transgresiune riscantă, nu cere pentru 
sine, nu-şi „deranjează" amicul pentru un beneficiu propriu, 
ci pentru a împlini un ritual tradiţional şi pentm a-şi onora 
aproapele. Ne-ruşinarea nu este, prin urmare, un gest arbi- 
trar, un capriciu temperamental, o formă de proastă creştere. 
Este expresia-limită a unei nevoi de soluţie. Este, s-ar putea 
spune, o obligaţie şi, la urma urmei, o jertfă, căci implică, 
într-o primă instanţă, asumarea unei posturi de precaritate 
morală: te pui, voluntar, într-o lumină nefavorabilă, de dragul 
altuia. în anumite împrejurări, anaideia poate evoca, aşadar, 
o anumită versiune a curajului . 1 

Pentru cine are fie şi o minimă experienţă a rugăciunii, 
un anumit tip de „jenă" prost plasată e un sentiment frecvent. 
Cum pot îndrăzni să mă rog, dintr-odată, pentm ceva, când, 


1. Cf. Hultgren, op. cit., p. 227. 

în restul timpului, trăiesc în afara oricărei reguli duhovniceşti? 
Sau: cum să cer ajutor când sunt la ananghie, de vreme ce, 
când nu sunt, uit cu totul de mgăciune? Cum să pretind 
favoruri, când amân mereu să mulţumesc pentru cele deja 
primite? Sau, şi mai apăsat: cum să cer lui Dumnezeu să se 
ocupe de micile mele nevoi şi necazuri? Parabola priete- 
nului de la miezul nopţii răspunde acestor „dileme" cu o 
suverană simplitate: când eşti într-o situaţie care impune soli- 
citarea promptă a unui ajutor, nu sta pe gânduri. Fă-o! Lasă 
deoparte căldicelul „bunelor moravuri", acceptă să te faci 
antipatic, să depăşeşti „măsura", să-ţi inoportunezi parte- 
nerul, fie el prietenul de-alături sau Dumnezeu. Altfel, te 
vei compromite, tocmai pentru că eşti preocupat, în chip ne- 
vrotic, de orgoliul de a nu te compromite. La fel cum cel 
care va dori să-şi păstreze, cu orice preţ, viaţa şi-o va pierde 
(Matei 10, 39). 

Interpretarea acestei parabole, ca a tuturor celorlalte, 
acoperă un spectm larg de ipoteze. Pentm unii, esenţial e să 
stabilim la cine se referă, în text, „neruşinarea". Nu cumva 
la cel din casă, dispus să satisfacă dorinţa prietenului său 
de teamă că, în caz contrar, s-ar putea face de ruşine? în ce 
ne priveşte, nu credem că textul propriu-zis lasă loc unei 
asemenea „subtilităţi" care, de altfel, i-ar schimba cu totul 
sensul. Partizanii „moralinei" (excesul moralizator de care 
vorbea Nietzsche) preferă să declare că avem de-a face cu 
o parabolă despre prietenie sau despre necesitatea întraju- 
torării. Cei mai mulţi susţin, cu bune argumente, că ceea 
ce ni se oferă este o parabolă despre perseverenţa în rugă- 
ciune. Şi e adevărat că, în Evanghelia după Luca, mgăciunea 
se bucură de o atenţie specială (3, 21; 5, 16; 6, 12; 9, 18; 9, 28; 

11, 1; 23, 34), după cum e adevărat că parabola e precedată, 
nemijlocit, de „Tatăl nostru", oferit de Iisus discipolilor ca 
model de mgăciune. Pe de altă parte, în corpul parabolei, 
nu e vorba nici de continuitatea cererii, nici de o insistenţă 
reiterată. Ni se relatează un incident care are loc o singură 
dată. 1 E, în acelaşi timp, limpede că scopul explicit al para- 
bolei este exaltarea contrastului dintre prietenul ezitant din 
casă şi Dumnezeu, care, spre deosebire de el, nu va ezita să 
răspundă neîntârziat credinciosului care se roagă. Din punc- 
tul nostru de vedere, parabola vorbeşte, preponderent, despre 
legitimitatea necondiţionată a rugăciunii. Nimic, nici o cu- 
tumă de „bună purtare", nici o regulă de „etichetă", nici o 
„reţinere" convenţională nu pot fi invocate pentru a amâna, 
sau a suprima, impulsul de a te ruga. Nu e „ruşinos" să 
adopţi, când urgenţa existenţială o cere, amplasamentul cer- 
şetorului. 2 Ceri pentru a supravieţui şi ai dreptul (eşti chiar 
invitat) să o faci. 

Dislocarea simţului comun, valorizarea insolită a ceea 
ce, pentm mulţi, e pură negativitate face parte, fără îndoială, 
din strategia curentă a omileticii hristice. In această privinţă, 
nu e de respins dimensiunea „subversivă" a parabolei noastre. 
Reabilitarea ne-ruşinării, includerea ei printre căile posibile 

1. Pentru toată această dezbatere, cf. Snodgrass, Stories with In- 
tent . . ., ed. cit., pp. 447-448 şi p. 734, n. 4 6. Cf şi Wâlter L. Liefeld, 
„Parables on Prayer (Luke 11, 5-13; 18, 1-14)“, în Richard N. Lon- 
genecker (ed.), The Chalenge of fesus’ Parables, William B. Eerdmans 
Publishing Company, Grand Rapids, Michigan/Cambridge, 2000, 
pp. 240-262. 

2. E o temă invocată, „neruşinat", de Luther. Cf. R. Zimmermann 
(ed.), Kompendium. . ., ed. cit., p. 562. 

ale întâlnirii cu Dumnezeu, subminarea prejudecăţilor com- 
portamentale curente, a conformităţilor sociale inhibitorii 
constituie, toate laolaltă, modalităţi de a aşeza lumea în altă 
perspectivă decât cea îndeobşte acceptată. 1 Ne-ruşinarea 
nu e neapărat rea, după cum ruşinea nu e neapărat bună: 
„Pentru că este o ruşine care duce în păcat şi este o mşine 
[care înseamnă] mărire şi har“ (Cartea înţelepciunii lui Isus, 
Fiul lui Sirah 4, 21; cf. şi dezvoltările ample pe tema adevă- 
ratei şi falsei ruşini din capitolele 41 şi 42). 

Prieteniei şi ospitalităţii care par să justifice ne-ruşinarea 
„petentului" de la miezul nopţii, i se adugă, în Parabola ju- 
decătorului nedrept şi a văduvei stăruitoare, o a treia moti- 
vaţie: setea de dreptate. Când crezi în dreptatea ta şi în 
dreptul de a avea (respectiv de a ţi se face) dreptate, nu trebuie 
să-ţi abandonezi niciodată revendicarea. Dacă, în parabola 
anterioară, termenul-cheie era anaideia, aici avem de-a face 
cu o combinaţie între ekdikesis (dreptate, reparaţie moral-juri- 
dică, revanşă, răzbunare, despăgubire, sancţiune reparatorie. 
Cf. 18, 5 şi 18, 7-8) şi me enkakein (lat. non deficere, a nu te 
lăsa, a nu descuraja, a nu abandona, a nu te slei. Cf. 18, 1). 
Parabola dintâi era despre „rentabilitatea" îndrăznelii, aceasta 
e despre „rentabilitatea" perseverenţei. Dar nu orice fel de 
perseverenţă. Nu ni se recomandă obstinaţia oarbă, rezul- 
tată din îndreptăţirea inflaţionară a Eului propriu, ci încre- 
derea neabătută în dreptatea lui Dumnezeu. Judecătorul 
nedrept nu urmează să pună în fapt dreptatea lui, ci drep- 

1. Cf, pe acest subiect, opinia lui Herman C. Waetjen, „The Sub- 
version of «World» by the Parable of the Friend at Midnight", în 
Journal of Biblicul Literature, nr. 120, 2001, pp. 703-721. 

tatea al cărei garant e Judecătorul suprem. S-a observat, pe 
bună dreptate, că textul nu conţine nici un echivalent al 
cuvântului „a cere“. Văduva vine la înaltul funcţionar zicând 
etc. etc. Ea afirmă că are dreptate (prin urmare pretinde 
ceea ce deţine deja). Judecătorul trebuie doar „să se teamă 
de Domnul" şi „să se ruşineze de oameni", adică să facă 
ceea ce nu-i stă în fire şi să respecte oficiul de mediator între 
Instanţa supremă şi cel (cea) care se justifică prin credinţa 
sa în intervenţia recuperatorie a acestei instanţe. Pe scurt, 
judecătorul trebuie să nu mai funcţioneze în numele său, 
ci în numele unei dreptăţi transcendente. 

Comentatorii declară, adesea, că Parabola judecătomlui 
nedrept şi a văduvei stârnitoare e una dintre cel mai difi- 
cile. La prima vedere, e o declaraţie excesivă. Textul e, totuşi, 
limpede: e o parabolă din categoria definită în retorica 
iudaică prin expresia qal wahomer (lat. a minori ad maius): 
„dacă X, atunci cu atât mai mult Y“. Dacă un personaj 
calificat drept negativ, sau drept un om oarecare, nu poate 
evita să facă dreptate, atunci cu atât mai mult Dumnezeu 
o va face. Dacă un prieten te ajută cu preţul inconfortului 
propriu, atunci cu atât mai mult lui Dumnezeu îi va fi la 
îndemână să te ajute când o ceri. 

Simplitatea şi evidenţele nu par să fie însă, întotdeauna, 
pentru exegeţi, criterii de lucru obligatorii. Unul dintre ei 
găseşte de cuviinţă să condamne insistenţa văduvei ca pe o 
încercare de a compe un judecător altfel cinstit. în materie 
de dreptate, orice presiune din afară e ilicită ... 1 Un altul, 

i. C.W. Hedrick, Parables as Poetic Fictions: the Creative Voice of 
Jesus, Hendrickson Publishers, Peabody, 1994. 

marxizant, crede că meritul principal al văduvei este de a 
fi produs o breşă în aparatul justiţiei curente, manipulat de 
interesele clasei dominante . 1 Bernard B. Scott o dojeneşte 
pe biata femeie pentru impoliteţe . 2 Din unghi feminist, 
văduva e un caz tipic de abuz al oficialităţilor ecleziastice 
în raport cu enoriaşii sexului slab . 3 Hermann Binder e de 
părere că judecătorul nedrept şi văduva stăruitoare sunt o 
punere în scenă ironică a relaţiilor dintre Iisus şi ucenicii 
săi . 4 Mai subtil, Dan Otto Via preferă o interpretare jun- 
giană: parabola vorbeşte despre eul masculin care înclină 
să nu asculte de anima , arhetipul feminităţii din adâncul 
inconştientului său . 5 Cum vedem, literatura de specialitate 
nu e în criză de imaginaţie. 

Pentru a reveni la text, vom admite că un aspect real al 
dificultăţii lui e de neocolit. Şi anume: primul verset al para- 
bolei anunţă, ca temă, practica rugăciunii (iar parabola care 
îi urmează, a Vameşului şi Fariseului, preia aceeaşi temă), 
în vreme ce substanţa propriu-zisă a celorlalte versete se 
organizează, mai curând, în jurul temei dreptăţii şi a luptei 

1. W.R. Herzog, Parables as Subversive Speech. Jesus as Pedagogue of 
the Oppressed, ed. cit., pp. 215-232. 

2. Plear Then the Parable. A Commentary on the Parables of Jesus, 
Fortress, Minneapolis, 1989, p. 183. 

3. Cf. Robert M. Price, „The Widow Traditions in Luke-Acts. A 
Feminist- Criticai Scrutiny“, în Society of Biblicul Literature Dissertation 
Series, nr. 155, 1997, pp. 191-201. 

4. Das Gleichnis von dem Richter und der Witwe, Lk. 18, 1-8, Neukir- 
chener Verlag, Neukirchen-Vluyn, 1988. 

j. Cf. „The Parable of the Unjust Judge. A Metaphor of the 
Unrealized Self“, în Daniel Patte (ed.), Semiology and Parables, Pickwick, 
Pittsburgh, 1976, pp. 1-32. 

nepotolite pentru obţinerea ei. Iar finalul deschide spre o 
interogaţie eshatologică, de natură, credem, să schimbe 
datele interpretării: „Dar Fiul omului, când va veni, va găsi 
El oare credinţă pe pământ?" (18, 8) Din această perspec- 
tivă, mesajul parabolei pare să fie altul decât cel consacrat. 
E o parabolă despre încrederea inflexibilă în justiţia finală, 
indiferent când şi cum se va pronunţa. Cei care, în ciuda 
„întârzierilor" greu de înţeles ale „jurisprudenţei" divine, 
în ciuda relelor care par, uneori, să aibă câştig de cauză, 
păstrează intactă certitudinea echităţii finale, cei care vor 
răspunde încrederii răbdătoare a lui Dumnezeu prin încre- 
derea lor răbdătoare în El sunt pregătiţi cum se cuvine pentru 
a doua venire a Fiului. A credita dreapta judecată a Zilei de 
pe urmă e unul din modurile de a fi receptiv la nimbul ei, 
unul din chipurile aşteptării active a împlinirii ei. Pistis nu 
înseamnă doar „credinţă", ci şi „fidelitate", „încredere", 
depăşire a anxietăţii, tăria de a rămâne credincios pariului 
tău. 1 în contextul dat , pistis e virtutea esenţială şi explicaţia 
stăruinţei cu care văduva îşi cere dreptul. 

Această interpretare nu presupune neapărat excluderea 
interpretării clasice. Rugăciunea stăruitoare apare în mai 
multe locuri din Scriptură ca model de tenacitate răsplătită. 
E cazul femeii canaaneence care cere să-i fie vindecată fiica, 
chiar dacă, într-o primă instanţă, cererea ei nu pare să fie 
luată în seamă (Matei 15, 22-28; Marcu 7, 24-30). Iisus însuşi 
se roagă patetic pe Muntele Măslinilor (Luca 22, 41-44). 
Dreptatea Tatălui e, în alte locuri, cerută cu o dramatică 
insistenţă ( cf. Apocalipsa 6, 10) şi livrată, în cele din urmă, 

1. Cf. Snodgrass, Stories with Intent . . ., ed. cit., pp. 456 şi 461-462. 
Suntem cu totul de acord cu analiza autorului. 

fără rabat: „Ruga celui smerit a străbătut norii şi până ce ea 
nu ajunge la ţintă, el nu se va mângâia. Nu se va opri până 
când Cel Preaînalt nu -1 va cerceta şi îi va judeca pe cei drepţi 
şi va face dreptate" (Cartea înţelepciunii lui Isus, Fiul lui 
Sirah 35, 17-18). 

Să menţionăm şi faptul că văduva {chera) face parte din 
seria eroilor umili asupra cărora se concentrează consecvent 
atenţia şi mila lui Dumnezeu. împreună cu orfanul şi cu 
străinul, ea era, în ambianţa iudaică, o figură a vulnerabi- 
lităţii, a degradării sociale, impunând protecţia publică 
{cf. imperativul bunului tratament al văduvei „adevărate" 
la 1 Timotei 5, 3-16). Pe de altă parte, văduva poate avea ea 
însăşi un comportament derapant, după cum poate deveni 
şi o convigătoare ilustrare a excelenţei ascetice {cf. Luca 2, 
36-38). 1 Ascultătorul parabolei e îndemnat, în fond, să se 
identifice cu tenacitatea salutară a personajului ei feminin. 
Văduva revine, de altfel, ca atare în mai multe locuri din 
textele lucaniene {cf. Luca 4, 25-26; 7, n-17; 20, 47; 21, 1-4; 
Fapte 6, 1-6; 9, 39-41). Ea trăieşte, de fapt, cu un acut senti- 
ment tragic, absenţa „mirelui", a celui care va „răzbuna" 
nedreptatea destinului ei. A aştepta înseamnă, întru câtva, 
a asuma condiţia unei văduvii încrezătoare, a unei lipse 
care se va anula la capătul vremurilor. 

1. Despre sociologia văduviei în Antichitatea iudaică şi despre 
ceea ce a putut fi numit „spiritualitatea văduviei" {Wit'wenspiritualităt), 
cf. Annette Merz, „Die Stărke der Schwachen (Von der bittenden 
Witwe) Lk. 18, 1-8", în Kompendium..., ed. cit., pp. 672 şi 676-677. 
Autoarea aminteşte şi portretele vetero-testamentare ale câtorva 
văduve „de succes": Tamar, Judith, Ruth, mama celor şapte fii din 4 
Macabei 14, 11-17, 6 şi femeia din Tekoa (1 Samuel 14). 

Creativitatea şi riscul asumat 
ca forme ale receptivităţii 


Talanţii 

Matei 25, 14-30: Aceasta este asemenea unui om care, 
plecând departe, şi-a chemat slugile şi le-a încredinţat avuţia sa: 
unuia i-a dat cinci talanţi, altuia doi, altuia unul, fiecăruia 
după puterea lui, şi a plecat. îndată plecând cel ce primise cinci 
talanţi, a lucrat cu ei şi a câştigat alţi cinci talanţi. De ase- 
menea, şi cel cu doi a câştigat încă doi. Iar cel care primise un 
talant s-a dus, a săpat în pământ şi a ascuns argintul stăpâ- 
nului său. Şi după multă vreme a venit şi stăpânul acelor slugi 
şi s-a socotit cu ele. Şi apropiindu-se cel care primise cinci talanţi, 
a adus alţi cinci talanţi, zicând: Doamne, cinci talanţi mi-ai 
dat; iată alţi cinci talanţi am câştigat cu ei. Zisu-i-a stăpânul: 
Bine, slugă bună şi credincioasă, peste puţine ai fost credincioasă, 
peste multe te voi pune; intră întru bucuria domnului tău. 
Apropiindu-se şi cel care primise doi talanţi, a zis: Doamne, 
doi talanţi mi-ai dat; iată alţi doi talanţi am câştigat cu ei. 
Zisu-i-a stăpânul: Bine, slugă bună şi credincioasă, peste puţine 
ai fost credincioasă, peste multe te voi pune; intră întru bucuria 
domnului tău. Apropiindu-se apoi şi cel care primise un talant, 
a zis: Doamne, te-am ştiut că eşti om aspru, care seceri unde n-ai 

semănat şi aduni de unde n-ai răspândit şi, temându-mă, m-am 
dus de am ascuns talantul tău în pământ; iată, ai ce este al tău. 
Şi răspunzând stăpânul său, i-a zis: Slugă vicleană şi leneşă, 
ştiai că secer unde n-am semănat şi adun de unde n-am răspân- 
dit? Se cuvenea deci să dai argintul meu la zarafi şi eu, venind, 
aş fi luat ceea ce este al meu cu dobândă. Aşadar, luaţi de la el 
talantul şi daţi-l celui care are zece talanţi. Că tot celui ce are i se 
va da şi-i va prisosi, iar de la cel ce nu are se va lua şi ceea ce i se 
pare că are. Iar pe sluga cea netrebnică aruncaţi-o întru întune- 
ricul cel mai din afară. Acolo va fi plângerea şi scrâşnirea dinţilor. 


Parabola aceasta ne aduce în atenţie încă un chip al re- 
ceptivităţii ofensive. Nu e suficient să primeşti, dacă prin „a 
primi“ înţelegi strict „a încasa", a păstra timorat, neproductiv, 
ceea ce ţi se încredinţează. A-ţi valorifica „talantul" înseamnă 
a-1 pune la lucm, a-1 administra astfel încât să rodească, a-1 
potenţa şi a-1 multiplica. Mesajul hristic trebuie ascultat, 
dar asta e altceva decât să te complaci în rolul de „depo- 
zitar" cuminte al literei lui. Ascultarea vie, eficientă, dublează 
gestul absorbţiei prin reactivitate. îngânarea mecanică, tezau- 
rizarea pioasă, fără participare, fără dezbatere şi îmbogăţire 
interioară, nu e un act de credinţă, ci unul de înregimentare 
anonimă. Sluga sterilă, cea condamnată de stăpân la „întu- 
nericul cel mai din afară" e caracterizată, în text, prin trei 
adjective semnificative: poneros (rău, tradus în versiunea 
românească prin „viclean"), okneros (pasiv, inactiv, inert, re- 
produs în română prin „leneş") şi achreion (bun de nimic, 
ne-trebnic). Aşadar, supunerea inertă, conformitatea nereflec- 

tată, netrebnicia, apatia, lentoarea existenţială sunt tot atâtea 
maladii ale receptivităţii. 

în aparenţă, „darurile" cu care suntem „însemnaţi" sunt 
diferite: cinci talan ţi, doi talan ţi, unul singur. în realitate, 
ni se încredinţează atât cât „reţeta" noastră spirituală poate 
duce. Şi atât cât e nevoie în economia globală a comunităţii 
şi a lumii. Se dă „fiecăruia după puterea ( dynamis ) lui" (cf. 
şi 1 Petm 4, 10: „Fiecare după darul pe care l-a primit" şi i 
Corinteni 12, 4: „Sunt felurimi de daruri duhovniceşti, dar 
e acelaşi Duh"). Nu atât despre cantitatea darurilor încre- 
dinţate e vorba 1 , cât despre calităţile lor specifice. Fiecare 
dispune de o înzestrare distinctă, de un „talent" 2 particular 
( cf. Romani 12, 6-8, şi 1 Corinteni 12, 7— 11), pe care nu le poate 
delega altora. Fructificarea a ceea ce ai primit îţi revine în 
întregime. Eşti solicitat să fii un bun administrator al „haru- 
lui celui de multe feluri al lui Dumnezeu" (1 Petm 4, 10). De 
altfel şi recompensa, indiferent de greutatea darului (ducând 
la performanţe fatalmente inegale), e aceeaşi-, stăpânul mulţu- 
meşte primelor două slugi cu exact aceleaşi cuvinte. 

Virtuţile pentru care slugile „bune şi credincioase" sunt 
tratate cu mărinimie sunt creativitatea şi curajul de a risca. 
Creativitatea presupune capacitatea de a transforma simpla 

1. Specialiştii au calculat valoarea relativă a sumelor încredinţate, 
după criteriile secolului I d. Hr.: 1 talant ar fi echivalat cu salariul pe 
20 de ani al unui lucrător obişnuit. Aşadar, 5 talanţi ar fi însemnat 
salariul pe 100 de ani al aceluiaşi lucrător. E vorba, deci, de sume 
uriaşe. Cf. Arnold Hultgren, op. cit., pp. 274-275. 

2. Cuvântul „talent" aşa cum îl înţelegem astăzi îşi are, se pare, 
obârşia în această parabolă, chiar dacă a intrat în uzul modem al lim- 
bilor europene abia în secolul XV. Cf. K. Snodgrass, op. cit., p. 528. 

achiziţie în câştig. Recepţia se întregeşte, devine funcţională, 
prin ceea ce poţi adăuga valorii ei, adică prin dimensiunea 
ei roditoare ( cf. , între altele, Matei 21, 43). E una din pro- 
vocările decisive ale vieţii spirituale. Dogma nu ţi se dă ca 
o doctrină oarecare, ca un bloc îngheţat de sentinţe defi- 
nitive, care trebuie „executate 11 somnambulic. E nevoie de 
trezie, de „lucrare" intimă, de libertatea şi forţa de a digera 
adevărul revelat în aşa fel încât el să te locuiască în chip 
fertil, să te transforme, să se resoarbă în chimia unică a per- 
soanei tale. Evident, „a lucra" îndrăzneţ cu mesajul hristic 
e o întreprindere riscantă. Poţi deraia, poţi inventa „pogo- 
răminte" acomodante, poţi sfârşi prin a impune, în mod 
interesat, adevărului limitele propriei tale inaptitudini sau 
fantezii. Dar, după învăţătura parabolei, riscul e, chiar şi în 
aceste condiţii, preferabil conservării hapsâne. Nu ni se 
spune cum ar fi reacţionat stăpânul dacă cele două slugi 
cu aptitudini lucrative ar fi pierdut totul, în încercarea lor de 
a înmulţi talanţii căpătaţi. Ni se spune doar că riscul e mai 
rentabil decât imobilitatea temătoare a slugii „păstrătoare". 
Păstrătoare, strict păstrătoare, e litera. Duhul e un agent mul- 
tiplicator, o avere pusă în act, un potenţial de îmbogăţire 
practic nelimitat. 

Nu e acesta, oare, raportul între Scriptură şi Tradiţie? 
Tradiţia e ceea ce ni se dă „în plus", prin creativitatea şi în- 
drăzneaţă înţelepciune a Părinţilor. Revelaţia e un dar, iar 
Tradiţia, ca paradosis, e preluarea şi transmiterea continuă, 
multiplicată, a damlui: predanie, datină (distictă de „cutuma" 
strict omenească. Cf. Matei 15, 6; Marcu 7, 8-9, 13; Colo- 
seni 2, 8). Ea se dă celui ce are deja, adică celui ce deţine 

deja temeiul scripturar, după cum Legea cea Nouă se dă 
celui care are deja Legea cea Veche. Atitudinea de tip sola 
Scriptura e atitudinea slugii „păstrătoare", înfricoşată de 
riscul unei convieţuiri mereu reînnoite cu textul sacru. La 
fel - par să spună Evangheliile - opacitatea celor care, res- 
pectând Legea cea Veche în rigoarea ei formală, refuză vestea 
cea bună a Legii Noi stă sub primejdia paraliziei spirituale, 
a unui letal imobilism. Nici adepţii Legii celei Noi nu sunt 
însă scutiţi de această primejdie, dacă se conformează cris- 
pat preceptelor ei. Diferenţa dintre primele două slugi şi 
sluga a treia este diferenţa dintre adepţii care se supun însăr- 
cinării primite cu bucurie, cu o anumită vervă procedurală, 
şi cei care o fac de frică, preocupaţi numai de securitatea 
lor personală. Multiplicatorii acţionează pentru profitul 
altuia. Păstrătorul se gândeşte numai la siguranţa sa, la obţi- 
nerea maximei certitudini pe principiul minimei rezistenţe. 
Multiplicatorii sunt invitaţi să „intre" în spaţiul sărbătoresc 
al răsplăţii, să treacă, aşadar, din afară înăuntru. Dimpotrivă, 
păstrătorul „leneş" e azvârlit în „întunericul cel mai din 
afară "' . E o confirmare a faptului că se poate trece din spaţiul 
excluziunii în acela al comuniunii, că Iisus lasă o şansă 
celor „din afară", cerându-le, însă, nu doar o conformitate 
birocratică sau cazonă, ci o reacţie vie, curajoasă, de coo- 
perare cu adevărul Său. Iisus e, de altfel, un maestm al riscu- 
lui. Să nu uităm că Parabola talanţilor e situată de Matei 
după intrarea în Ierusalim (cap. 21), adică după declanşa- 
rea ultimului episod din viaţa pământească a învăţătomlui. 
Acum va avea loc confruntarea supremă cu mai-marii cetăţii, 
cu fidelitatea ucenicilor săi, cu moartea. Răstignirea va fi 

marele său gest multiplicator. Talantul întrupării, sămânţa 
împărăţiei sădită de El prin faptă şi cuvânt vor da rod înmiit. 

Nu vom încărca memoria cititorului cu puzderia de 
speculaţii şi detalii contextuale adusă în scenă de unii exe- 
geţi, pentm a lămuri „ştiinţific" numeroasele realia din corpul 
textului. Nu ni se pare revelator să ne întrebăm dacă sluga 
netrebnică nu e, cumva, mai corectă decât confraţii săi, de 
vreme ce respectă diferenţa dintre banii lăsaţi în grijă pentm 
păstrare şi banii oferiţi pentru a fi sporiţi prin cămătărie 
sau investiţii profitabile. Nu credem, cum crede Christian 
Miinch, că parabola în discuţie are ca teatru de desfăşurare 
„lumea finanţelor" şi se ocupă de problema administrării 
de bunuri . 1 înţelegem să situăm Parabola talanţilor în per- 
spectiva analiticii receptivităţii, care constituie dominanta 
capitolului de faţă. Mesajul ei, din punctul nostm de vedere, 
este limpede: nu e un primitor adecvat al adevărului decât 
cel care îl trăieşte ca miză a unei transfigurări personale, ca 
materie a unui pariu riscant, ca participare curajoasă la „în- 
truparea" lui. Restul e solemnitate de catedră. 

în ultimă instanţă, parabola de faţă e şi o parabolă despre 
miza hermeneuticii. Ce face, în definitiv, comentatorul unui 
text? Ia textul ca dat şi se străduieşte să scoată la lumină 
bogăţia lui, iradierea lui potenţială. Hermeneutul multiplică 
textul, îl pune „la lucru", îl restituie cititorului nu doar în 
realitatea lui, ci şi în posibilul lui. E un gest riscant. O în- 
treagă secţiune a exegeticii modeme „multiplică" litera scrisă 

i. Cf. Christian Miinch, „Gewinnen oder Verlieren (Von der 
anvertrauten Geldem)", în R. Zimmermann (ed.), Kompendium..., 
ed. cit., pp. 243 şi 246. 

până la desfigurare. Ea nu mai e luată ca dat, ci ca pretext. 
Nu e valorificată în substanţa ei, ci e înlocuită printr-o „re- 
construcţie" arbitrară, de natură să dea satisfacţie unei mode, 
unei ideologii, unei idiosincrasii a interpretului şi a vremii 
sale. Jocul, infinit expandabil, dintre păstrare şi înnoire, 
dintre respectul faţă de mesajul originar şi libertatea de a-1 
manipula fără nici o regulă este jocul însuşi al interpretării, 
seducţia şi pericolul ei. Orice lectură are traseul accidentat 
al unei aventuri între două extreme: extrema cuminţeniei 
sterpe, a dăscălelii neinspirate, repetitive (ilustrate, din pă- 
cate, de o mare parte a clerului funcţionăresc, adumbrit de o 
mediocră rutină), şi extrema bătăii de câmpi, la limita ereziei, 
a ideologicului obsesiv, a ingeniozităţii dezlănţuite frivol, de 
dragul efectului insolit. Pe de o parte cei care păstrează mul- 
tiplicând, pe de alta cei care păstrează prin îngropare, sau 
care multiplică în gol, fără să mai păstreze nimic. 



9 

„Cruzimea 1 şi receptivitatea lui Ii sus 


Nunta fiului de împărat 

Matei 22, 1-10: Şi răspunzând, Iisus le-a vorbit iarăşi în 
parabole, zicând : „Asemănatu-s-a împărăţia cerurilor omului 
împărat care i-a făcut nuntă fiului său. Şi şi-a trimis slujitorii 
să-i cheme la nuntă pe cei poftiţi, dar ei n-au vrut să vină. Din 
nou a trimis alţi slujitori, zicând: Spuneţi-le celor chemaţi: Iată, 
mi-am pregătit ospăţul; juncii mei şi cele îngrăşate s-au înjun- 
ghiat şi toate sunt gata. Veniţi la nuntă! Dar ei, fără să ţină 
seama, s-au dus, unul la ţarina sa, altul la neguţătoria lui; iar 
ceilalţi, punând mâna pe slujitorii săi, i-au batjocorit şi i-au 
omorât. Şi auzind împăratul acela, s-a mâniat; şi trimiţându-şi 
ostile, i-au nimicit pe ucigaşii aceia, şi cetăţii lor i-au pus foc. 
Atunci a zis către slujitorii săi: Nunta este gata, dar cei poftiţi 
n-au fost vrednici. Mergeţi dar la răspântiile drumurilor şi pe 
câţi îi veţi găsi, chemaţi-i la nuntă. Şi ieşind slujitorii aceia la 
răspântii, i-au chemat pe toţi câţi i-au găsit, şi răi, şi buni, şi s-a 
umplut casa nunţii cu oaspeţi. Iar împăratul, intrând să-şi vadă 
oaspeţii, a văzut acolo un om care nu era îmbrăcat în haină de 
nuntă şi i-a zis: Prietene, cum de ai intrat aici fără să ai haină 
de nuntă ? El însă a tăcut. Atunci împăratul a zis către slujitori: 

Legaţi-l de picioare şi de mâini, luaţi-l de aici şi aruncaţi-l în 
întunericul cel mai din afară! Acolo va fi plângerea şi scrâşnirea 
dinţilor. Că mulţi sunt chemaţi, dar puţini aleşi. “ 


Cina cea mare 

Luca 14, 12-24: Zisu-i-a şi celui care-L chemase: „ Când faci 
prânz sau cină, nu-ţi chema prietenii, nici fraţii, nici rudele, 
nici vecinii bogaţi, ca nu cumva la rândul lor să te cheme şi ei 
pe tine şi să-ţi fie ca răsplată. Ci, când faci un ospăţ, cheamă-i 
pe săraci, pe neputincioşi, pe şchiopi, pe orbi, şi fericit vei fi că ei 
nu pot să-ţi răsplătească; fiindcă ţi se va răsplăti la învierea 
drepţilor. “ Şi auzind acestea, unul dintre cei ce şedeau cu El la 
masă I-a zis: „Fericit este cel ce se va ospăta întru împărăţia lui 
Dumnezeu !“ Iar El i-a zis: „ Un om oarecare a făcut cină mare 
şi i-a chemat pe mulţi. Şi la ceasul cinei şi-a trimis slujitorul să 
le spună celor chemaţi: Veniţi, că iată acum toate sunt gata. Şi 
toţi, parcă înţeleşi, au început să-şi ceară iertare. Cel dintâi a 
zis: Ţarină am cumpărat şi trebuie să ies ca s-o văd; te rog, 
iartă-măi. Şi altul a zis: Cinci perechi de boi am cumpărat şi 
mă duc să-i încerc; te rog iartă-măl. . . Şi altul a zis: Femeie 
mi-am luat, şi de aceea nu pot veni. . . Şi întorcându-se slujitorul, 
i-a spus stăpânului său acestea. Atunci mâniindu-se stăpânul 
casei, a zis: Ieşi îndată în pieţele şi-n uliţele cetăţii şi adu aici 
săracii şi neputincioşii şi orbii şi şchiopii. . . Şi i-a zis slujitorul: 
Doamne, ce-ai poruncit s-a făcut, şi încă mai este loc. Şi a zis 
stăpânul către slujitor: Ieşi la drumuri şi la garduri şi sileşte-i pe 
toţi să intre, ca să mi se umple casa. Că vă spun Eu vouă: Nici 

unul din bărbaţii aceia care au fost chemaţi nu va gusta din 
cina Mea. “ 


Am încercat, până acum, să identificăm piedicile care 
stau în calea unei receptări adecvate a mesajului hristic, 
aşa cum le prezintă însuşi discursul „Mesagerului". Pe lângă 
piedici, am semnalat şi câteva dintre calificările individuale 
indispensabile pentru a avea acces la învăţătura parabolelor, 
în finalul acestui capitol, ne propunem să vorbim nu despre 
receptivitatea auditorilor lui Iisus, ci despre propria Sa 
receptivitate. Ne vom întreba nu cât de disponibil e „publi- 
cul" chemat să adere, ci cât de disponibil e Cel care cheamă, 
cât de cuprinzător este apelul său şi care sunt criteriile după 
care eşti sau nu eşti primit la marele banchet eshatologic. 

Parabolele „ospăţului" dau un răspuns semnificativ aces- 
tei interogaţii. într-o primă instanţă, gazda petrecerii pare 
să se adreseze unei categorii umane pre-definite: cei apro- 
piaţi, cei „dinăuntru", cei incluşi, „din principiu" în lotul 
„aleşilor". Pe baza acestei selecţii facile, parabola se putea 
încheia simplu: cei „dinăuntru" sunt oaspeţi subînţeleşi, sunt 
cei „întâi chemaţi", iar, de vreme ce ei nu se conformează 
apelului, sunt lăsaţi în afară, fără ezitare şi fără reiterarea 
obstinată a invitaţiei. Numai că, după refuzul lor, parabola 
abia începe. Invitaţia se amplifică, include cercuri tot mai 
largi de „comeseni": casa trebuie umplută. Cum spune 
Arland Hultgren, harul divin are, ca şi natura, „oroare de 
vid". 1 Pe această deschidere atotcuprinzătoare cade accentul 


1. Op. cit., p. 339. 

poveştii, nu pe aparenta excludere a „mulţimii" în momen- 
tul iniţial al invitării la masă. 1 Iisus are însă nevoie de un 
instructiv contrast, cei care mizează pe prezumţia de a fi 
„înăuntru", cei care par „îndreptăţiţi" să fie prezenţi la 
petrecere vor fi absenţi, iar cei care, potrivit unei unanime 
convenţii sociale şi morale, par, din plecare, excluşi, vor fi 
de faţă. Nici o „etichetă" exterioară nu garantează faptul de 
a fi ales. Nu fariseul sigur pe sine e recompensat, ci vameşul 
care îşi mărturiseşte păcatele (Luca 18, 10-14). Nu leviţii nepă- 
sători, ci samarineanul cel milostiv (Luca 10, 25-37). Nu li 
se garantează participarea la banchetul de pe urmă nici 
celor care zic toată ziua „Doamne, Doamne!" (Matei 7, 
21), nici celor care invocă o ascendenţă glorioasă (Matei 3, 
9; Luca 3, 8). Chemarea e totală, nediscriminatorie, de o 
generozitate fără breşă. După reacţiile meschine ale primi- 
lor invitaţi, sunt acceptaţi în marea sală a ospăţului „şi răi 
şi buni". Nu e singurul loc din Evanghelie în care această 
surprinzătoare „toleranţă" se face auzită. Ţarina lasă neghina 
să se amestece cu grâul (Matei 13, 24-30), năvodul pesca- 
rului adună „tot felul de peşti", şi buni, şi răi (Matei 13, 
47-50), soarele răsare „peste cei răi şi peste cei buni“ , la fel cum 
ploaia cade şi „peste cei drepţi şi peste cei nedrepţi“ (Matei 5, 
45). Nu numai cei „dubioşi", dezmoşteniţii, păcătoşii de 
rând sunt convocaţi de-a valma la nuntă, ci, după mărturia 
lui Luca, şi „ neputincioşii şi orbii şi şchiopii ", adică cei care, 
de regulă, în mediul iudaic, sunt ţinuţi la distanţă de cele 
sfinte, ca fiind „impuri" ( cf. Levi ticul 21, 17-23: „Să nu se 

1. Cf. B.T.D. Smith, The Pambles of the Synoptic Gospels. A Criticai 
Study, ed. cit., p. 203. 

apropie nici un om care are o meteahnă trupească: un şchiop, 
un orb etc.“). 

Prin invitaţia sa totalizantă, Iisus şterge, practic, linia de 
demarcaţie dintre „înăuntru" şi „afară". Marginalii au acces 
la „centru", dacă nu sunt chiar împinşi spre centru („sileş- 
te-i pe toţi să intre!") 1 . Se vizează recuperarea celor care n-au 
nimic de oferit, a celor „pierduţi" (ca în parabolele, cele- 
bre, despre fiul risipitor, oaia rătăcită, drahma regăsită). Pe 
scurt, e vorba de a aduce înăuntru tocmai pe cei care îşi 
duc viaţa extra muros, în afara cetăţii şi a „elitei" citadine. 2 

Suntem înclinaţi să acordăm o greutate aparte menţiunii 
mateine a „răspântiilor", unde slujitorii sunt trimişi pentru 
a recolta noi oaspeţi. Fireşte, detaliul pare strict topografic. 
Dar el poate indica şi extinderea invitaţiei asupra celor care 
se află la răscruce de drum, încă neangajaţi existenţial, încă 
nesiguri, necopţi, „dilematici". Cei ale căror fapte nu sunt, 
întotdeauna, la înălţimea credinţei lor, sau cei care fac răul, 
chiar dacă, în adâncul lor, vor binele (Romani 7, 19). 3 Nu 
numai că Iisus nu îi lasă în afara chemării Sale, dar El 

1. Pasajul a fost îndelung - şi abuziv - exploatat, pentru a justi- 
fica excesele misionare ale convertirii cu forţa. Că e vorba de o 
interpretare greşită o dovedeşte faptul că nici unul dintre cei care au 
respins invitaţia nu a fost constrâns în vreun fel să o accepte. Cf. 
Craig L. Blomberg, Die Gleichnisse Jesu..., ed. cit., p. 209. 

2. „Lumea bună" locuia în interiorul zidurilor, despărţită net de 
cei din afara lor (cerşetori, negustori, minorităţi etnice etc.), cărora li 
se interzicea să calce perimetml îngrădit, fără aprobare specială. Cf. 
Richard L. Rohrbaugh, „The Pre-Industrial City in Luke-Acts: Urban 
Social Relations", în Jerome H. Neyrey (ed.), The Social World of 
Luke-Acts, Hendrickson Publishers, Peabody, 1991, pp. 125-149. 

3. Cf. Charles W.F. Smith, op. cit., cap. IV, pp. 67-95. 


190 PARABOLELE LUI IISUS 

însuşi nu rămâne în afara lor. Iisus nu predică niciodată de 
la un amvon al distanţei incriminatoare. Nu vorbeşte, nea- 
părat, din alt loc decât acela în care se află păcătoşii. Dim- 
potrivă, stă cu ei la masă, le dă curaj, îi mângâie, îi asumă. 1 

Invitaţia la banchet se face în doi timpi: mai întâi un 
anunţ fără dată precisă, apoi un apel explicit: oamenii 
sunt, într-o primă fază, „poftiţi", iar apoi chemaţi. Anunţul 
prealabil dă invitaţilor răgazul necesar pentm a se pregăti. 
Ii pune în condiţia aşteptării, a atenţiei veghetoare, orientate 
către momentul sărbătorii. Urmează chemarea propriu-zisă: 
la început ţintită, selectivă, apoi din ce în ce mai largă, până 
la a fi universală ( cf. 1 Timotei 2, 4. De asemenea, Ioan 12, 
32: „...pe toţi îi voi trage la Mine“). Abia intr-un al treilea 
episod are loc alegerea „Analiştilor", judecata despărţitoare. 
Dar, până să ajungem la acest al treilea episod, să observăm 
că nu doar celor poftiţi iniţial li se cere să se pregătească. 
Gazda însăşi se pregăteşte', „iată, mi-am pregătit ospăţul", 
„acum toate sunt gata". Iisus participă, simetric, la „pregă- 
tirea" pe care o solicită oaspeţilor. Este El însuşi implicat, 
cu o eficientă „hărnicie", în acţiunea Sa primitoare: „...mă 
duc să vă pregătesc loc" (Ioan 14, 2-3. Cf. şi Luca 22, 29: „Şi 
Eu vă rânduiesc vouă împărăţie, aşa cum Tatăl Meu Mi-a 
rânduit-o Mie"). împărăţia nu este un peisaj static, abstract, 
de o omogenitate gata-făcută: e o „casă cu multe lăcaşuri", 
un agregat viu, care lasă spaţiu de joc diferenţelor, valorii de 
unicat a fiecărei persoane, croielii multicolore a inepuizabilei 

1. Cf., în acest sens, Claude G. Montefiore, The Synoptic Gospels, 
voi. I, Macmillan, London, 1927, p. LXXXV. 

firi omeneşti. împărăţia e mai bogată decât lumea, mai 
„încăpătoare" decât ea. De aceea, oricât de mare ar fi numă- 
rul celor care îi trec pragul, „încă mai este loc". Se poate 
spune, aşadar, că nu doar insul credincios aşteaptă actuali- 
zarea împărăţiei: împărăţia este şi ea într-o iradiantă stare 
de aşteptare, de pregătire ospitalieră: ea se reconfigurează 
fără încetare, pentm a hrăni în mod adecvat fiecare aspirant 
la multele sale lăcaşuri. 

Parabola ne spune însă că, uneori, cei invitaţi nu răs- 
pund aşteptărilor împărăţiei. Porţile ei nu se închid totuşi. 
Iisus nu demobilizează dinaintea nici unui refuz. Nu reac- 
ţionează neapărat la ostilitate prin ostilitate (cu unele semni- 
ficative excepţii, despre care vom vorbi mai jos). Când nu 
reuşeşte într-un loc, încearcă în altul. Când nu e primit 
într-un sat, merge în alt sat (Luca 9, 56). Lărgeşte mereu 
cercul, riscă din nou, lasă în urmă toate piedicile, se în- 
dreaptă spre alţii, spre toţi ( cf. şi Fapte 13, 4 6). 1 

După anunţul preliminar şi după chemarea expresă la 
banchet, urmează însă, în versiunea mateină a parabolei, 
şi un episod sever: selecţia, judecata. Asocierea dintre ospăţ 
şi alegere (respectiv excludere punitivă) apare şi în alte locuri 
din Evanghelie: „Şi vă spun Eu vouă că mulţi de la răsărit 
şi de la apus vor veni şi vor şedea la masă cu Avraam, cu 
Isaac şi cu Iacob în împărăţia cemrilor, iar fiii împărăţiei 
vor fi aruncaţi în întunericul cel mai din afară; acolo va fi 
plângerea şi scrâşnirea dinţilor." (Matei 8, 11-12. Cf. şi Luca 

1. Cf. Denis McBride C.SS.R., TheParabks ofjesus, Liguori/Triumph, 
Missouri, 1999, pp. 64-66. 

13, 28-30) După strângerea laolaltă a „nuntaşilor", are loc o 
„inspecţie" drastică: se deosebesc „oile de capre" (Matei 25, 
31-46), se despart peştii cei buni de peştii cei răi (Matei 13, 
47-50), se aruncă neghina în foc şi grâul în hambar (Matei 
13, 24-30), se zvârle „în afară" sarea care şi-a piedut gustul 
(Luca 14, 34-35). Trei teze sunt de semnalat în legătură cu 
această suită a lucrurilor: 

1. Selecţia nu precedă apelul, ci vine la urmă. Gestul dintâi 
e al unei necondiţionate receptivităţi. Judecata e ultimă, nu 
iniţială. Şi până ca ea să se producă, „bunii şi răii", grâul şi 
neghina, oile şi caprele sunt lăsate să coexiste: au o şansă 
de supravieţuire, asemenea şansei tuturor de a participa la 
nuntă. 

2. Judecata nu se pronunţă decât de la nivelul instanţei 
supreme. Nu se judecă peştii între ei, nu fac ordine în staul 
oile şi caprele. Unul singur este cel care condamnă şi cel 
care răsplăteşte ( cf. Romani 12, 19; Evrei 10, 30). 

3. Există un mister al criteriilor după care se face selec- 
ţia finală, un coeficient de imprevizibil care suspendă orice 
garanţie de eligibilitate. Cei care se cred îndreptăţiţi să ca- 
pete nu pot fi siguri că vor căpăta, iar cei care nu se cred 
îndreptăţiţi şi nu aşteaptă nimic capătă. 

în rezumat, povestea se desfăşoară pe două paliere: a. 
Sunt chemaţi toţi. Mai întâi cei „dinăuntru", care însă de- 
clină invitaţia şi se dovedesc, prin aceasta, nevrednici, iar 
apoi „cei din afară", care vin. (i Dintre cei care vin, nu toţi 
sunt aleşi. Oricum, dintre cei „întâi chemaţi" nu e ales ni- 
meni. Parabola este, în această privinţă, o ilustrare a avertis- 
mentului hristic după care cei dintâi vor fi cei din urmă şi 

cei din urmă - cei dintâi (Matei 20, 16). Rămâne să ne în- 
trebăm acum ce sens au, în economia parabolei, „scuzele" 
celor care nu dau curs apelului imperial şi ce înseamnă 
hainele nepotrivite ale tăcutului oaspete care stârneşte mâ- 
nia gazdei şi primeşte o necruţătoare pedeapsă. Să le luăm 
pe rând. 

a. Scuzele. La Matei, se invocă obligaţii legate de „ţarină" 
şi de „negustorie". La Luca, griji privitoare la trei tipuri de 
„achiziţii" care nu pot fi neglijate: un teren, cinci perechi 
de boi şi o nevastă. în versiunea parabolei din Evanghelia 
după Toma, motivaţiile refuzului sunt mai diverse (o întâl- 
nire cu debitorii, cumpărarea unei case, organizarea unei 
nunţi, colectarea chiriilor dintr-un sat), dar rămân în regis- 
trul vieţii practice, al „urgenţelor" lumeşti. Disproporţia din- 
tre prestigiul invitaţiei şi fastul banchetului, pe de o parte, 
şi meschinăria scuzelor, pe de alta, este flagrantă. A răs- 
punde unui împărat (dar şi oricărei gazde generoase) că 
nu-i poţi onora apelul fiindcă ai unele probleme cu ţarina, 
cu nevasta, cu vitele sau cu comerţul e o probă de pusilani- 
mitate la limita ridicolului. Exegeza a mers până la a vedea 
în înşiruirea pretextelor invocate de primii invitaţi o com- 
ponentă umoristică a textului. Discursurile lor sunt, în 
fond, ridicole. 1 Demisia de la exigenţa eshatologică (căci 
toată lumea e de acord că „cina cea mare" e comesenia „de 
pe urmă" cu Dumnezeu la capătul timpului - cf. Luca 14, 15) 

1. Cf. Charles W.E Smith, op. cit., pp. 121-122. De asemenea, Craig 
L. Blomberg, op. cit., p. 207. 

nu e întotdeauna un spectacol tragic, dostoievskian. Uneori, 
e pură, prostească netrebnicie. Pariu pe derizoriu. Cara- 
ghioslâc. în definitiv, e vorba de nesimţire , de incapacitatea 
de a discerne între accesoriu şi esenţial, de suspensia nătângă 
a criteriilor: îţi lipseşte, în chip cronic, intuiţia „prilejului", 
nu ştii să acorzi atenţie lucrurilor cu adevărat importante. 
E un păcat comun, obtuzitatea cea mai răspândită la nive- 
lul massei umane: neglijenţa, lipsa de grijă pentru ce e în 
afara imediatului. Textul lucanian notează unanimitatea 
„refuznicilor": toţi par să se fi înţeles (Luca 14, 18), toţi vor- 
besc la fel, toţi se mişcă în acelaşi registru de „utilităţi". Pe 
scurt, toţi cad sub acelaşi tip de orbire: sunt amelesantes (de 
la ameleo, a fi neatent, a neglija, a nu avea grijă, a omite, a 
trece cu vederea). Există şi o variantă benignă, în aparenţă, 
de a respinge chemarea la nuntă: amânarea. Eta Linnemann 
înclină să interpreteze în acest sens cuvintele oaspeţilor recal- 
citranţi. Nu un refuz brutal s-ar citi în discursurile lor, ci, 
mai curând, un fel de a spune că, din punctul lor de vedere, 
„nu e momentul", că preferă să lase petrecerea pe altă dată. 1 
Textul nu oferă argumente clare pentm o asemenea analiză, 
dar, în realitatea curentă, amânarea, mai mult sau mai puţin 
amabilă, joacă adesea rolul refuzului. 

S-a observat, pe bună dreptate, că există o simetrie semni- 
ficativă între „priorităţile" mămnte invocate de unii pentm 

1. Cf. Eta Linnemann, Parables ofjesus: Introduction and Exposition, 
S.P.C.K., London, 1966, pp. 158-167. Apud Willard M. Swartley, „Un- 
expected Banquet People (Lc. 14, 16-24)“, î n George Shillington (ed.), 
Jesus and His Parables. Interpreting the Parables of Jesus Today, ed. cit., 
1997, p. 188. 

neparticiparea la banchet şi ierarhia priorităţilor recomandată 
de Iisus celor care vor să asume condiţia de ucenici ai Săi. 
Nu poţi deveni discipol, nu poţi lua parte la însoţirea finală 
cu împărăţia, dacă eşti prizonier în „aici“ şi „acum", dacă 
eşti preocupat obsesiv de rezolvarea treburilor curente, oricât 
de imperative în aparenţă: . .mai întâi dă-mi voie să-l îngrop 

pe tata", „...să-mi iau rămas bun de la cei de-acasă“, să-mi 
reglez afacerile etc. ( cf. Luca 9, 59-61). Ţi se cere să optezi. 
Drastic. Definitiv. „Nici unul care pune mâna pe plug şi se 
uită îndărăt nu este potrivit pentru împărăţia lui Dumne- 
zeu." (Luca 9, 62) Lepădarea de avere (Luca 12, 13-21; 14, 33), 
de cei apropiaţi (Luca 14, 26), de corvezile domestice sunt 
criterii inconturnabile ale „alegerii". 1 „...Cel ce va fi pe 
acoperişul casei, iar lucrurile lui în casă, să nu se coboare 
să le ia; de asemenea: cel ce va fi în ţarină să nu se întoarcă 
înapoi." (Luca 17, 31) O piedică des invocată este aceea a 
obligaţiilor conjugale (Luca 14, 20. Cf. 1 Corinteni 7, 32-33: 
„...cel însurat se îngrijeşte de ale lumii, cum să-i placă 
femeii"). Ar fi greşit să se înţeleagă că parabola şi toate 
sugestiile evanghelice de acest tip încurajează utopia spec- 
trală a unei lumi „dez-lumite" până la destrupare. Că suntem 
împinşi spre o sumbră epură de gheaţă. Nu un asemenea 
mesaj putea veni de la „Cel care s-a făcut om". Nu se aşteaptă 
de la noi să ne tăiem singuri picioarele şi să ne scoatem 
ochii (cum pare să poruncească lectura literală a unui pasaj 
precum Matei 18, 8-9). Nu ni se propune să depăşim „ome- 
nescul-prea-omenesc" prin dezumanizare. Ni se atrage doar 


1. Cf. şi infra, în cap. „Misterul uşilor închis-deschise", pp. 254-258. 

atenţia că eul propriu, cutumele, cei apropiaţi, averea, afa- 
cerile şi puzderia de ocupaţii cotidiene îşi pierd înţelesul şi 
aura dacă devin „închisori", dacă obturează zenitul, dacă 
dincolo de ele nu mai percepem nimic. Ele pot fi un „ con- 
ţinut “ de viaţă, o obsesie epuizantă, dar nu un sens de viaţă. 
Sensul nu e în ele. Sensul se poate manifesta în perimetrul 
lor, dar numai ca ceva adăugat, ca un „bonus“ venit din 
afara lor, dintr-o altă dimensiune, dintr-un alt cer. Avertis- 
mentul parabolei bate, deci, în altă direcţie decât aceea a 
unei etici mortifiante şi trebuie căutat în registru simbolic: 
vine un moment când ai de hotărât ce înseamnă cu adevă- 
rat „acasă", care este „ţarina" cu adevărat fertilă, ce vei alege 
între un ritual de înmormântare şi o promisiune de înviere. 
Vine o vreme - şi ea vine o singură dată - când eşti invitat 
la o altă „nuntă" decât cele obişnuite, când grija judecăţii 
finale prevalează asupra trebăluielii prin ograda proprie, 
când e preferabil să fii dur cu deprinderile şi înclinaţiile care 
te confiscă în mod obişnuit, pentru a reintra în dialog cu 
reperele, uitate de regulă, ale nevoii tale de eternitate. Şi, 
dacă atunci când vine o asemenea vreme găseşti o sume- 
denie de „scuze" pentru a te deroba, nu trebuie să te mire 
că intră de îndată în joc mecanismele lui „prea târziu". 
„Invitaţia" se suspendă, uşile se închid. în loc să pătrunzi 
în „sala de mese", rămâi într-o sală a aşteptării fără termen, 
a exteriorităţii indefinite . 1 Dar rămâi acolo unde ai ales să 

1. In lumea iudaică, acest „model“ topografic era un loc comun. 
Cf. Mishnah’Avot 4.14: „Lumea aceasta e ca o anticameră a lumii 
viitoare. Pregăteşte-te încă din anticameră, ca să poţi intra în sala ban- 
chetului" ( apud Snodgrass, op. cit., p. 303). 

rămâi. Nu „gazda" te-a exclus, ci propria ta decizie. Cu 
alte cuvinte, pierzi pe mâna ta, dislocat de o încăpăţânată 
self-help agenda, în care securitatea personală şi cea familială 
îţi epuizează toate resursele. 1 Te iroseşti în efortul de a (te) 
agonisi şi îţi pierzi identitatea în efortul de a o consolida 
în datele ei contingente. 

Parabola readuce în discuţie tema diferenţei dintre „tim- 
pul mic" şi „timpul mare", despre care am vorbit mai sus, 
în capitolul 6. 2 Instalat în salahoria repetitivă a cotidianului, 
în cadenţa grijilor curente, rişti să pierzi din vedere „tim- 
pul mesianic". în termeni heideggerieni, „a-fi-în-lume“ (In- 
der-Welt-sein ) ajunge, astfel, să se mărginească la „ce e de 
procurat", „ce e de făcut", „ce e urgent", „ce e de neocolit" 
în activitatea de zi cu zi. 3 A fi în lume e „a fi ocupat", a fi 
sufocat de „griji", a nu avea timp (o boală endemică a con- 
temporaneităţii). De fapt, e vorba de a nu mai avea decât 
timpul „malaxorului" lumesc. Oferta „banchetului" e oferta 
ieşirii din „timpul cronologic", oferta regăsirii timpului 
„mare", timpul sărbătorii finale, al „împărăţiei", care rea- 
şază lucrurile în ierarhia lor adevărată. E timpul depăşirii 
imediatului imperativ, timpul în care redescoperi experienţa 
bucuriei şi a libertăţii. Iar a trăi în acest timp recuperat sfârşeşte 

1. Cf. W.M. Swartley, op. cit. pp. 189-190. De asemenea T.W. 
Manşon, The Sayings of Jesus: as Recorded in the Gospels According to 
St. Matthew and St. Luke Arranged with Introduction and Commentary, 
SCM Press, London, 1949, p. 130. 

2. Cf. supra, pp. 146-150. 

3. Pentru versiunea românească, cf. Martin Heidegger, Fiinţă şi 
Timp, trad. rom. de Gabriel Liiceanu şi Cătălin Cioabă, Humanitas, 
Bucureşti, 2003, p. 446 (ed. germ., p. 337). 

prin a se răsfrânge şi asupra timpului „mic“: sărbătorescul 
devine un model şi pentru ocupaţiile contingente, pentru 
viaţa pământească în genere. 1 

b. Haina nepotrivită. Textul matein include şi un episod 
nu lipsit de o anumită brutalitate, în ciuda contextului săr- 
bătoresc. Printre oaspeţi, „împăratul" întâlneşte un personaj 
care nu e îmbrăcat în „haine de nuntă". Admonestat (cu un 
apelativ ironic: „prietene" - <f. formulări paralele la Matei 
20, 13 şi 26, 50) -, musafirul tace. Pedeapsa e promptă şi radi- 
cală: va fi legat şi amncat „în întunericul cel mai din afară". 
La o primă lectură, situaţia descrisă e cel puţin stranie. După 
refuzul primilor invitaţi, cei aduşi la ospăţ sunt luaţi de pe 
toate drumurile şi înghesuiţi de-a valma în marea încăpere 
anume pregătită pentru meseni. Dar ei sunt luaţi „pe ne- 
pregătite", culeşi „cu japca", fără „preaviz" şi fără exigenţe 
vestimentare prestabilite. E mai curând de mirare că „prost 
îmbrăcat" a fost găsit doar unul singur! 

Era fatal ca „metafora" hainei nepotrivite să stimuleze 
preponderent interpretările solemn moralizatoare. Şi nu 
fără o anumită acoperire. E limpede că Gazda nu are, în 
privinţa vestimentaţiei pe care o incriminează, o problemă 

1. O dezvoltare a acestei interpretări se va găsi în Wolfgang Har- 
nisch, Die Gleicbniserzăhlungen Jesu. Eine hermeneutische Einfubrung, 

ed. a IV-a, revăzută, Vandenhoeck & Ruprecht, Gottingen, 2001, 
pp. 252-255. Autorul merge până la a vedea în împestriţarea finală a 
invitaţilor un soi de carnaval pitoresc, de natură să dezamorseze 
„seriosul 11 părelnic al cotidianului, pentru a descătuşa energiile vivi- 
fiante ale lui bomo ludens. 

de gust şi că, prin urmare, altele trebuie să fie motivaţiile 
reacţiei sale. Există o îndelungată tradiţie a descifrării para- 
bolei în termenii unei pioase cuviinţe. Pentm Origen, de 
pildă, lipsa hainei potrivite semnalează lipsa unor calităţi 
etice esenţiale, cum ar fi milostenia sau bunătatea sufle- 
tească ( Comentarii la Evanghelia după Matei, 17). Klyne 
Snodgrass antologhează câteva texte ilustrative din ambianţa 
iudaică şi din cea timpuriu creştină, în care tema hainei pe 
care o poartă „aleşii" apare în mod explicit. Se vorbeşte 
despre „haine de slavă" şi „haine ale vieţii" (1 Enoch 62, 15-16), 
se invocă prezenţa impozantă a celor care „au părăsit întu- 
nericul acestui veac" şi au fost dăruiţi de Domnul cu „vest- 
mintele gloriei". „îmbrăcaţi în alb", ei au lepădat „hainele 
muritoare şi au luat haine nemuritoare" (4 Ezdra 2, 38-40, 
44-45; cf. şi Isaia 61, 10: „Să se bucure sufletul meu în Dom- 
nul, căci m-a îmbrăcat cu veşmânt de mântuire şi cu mantie 
de veselie"). Dar pasajul cel mai apropiat de spiritul para- 
bolei mateine se va găsi în Talmudul Babilonian (Sabbat, 
153 a): un rege îşi invită supuşii la banchet, fără să precizeze 
data. Cei înţelepţi se îmbracă frumos şi aşteaptă la uşa 
palatului, socotind că nimic nu poate lipsi dintr-o gospo- 
dărie regală şi că, deci, banchetul poate începe oricând. 
Cei nătângi îşi văd în continuare de treabă, cu gândul că 
pentru a organiza un banchet e nevoie de timp. Dar regele 
îi cheamă dintr-odată la masă pe toţi. Cei înţelepţi apar 
împodobiţi, iar nătângii neîngrijiţi şi murdari. Gazda se 
bucură de cei dintâi, dar se mâniază pe ceilalţi. înţelepţii 
capătă încuviinţarea să se aşeze, să mănânce şi să bea, în 
vreme ce nătângii care nu s-au pregătit pentm banchet trebuie 

să rămână în picioare şi să se uite. 1 Parabola talmudică e 
un comentariu la Ecclesiastul 9, 8: „în toată vremea, veş- 
mintele să-ţi fie albe şi untdelemnul să nu lipsească de pe 
creştetul tău.“ Ne aflăm, evident, în acelaşi spaţiu hermeneu- 
tic cu parabolele aşteptării', trebuie să fii mereu pregătit, 
gata să schimbi haina pământească cu cea a sărbătorii. Cu 
specificarea că termenul grecesc endyma ar putea fi înţeles nu 
doar ca îmbrăcăminte, ci şi ca „ţinută", „purtare", „atitudine". 2 
Nu poţi veni la un banchet regal fără să te integrezi în atmo- 
sfera generală. Trebuie să arăţi îngrijit, să te cureţi (de toate 
soiurile de întinăciune), să te porţi cuviincios, după regula 
hotărâtă de gazdă şi, mai ales, să te bucuri deplin, să intri 
în comuniune cu ceilalţi participanţi la banchet. în scena 
descrisă de Matei, oaspetele inadecvat are mai curând aerul 
unui intrus (asemănător tâlharului care intră în staulul 
oilor nu pe uşă, ci „sare pe oriunde" - Ioan 10, 1). E inutil 
să speculăm prea mult în jurul eventualelor motivaţii ale 
iritării regale. Franz Stern, citat adineauri, se întreabă dacă 
purtarea musafirului nu va fi fost lipsită de respect, de 
căinţă, sau dacă nu cumva a refuzat, din nesupunere, hai- 
nele de gală care, conform tradiţiilor locale, se ofereau, la 
intrare, celor cu veşminte nepotrivite ( cf. 2 Regi 10, 22). 
Dan Otto Via vede în apariţia dizarmonică a oaspetelui 
nedorit expresia unei incapacităţi de a înţelege contextul 
în care se află sau semnul unei duble personalităţi, al unei 
schizoide rupturi lăuntrice: insul vrea, în acelaşi timp, să 
participe la serbare, dar şi să-şi păstreze habitudinile ante- 


1. Cf. K. Snodgrass, op. cit., pp. 301-304. 

2 Cf. Franz Stern, op. cit., pp. 162-163. 

rioare . 1 Tăcerea celui chestionat - şi, ulterior, exclus - ar fi, 
după alţii, dovada unei naturi primitive: prost şi needucat, 
el ar fi pătruns printre ceilalţi oaspeţi doar ca să înfulece . 2 
Cu asemenea presupuneri, parabola se reduce la o simplă 
problemă de etichetă. în fapt, ea leagă tema chemării atotcu- 
prinzătoare de aceea, complementară, a exigenţei ultime. 
Nu oricine răspunde invitaţiei e apt să fie inclus în econo- 
mia pettecerii . 3 Să observăm, totuşi, alături de B.T.D. Smith, 
că finalul poveştii e, numeric (şi simbolic) vorbind, mai 
curând încurajator. Dintre toţi cei prezenţi, unul singur e 
dat afară. S-ar zice că o încheiere de tipul „Mulţi chemaţi, 
puţini excluşi!" ar fi fost mai apropiată de litera parabolei . 4 
Chemarea e însoţită de judecată, dar şi de o masivă iertare. 

c. „Cruzimea“ hristică şi „frica de Domnul Mult mai 
sângeros, mai neiertător - şi mai greu de explicat - este pasa- 
jul matein în care împăratul, mânios pe cei care i-au ucis 
mesagerii, ordonă, la rândul lui, uciderea lor şi le incendiază 
cetatea. Suntem confruntaţi, dintt-odată, cu un chip răzbu- 
nător şi distructiv al celui care conduce ceremonia ospăţului. 
Nu mai există îndurare, nu mai există „deschidere" tota- 
lizantă pentru „buni şi răi" deopotrivă. Textul aminteşte 
mai curând de Parabola lucrătorilor nevrednici ai viei 5 şi 

1. Cf. Dan Otto Via, Die Gleichnisse Jesu: ihre literarische und existen- 
ţiale Dimension, op. cit., pp. 125-127. 

2. Cf. A.T. Cadoux, B.A. (Cape), D.D. (London), op. cit., pp. 218-219. 

3. Cf. C.H. Dodd, op. cit., 1936, p. 122. 

4. Cf. B.D.T. Smith, op. cit., p. 206. 

5. Cf. supra, pp. 113 şi urm. 


202 PARABOLELE LUI IISUS 

pare o intercalare neverosimilă în naraţiunea Evanghelistului. 
S-a observat, chiar, că episodul nu e lipsit de o anumită notă 
de absurd. E greu de imaginat ca un împărat să-şi incen- 
dieze propria cetate şi asta în timp ce, în castelul lui, are 
loc un mare banchet. 1 Soluţia la îndemână este interpretarea 
alegorică: autorul Evangheliei, sau poate Biserica timpurie, 
a vrut să evoce, prin acest intermezzo, distrugerea Ierusali- 
mului survenită în anul 70 d. Hr. ca efect al uciderii lui Iisus. 
Dar e cel puţin la fel de plauzibil ca paragraful în discuţie 
să fie, în intenţia Evanghelistului, un rapel la distrugerea 
din 586 î. Hr. a Ierusalimului, în urma repetatelor respingeri 
ale mesagerilor divini de către poporul ales. 2 

Aceste modalităţi de a salva, prin alegorie, aspectul „re- 
barbativ" al textului dovedesc buna intenţie a unor comen- 
tatori de a evacua din corpul parabolei şi al discursului 
hristologic în genere dimensiunea rigorii. Tematica judecăţii 
aspre, a unei perspective postume sumbre, e antipatică. Se 
doreşte exaltarea bunătăţii iubitoare a lui Iisus pe socoteala 
dreptăţii lui, care este întotdeauna misterioasă, paradoxală, 
necodificabilă, dar niciodată laxă, negociabilă, acomodantă. 
Iisus nu e o icoană a cumsecădeniei lacrimogene, iar promi- 
siunea mântuirii nu e o mângâiere pe creştet. Ea încurajează 
fără să moleşească. A răspunde chemării la ospăţ e a reac- 
ţiona prompt şi responsabil: a livra, a rodi, a participa. Textul 
evanghelic nu vrea să fie doar dătător de speranţă şi de 
consolare. El invită la veghe, preocupare îngrijorată pentru 
ziua de pe urmă, făptuire justificatoare. Iar ipoteza excluderii, 


1. Cf. Denis McBride, op. cit., p. 5 6. 

2. Cf. K. Snodgrass, op. cit., pp. 318-319. 

a eşecului, respectiv a deciziei punitive, este mereu actuală. 
Iisus are şi postura unui „păzitor al pragului" sever, neîndu- 
plecat. „Stă lângă uşi" şi, când e cazul, le închide drastic. E 
ipostaza lui de „Leu din seminţia lui Iuda" (Apocalipsa 5, 5), 
incluzând, ca orice leu, printre atributele Sale şi „cruzimea", 
ferocitas. „Fără conceptul judecăţii, n-ar mai fi nevoie de mân- 
tuire. Orice sentiment al urgenţei şi al importanţei vieţii, 
al dreptăţii şi chiar al lui Dumnezeu ar fi diminuat, dacă 
nu chiar cu desăvârşire pierdut." 1 

Şi totuşi... Este „fiica" afectul esenţial pe care Dumne- 
zeu îl aşteaptă de la credincioşii Săi? Este viaţa creştină - şi 
viaţa religioasă în genere - expresia cotidiană a unui cronic 
sentiment de spaimă? 

Tema „fricii" îşi are temeiul scripturar clasic în versetul 
10 din Psalmul 110: „începutul înţelepciunii e fiica de Dom- 
nul" ( cf. şi Proverbele lui Solomon 9, 10. De asemenea Ro- 
mani 3, 13; 2 Corinteni 7, 1). Termenul grecesc pentru frică 
este phobos. Dar înţelesul lui, în cele 42 de locuri în care e 
folosit de Noul Testament, e departe de a fi univoc. Există, 
desigur, şi sensul strict, acela de teamă concretă, „fiziolo- 
gică", pe care o avem cu toţii dinaintea unei primejdii (cf. 
Luca 21, 26: frica de sfârşitul lumii; Ioan 7, 13; 19, 38; 20, 19: 
frica de iudeii ostili; Fapte 5, 5 şi 11: frica de care sunt cuprinşi 
martorii morţilor vinovate ale lui Anania şi Safira; Romani 
13, 3 şi 7: frica, legitimă, de „stăpânire"; Evrei 2, 15: frica de 
moarte), dar în majoritatea celorlalte pasaje nu de acest tip 
de frică este vorba. Când Iisus umblă pe apa mării (Matei 


1. K. Snodgrass, op. cit., p. 323. 

14, 2 6 ; cf. şi Marcu 6, 50), ni se spune că ucenicii s-au „înspăi- 
mântat" şi au strigat de frică, crezând că e o nălucă ( phan - 
tasma). Verbul tradus prin „a fi înspăimântat" e tarasso, 
care nu evocă strict „spaima", ci, mai curând, o formă de 
agitaţie emoţională, de tulburare, de cutremur (ca şi seio, 
folosit la Matei 28, 4, pentru a descrie reacţia străjerilor când 
văd îngerul venit la mormântul lui Iisus). Cuvântul phobos 
e frecvent asociat unui afect care nu desemnează panica 
animală, teroarea fizică, ci, mai curând, reacţia firească a 
omului dinaintea unui spectacol insolit, neobişnuit, miste- 
rios, extra-ordinar. E o experienţă de tipul aceleia care defi- 
neşte, după faimoasa carte a lui Rudolf Otto despre sacru, 
iradierea supra-lumească a divinităţii: numinosum, mysterium 
tremendum et fascinam. Când vezi un înger nu ţi-e „frică" 
în sensul în care ţi-e frică dacă întâlneşti un lup. Frica lui 
Zaharia când îl vede pe îngerul Domnului (Luca 1, n-12), sau 
a celor din preajmă când acelaşi Zaharia începe să profeţească 
„plin de Duhul Sfânt" (Luca 1, 64-67), e o trăire de genul 
„copleşitorului", al „teribilului", al inefabilului, al uluirii, în 
care groaza, mirarea şi exaltarea se întrepătrund. Aceeaşi 
reacţie stârnesc vindecările miraculoase (Luca 7, 16: tânărul 
din Nain; Luca 8, 37: demonizatul din ţinutul Gherghe- 
senilor) şi toate împrejurările născătoare de stupoare şi dis- 
locare interioară. Caracteristic este, în acest sens, textul din 
Luca (5, 26) descriind sentimentul celor prezenţi, după vin- 
decarea slăbănogului: „Şi uimire (gr. ekstasis, lat. stupor) i-a 
cuprins pe toţi şi-L slăveau pe Dumnezeu; şi s-au umplut de 
frică şi ziceau: «Minunate lucruri (gr. paradoxa, lat. mira- 
bilia) am văzut astăzi.»" Aceeaşi accepţiune a „fricii" apare 

şi în Fapte 2, 4 3: „Şi tot sufletul era cuprins de teamă, că 
multe minuni (ferata) şi semne (semeia) se făceau prin apos- 
toli." Accentul pe „incredibil", „ieşit din comun", „uimitor" 
defineşte, în asemenea pasaje, „frica" drept cu totul altceva 
decât afectul destrămător al unui suflet terorizat. Sau, dacă 
despre „teroare" vorbim, trebuie să adăugăm de îndată că 
avem de-a face cu o specie de teroare „sacră", în care convie- 
ţuiesc stări contradictorii: împietrire dezarmată şi atracţie, 
nelinişte şi minunare, veneraţie, perplexitate, uitare de sine 
şi curiozitate. în mai multe locuri, acest gen de „frică" apare, 
de altfel, în contexte şi alăturări insolite. „Frica" poate face, 
de pildă, casă bună cu bucuria (Matei 28, 8: „...cu frică şi 
cu bucurie mare alergau (femeile care găsiseră mormân- 
tul gol, n.m. - A.P.) să-i vestească pe ucenicii Lui." Altă 
dată, se pun în legătură pacea Bisericii, frica de Domnul şi 
mângâierea Duhului Sfânt: o triadă nu tocmai previzibilă, 
cel puţin la prima vedere ( cf. Fapte 9, 31). La 2 Corinteni 7, 
11, „frica" face parte dintr-o suită de trepte care, laolaltă, 
aduc purificarea interioară: întristare-sârguinţă-dezvinovă- 
ţire-mâhnire-/M;wi-dorinţă-râvnâ-ispâşire. în aceste condiţii, 
a vorbi despre „frica de Domnul" ca despre frica primară 
de pedeapsă a creaturii indisciplinate e a reduce totul la o 
psihologie de penitenciar. „Cutremurarea" de care se vede 
confiscată fiinţa creată dinaintea Creatorului ei nu are nimic 
în comun cu clănţănitul dinţilor, cu teama infantilă de repre- 
salii. E intuiţia covârşitoare, fulgurantă, a unei prezenţe care 
impune, a unei instanţe vii, atotcuprinzătoare şi inepuizabile, 
a unui „ochi" suveran care obligă, ca o referinţă incontur- 
nabilă, la faptă şi reacţie responsabile. Expresia „teamă şi 

cutremur ( tromos)“ ţine de ambianţa vetero-testamentară 
(' Cf. Psalmi 2, 11: „Slujiţi Domnului cu frică şi bucuraţi-vă 
de El cu cutremur"; cum vedem, „bucuria" e din nou inclusă), 
dar a fost preluată, ca atare, în mai multe fragmente din 
Epistolele pauline ( Cf. 1 Corinteni 2, 3; 2 Corinteni 7, 15; 
Efeseni 6, 5; Filipeni 2, 12). Ea descrie comportamentul spon- 
tan al oricărui om, când se trezeşte faţă-n faţă cu o inanali- 
zabilă manifestare de putere, cu o epifanie a absolutului. Cine 
a trecut prin viaţă fără să fi resimţit vreodată o astfel de 
„cutremurare" trăieşte plafonat, condamnat la inconsistenţă 
existenţială şi provizorat: abia absenţa unei asemenea expe- 
rienţe induce o surdă senzaţie de frică, frica aceea imanentă, 
gregară, opacă, ce însoţeşte, de regulă, sentimentul lipsei de 
sens. Există, evident, la nivelul vremelniciei, şi o frică „nor- 
mală" {Cf. 1 Petm 1, 17): frica de păcat (1 Timotei 5, 20), frica 
înţeleasă ca supunere faţă de autoritatea legitimă (1 Petm 2, 18) 
sau ca supunere înţeleaptă a femeii faţă de bărbat (1 Petm 3, 
2) şi frica de rătăcire, când îl tratezi cu milă neprecaută pe 
cel păcătos (Iuda 1, 23). Dar, în general, frica mdimentară e 
conotată negativ, ca un simptom de „robie". Se vorbeşte 
{cf. Romani 8, 15) de un „duh al robiei" {pneuma douleia ) năs- 
cător de teamă, opus duhului, liniştitor, al „înfierii" {pneuma 
hyiothesia). Frica de moarte e calificată şi ea drept o dovadă 
de robie (Evrei 2, 15), din al cărei prizonierat nu poate elibera 
decât fapta mântuitoare a învierii. 

Este, prin urmare, de neacceptat că teologia Scripturii e 
o teologie a fricii. Mesajul hristic e, dimpotrivă, dătător de 
curaj şi de calm lăuntric, chiar dacă se referă neîncetat şi la 
pericolele (respectiv la costurile) cu care are a se confrunta 

cel pornit pe calea împărăţiei. în Evanghelia după Matei, 
Iisus spune, în repetate rânduri, „Nu vă temeţi!" „îndrăzniţi, 
Eu sunt, nu vă temeţi!" (14, 27), „Ridicaţi-vă şi nu vă temeţi!" 
(17, 7, către ucenicii căzuţi la pământ dinaintea Schimbării 
la Faţă), „Bucuraţi-vă!“, „Nu vă temeţi!" (28, 9-10, către fe- 
meile venite la mormânt, cărora şi îngerul le spusese acelaşi 
lucru). Textul decisiv pentru înţelegerea incompatibilităţii 
structurale dintre frică şi axa învăţăturii creştine, care e o 
învăţătură a iubirii, se găseşte în Prima Epistolă soborni- 
cească a lui Ioan (4, 18): „în iubire nu este frică; ci iubirea 
desăvârşită alungă frica, pentm că frica merge mână-n mână 
cu pedeapsa, iar cel ce se teme nu este desăvârşit în iubire." 
Acelaşi gând, ca o încununare, la 1 Timotei 1, 7: „Că Dum- 
nezeu nu ne-a dat duh de temere (pneuma deilias), ci de 
putere şi de iubire şi de minte-nţeleaptă." Deilia subliniază, 
aici, latura de slăbiciune, laşitate, derapaj a fricii, prin con- 
trast cu „puterea", „iubirea" şi „înţelepciunea". 

începutul înţelepciunii e, aşadar, „frica de Domnul", 
dacă „frica" înseamnă facultatea de a te minuna, de a te 
lăsa copleşit de mister, de farmecul devastator, feroce şi ire- 
zistibil al lumii de dincolo de lume şi al timpului de din- 
colo de timp. în acest sens, şi numai în acest sens, „frica de 
Domnul" este condiţia supremă a receptivităţii faţă de 
mesajul Lui. 



II 

PARABOLA CA SUBMINARE 
A IDEOLOGICULUI 



Am încercat, în capitolul anterior, să înţelegem ce în- 
seamnă, potrivit textului evanghelic, a fi „în afara“ sau „în 
interiorul" mesajului hristic. Cui vorbeşte Iisus? Am con- 
statat că discursul lui nu exclude pe nimeni, că vizează, în 
final, o „descoperire" globală, fără discriminare, dar că ceea 
ce nu poate (respectiv nu vrea ) să facă e să siluiască liber- 
tatea auditorilor săi. E dreptul fiecăruia să rămână „în afară", 
să adopte o formă sau alta de nereceptivitate, de surzenie 
programatică, cu toate riscurile pe care un asemenea am- 
plasament le implică. 

Ceea ce însă rămâne de analizat dincolo de preceptistica 
textului, dincolo de sugestiile lui sapienţiale, de „învăţămin- 
tele" lui este jocul dialectic al conceptelor, cu nuanţe, para- 
doxuri şi surprize imposibil de sistematizat în limitele unui 
„program" monolitic. Iisus nu pare preocupat să constru- 
iască o doctrină. Dimpotrivă: refuză consecvent, prin faptele 
şi cuvântările Sale, să măsluiască realul de dragul unei coe- 
renţe factice. E mereu proaspăt, imprevizibil, „scandalos". 
Când crezi că ai priceput ce înseamnă pentru El „cei din 
afară", constaţi că şi cei „dinăuntru" au căderi în „exteriori- 
tate". Sau că, dimpotrivă, „cei din afară" pot avea, episodic, 

neaşteptate momente de comprehensiune. Unele parabole 
par să încurajeze smerenia necondiţionată, altele exaltă în- 
drăzneala, ofensiva, tenacitatea necomplezentă, riscul. Unele 
personaje, extrase din „pleava" societăţii, sunt valorificate 
ca „modele", în vreme ce altele, aparţind elitelor, establish- 
ment-\ ilui, sunt descalificate. Se recomandă când pasul înapoi 
dinaintea „muntelui" sacm, când invadarea lui curajoasă. Se 
ia apărarea unor femei de moravuri îndoielnice şi se pro- 
mite, unor tâlhari, Raiul. Se stă la masă cu vameşi şi păcătoşi. 
Se proclamă când întâietatea faptei ca simptom al credinţei 
asumate, când supremaţia contemplativităţii asupra faptei. 
Se vorbeşte simultan despre uşi care se deschid dacă baţi 
viguros în ele, dar şi despre uşi care rămân închise, oricât 
de zelos ai încerca să le forţezi. Se preferă fiul risipitor celui 
cuminte, rămas acasă, se acordă aceeaşi răsplată celor anga- 
jaţi la muncă târziu, la capătul zilei, ca şi celor care lucrează 
încă de la ceasul dimineţii. Dreptatea divină pare, în orice 
caz, să aibă alte reguli decât cea omenească, după cum 
problema răului e abordată cu alte criterii şi alte soluţii 
decât cele care ni se par, în mod curent, legitime. Exem- 
plele se pot multiplica indefinit. Niciodată răspunsul nu e 
gata făcut, niciodată simţul comun nu e „servit" în mod 
convenabil. Pe scurt, Iisus face tot ce e de făcut pentru a 
nu-şi transforma prezenţa şi destinul său pământesc în teme- 
iuri ale unei ideologii. Judecata Sa e întotdeauna circum- 
stanţială, adaptată la cazul individual, în dialog cu bogăţia 
lumii şi cu inepuizabilul condiţiei umane. Dogmatismul, 
spiritul utopic, gândirea liniar-schematică, intenţia manipu- 
latoare, culpabilizarea celui „pierdut" sunt străine de misiunea 

hristică. Asistăm, credem, la cea mai radicală destructurare 
a „ideologicului" din zorii culturii şi civilizaţiei europene. 

Din păcate, posteritatea lui Iisus n-a fost suficient de per- 
meabilă la lecţia Sa. Preluată şi „sistematizată" instituţional, 
simplificată electoral, redusă la un inventar geometric de 
postulate, prescripţii şi judecăţi în alb-negru, credinţa se con- 
fruntă, fără încetare, cu primejdia unei facile banalizări, a 
alunecării în eticism acru şi în predică militantă. La limită, 
ideologizarea credinţei duce la fundamentalism, adică la 
angajarea ei în dispute de putere, la transformarea adevă- 
rului ei viu într-un sentenţios program politic. Obstacolul 
incontumabil de care se izbeşte efortul ecumenic nu este 
suma deosebirilor doctrinare dintre confesiuni şi religii, ci 
tendinţa tuturora de a se comporta ideologic, adică de a 
manevra actul intim al credinţei ca pe un stindard de front, 
ca pe o componentă strategică a apetitului lor impur pentm 
supremaţie exterioară. Ideologiile au tendinţa de a declanşa 
toxice cercuri vicioase. Fundamentalismele provoacă fun- 
damentalisme, credinţa devenită ideologie provoacă ideolo- 
gia de sens contrar, numită ateism. Ideologia, fie ea politică, 
religioasă şi de orice alt fel, e adevăr spectral, născător de 
spectralitate. E înlocuirea reflecţiei şi a autenticităţii existen- 
ţiale prin masificare somnolentă, prin „adeziune" oarbă, prin 
sărăcirea lumii de dragul câtorva idei fixe şi al unui activism 
monocolor. 1 


1. Pentru tema ideologicului şi a capcanelor lui, se poate con- 
sulta şi eseul meu „Ideologiile între ridicol şi subversiune", din volu- 
mul Despre bucurie în Est şi în Vest şi alte eseuri, Humanitas, Bucureşti, 
2006, pp. m-134. 

în cele ce urmează, vom lua în discuţie câteva moda- 
lităţi evanghelice de a „de-construi“ abuzul ideologic, de a 
elibera gândul viu de pompa „certitudinilor" dogmatice. 


I 

Faptă şi contemplativitate 
din perspectiva parabolelor 


Casa zidită pe stâncă 

Matei 7, 24-27: De aceea, tot cel ce aude aceste cuvinte ale 
Mele şi le plineşte i se va asemăna bărbatului înţelept care şi-a 
clădit casa pe stâncă. Şi a căzut ploaia şi au venit puhoaiele şi 
au suflat vânturile şi au izbit în casa aceea, dar ea n-a căzut, 
fiindcă era întemeiată pe stâncă. Dar cel ce aude aceste cuvinte 
ale Mele şi nu le plineşte, i se va asemăna bărbatului nechibzuit 
care şi-a clădit casa pe nisip. Şi a căzut ploaia şi au venit pu- 
hoaiele şi au suflat vânturile şi au izbit în casa aceea şi ea a 
căzut. Şi mare i-a fost căderea! 

Luca 6, 47-49: Tot cel ce vine la Mine şi aude cuvintele 
Mele şi le face, vă voi arăta cu cine se aseamănă: Este asemenea 
omului care, zidindu-şi o casă, a săpat, a adâncit şi i-a pus teme- 
lia pe piatră; şi venind apele mari, puhoiul a izbit în casa aceea, 
dar n-a putut s-o clintească, fiindcă era bine zidită pe piatră. 
Iar cel ce aude dar nu face, asemenea este omului care şi-a zidit 
casa pe pământ fără temelie; şi puhoiul a izbit-o şi ea de-ndată 
a căzut; şi mare a fost prăbuşirea casei aceleia. 

Turnul şi împăratul la război 

Luca 14, 28-32: Cine dintre voi, vrând să-şi zidească un 
turn, nu stă mai întâi şi-şi face socoteala cheltuielii, dacă are cu 
ce să-l termine ?, ca nu cumva, punându-i temelia şi neputând 
să-l isprăvească, toţi cei care vor vedea să înceapă a-l lua în râs, 
zicând: Acest om a început să zidească şi n-a putut isprăvi!. . . 
Sau care împărat, plecând să se bată-n război cu alt împărat, 
nu stă mai întâi să se sfătuiască dacă e-n stare să-l întâmpine cu 
zece mii pe cel care vine împotrivă-i cu douăzeci de mii ? Iar de 
nu, fiind acela încă departe, îi trimite solie şi se roagă de pace. 


Cei doi fii 

Matei 21, 28-32: . .Dar ce părere aveţi ?: Un om avea doi 

fii. Şi a mers la cel dintâi şi i-a zis: Fiule, du-te astăzi de lucrează 
în via mea. Iar el, răspunzând, a zis: Nu vreau! Dar pe urmă, 
căindu-se, s-a dus. Şi mergând la al doilea, i-a zis tot aşa. Iar 
acesta i-a răspuns: Mă duc, Doamne! Dar nu s-a dus. Care 
din aceştia doi a făcut voia tatălui?" Ei i-au zis: „ Cel dintâi. “ 
Zisu-le-a lisus: „Adevăr vă spun că vameşii şi desfrânatele 
merg înaintea voastră în împărăţia lui Dumnezeu. Că a venit 
Ioan la voi în calea dreptăţii şi nu i-aţi dat crezare, ci vameşii 
l-au crezut şi desfrânatele; dar voi, văzându-l, nici după aceea 
nu v-aţi căit, ca să-i daţi crezare. . . “ 


Există mai multe feluri de a nu fi prezent la întâlnirea 
cu textul parabolelor. Curente sunt două: a. Să citeşti strict 

pasajul parabolic, fără contextul lui, fără ansamblul scrip- 
turar care îl susţine. (Cu alte cuvinte, ideea de a alcătui o 
„antologie 11 a parabolelor ar fi direct eretică, de vreme ce 
n-ar ţine cont tocmai de survenirea lor vie, de graţia lor 
conjuncturală.) b. Să te opreşti la sensul de primă instanţă 
al textului, la locul comun, de regulă moralizator, cu care 
l-au identificat secole întregi de cuminţenie şcolară şi omi- 
letică fadă. Adaug de îndată că „locul comun" nu e, în sine, 
un „loc fals“. E doar un loc blocat în propria lui evidenţă, 
un loc care suferă de stupoare metafizică. Dacă nu te strădu- 
ieşti să-l recuperezi din somnolenţa validităţii lui „comune", 
nu te alegi cu nimic. 

în cazul parabolei despre casa zidită pe stâncă, pe care 
o propun ca axă a unor reflecţii despre ce înseamnă, în 
Evanghelii, „a face", mesajul „de primă instanţă", înţelep- 
ciunea „comună", se referă la necesitatea de a asocia întot- 
deauna recepţia „teoretică" a învăţăturii creştine cu aplicarea 
ei practică. Doctrina trebuie, cum se spunea pe vremuri, să 
fie „tradusă în viaţă". Nu e destul să auzi Cuvântul edifi- 
cator. Trebuie să-l şi trăieşti. Nu e destul să pricepi discursul 
hristic. Trebuie să şi acţionezi în conformitate cu el. Exi- 
genţa aceasta se impune, de altfel, de la sine, ori de câte ori 
avem de-a face cu un text religios. Spre deosebire de tex- 
tul speculativ, textul religios nu are sens ca simplu exerci- 
ţiu intelectual, nu e o oarecare propunere de lectură. El nu 
invită la reflecţie pură, la căderea pe gânduri a metafizicii 
solitare, angajate într-o căutare abstractă. Nu curiozitatea, 
nu febrilitatea investigatoare constituie calea firească spre 
un asemenea text, ci nevoia', nevoia de soluţie existenţială, 

de orientare, de reper care să te pună în ordine. Căutătorul 
nu caută, în acest caz, o idee, un adevăr logic, ci o cale, o 
indicaţie de conduită, un sens de viaţă. Cine nu caută asta 
nu are motive să abordeze zona sacrului decât în numele 
unui gracil interes cultural. Dar cine tocmai asta caută cade 
în ridicol dacă se opreşte la jumătatea drumului şi frecven- 
tează literatura duhovnicească aşa cum se frecventează, în- 
deobşte, un depozit oarecare de „idei interesante". Dacă 
citeşti ca să afli ce şi cum să faci, e neinteligent să amâni inde- 
finit tocmai făcutul. Pentru că tipul de adevăr pe care îl cauţi 
nu are sens decât dacă e rostit laolaltă cu „viaţa" şi „calea" 
(Ioan 14, 6), flancat de ele, asociat cu imediateţea lor. 

Imperativul acţiunii conforme, al trăirii, nu-şi are locul în 
afara sferei religioase. Nu-i studiezi pe Kant sau pe Husserl 
ca să dai vieţii tale o turnură kantiană sau fenomenologică. 
Filozofii vor să te lămurească, fără te oblige la decizii fatale. 
Nu vor să te schimbe radical, să-ţi modifice drastic cursul 
vieţii, să te răstoarne. Şi nici nu livrează răspunsuri la între- 
bările patetice ale existenţei individuale. „Filozofia - spune 
FFegel - nu are voie să fie consolatoare (erbauhch)“ . Dacă 
ceri metafizicianului sfaturi concrete, vei căpăta fie o colec- 
ţie de generalităţi solemne, fie îndemnuri candid inadecvate, 
(îmi amintesc că, întrebat odată de un prieten mai tânăr cum 
se poate ieşi dintr-o criză sentimentală, Constantin Noica 
n-a putut spune decât atât: „Micile soluţii, dragul meu, de 
pildă un cognac bun." Nu vreau, prin aceasta, să atenuez 
savoarea, uneori salutară, a unui euforizant de circumstanţă, 
dar pentru a adopta o asemenea „ieşire" nu e neapărat nevoie 

de o consultaţie filozofică.) Cât despre literatură, efectele 
adoptării ei ca model pentru destinul propriu sunt de o tra- 
gică notorietate: Don Quijote şi Emma Bovary, personaje 
literare, păcătuiesc tocmai prin pornirea lor nesăbuită de a 
„aplica" ceea ce au citit, ştergând, astfel, limitele dintre reali- 
tate şi ficţiune. 

Prin urmare, nu orice text trebuie să devină regulă de 
comportament. Nu orice mesaj obligă la „valorificare" prag- 
matică. Singurul teritoriu în care „bovarismul" e nu numai 
tolerabil, dar chiar indicat, singurul teritoriu în care aspi- 
raţia „bovarică" se justifică e teritoriul căutării spirituale, 
în acest teritoriu, cine „aude" şi nu se poartă în consecinţă 
alunecă pe nisipul mişcător al „ideilor" frumoase şi vide. 
Construieşte fără temelie. Pentru că textele sacre nu sunt 
„sisteme", ci „chei" (Pr. George Florovsky). Nu descriu, ci 
cheamă. Nu vor adeziune intelectuală, ci asumare integrală, 
dedicaţie necondiţionată. 

Lectura didactică a parabolei tinde să reducă însă lucru- 
rile la o simplă problemă de disciplină mecanică: Iisus 
spune cutare lucru, iar credinciosul care L-a auzit trebuie să 
treacă de la înregistrarea lui pasivă la aplicarea lui imediată. 
„A auzi" trebuie să devină „a asculta", adică a te supune 
lucrului auzit, a-1 transforma în act. Foarte bine. Dar nici 
contextul parabolei, nici experienţa curentă nu se lasă înca- 
drate strict în această (altfel cuviincioasă) schemă. 

în Evanghelia după Matei, Parabola casei zidite pe stân- 
că încheie marele discurs hristic cunoscut ca Predica de pe 
munte. E discursul care începe cu Fericirile şi cuprinde 

„doctrina" esenţială a Noului Testament în raport cu Vechiul 
Testament. Imediat după rostirea parabolei, Iisus coboară de 
pe munte şi începe o serie de vindecări. Să observăm, rapid, 
două lucruri: 

a. Parabola face, prin însuşi amplasamentul ei, legătura 
dintre cuvânt şi faptă. Iisus a vorbit, iar acum începe să facă. 
Un fel de a spune că validitatea discursului Său se con- 
firmă prin eficacitatea lui concretă. Cuvântul e adevărat, 
în măsura în care e vindecător. Fără temelia realizării lui, a 
înfăptuirii, a convertirii în registm pragmatic, discursul n-ar 
fi decât pură ideologie, gesticulaţie abstractă, vorbă în 
vânt. Dar pentru că se realizează, el se dovedeşte nu expresia 
unei „ştiinţe" de catedră, a unei doctrine artificiale, ci a unei 
puterii n act: „[El] îi învăţa ca unul care avea putere, nu cum 
îi învăţau cărturarii lor." (Matei 7, 29) îi învăţa ca unul care 
era dispus să facă ce spune şi care putea să facă tot ce spune. 
Aproape că nu ne dăm seama ce răsturnare uriaşă de men- 
talitate capătă chip în această parabolă. Căci reflexul nostru 
mental e să considerăm „teoria" drept „fundament" (vorbim 
de „bazele teoretice" ale unei acţiuni), iar actul drept un feno- 
men de suprastructură: o „aplicaţie", o consecinţă secundară 
a „ideii". Dar aici e tocmai pe dos: actul e „baza". Cine se 
mulţumeşte cu teoria şi nu o aplică constmieşte pe nisip. 
Teoria „teoretică" e nisip pe nisip. Adevărata „temelie", teme- 
lia durabilă, e fapta. Teoria fără întemeierea faptei levitează 
pe un cer inconsistent, ca o casă fără fundaţie. încă o dată: nu 
teoria e fundaţia, ci actul care o împlineşte şi justifică. Mai 
mult: mai curând supravieţuieşte o solidă fundaţie (în aştep- 
tarea unui constructor înţelept) decât o zidărie superficială. 

b. Nu întâmplător, parabola despre zidirea pe stâncă e 
spusă la capătul predicii de pe munte. Şi nu întâmplător, la 
sfârşitul parabolei, ni se spune că Iisus a coborât de pe munte 
şi a început să vindece oameni. De pe muntele diafan al 
doctrinei, Iisus coboară, s-ar zice, în valea lumii, pentru a 
face doctrina să rodească. De fapt, El părăseşte construcţia 
dogmatică pentru a urca muntele dur al întrupării ei. Cuvân- 
tarea hristică a fost zidirea. întruparea Lui va fi stânca atot- 
susţinătoare, Golgota făptuirii Sale. 

Dar ce înseamnă, în fond, „a făptui"? Ne oferă oare Iisus 
un regulament oarecare, o colecţie de norme inflexibile pe 
care e musai să le respectăm întocmai? E „vestea cea bună“ 
un simplu cod penal? Ipoteza e de nesusţinut. Ştim ce dis- 
tanţe subtile îşi ia Iisus faţă de împietrirea legiferării sterpe şi 
nu putem admite că Dumnezeu S-a făcut om ca să livreze o 
lecţie de dirigenţie. 

Să rămânem la context. Nemijlocit înaintea parabolei 
de care ne ocupăm, se vorbeşte despre pomi şi despre roa- 
dele lor (7, 16-20: cf. şi 12,33-35, de asemenea, Luca 6, 43-45). 
Pomii se cunosc după roade. Mai întâi e vorba de simpla 
lor identificare: struguri nu produce decât via, smochine 
nu produce decât smochinul. Nu poţi aştepta pere de la 
măr. Apoi e vorba de calitatea roadei: pomul rău nu poate 
face roade bune, nici pomul bun nu poate face roade rele. 
Avem de-a face cu o primă analogie a „făptuirii" în ambianţa 
evanghelică: a face e a „fructifica", a deveni fertil, a da roade. 
Altfel spus, a face e a produce efecte, a fi creator, a te distri- 
bui, multiplu, în mediul tău de viaţă, a iradia. în pasul ur- 
mător, ni se spune că rodul tău e cea mai exactă definiţie a 

ta. Vrei să ştii cum eşti de fapt, gândeşte-te nu la ce spui, nu 
la ce gândeşti, ci la ce ai făcut şi la ce faci. în comunitatea ta, 
dar şi în singurătatea ta. De regulă, un asemenea exerciţiu nu 
duce, dacă e practicat necomplezent, la configurarea unui 
autoportret încurajator. . . Ceea ce faci este ilustrarea coe- 
rentei (sau incoerenţei) tale existenţiale: fapta „întreagă 11 , igie- 
nică, validă este cea care întruchipează continuitatea dintre 
ce eşti şi ce faci, dintre ce spui şi ce faci, dintre ce eşti şi ce 
spui. Fapta meritorie e afirmarea unităţii şi a unicităţii tale. 
Nu trebuie să faci nimic la care să nu participi integral, la care 
să nu adere fiecare componentă a fiinţei tale. A avea, pentru 
ceea ce faci, doar acordul minţii, doar pe acela al sufletului, 
doar pe acela al trupului e a strecura în întregul care eşti o 
sămânţă de disoluţie. 

Încet-încet, pledoaria pentru faptă a parabolei hristice 
se nuanţează, se precizează, devine restrictivă. Am putea 
spune că textele evanghelice vorbesc mai des despre capca- 
nele faptei, despre patologia ei decât despre valoarea ei incon- 
testabilă. Chiar „Casa zidită pe stâncă“ îşi etalează îndemnul 
la faptă pe un fundal polemic, din care rezultă că nu orice 
faptă e bine-venită. Iisus începe prin a dezavua o serie de 
„acţiuni", unele spectaculoase, care nu sunt cu adevărat 
„lucrătoare": invocarea veştedă a numelui divin, exorcismele, 
profeţiile, minunile de tot soiul (Matei 7, 21-23). Oricât de 
insistente, oricât de „vocale", toate acestea nu înseamnă 
neapărat „a face voia Tatălui care este în ceruri". Vizate nu 
sunt doar „procedurile" magice, ocultismele ostentative, agi- 
taţia mistagogică. Vizat e chiar ritualul legitim, dacă el se 
reduce la îndeplinirea unor forme goale, la parcurgerea unui 

traseu standardizat până la anemie. Cei care spun toată 
ziua „Doamne, Doamne!" şi cred că evlavia buzelor, ponta- 
jul surd la slujbele curente, înţelegerea vieţii spirituale ca 
simplă „ortopraxie "sunt „fapte" îndestulătoare se înşală. Ter- 
menul „ortopraxie" revenea adesea în conversaţia părintelui 
arhim. Scrima, pentru a semnala riscul unei anumite „orto- 
doxii" de a se epuiza în conformitatea gestuală a unei instituţii, 
fără complementul decisiv al unei „lucrări" interioare de 
fiecare clipă. în aparenţă, cultul e expresia supremă a lui „a 
face": e faptă riguroasă, slăvitoare, destinată să amorseze dia- 
logul cu Dumnezeu. în realitate, el nu valorează decât atât 
cât valorează comportamentul c omunităţii care îl slujeşte. O 
comunitate care, la ieşirea din biserică, trăieşte în răspăr cu 
Liturghia „nu face voia Tatălui". Aş risca o afirmaţie pentru 
care nu cred să capăt solidaritatea funcţionărimii bisericeşti: 
înclin să cred că, dacă Dumnezeu ar avea de ales între o 
comunitate derapantă, dar activă ritual, şi o comunitate 
neglijentă ritual, dar cuviincioasă, ar alege-o pe cea de-a 
doua. Cel puţin aşa rezultă dintr-un formidabil text vete- 
ro-testamentar: „Ce este pentru Mine mulţimea jertfelor 
voastre? zice Domnul. Sunt sătul de arderile de tot de ber- 
beci, grăsime de miei ori sânge de tauri şi de ţapi nu vreau, 
nici să veniţi să vă înfăţişaţi înaintea Mea. Cine v-a cemt 
acestea din mâinile voastre? Să nu mai călcaţi prin curtea 
Mea! Chiar dacă aduceţi lamura făinii, e în zadar; tămâia 
este urâciune pentm Mine. Lunile voastre noi şi sabatele şi 
ziua cea mare nu le mai sufăr. Postul şi nelucrarea şi lunile 
voastre noi şi praznicele voastre le urăşte sufletul Meu; 
M-am săturat de voi: n-am să mai trec cu vederea păcatele 

voastre. Când vă veţi întinde mâinile către Mine îmi voi 
întoarce ochii de la voi; şi de veţi înmulţi mga, nu vă voi da 
ascultare; căci mâinile voastre sunt pline de sânge... (frag- 
ment din cuvântarea lui Dumnezeu către popoarele Sodo- 
mei şi Gomorei, Isaia i, n-15). Ritualismul abundent nu 
poate compensa, aşadar, impuritatea unei vieţi smintite. 

Evident, a face nu e destul. Problema este a face bine: a 
face ce trebuie, când trebuie şi cum trebuie. Fără o repre- 
zentare clară despre „ce“, „când“ şi „cum“, abţinerea de la 
faptă e preferabilă. Mi se pare semnificativ faptul că, pen- 
tru a atrage atenţia asupra importanţei faptei, s-a ales moda- 
litatea unei parabole a construcţiei. Construcţia (unei case, 
a unei comunităţi, a unei familii) e, în mai multe locuri, 
asociată cu înţelepciunea. 1 Nu întâmplător, la Luca, prima 
vindecare după rostirea parabolei despre casa zidită pe stân- 
că e cea a slugii sutaşului Corneliu, cel despre care aflăm 
că a construit, pentru iudei, o sinagogă ( cf. Luca 7, ş). 2 
„Temelia 11 Bisericii este şi ea „delegată" lui Petru (Matei 16, 
18), o natură mai curând activă decât contemplativă, predes- 
tinat, onomastic, să fie „stâncă" fondatoare. Dar, ca orice 
faptă, construcţia în sine nu e o garanţie de reuşită. Tre- 
buie construit bine. Chibzuit. Inteligent. Fapta trebuie să 

1. Proverbele lui Solomon 9, 1: „înţelepciunea şi-a zidit sieşi casă 
şi pe şapte stâlpi a întărit-o... “ şi 14, 1: „Femeile înţelepte zidesc case, 
dar cea fără minte şi-o dărâmă cu mâinile ei.“ Cf. şi 24, 3: „O casă se 
zideşte cu înţelepciune şi prin cunoaştere se întăreşte." Invers, „. . .ca 
o casă-n prăbuşire, aşa-i înţelepciunea pentru prost..." (înţelepciu- 
nea lui Iisus, Fiul lui Sirah 21, 18). 

2. Cf. John Drury, op. cit., p. 129. 

fie o construcţie stabilă, nu o încropeală pripită, o impro- 
vizaţie. 1 Avântul constructiv poate fi ridicol, dacă nu e pre- 
văzător. Pentru confirmare, intră în scenă o altă parabolă, 
Parabola turnului (Luca 14, 28-30), care valorifică, de ase- 
menea, simbolica arhitecturală. Dar, în vreme ce, în poves- 
tea casei zidite pe stâncă, „cheia“ e temelia construcţiei, aici 
temelia, temelia fără continuare, cade în deriziune. Cine vrea 
să construiască un turn şi nu face mai întâi socoteala chel- 
tuielilor riscă să nu poată pune peste temelie nimic. Dorinţa 
de a zidi nu e dublată, în acest caz, de capacitatea de a duce 
zidirea la bun sfirşit. Rezultatul e mai curând comic {cf. 14, 
29). Efortul se termină nu când scopul lui e atins, ci când 
resursele lui sunt epuizate. Altfel spus, fapta rămâne neispră- 
vită, pentru că făptuitorul n-a ştiut să-şi evalueze potenţialul, 
să-şi măsoare corect instrumentele, înzestrările, limitele. Faţă 
de Parabola casei zidite pe stâncă, Parabola turnului ne 
confruntă cu o complicaţie nouă. Intr-adevăr: a auzi şi a nu 
face e a construi pe nisip, a nu te îngriji de temelia construc- 
ţiei tale. Dar a făptui orbeşte, motivat doar de un entuziasm 
imatur, compromite temelia însăşi, adică fapta. Activismul 

1. Nechibzuitul vrea să construiască repede şi cu efort minim. 
De aceea construieşte prost. Adolf Jiilicher - Die Gleichnisreden 
Jesu, ed. a Il-a, 2 voi., J.C.B. Mohr (Paul Siebeck), Tiibingen, 
1899. Cităm după reprintul într-un singur volum, realizat în 1963, 
la Darmstadt, de Wissenschaftliche Buchgesellschaft - pune în 
paralel ( cf. ed. cit., 11, B, pp. 264-265) „buna construcţie" {das gut 
Bauen) cu „buna auzire" {das gut Horen) la care se referă parabola. 
A auzi bine nu e, pur şi simplu, a auzi, ci a converti auzitul în 
faptă. Cel care nu ştie să audă e cel care nu trece de la akouein la 
poiein. 

temerar e la fel de neproductiv ca şi inacţiunea } Casa fără 
temelie e sinucigaşă, în vreme ce temelia fără casă e rizibilă. 
A aşeza o temelie deasupra căreia nu mai poţi înălţa nimic 
e a construi, de la bun început, o ruină. O ruină, o carica- 
tură, este şi fapta precipitată, surescitarea angajării nereflec- 
tate, zelul. 

Pentru cine se lasă confiscat de litera Evangheliei, cele 
două parabole sună contradictoriu. Una ne îndeamnă să tre- 
cem, fără amânare, la fapte, cealaltă ne sfătuieşte, dimpotrivă, 
să nu ne repezim, să nu înlocuim viciul nefâptuirii prin ido- 
latria faptei. Discursul hristic nu e niciodată liniar, monoton, 
previzibil. Nu are proasta consecvenţă a unei normativităţi 
de lemn. Cine îl citeşte ca pe un manual de bună purtare, ca 
pe o colecţie de „indicaţii preţioase 11 , îl aude fără să-l înţe- 
leagă. La fel de sterilă e lectura bezmetic erudită, care mută 
accentele de pe mesajul esenţial pe tot soiul de detalii diva- 
gatorii. Nu poţi decât să te uimeşti când vezi la ce sunt atenţi 
unii experţi când analizează, de pildă, casa zidită pe stâncă. 
Jiilicher însuşi, un autor mai mult decât respectabil, găseşte 
util să ia în serios una din numeroasele dispute „tehnice" cu 
privire la text: sunt cele două case (cea zidită pe nisip şi cea 
zidită pe stâncă) vecine, sau se află la distanţă una de alta? 1 2 

1. Activismul necontrolat, orientat exclusiv, halucinatoriu, asupra 
„succesului" palpabil al faptei, fără atenta considerare a parcursului 
ei, este amendat şi de Karma-Yoga, al cărei principiu este „nu lăsa 
nevoia de rezultat să fie motivaţia acţiunii tale, dar, totodată, nu 
aspira la inacţiune" ( Cf. T.M.P. Mahadevan, „Vedantic Meditation 
and Its Relation to Action", în Yusuf îbish, Ileana Marculescu (eds), 
Contemplation and Action in World Religions, Rothko Chapel, Hous- 
ton, 1978, p. 76. 

2. Cf. Jiilicher, op. cit., p. 264. 

Un comentator modern începe prin a observa că parabola 
în discuţie pune probleme legate de „cultura locuirii" în 
satele palestiniene şi citează pe Vitmviu (De architectura) 
pentru a lămuri câteva aspecte legate de statica fundaţiei. 1 
Inadecvate şi simplificatoare mi se par şi o sumedenie de 
interpretări pioase, potrivit cărora „temelia" pe care suntem 
invitaţi să construim sunt Dumnezeu, Iisus, credinţa, sau 
Biserica. E adevărat că analogia Dumnezeu-stâncă există 
în multe pasaje din Scriptură (cf, între altele, Psalmii 18, 2; 
31, 2-3; 71,3) şi că, în Prima Epistolă către Corinteni (10, 4), 
se vorbeşte despre „stânca duhovnicească" care este Hristos, 
dar nu e obligatoriu ca, de câte ori în desfăşurarea unui 
text apare acelaşi cuvânt, el să aibă aceeaşi semnificaţie şi 
să se preteze la aceeaşi alegorizare. în parabola de care ne 
ocupăm, „temelia" (stânca) e fapta, ca expresie în act a Cu- 
vântului. A înlocui intenţia explicită a episodului cu o 
lectură solemn-instituţională e a rata sensul lui nemijlocit. 
E limpede că Evanghelia îndeamnă la credinţă, la asumarea 
referinţei hristice în tot ceea ce întreprinzi, la „nimic fără 
Dumnezeu" şi la „nimic în afara Bisericii". Dar aici nu asta 
e tema! Aici e vorba despre vacuitatea lui „a şti", dacă nu e 
însoţit de „a face". Despre restul e vorba în alte locuri. 

încă ceva: recomandarea de a cupla cunoaşterea cu acţiu- 
nea nu e o recomandare de ordin moral, ci una de ordin 
funcţional, pragmatic. Nu ni se spune că e imoral să ştii dru- 
mul şi să nu -1 parcurgi. Ni se spune că între drum şi mers 
e o legătură logică şi productivă. Că a vedea calea şi a nu 

1. Moises Mayordomo, în R. Zimmermann (ed.), Kompendium..., 
ed. cit., pp. 93 şi 94. 

pomi pe ea e nu numai o prostie, ci şi un risc: riscul de a 
crede că ai ajuns în locul spre care n-ai pornit încă, riscul 
de a construi pe o iluzie. Prostia e riscantă. Spre deosebire 
de omul chibzuit {aner phronimos în text, la 7, 24), prostul, 
smintitul ( aner moros, 7, 26), alege contemplativitatea degra- 
dată a unui spectator abulic. Nu simte că ceea ce aude îl 
priveşte şi îl obligă. E, ca să zicem aşa, un „estet", sau o 
natură speculativă, sau un sofist. 1 2 „Privitor ca la teatru", el 
sfârşeşte prin a adormi în scaun. 

Că nu lecţia morală e scopul textului se poate demonstra 
dacă citim, pentm contrast, o variantă a lui, în care accen- 
tele se distribuie altfel. Specialiştii au identificat, într-un 
tratat rabinic necanonic, o parabolă foarte asemănătoare 
cu cea hristică, atribuită lui Elisha ben Abuyah (trăitor în 
jurul lui 120 d. Hr.): „Un om care face multe fapte bune şi a 
studiat mult Tora cu ce poate fi comparat ? Cu un om care a 
construit temelia cu pietre şi, peste ele, a pus cărămizi ; chiar 
dacă vin ape mari şi rămân de jur împrejurul casei, ele n-o pot 
muta din loc. Dar un om care nu face fapte bune şi studiază 
Tora cu ce poate fi comparat ? Cu un om care construieşte mai 
întâi cu cărămizi şi apoi cu pietre; chiar dacă vin ape mici, ele 
dărâmă totul.“ z în textul ebraic, contrastul esenţial nu este, 
cum se vede, între „a face" şi „a nu face", ci între „faptele 
bune" şi absenţa lor. Nu e destul să studiezi Tora. Trebuie 

1. Cf. Jean Pirot, Paraboles et allegories evangâiques: la pensee de 
Jesus, Ies commentaires patristiques, Lethielleux, Paris, 1949, p. 61: 
„Firile emotive, esteţii, cei care practică speculaţia pură, oratorii, cei 
care ascultă, zic, dar nu fac sunt clasaţi: „Moroi", smintiţi". 

2. Apud R. Zimmermann (ed.), Kompendium. . ., ed. cit., p. 95. 

să acorzi importanţa cuvenită feW-facerilor. Cunoaşterea doc- 
trinei nu e suficientă aşadar, dacă nu e însoţită de disciplină 
etică. Or, parabola hristică nu merge în această direcţie. Ea 
nu cere o performanţă morală paralelă cu teoria, ci trăirea 
consecventă a teoriei. 1 

Mai mult decât un rapel la morală, Parabola turnului 
pare să prefere un rapel la cunoaştere. Nu se opune, de fapt, 
acţiunea - non-acţiunii vinovate, ci acţiunea inteligentă (şi 
competentă) - acţiunii decerebrate, stabilitatea lucrului bine 
gândit - precarităţii elanului facil. Şi Parabola casei zidite 
pe stâncă implică, în versiunea lucaniană, o trimitere spre 
căutare şi efort personal. Punerea temeliei e precedată de 
„săpare" şi „adâncire". Temelia are, cu alte cuvinte, nevoie 
de temeinicie, de „sondaj" întemeietor. Nici cunoaştere fără 
faptă, dar nici faptă fără chibzuinţă, fără pricepere, fără o 
bună înţelegere a ceea ce faci ( cf. Proverbele lui Solomon 
24, 7: „înţelepciunea - sophia - şi [buna] cugetare - ennoia 
agathe - sunt la porţile înţelepţilor"). Se impune să rectificăm 
întru câtva înţelegerea comună a faptei ca pură dezlănţuire 
musculară, ca voliţiune oarbă, şi a cunoaşterii ca încreme- 
nire în buchiseală mentală. în fapt, şi fapta, şi cunoaşterea 

1. Mai aproape de sensul parabolei hristice este o altă pildă iu- 
daică, atribuită lui El’azar ben ’Azarja (cca 100 d. Hr.): „Cu cine se 
aseamănă acela a cărui înţelepciune e mai mare decât faptele sale? 
Cu un copac care are multe ramuri, dar puţine rădăcini. Şi vine vân- 
tul, îl dezrădăcinează şi îl azvârle pe jos [...]. Dar cu cine seamănă 
cel ale cărui fapte sunt mai mari decât înţelepciunea sa? Cu un 
copac care are puţine ramuri, dar multe rădăcini, astfel încât chiar 
dacă ar veni asupra lui toate vânturile din lume şi ar sufla năprasnic, 
nu l-ar putea muta din loc“ ( ibidem , p. 95). 

sunt manevre ofensive de raportare la adevăr. Cunoaşterea - 
s-a spus - caută, în vreme ce fapta cucereşte. Cunoaşterea, ca 
act de participare dinamică la adevăr, e o experienţă perfect 
comparabilă cu fapta, înţeleasă ca trăire a adevămlui. Aceasta 
este distincţia dintre poiesis şi theoria, sau dintre ceea ce, în 
mediul hindus, se cheamă karma şi jnăna . 1 Viaţa „teoretică" 
propusă de Aristotel nu exclude viaţa „politică". E vorba 
doar de două moduri de a fi activ, cu privirea fixată pe acelaşi 
orizont. Contemplativitatea nu e monomanie intelectuală, 
ci un mod de a adulmeca „urma" adevărului, înainte de a 
pomi, efectiv, spre el. în cele din urmă, e vorba de două feluri 
de a fi care se condiţionează, potenţează şi modelează reci- 
proc. „Trebuie să acţionăm - spune Sf. Maxim Mărturisito- 
rul - ca nişte contemplativi şi să practicăm contemplaţia ca 
nişte oameni activi ". 2 în definitiv, „a face" e una dintre spe- 
ciile cunoaşterii, tot astfel cum „a cunoaşte" e una dintre 
speciile acţiunii. Mai mult, poţi face lucruri înainte de a le 

1. Cf, pentru aceste disticţii esenţiale, Raimundo Panikkar, „Action 
and Contemplation as Categories of Religious Understanding", în 
Yusuf îbish, Ileana Marculescu (eds), Contemplation and Action..., 
ed. cit., p. 86. Complementaritatea subtilă între acţiune şi contem- 
plaţie se exprimă şi în ambianţa islamică. „Un ceas de meditaţie e 
mai bun decât şaizeci de ani de adoraţie rituală", spune unul din 
Hadlth-\m\e. profetului. Dar, adaugă un proverb arab, „Cunoaşterea 
fără acţiune e ca un pom fără roade". Cf. Seyyed Hossein Nasr, „The 
Complementarity of Contemplative and Active Lives in Islam", în 
Yusuf îbish, Ileana Marculescu (eds), Contemplation and Action..., 
ed. cit., pp. 195-204. 

2. Cf. Andre Scrima, „The Hesychastic Tradition. An Orthodox- 
Christian Way of Contemplation", în Yusuf îbish, Ileana Marculescu 
(eds), Contemplation and Action..., ed. cit., pp. 136-150. 

înţelege deplin şi le vei înţelege deplin prin simplul fapt de a 
le fi făcut. Actul sporeşte înţelegerea. Pe de altă parte, sunt 
lucmri pe care nu le înţelegi decât în măsura în care le faci. 1 
Cunoaşterea se califică prin faptă, iar fapta se califică prin 
cunoaştere. Cunoaşterea nu se exprimă doar ca mod de a 
gândi, ci şi ca fel de a fi, iar acţiunea nu e doar mobilizare 
motrice, ci şi fel de a înţelege. 

Disputa dintre protestantism şi celelalte confesiuni creş- 
tine cu privire la forţa (respectiv irelevanţa) faptei pe dmmul 
spre mântuire e un exemplu caracteristic al transformării 
mesajului hristic în ideologie. Textul evanghelic furnizează 
tot atâtea argumente pentru a impune credinţa drept criteriu 
ireductibil al intrării în împărăţie sau pentru a dovedi impor- 
tanţa faptelor, în speţă a faptelor bune. Până şi Sf. Pavel, 
„avocatul" mereu invocat al teologiei protestante, e explicit, 
când e vorba de rolul şi rostul faptei. „Dreapta judecată a lui 
Dumnezeu" „va da fiecăruia după faptele lui" ( cf. Romani 2, 
6-10). Sau: „Pentru că noi toţi trebuie să ne înfăţişăm înain- 
tea scaunului de judecată al lui Hristos, pentru ca fiecare 
să primească după cele ce a făcut prin trup, ori bine, ori 
rău" (2 Corinteni 5, 10). Credinciosului i se cere să fie „nu 
un ascultător care uită, ci un împlinitor care face" (Iacov 1, 
25. Cf ş i 1 Ioan 3, 18: „. . .să nu iubim cu vorba, nici cu vor- 
birea, ci-n faptă şi-n adevăr"). Există însă şi suficiente ele- 
mente pentru un „contra-discurs". Fără credinţă, fapta cade 
în performanţă statistică: „. . .tot ce nu-i din credinţă e păcat" 

1. Cf. Maurice Blondei, Histoire et dogme. Les lacunes pbilosophiques 
de l’exegese modeme. La Chapelle-Montligeon, 1904, pp. 443-444, apud 
Jean Pirot, op. cit., pp. 59-60. 

(Romani 14, 23). Nu există, aşadar, „îndreptăţire" în afara 
credinţei. „Credinţa în Fiul" pare să fie raţiunea suficientă, 
pre-condiţia decisivă a „vieţii veşnice (Ioan 6, 40). „...Fără 
Mine nu puteţi face nimic" (Ioan 15, 5). Cu alte cuvinte, 
orice înfăptuire are ca prim moment postulatul unei Prezenţe 
justificatoare, al unei „motivaţii" transcendente, fără de care 
ea se iroseşte în pragmatism vid. Un episcopalian altfel foarte 
inspirat şi provocator cum este Robert Farrar Capon are drep- 
tate să insiste asupra insuficienţei faptei, dacă e manipulată ca 
marfă de schimb pentru mântuire, dacă este tezaurizată în 
vederea unui final troc mistic: „Am fost cuminte, deci merit 
un fotoliu în Rai!" Dreptate are şi când observă că suntem 
judecaţi nu după fapte, ci după roade. Or, există fapte nero- 
ditoare, în vreme ce credinţa este inevitabil roditoare. 1 Când 
însă încearcă să demonstreze că, în Parabola celor doi fii, 
nu e vorba despre preeminenţa faptelor asupra vorbelor, ci 
doar despre credinţă şi autoritate, el distorsionează, vrând- 
nevrând, textul, manevrându -1 propagandistic. Credinţa, 
credinţa ca delegare necondiţionată a încrederii, e, fireşte, 
hotărâtoare, dar ea nu poate funcţiona în afara unei prompte 
conformităţi existenţiale. Dacă faptul de a crede nu anu- 
lează supra-evaluarea de sine şi sub-evaluarea celuilalt, dacă 
asumarea credinţei nu se percepe nemijlocit în felul în care 
te porţi cu tine şi, mai ales, cu semenii tăi, ea nu e credita- 
bilă şi nici salvatoare. Aşadar, „a face", dar „a şti ce faci". 
„A şti", dar „a face potrivit cu ceea ce ştii" (Ioan 13, 17: „De 
vreme ce ştiţi acestea, fericiţi veţi fi de le veţi face."). Pentru 


1. Cf. R.F. Capon, op. cit., p. 74. 

cei care „nu ştiu ce fac“ (Luca 23, 34) te poţi ruga, fără a pierde 
din vedere însă că şi fapta, şi ignoranţa lor sunt, în egală 
măsură, vinovate. 

Dacă Iisus e luat în serios ca model, atunci toată această 
paradoxală dispută „ teoretici T despre faptă se rezolvă de la 
sine. Iisus e „Calea, Adevăml şi Viaţa“ (Ioan 14, 6). Cum se 
poate distinge, înlăuntrul acestei triade, ce e faptă şi ce e con- 
templativitate, ce e învăţătură şi ce trăire} „Calea“ e, prin defi- 
niţie, mişcare, spaţiu al acţiunii, dar e indiscernabil asociată 
cu căutarea adevărului şi cu exigenţa asumării existenţiale. 

„Complementaritatea" poate ajunge, totuşi, şi ea să 
eşueze în schemă ideologică. Iată de ce, textul evanghelic 
nu ezită să complice lucrurile. „...El a intrat într-un sat; 
iar o femeie cu numele Marta L-a primit în casa ei. Şi ea 
avea o soră ce se chema Maria, care, aşezându-se la picioa- 
rele Domnului, Ii asculta cuvântul. Iar Marta se silea cu 
multă slujire şi, apropiindu-se, a zis: «Doamne, oare nu so- 
coteşti că sora mea m-a lăsat să slujesc singură? Spune-i deci 
să mă ajute.» Şi răspunzând Domnul, i-a zis: «Marto, Marto, 
te-ngrijeşti şi pentru multe te sileşti, ci un lucru trebuie; că 
Maria partea cea bună şi-a ales-o, care nu i se va lua.»“ (Luca 
10, 38-42) 

Din Parabola casei zidite pe stâncă am aflat că numai 
fapta poate „întemeia" Cuvântul auzit. Că degeaba auzi, 
dacă nu şi asculţi, adică dacă nu treci proba acţiunii. Aici, 
dimpotrivă, hărnicia devotată, slujirea evlavioasă sunt de- 
punctate de „aşezarea" contemplativă. „Calea cea bună" e 
„a sta" la picioarele învăţătorului şi a-i sorbi vorbele: a avea 
mereu şi prioritar „grija" împărăţiei (Matei 6, 33), lăsând în 

plan secund grijile lumeşti, chiar dacă ele includ şi nobila 
pietate „îngrijitoare". Evident, între cele două texte, există 
nuanţe contextuale. „Casa cu temelie de piatră" acuză cunoaş- 
terea neziditoare, în vreme ce episodul „Marta-Maria" acuză 
potenţialul divagatoriu al „treburilor zilnice", în raport cu 
„singurul lucru" care contează: mântuirea. Dar nu se poate 
nega diferenţa dintre prestigiul faptei în primul caz şi rela- 
tivizarea ei în cel de-al doilea. 

Spectaculoasă este însă abilitatea Evanghelistului Luca 
de a plasa nemijlocit înaintea scenei „Marta-Maria", Para- 
bola bunului samaritean (Luca io, 30-37: întrebat cine se 
poate numi „aproapele", Iisus răspunde: 

Un om cobora de la Ierusalim la Ierihon şi a căzut între 
tâlhari care, după ce l-au dezbrăcat şi l-au rănit, au plecat, 
lăsându-l aproape mort. Iar din întâmplare un preot cobora pe 
calea aceea, şi văzându-l, a trecut pe-alături. Tot aşa şi un levit, 
ajungând în locul acela şi văzând, a trecut pe-alături. Iar un 
samarinean care mergea pe cale a venit la el şi, văzându-l, i s-a 
făcut milă; şi apropiindu-se, i-a legat rănile, turnând pe ele 
untdelemn şi vin; şi punându-l pe dobitocul său, l-a dus la un 
han şi i-a purtat de grijă. Şi a doua zi, scoţând doi dinari, i-a 
dat hangiului şi i-a zis: „Ai grijă de el; şi ceea ce vei mai cheltui 
ţi-i voi da eu când mă voi întoarce. Care din aceştia trei ţi se 
pare că a fost aproapele celui căzut între tâlhari?" Iar el a zis: 
„ Cel care şi-a făcut milă cu el. “ Iisus i-a zis: „Mergi şi fă şi tu 
asemenea!") 

în această parabolă, „contemplativii" ies rău. Preotul şi 
levitul nu acordă atenţie celui tâlhărit, în schimb un tre- 
cător oarecare (şi, în plus, aparţinând unei etnii marginale) 

trece la treabă. Fapta e salvatoare, în vreme ce pasul abstras 
al arhiereilor (poate cufundaţi în mgăciune, poate locuiţi de 
gânduri înalte?) e cvasicriminal. 

Ce concluzie putem trage? Nici una care să poată fi 
închisă într-o reţetă. Adevărul e mereu acelaşi, dar culorile 
lui, „feţele" lui se schimbă inefabil în funcţie de cazul con- 
cret, de situaţie, de moment, de ţinta discursului. Adevărul 
e consubstanţial cu bogăţia lumii şi cu libertatea persoanei. 
Nimic nu e luat ca fiind de la sine înţeles. Nici o concesie 
nu e îngăduită „gata-fâcutului“, simţului comun, tezismului 
liniar. Suntem mereu invitaţi la reacţie vie, împotriva som- 
nolenţei comode şi a conformismului ipocrit. Suntem invi- 
taţi la o neîncetată imitatio Christi, dar nu la pastişă flască, 
la cuminţenie stearpă. în definitiv, cum „fâptuia" Iisus? 
Avem o schiţă de răspuns în Faptele Apostolilor (2, 22), unde 
acţiunea hristică e rezumată prin triada „puteri, minuni şi 
semne". Fapta ca dynamis, teras şi semeion. Mai obişnuitul 
ergon nu e folosit, cum vedem, în această enumerare . 1 în 
„sfera" lui Iisus, „a face" e, mai întâi, o manifestare a puterii 
(autorităţii) şi a supra-naturii Sale. în acelaşi timp, fapta 
Lui e purtătoare de semn, „semnal" doveditor, semnificaţie, 
sens. Transferate în oglinda omenescului, aceste calificări 

1. O bună analiză a celor trei concepte (cu observaţii utile despre 
diferenţa dintre teras şi thauma, dintre faptă, care revine strict făp- 
taşului, şi „putere", care se manifestă prin el, îl „foloseşte", sau despre 
relevanţa „semnelor" numai pentru cine ştie să le citească) se poate 
găsi în Rudolf Frieling, Christologische Aufsătze: der Weg des Chris- 
tus Jesus. Heilungen, Gleichisse, Apostelzeugnisse (Gesammelte Schriften 
zum Alten undNeuen Testament, voi. III), Urachhaus, Stuttgart, 1982, 
pp. 189-197. 

ale faptei s-ar rezuma, eventual, astfel: validă cu adevărat e 
fapta care exprimă energie, potenţial „dinamic", „capabili- 
tate“, autoritate autentică, fapta care iese din regula palidă, 
previzibilă, a cutumei oarbe, în sfârşit, fapta mărturisitoare, 
fapta care „semnifică" o adeziune totală şi fermă a făptui- 
torului la acţiunea sa. Asta le cere Iisus discipolilor săi (mai 
ales în Parabola turnului şi a regelui care se pregăteşte de 
război): să reflecteze cu prudenţă, cu responsabilitate, la 
costurile discipolatului, la măsura exactă a resurselor lor, la 
limitele aptitudinilor lor şi ale capacităţii lor de angajare 
necondiţionată (implicând privaţiuni aspre, renunţări dra- 
matice, lepădare de sine, pătimiri. Cf Luca 9, 59-62; 14, 26-27 
şi 33, dar şi Matei 8, 21-22; 20, 22 ş.a.). 1 Verbul „aptitudinii", 
al înzestrării necesare pentru a intra în joc este dynamai, „a 
fi în stare", „a putea", o referinţă vădită la fapta înţeleasă 
ca dynamis. A făptui pe fondul unor astfel de exigenţe depă- 
şeşte cu mult dimensiunea cotidiană a faptei. Am putea 
spune că, dacă „miracolul" teribil, cutremurător, e prezent 
în fiecare faptă a lui Iisus, atunci ucenicul care II urmează 
„face", cu fiecare faptă a sa - şi prin simplul fapt că o face -, 
un miracol echivalent. 

A-L urma pe Iisus e, prin urmare, o încercare grea, iar 
El nu o ascunde. Dimpotrivă. Aspirantul e somat să se gân- 

1. Gerhard Sellin - Die Kosten der Nachfolge. Das Doppelgleichnis 
vom Tumbau und vom Krieg, în R. Zimmermann (ed.), Kompen- 
dium..., ed. cit., p. 606 - listează citate semnificative din literatura 
veche necreştină, pe aceeaşi temă. Pentru Philon din Alexandria, vir- 
tutea însăşi trebuie să-şi cântărească tăria înainte de a angaja lupta cu 
viciul. Pasaje asemănătoare la Epictet, Cicero, Juvenal ( Cf. Snodgrass, 
op. cit., p. 381). 

dească bine înainte de a lua asupra sa o sarcină pe care s-ar 
putea să n-o poată duce până la capăt. O sarcină pentru 
care nu e „copt“. O dată mai mult, Logosul procedează în 
răspăr cu ideologiile, adică înlocuieşte propaganda înşelă- 
toare, exaltantă, născătoare de pernicioase iluzii, printr-un 
avertisment sever, aproape demobilizator. Iisus îşi face con- 
tra-propagandă. El Se oferă tuturor, dar atrage atenţia că dru- 
mul alături de El este o cursă epuizantă, o opţiune pentru 
sacrificiu. 1 

Efectele faptei nesăbuite se înscriu pe trepte diferite de 
culpabilitate. Cel care nu reuşeşte să ducă la bun sfârşit 
construcţia unui turn se face de râs. Cel care pierde un răz- 
boi iroseşte vieţi omeneşti şi îşi pierde legitimitatea. Derizi- 
une de o parte, iresponsabilitate criminală, de cealaltă. E, 
între cele două, o deosebire de grad, dar amândouă stau 
sub semnul unor concepte cu o pondere aparte în cultura 
mediteraneeană a secolului I d. Hr.: ruşinea şi onoarea . 2 Klyne 
Snodgrass are argumente convingătoare să proiecteze aceste 
concepte pe un cer eshatologic. Există, într-adevăr, o onoare 
şi o ruşine eshatologice . 3 în termenii lui Luca (9, 26): „. . . tot 
cel ce se va ruşina de Mine şi de cuvintele Mele, de acela şi 
Fiul Omului Se va ruşina când va veni întru slava Sa şi a 
Tatălui şi a sfinţilor îngeri“ (cf. şi Marcu 8, 38). Simetria este 
totală şi tulburătoare. Pe cel care se ruşinează de a nu fi la 

1. In termenii lui T.W. Manşon (apud K. Snodgrass, op. cit., p. 386): 
„Salvation is free, but it is not cheap“ (Mântuirea e la liber, dar nu e 
ieftină. Nu „costă“, dar e „costisitoare"). 

2. Cf. Snodgrass, op. cit., p. 383. 

3. Ibidem., p. 388. 

înălţimea Dumnezeului său, Dumnezeu nu poate avea „ne- 
ruşinarea" să nu-1 primească la El! 1 

Un fel de a „ideologiza" castrator subtilitatea şi marile 
„îndrăzneli" ale materiei scripturare este, o spunem iarăşi 
şi iarăşi, alegorizarea arbitrară. Toate parabolele la care ne 
referim în acest capitol, dar, de fapt, toate parabolele au avut 
de suferit de pe urma unui tratament asemănător. A spune 
că şi constructorul turnului, şi regele care pleacă la război 

1. O paralelă viguroasă la acest pasaj e de găsit în spaţiul misticii 
musulmane: „Profetul Muhammad a întâlnit odată, lângă Kaaba, 
un beduin a cărui evlavie simplă l-a impresionat adânc. Dar, în 
timp ce stăteau de vorbă, iată că s-a arătat Gabriel cu un cuvânt al 
lui Allah către Muhammad: «Spune beduinului acestuia: încrederea 
ta în blândeţea şi în milostivenia Mea este în zadar, căci mâine îţi 
voi cere socoteală despre mărunte şi nemărunte, până la cingătoare 
şi până la şiretul încălţărilor.» Atunci beduinul a întrebat: «îmi va 
cere Domnul cu adevărat socoteală?» «Fireşte că îţi va cere soco- 
teală, dacă aceasta este voia Sa.» «Fie după puterea şi slava Sa: dacă 
Domnul mă va cerceta pentru păcatele mele, îl voi cerceta şi eu 
pentru iertarea Sa. Dacă mă va cerceta pentru zgârcenie, îl voi cer- 
ceta şi eu pentru mărinimia Sa.» Auzind acestea, Profetul a plâns 
până i s-a umezit barba, dar Gabriel s-a arătat din nou, cu un cuvânt 
al lui Allah: «Nu plânge, Muhammad! Căci, iată, îngerii care îmi 
poartă tronul au uitat pentru o clipă, de prea multă bucurie, să-şi 
cânte cântecele lor de slavă: Spune fratelui tău, beduinul, să nu-mi 
ceară socoteală, căci nici eu n-am să-i mai cer socoteală lui.» (Apud 
Tor Andrae, Islamische Mystik, Kohlhammer, Stuttgart, Berlin, Koln, 
Mainz, 1980, pp. 10-11.) Ştiu că cititorul riguros confesional va fi 
scandalizat de asemenea asocieri. îmi cer scuze: nu reuşesc să cred 
că Duhul Sfânt e o achiziţie etanşă, rechiziţionată definitiv de o 
comunitate sau alta. Cred, dimpotrivă, că „vântul (pneuma) suflă 
unde vrea şi tu îi auzi glasul, dar nu ştii de unde vine şi nici unde se 
duce. Aşa este cu tot cel ce e născut din Duhul“ (Ioan 3, 8). Asta nu 
înseamnă, evident, că poţi merge simultan pe toate cărările... 

îl reprezintă, per a contraria, pe Iisus, care va termina ceea 
ce a început şi care ia întotdeauna în seamă costurile acţiu- 
nilor sale 1 , e o speculaţie fără rost şi, de fapt, fără legătură 
cu textul. La fel, a spune că regele care se îndreaptă, ame- 
ninţător, spre regele (nepregătit) din parabolă e fie a. Iisus, 
de a cămi judecată nu vom scăpa decât „făcând pace“ cu El 
prin fapte bune (Sf. Grigorie cel Mare), fie b. Satana, care 
vine asupra noastră pentru a ne înfrânge (Fericitul Augustin), 
este, din punctul nostru de vedere, divagatoriu. Nici efortul 
augustinian de a citi Parabola casei zidite pe stâncă echiva- 
lând, minuţios, ploile distructive cu superstiţiile, vânturile 
cu vorbăria goală a oamenilor şi fluviul năvălitor cu pofta 
carnală nu ni se pare de mare ajutor hermeneutic, dincolo 
de „sublimitatea" lui morală. De altfel, asemenea „transcrieri" 
sunt infinit „permutabile". Fericitul Ieronim, de pildă, pre- 
feră să identifice ploile cu diavolul, torentul cu Antihristul 
şi vânturile cu spiritele rele . 2 Se poate înţelege, contextual, 
în spiritul epocii şi al urgenţelor polemice şi misionare, tipul 
acesta de interpretare. Dar ne îndoim că, pentm cititorul 
de azi, el mai poate fi purtător de rod, „faptă" exegetică cu 
adevărat eficace. 

Parabola celor doi fii n-a fost nici ea scutită de inter- 
pretări simplificatoare. Fiul care spune „nu", dar face ar 
„simboliza" păgânătatea iniţial opacă faţă de Lege, dar dis- 
pusă ulterior să accepte mesajul hristic al Noii Legi, iar fiul 
care spune „da" şi nu face ar reprezenta tabăra iudeilor care 

1. Cf. J. Louw, „The Parables of the Tower-Builder and the King 
Going to War“, în Expository Times, nr. 48, 1936-1937, p. 478. 

2. QTJean Pirot, op. cit., p. 58, n. 2. 

au consimţit Legii, dar n-au urmat-o. Referinţa la Ioan 
Botezătorul din corpul parabolei ar sublinia şi ea, în alt 
context, disponibilitatea „păcătoşilor" faţă de discursul 
său, în contrast cu reacţia negativă a fariseilor . 1 

Majoritatea exegeţilor mai vechi sau mai noi admit, 
totuşi, că „tema" parabolei este necesara coerenţă între vorbe 
şi fapte. E o temă frecventă în lumea veche. Ce e prefera- 
bil? Să promiţi şi să nu faci, sau să fii rezervat, dar să adopţi, 
în final, cuminţenia faptei? Dar, şi de data aceasta, para- 
bola e mai nuanţată. Contează, fireşte, conformitatea neabă- 
tută dintre gând, intenţie, cuvânt şi acţiune, dar patosul 
vieţii nu poate fi redus la o cristalină maximă comporta- 
mentală. Cu toţii spunem, adesea, că cel care „una vorbeşte 
şi alta face" nu e creditabil. Dar aici lucrurile stau altfel: e 
mai bine să faci altceva decât zici, dacă ceea ce zici e îndo- 
ielnic. Mai mult: ceea ce zici nu te obligă la o consecvenţă 
de beton, dacă, între timp, realizezi lipsa de temei, smin- 
teala vorbelor tale. Poţi spune o prostie, dacă nu chiar o 
ticăloşie (unii au văzut în „nu“-ul primului fiu nu un simplu 
refuz, ci o formă de rebeliune), dar nu e exclus să-ţi pară rău 
pentru nesupunerea ta, să te căieşti şi să te îndrepţi. Para- 
bola acordă un loc privilegiat căinţei, înţeleasă nu doar ca 
„răzgândire" mentală, ci ca afect restaurator: nu e vorba să 
înţelegi că ai greşit, ci să regreţi intens, să fii tulburat sufle- 
teşte de greşeala ta. De aceea, cuvântul folosit în text nu e 
cel care indică de obicei „căinţa" ( metanoiein ), ci metame- 
lomai, incluzând o importantă componentă de emotivitate. 
Hans Weder observă, pe acest fundal, că Pilda celor doi fii 


1. Cf. K. Snodgrass, op. cit., p. 270. 

sugerează şi prospeţimea, flexibilitatea dătătoare de speran- 
ţă a judecăţii divine: nu există ezitare, sau contestaţie de 
primă instanţă, care să nu poată fi rectificată şi iertată, tot 
astfel cum nu există adeziune, oricât de sonoră, care să nu 
poată fi încălcată sau care să garanteze, prin ea însăşi, mân- 
tuirea. 1 Cu alte cuvinte, până şi hamletizării i se dă o şansă, 
dacă ea face posibile examenul de sine şi decizia judicioasă 
(chiar dacă amânată). 

Parabola este şi un mod de a amenda tendinţa „orto- 
praxiei“ de a livra evlavia doar cu gura, fără participarea 
inimii şi a faptelor ( cf. şi Matei 7, 6; 15, 8-9, cu anticipări 
explicite la Isaia 29, 13 şi Iezechiel 33, 31). Isaia face aluzie şi 
la înclinaţia drept-credinciosului superficial de a respecta 
mai curând cutuma omenească, „datina" cvasi-folclorică, 
decât Cuvântul însuşi al lui Dumnezeu: „Şi a zis Domnul: 
Acest popor se apropie de Mine - cu buzele Mă cinstesc, dar 
inima lor se ţine departe de Mine. în zadar Mi se închină 
învăţând porunci şi învăţături omeneşti. . .“ în acelaşi timp, 
textul reuşeşte să demonteze imaginea convenţională a unui 
Dumnezeu care judecă după criterii „legaliste" curente. „Ca- 
lea dreptăţii" propusă de Ioan Botezătorul e urmată mai 
curând de vameşi şi târfe decât de păstrătorii instituţionali- 
zaţi ai Legii. Cu alte cuvinte, se întâmplă ca „voia Tatălui" 
să fie împlinită de cei îndeobşte dispreţuiţi, iar nu de cei 
„îndreptăţiţi", instalaţi, somnolent, în propriul lor prestigiu. 2 

1. Cf. Hans Weder, Die Gleichnisse Jesu als Metaphern. Traditions- 
und redaktionsgeschichdiche Analysen und lnterpretationen, Vandenhoedt 
& Ruprecht, Gottingen, 1990, p. 236. 

2. Cf. A. Hultgren, op. cit., pp. 224-225. Autorul adaugă comen- 
tariului său un accent suplimentar: uneori, voia lui Dumnezeu se 

în multe din parabolele lui Iisus, fapta cea mai impu- 
nătoare, mai ofensivă, mai dinamică, mai tenace şi mai 
curajoasă este rugăciunea („Prietenul de la miezul nopţii, 
Judecătorul nedrept şi văduva stăruitoare", „Tatăl şi cererile 
copiilor"). * 1 De regulă - şi cu bune argumente - asociem rugă- 
ciunea cu imobilitatea corporală (dar şi cu aceea a gându- 
rilor). înclinăm însă să pierdem din vedere dimensiunea 
activă a mgăciunii, substratul ei mobilizator, efortul concret 
pe care ea îl implică. Rugăciunea e axa travaliului ascetic. Iar 
asceza (askesis) presupune un set de „practici", de „tehnici", 
de „exerciţii" care nu au nimic în comun cu pasivitatea. 
Nici cel care bate la uşa prietenului în miez de noapte, nici 
văduva care îl hărţuieşte pe judecătoml nedrept nu sunt 
embleme ale „meditaţiei" solitare, ale retragerii „filozofice" 
din lume. Amândoi sunt „în atac". Asceza înseamnă „nevo- 
inţă", „antrenament", punere la lucru a fiinţei integrale a 
„nevoitorului". Dar şi perseverenţă, spirit de ofensivă, curaj. 
Rugăciunea - spune Sf. Teofan Zăvorâtul (1815-1894) - „este 
viaţă spirituală în acţiune [...]. A te ruga înseamnă a pune 
în faptă simţăminte şi atitudini evlavioase, ceea ce duce la 
o viaţă mai intensă, mai aprinsă". 2 „Rugăciunea este un act 
religios" (s.m. - A.P.), care, între altele, stimulează „facultatea 
de a gândi şi de a acţiona" 3 . Nu se poate imagina parcursul 


realizează „dincolo de reţeaua activităţilor bisericeşti din diferite col- 
ţuri ale lumii, chiar şi acolo unde Scriptura nu a fost niciodată auzită". 

1. Cf. supra, pp. 165 şi urm. 

2. Apud Eugraph Kovalevsky, A Method of Prayer for Modern 
Times, Praxis Institute Press, Newburyport, Massachusetts, 1993, p. IX. 

3. Romano Guardini, Initiation ă la priere, Editions Alsatia, Paris, 
1951, p. 23. Un mod asemănător de a gândi se poate identifica în 

unei căi spirituale fără „exerciţiul" rugăciunii, iar „calea" 
este, prin definiţie, mişcare, procesiune. Rugăciunea nu este 
o formă de activitate „intelectuală", ci organizarea prag- 
matică a unui act de comunicare, „regia" necesară pentru a 
da credinciosului orientarea corectă. Este înfăptuire a unui 
dialog, căutare vie, distinctă de speculaţia teologală. Ea dă 
un sens nou ideii de „experienţă" (asimilată de modernitate 
strictei senzitivităţi) şi ideii de „realizare", înţeleasă ca simplă 
reuşită imanentă . * 1 Fireşte că actul rugăciunii are alt tip de 
grafic energetic, altă dinamică decât „activitatea" curentă, 
în definitiv, isihasmul, ca disciplină ascetică întemeiată pe 
mgăciune, are legătură directă cu verbul grecesc hesthai, care 
se traduce prin „a sta" 2 , „a fi aşezat". Hesychia înseamnă li- 
nişte, „aşezare" interioară, pace. Dar nu e vorba de „apatia" 


spaţiul sufît: „Relaţia cea mai strânsă dintre contemplaţie şi acţi- 
une se exprimă, în Islam, prin rugăciune şi mai cu seamă prin 
rugăciunea quintesenţială ( dhikr ), practicată de sufiţi. Dbikr este 
acţiunea perfectă care duce la contemplaţie" (Seyyed Hossein Nasr, 
art. cit., p. 201). Un fel de a spune că rugăciunea nu ţine de sfera 
contemplativităţii, ci de aceea a acţiunii, care pregăteşte şi stimulează 
contemplaţia. 

1. Pentru redactarea acestui text, mi-a fost de folos lucrarea Părin- 
telui Arhim. Andre Scrima, L’Hesychasme, Faculte de Theologie, Uni- 
versite Saint-Esprit, Kaslik, Annee Academique 1970-1971 (Notes â 
l’usage prive des auditeurs) (trad. rom.: Despre isihasm, volum îngrijit 
de Anca Manolescu, trad. din franceză de Maria-Comelia Ică, Anca 
Manolescu, Toader Saulea, trad. din engleză de Sorana Comeanu, 
Humanitas, Bucureşti, 2003). De asemenea, lucrarea Hesychasme et 
priere (seria „Orientalia Cristiana Analecta", 176, Pont. Institutum 
Orientalium Studiorum, Roma, 1966) a P. Irenee Hausherr, S.I. (în 
special pp. 163-237). 

2. Ca şi extrem-orientalul ,^.a-zen“, tehnica de a medita stând. 

şi „ataraxia" înţelepţilor antici. Nu întâmplător, în scrierile 
Părinţilor, aceşti termeni nu sunt folosiţi niciodată (cu o 
excepţie: apatheia la Evagrie) 1 . Fără conotaţia ei activă, făp- 
tuitoare, fără ieşirea din sine a căutătomlui, mgăciunea riscă 
să cadă în autism, în philautia asupra căreia avertizează mereu 
Sf. Maxim Mărturisitorul. Relevant, în această privinţă, e 
exemplul rugăciunii comunitare - Liturghia - care nu e nici 
simplă mişcare a buzelor, nici „concentrare" singuratică, ci 
ceremonie', adică o suită de acţiuni, gesturi, cântări şi pro- 
cesiuni definind, laolaltă, avansul treaz al comunităţii spre 
„Făcătorul cerului şi al pământului, văzutelor tuturora şi 
nevăzutelor". 

Ca şi temelia unei case, rugăciunea e o „construcţie", o 
înfăptuire ziditoare. Totodată, orice faptă, pentru a fi validată 
prin soliditate şi rezistenţă, trebuie să fie o specie a rugă- 
ciunii: să fie îndreptată spre Celălalt (nu spre slava de sine), 
să fie tenace, încrezătoare, liberă de pofta recompensei ime- 
diate şi de grija lumească a rezultatului prompt şi conve- 
nabil. Şi, mai ales, să ştie că nu există înfăptuire roditoare 
fără „colaborare" transcendentă: „Fără de Mine nu puteţi 
face nimic!" 


i. Cf. Irenee Hausherr, op. cit., p. 1 66. 


2 

Misterul uşilor închis-deschise 


Stă în natura uşilor să fie, simultan, separare şi uni- 
ficare. închidere şi deschidere. Nu e, aşadar, de mirare că, în 
Noul Testament, întâlnim şi dimensiunea lor stimulatoare, 
şi pe aceea inhibitorie. Ele sunt când interdicţie, când 
invitaţie, când transparenţă, când blocaj. E notorie aparenta 
contradicţie dintre Matei 7, 7, pe de o parte („. . .bateţi şi vi 
se va deschide"), şi Matei 25, 10-11, pe de alta („..uşa s-a 
închis", în ciuda cerinţei insistente a fecioarelor „nebune": 
„Doamne, Doamne, deschide-ne!“). închise sunt şi uşile 
prietenului solicitat, la miezul nopţii, să ajute (Luca 11, 7), 
„strâmtă", adică semi-închisă, e şi poarta care duce la mân- 
tuire (Luca 13, 24-25). Există o „uşă a credinţei" (Fapte 14, 
27) şi există „porţile iadului" (Matei 16, 18), există uşa zăvo- 
râtă a temniţei, pe care o poate deschide îngeml (Fapte 5, 
19) sau vreun cutremur providenţial (Fapte 16, 26), există 
uşa protectoare, îndărătul căreia comunitatea se ascunde 
pentru a se apăra de un mediu ostil (Ioan 20, 19 şi 26), există 
uşa recluziunii rituale, cea care, închisă, creează mediul 
optim al reculegerii şi al rugăciunii (Matei 6, 6: „Tu însă, 
când te rogi, intră în cămara ta şi, închizând uşa, roagă-te 
Tatălui tău Care este întru ascuns. . .“). Există, în sfârşit, uşa 

revelaţiei, a „răpirii la cer“ (Apocalipsa 4, 1: „o uşă era des- 
chisă-n cer“) şi uşa-oportunitate, uşa oferită ca şansă de 
elecţiune şi salvare, uşa ca semn al disponibilităţii, al des- 
chiderii spre adevăr (1 Corinteni 16, 9: decizia lui Pavel de 
a rămâne în Efes „căci mi s-a deschis aici o uşă mare şi largă“. 
Cf. şi 2 Corinteni 2, 12; Coloseni 4, 3). Dar ambivalenţa 
uşii îşi află sensul culminant în mormântul pecetluit al lui 
Iisus, mai întâi închis irevocabil (Matei 27, 60; Marcu 15, 
46) şi apoi deschis, astfel încât definitivatul „ermetic 11 al 
morţii să fie înlocuit cu perspectiva iradiantă a învierii (Mar- 
cu 16, 3-4). 

Expresia figurativă a dublei semnificaţii a uşii este chi- 
pul lui Ianus, zeul roman cu două feţe: una privind spre 
trecut, alta spre viitor, una privind în afară, alta - înăuntru. 
Ianua e cuvântul latinesc pentru „uşă“, din care a derivat, 
între altele, numele lunii „ianuarie 11 , luna prin care se „iese 11 
din anul vechi şi se „intră 11 în noul an. Simbolismului spa- 
ţial (uşa ca prag între lumi, respectiv între lumea pămân- 
tească şi cea a cerurilor), îi corespunde unul astronomic şi 
temporal: se vorbeşte de „porţile solstiţiale 11 ale anului, cu 
echivalentul creştin al celor două sărbători dedicate Sfân- 
tului Ioan: Sfântul Ioan de iarnă şi Sfântul Ioan de vară (Sân- 
zienele). Se sugerează, prin toate aceste figuri simbolice, 
faptul că există locuri şi momente în care tranzitul de la un 
nivel la altul al Existentului, libera „circulaţie 11 pe „axa lumii 11 , 
urcuşul pe „scara lui Iacov 11 sunt favorizate. 1 Creştinismul 


1. Pentru toată această tematică, se va consulta cu folos Ananda 

K. Coomaraswamy, „Svayamâtrnnâ: Janua Coeli“, în Coomaraswamy, 

abandonează însă aceste determinări spaţio-temporale, vor- 
bind de un alt tip de condiţionare a ieşirii din contingent, 
respectiv a intrării în „împărăţia lui Dumnezeu". Dincolo 
de locuri şi momente privilegiate ale „rupturii de nivel", 
ale trecerii „dincolo", există stări, etape de evoluţie interi- 
oară, care deschid uşile închise, indiferent de stimulentul sau 
piedica unor împrejurări exterioare. 

Marea diferenţă rezultă din faptul că „uşa" nu mai este, 
în discursul creştin, un loc de pasaj neutru, un „obiect" (fie 
şi simbolic), prin care se trece într-o direcţie sau alta. Uşa e o 
persoană, iar trecerea prin ea - un dialog, o formă de comu- 
nicare. „Eu sunt uşa. De va intra cineva prin Mine, se va 
mântui..." (Ioan io, 9) - spune Iisus. Iisus e „Cel ce des- 
chide şi nimeni nu va închide şi Cel ce închide şi nimeni 
nu va deschide" (Apocalipsa 3, 7; Cf. şi 3, 8). în spaţiul 
bisericii, „uşa Iisus" e totuna cu uşile altarului, hotar între 
lumea de-aici şi lumea „cealaltă", sânge şi trup al Mântui- 
torului ( Cf. Evrei 10, 19-20: „Prin urmare, fraţilor, având 
noi îndrăznire să intrăm în altar prin sângele lui Hristos, 
pe calea cea nouă şi vie pe care El pentru noi a deschis-o prin 
catapeteasmă, adică prin trupul Său.") Uşa, în creştinism, 
e prin definiţie vie. Ceea ce înseamnă că ea nu funcţio- 
nează mecanic, după o regulă previzibilă. Nu se poate redacta 
un „îndreptar" al intrării prin ea, un „mod de întrebuinţare" 


Selected Papers. Tradiţional Art and Symbolism, Roger Lipsey (ed.), 
voi. 1, Bollingen Series, LXXXIX, Princeton University Press, 1977, 
pp. 465-520. De asemenea, Rene Guenon, Symboles fondamentaux de 
la Science sacree, Gallimard, 1962, cap. XXXIV, XXXV, XXXVI, XXXVII, 
XXXVIII, LV, LVIII. 

imediat aplicabil. Nu există, cu alte cuvinte, o ideologie a 
parcursului, o „reţetă", o formulă magică, de natură să des- 
chidă, ca pe un tezaur muzeal, orizontul împărăţiei. Nu e 
suficient să strigi, din răsputeri: „Deschide-te!“ Pe de altă 
parte, nimic, în desfăşurarea drumului spre înăuntru, nu e 
arbitrar, lăsat la voia întâmplării. Se pun anumite condiţii, 
se sugerează existenţa unor criterii. Uşa e totuşi „strâmtă". 
Dar nu e nici opacă, nici exclusivistă. E doar selectivă. 
Numai că „selecţia" nu o face „uşa" însăşi, ci cel care alege 
să o abordeze. E de precizat, de altfel, că, în invitaţia de a 
intra prin „poarta cea strâmtă" {di. a tes stenes pyles), terme- 
nul scripturar pentru „uşă" nu e cel care se foloseşte, în mai 
toate celelalte pasaje evanghelice deja invocate, pentm a 
desemna locul de acces într-o casă sau într-o cameră ( thyra ). 
Pyle (feminin) şi pylon (masculin) desemnează „dispozitive" 
de o mai mare anvergură: sunt căi de acces într-o cetate, 
într-o fortificaţie şi, prin extensie, în teritorii ample, cum 
ar fi „cerul" şi „iadul". Prin urmare, „poarta cea strâmtă" 
nu e o nişă meschină, prin care te strecori cu greu. E o des- 
chidere somptuară, bine păzită, prin care nu accesul „fizic" 
e dificil, ci „formalităţile" de acces, „paşaportul" şi perfor- 
manţa proprie. Thyra, pe de altă parte, mijloceşte pătrunderea 
într-o intimitate de tip domestic, într-o incintă familiară. 
Iar când Iisus vorbeşte despre sine ca despre o „uşă" (thyra) 
şi despre intrarea în împărăţie ca despre o poartă (pyle), 
dimensiunea „cuprinzătoare" a intrării şi cea limitativ-per- 
sonală sunt semnalate deopotrivă. Ca să intri, ţi se oferă o 
deschidere generoasă, largă, dar ţi se cere, în acelaşi timp, 
o investiţie interioară bine controlată, o de-finiţie specifică, 

cu participarea ireductibilă a sinelui propriu. Poarta e largă, 
intrarea e strâmtă. Calea se oferă tuturor, dar trece prin po- 
tenţialul restrictiv al fiecăruia. 

Scenografia şi dramaturgia uşii (respectiv a porţii) capătă, 
cu fiecare invocare neo-testamentară, nuanţe şi iradieri noi, 
de natură să complice indefinit ceea ce, la o primă vedere, 
se reduce la câteva dihotomii comune: înăuntru-afară, intra- 
re-ieşire, aspiraţie-test. Mai întâi, Marea Gazdă, Cel care 
cheamă, Mirele, nu e întotdeauna înăuntru. Nu e doar cel 
care deschide când „se bate“ la uşa lui. Se întâmplă ca, dim- 
potrivă, tocmai El să fie cel care bate. înainte să ofere intra- 
rea, El o solicită: „Iată, Eu stau la uşă şi bat; de-Mi va auzi 
cineva glasul şi va deschide uşa, voi intra la el şi voi cina 
cu el şi el cu Mine“ (Apocalipsa 3, 20. Cf. răsturnarea asemă- 
nătoare din Parabola slugilor veghetoare, Luca 12, 36, unde 
cel care bate la uşă e „stăpânul". Cf, de asemenea, Ioan 10, 3: 
„portarul" staulului e deschizătorul uşii când vine păstorul 
Iisus). Se presimte, în acest caz, unul din „criteriile" posi- 
bile ale deschiderii uşii: pentru a fi preluat de „cealaltă parte", 
trebuie ca, mai întâi, să fi făcut loc celeilalte părţi în ograda 
ta. Pentru ca bătaia ta în uşă să fie auzită, trebuie ca şi tu să 
fi auzit apelul, bătaia în uşă a Celuilalt. Cu alte cuvinte, te 
vei bucura de tot atâta deschidere câtă deschidere ai avut 
tu însuţi, când ai fost chemat. Rezumând: „bate şi ţi se va 
deschide!" e o invitaţie cu două presupoziţii: 1. Iniţiativa 
trebuie să-ţi aparţină (nu ţi se deschide dacă nu baţi) şi 2. 
Nu ţi se deschide dacă n-ai deschis, în prealabil, Celui care 
bate. Nu capeţi decât disponibilitatea pe care ai dovedit că 
o ai deja. 

O altă „condiţie" a „intrării" în spaţiul „nunţii" de pe 
urmă este să ai o intensă reprezentare a Celui care des- 
chide. Trebuie să ştii cine e dincolo de uşă, să ai conştiinţa 
prezenţei Lui, a reacţiei Lui imediate. Matei 24, 33: „...să 
ştiţi că El este aproape, lângă uşi" (Cf şi Marcu 13, 29 sau 
Iacob 5, 9: „...iată, Judecătorul stă-n faţa uşilor!"). în faţa 
uşii, trebuie să fii locuit de nevoia unei decizii iminente , de 
neamânat, de ne-negociat. Nu există pas înapoi, eschivă, 
răgaz dubitativ. 

Lucmrile continuă însă să se complice. Uneori, „deschi- 
derea" nu e efectul bătăii insistente în uşă. E suficientă pos- 
tura cerşetorului care stă, smerit, la intrare: „Iar un sărac, 
anume Lazăr, zăcea {pros ton pylona, în faţa porţii lui, a 
bogatului, n.m. - A.P.), plin de bube, şi-ar fi poftit să se 
sature din cele ce cădeau de la masa bogatului..." (Luca 
16, 20). Lazăr moare şi e dus în „sânul lui Avraam". Răb- 
darea şi dorinţa intensă l-au salvat. Şi ologul din naştere vin- 
decat de Petm nu făcea decât să cerşească la uşă: „...şedea 
pentru milostenie la Poarta Frumoasă a templului. . .“ (Fapte 
3, 10). Zelul şi tenacitatea nu garantează reuşita. Adesea, 
simpla cerere, aşteptarea încrezătoare a unui gest de bună- 
voinţă ajută în egală măsură. O dată mai mult, nu există 
scheme, soluţii gata făcute, trasee univoce. Avem de-a face 
cu prospeţimea clipei, cu unicitatea cazului. Nici între „afară" 
şi „înăuntru" nu se poate institui o distincţie radicală, în 
alb şi negru. Spaţiul situat în afara cetăţii, în afara porţii 
( exo tes pyles) nu e mai puţin apt să găzduiască gestul ritual: 
e un potenţial spaţiu al rugăciunii (Fapte 16, 13: „...în ziua 
sâmbetei am ieşit în afara porţii, lângă râu, unde am pre- 

supus că se fac rugăciuni. . .) şi al jertfei (Evrei 13, 12: „. . .tru- 
purile animalelor al căror sânge e adus de arhiereu în altar 
ca jertfă pentru păcat sunt arse în afara taberei. Iată de ce şi 
Iisus, pentm ca El să sfinţească poporul cu sângele Său, a 
pătimit în afara porţii"). Finalul acestui din urmă pasaj 
pare să modifice în chip surprinzător scenariul „clasic" al 
întâlnirii cu Mirele. El nu mai e „înăuntru", dincolo de uşă, 
ci dincoace de ea: „Să ieşim aşadar la El în afara taberei..." 
în alte locuri, ni se sugerează că nu orice „intrare" e licită, 
în ţarcul oilor intră şi hoţi, chiar dacă nu pe uşă (Ioan 10, 
1-2). Iar uneori cei care bat la uşă sunt nelegiuţi cu gânduri 
rele (Cf Judecători 19, 22). 

„Cadrul" uşii nu e niciodată opac, îngheţat, unidirecţional. 
Prin el se intră, dar prin el se şi iese, pentru propovăduire 
sau hrană. Iisus, „uşa oilor" (Ioan 10, 7), le „cheamă pe nume 
şi le scoate afară" (Ioan 10, 3). Cine îl alege ca intrare va ieşi 
din îngrădirea stearpă spre o nutritivă de-grăniţuire: „...va 
intra şi va ieşi şi păşune va afla" (Ioan 10, 9). Ceea ce obţii, 
de fapt, e intrarea într-o deschidere, suspendarea unei limite, 
recuperarea unei sporite libertăţi de mişcare. 

Uşa, porţile şi „preajma" lor sunt, de la caz la caz, tea- 
trul unor experienţe dintre cele mai diverse: de la speranţă 
(cum o arată mulţimile îngrămădite, la uşă, în faţa casei lui 
Simon şi a lui Andrei, pentru a beneficia de vindecări şi de 
Cuvântul învăţătorului: Marcu 1, 33 şi 2, 2) până la trădare 
( Matei 26, 69 şi 71; Ioan 18, 16-17: Petru rămânând în afara 
porţii şi apoi, după intrare, lepădându-se de Iisus) şi căinţă 
(Matei 26, 75: Petm „ieşind afară" şi plângând, după ce va fi 
înţeles că profeţia lui Iisus despre trădarea sa s-a împlinit). 

Dinaintea „uşilor împărăteşti" se săvârşeşte taina împăr- 
tăşaniei şi o bună administrare a uşilor se cere, la Liturghie, 
înaintea Crezului, pentru a proteja, dar totodată pentru a 
face să se audă mesajul hristic: „Uşile, uşile, înţelepciune, 
să luăm aminte!" Deschideţi-vă urechile şi mintea pentru a 
auzi „bătaia în uşă" a Celui Viu, dar îngrijiţi-vă ca nici un 
neavenit să nu intre şi nici un oaspete să nu iasă. 1 

La sfârşitul timpului, în Noul Ierusalim, uşile îşi vor 
atinge apoteoza: se vor multiplica (Apocalipsa 21, 12-13), 
astfel încât cetatea finală va avea 12 porţi, câte trei pentru 
fiecare punct cardinal, şi nu se vor mai închide niciodată 
„căci noapte acolo nu va fi" (Apocalipsa 21, 25). Abia în 
acest stadiu al ei, lumea va cunoaşte „normalitatea", adică 
norma pentru care a fost creată: vor fi uşi deschise spre 
toate zările şi ele vor rămâne deschise pentru toţi cei care 
vor să intre. 

Uşa stă între două lumi ca o diafragmă flexibilă, ca o 
peliculă fragedă, mijlocitoare a unei inefabile osmoze. în- 
chiderea şi deschiderea ei par etapele succesive, corelative, 
al unei mişcări respiratorii. Suflul întrupării deschide uşa 
spre lume, suflul aspirantului o deschide spre Dumnezeu. 
Invers, dacă Dumnezeu se retrage, uşile se închid, absorbite 
de fluxul pasului Lui înapoi, după cum, prin pasul lui înapoi, 


1. Câteva observaţii utile despre trei funcţiuni distincte ale uşii 
(loc al discernământului, loc de pasaj, loc de „recunoaştere" între 
cei din afară şi cei dinăuntru), în Frangois Genuyt, „La porte et le 
pasteur (Jn 10, 1-21). Etude semiotique", în Jean Delorme (ed.), Les 
Pamboles evangeliques. Perspectives nouvelles, Les Editions du Cerf, 
Paris, 1989, pp. 378-379. 

omul „trage“ uşile după sine, le închide. Totul e o alternanţă 
de „expiraţie" şi „inspiraţie", de umplere şi golire a spaţiu- 
lui lăuntric. Plenitudine şi kenoză. Cuvântul grecesc kenosis 
(respectiv, kenoo, „a goli") înseamnă „golire" şi defineşte 
dubla „restrângere" a autorităţii la care consimte Instanţa 
Supremă pentru a pătmnde în lumea creaturilor sale. Tatăl 
se revarsă în misiunea Fiului, iar Fiul se face om, adică 
acceptă să preia limitele unei condiţii existenţiale derivate, 
cu tot ce implică ea: umilinţă, suferinţă, moarte (Cf Filipeni 
2, 7). Pentru a deveni om, Dumnezeu renunţă la atributele 
divinităţii Sale, se „goleşte" de ele şi asumă „poarta cea 
strâmtă" a trupului. Intr-adevăr, ceea ce, pentru noi, e un 
mod firesc de a fi, pentm Dumnezeu este o îngustare radi- 
cală, o „strâmtoare" aproape implauzibilă. La fel, ceea ce, 
pentru viaţa împărăţiei, este firescul însuşi, „deschiderea" 
ei „naturală", pentru noi e o „îngrădire" greu de gândit. 
Prin Fiul, Tatăl a intrat pe poarta cea strâmtă (din perspec- 
tiva Sa) a omenescului, iar nouă ni se cere să intrăm prin 
poarta cea strâmtă (din perspectiva noastră) a îndumnezeirii. 
Creatorul care coboară şi creatura care urcă, aceasta este 
„schema" salvării. Pe axa acestui „eveniment" se situează şi 
misterul uşilor închis-deschise. 

Pentm a deschide umanităţii deviate o uşă recuperatoare, 
pentru a reinstitui, dincolo de moarte, un orizont al învie- 
rii, Iisus trebuie mai întâi să moară. Cu alte cuvinte - şi 
revenind la metafora respiraţiei - să „ex-spire“, să-şi „dea 
duhul", să se lepede de însăşi esenţa divinităţii sale. Cel 
aflat dincoace de uşă, trebuie, la rândul lui, să „in-spire“ 
duhul dat de Iisus, să-l primească. Dar primul pas spre 

această necondiţionată receptivitate este golirea de sine, sacri- 
ficiul lucid al „eului" inflaţionar care ne (dez)organizează 
viaţa, topirea identităţii proprii în identitatea, mai înaltă, a 
Celui care cheamă. Ni se cere, deci, să ne dăm şi noi duhul, 
să „ex-spirăm“, să ne lepădăm de ceea ce ne-am obişnuit să 
socotim ca fiind însăşi esenţa persoanei noastre. Ni se cere, 
brutal spus, să murim, adică să ne asumăm botezul, care 
nu e altceva decât „a te îngopa cu Iisus“, pentru a reînvia 
odată cu el ( Cf. Coloseni 2, 12 şi 3, 3: „. . .la cele de sus cuge- 
taţi, nu la cele de pe pământ; căci voi aţi murit, iar viaţa 
voastră este împreună cu Hristos ascunsă-n Dumnezeu"). 
Aşadar, pentm a intra pe uşă, pentru a „forţa" deschiderea 
ei, trebuie să ieşi din hotarele sinelui propriu. Mai mult 
chiar, să ieşi din hotarele oricărei forme de ataşament con- 
venţional pentru ceea ce defineşte situarea ta în imediatul 
lumii. (Matei 10, 37: „Cel ce-şi iubeşte pe tatăl său ori pe 
mama sa mai mult decât pe Mine, nu este vrednic de 
Mine; cel ce-şi iubeşte pe fiul său ori pe fiica sa mai mult 
decât pe Mine, nu este vrednic de Mine." încă mai aspră 
este formularea lui Luca 14, 26: „Dacă vine cineva la Mine 
şi nu urăşte pe tatăl său şi pe mamă şi pe femeie şi pe copil 
şi pe fraţi şi pe surori, până şi viaţa sa, nu poate fi ucenicul 
Meu.") 1 Sunt cuvinte greu de auzit, greu de suportat, greu 
de înţeles. 2 Eşti avertizat că nu poţi căpăta totul, fără să dai 

1. Meister Eckhart: „Câtă vreme ştii cine ţi-au fost mamă şi tată 
în timp, nu eşti încă mort cu adevărat..." Şi „întreaga Scriptură 
porunceşte cu glas mare lepădarea de sine". Apud Coomaraswamy, 
op. cit., p. 509, n. 58. 

2. Trebuie să precizăm, totuşi, că sensul verbului „a urî" din acest 
pasaj a fost recunoscut de specialişti ca fiind un ebraism transferat 

totul. Că, de fapt, nu poţi avea acces la lumea de dincolo 
de uşă, dacă nu renunţi tranşant la lumea de dincoace de 
ea. Intr-un cuvânt, ţi se cere să te uneşti cu Dumnezeu {Cf. 
1 Corinteni 6, 17: „Iar cel ce se lipeşte de Domnul este un 
duh cu El.“), să realizezi, încă din timpul vieţii pământeşti, 
ceea ce se împlineşte, inevitabil, odată cu moartea trupescă. 
Aşadar ţi se cere nici mai mult, nici mai puţin decât să 
mori, să urăşti „până şi viaţa ta“: „Cel ce-şi iubeşte viaţa, o 
va pierde; dar cel ce-şi urăşte viaţa în lumea aceasta, o va 
păstra pentm viaţa veşnică" (Ioan 12, 25. Cf şi Matei 16, 25. 
Sau, şi mai energic, Luca 17, 33: „Cel ce va căuta să-şi câştige 
viaţa, o va pierde; iar cel ce şi-o va pierde, o va face vie.“). 
E vorba, prin urmare, de-a abadona orice reflex egolatru, a 
nu mai fi grijuliu cu cele contingente şi lipsit de grijă cu 
cele mai importante decât contingenţa, a nu uita de regis- 
trul esenţialului „necesar", de dragul „strictului necesar", al 
„nevoilor" imediate. E vorba de a trăi viu, dincolo de o 
perdantă preocupare pentru sine şi pentru „ale tale": a avea 
privirea mereu aţintită spre „uşă", adică spre ieşirea din sine, 
spre lepădarea falsei conştiinţe pe care o ai despre ceea ce 
eşti de fapt. Ieşirea din sine era desemnată, în limba greacă, 
prin cuvântul ekstasis, în care sensul dez-grăniţuirii eului 
includea şi o notă de uimire, de mysterium tremendum, de 
cutremurare trezitoare. * 1 Exitus- ul, moartea se înscriu şi ele, 

în greacă. In ebraică, verbul în discuţie nu trimite, propriu-zis, la 
„ură“, ci la o justă ierarhie a priorităţilor. E vorba, cu alte cuvinte, 
nu despre cei pe care trebuie să-i urăşti, ci despre cei pe care trebuie 
să-i preferi, dacă ai de ales. Problema e nu pe cine urăşti, ci pe cine 
iubeşti mai mult. Cf. Geneza 29, 30. 

1. Cele două conotaţii ale cuvântului se regăsesc, în mod semni- 
ficativ, în germanul entsetzen, care trimite direct la „groază", „uluire", 

la apogeu, în categoria ek-stazului. Uşa, ca prag între viaţă 
şi moarte, e „administrată" de un Păzitor care deţine cheile 
trecerii spre cer şi spre infern (Apocalipsa 1, 18). El invită la 
„extaz", adică la o teribilă opţiune eliberatoare. A înceta să 
mai fii singurul tău „locuitor", a renunţa la încăpăţânarea 
de a spune mereu „Eu", a te dedica, a te lăsa preluat în sola- 
ritatea Celuilalt, a Fiului, aşa cum El s-a lăsat preluat în 
universul tău sublunar, după ce mai întâi s-a contopit într-o 
perfectă identitate cu Tatăl (Ioan 17, 21-23. Of- ŞÎ loan 14, 11 
şi 3, 30), toate acestea constituie, laolaltă, pedagogia uşilor: 
în dubla lor mişcare, ele întmchipează dansul lăuntric al ace- 
luia care a înţeles ce loc să lase închiderilor şi ce loc să lase 
deschiderilor în economia vieţii sale. Tot secretul constă 
într-o tonică uitare de sine , în capacitatea (sau darul?) de a 
te lăsa „in-spirat“, absorbit în răsuflarea sacră: „. . .nu eu sunt 
cel ce mai trăiesc, ci Hristos este Cel ce trăieşte în mine" 
(Galateni 2, 20). 

Imperativul golirii de sine şi al efortului de te uni cu Şi- 
nele tău mai adânc, care e totuna cu atotcuprinzătorul Sine 
divin, este prezent în toate marile religii ale lumii, chiar dacă 
terminologiile, contextele, procedurile şi doctrinele diferă. 
Toate religiile par să ştie că nimic nu e mai destrămător, mai 
contraproductiv, mai „păcătos" decât obsesia eului propriu 
(„orgoliul"), redistribuirea întregului univers în jurul inte- 
reselor şi ambiţiilor proprii, încântarea de sine („slava de- 
şartă"), închiderea în mica ta istorie personală. O versiune 


„uimire", dar e construit ca „dis-locare“ ( ent-setzen ), punere în stare 
de şoc, de „ieşire din fire". Cf, pentru câteva utile detalii, Rudolf 
Frieling, Christologische Aufsătze ( Gesammelte Schriften zum Alten und 
Neuen Testament), voi. III, Urachhaus, Stuttgart, 1982, pp. 191-192. 


PARABOLA CA SUBMINARE A IDEOLOGICULUI 257 

sufită a acestei axiome se poate găsi în următoarea „para- 
bolă" culeasă din Jalaluddin Rumi (înţeleptul persan care, 
în treacăt fie spus, vorbea despre ziua morţii sale ca despre 
„ziua nunţii"): „Un om a venit la casa prietenului său iubit 
şi a bătut la uşă: „Cine e acolo?" a întrebat o voce dină- 
untru. „Eu sunt" - a răspuns omul. „Nu e loc aici şi pentru 
tine, şi pentru mine" - a răspuns vocea. Şi uşa a rămas 
închisă. După mulţi ani de singurătate şi sărăcie, omul a 
revenit şi a bătut la uşă. „Cine e acolo?" - a întrebat din 
nou vocea dinăuntru. „Tu" - a sunat răspunsul. Şi uşa i s-a 
deschis ". 1 Ne aflăm dinaintea unei subtile disjuncţii între 
„eu" şi „persoană". „Persoana" - concept central în teolo- 
gia creştină - e tocmai ceea ce îşi afirmă deplinătatea, după 
ce eul a fost „disciplinat", redus la calitatea de simplu agent 
al interlocuţiei: un „indicator" mai mult decât un „actant". 
„Persoana" are, s-a putut spune, o dimensiune „extatică". 
Dar nu e locul aici să intrăm în detaliul acestei disjuncţii. 

1. O variantă versificată a acestei parabole se găseşte în Jalaluddin 
Rumi, Meditaţii şi parabole, selecţie, traducere din limba persană şi 
note de Otto Starck, Kriterion, Bucureşti, 2002, p. 183. Cf. şi comenta- 
riul lui Rumi însuşi, ibidem, p. 229: „In prezenţa lui Dumnezeu nu 
pot coexista două euri. Tu spui eu şi El spune Eu. Ori tu dispari în 
faţa Lui, ori Eu în faţa ta, ca să nu rămână nici o urmă de dualitate. 
Dar cum e imposibil şi de neconceput ca Dumnezeu să moară, tu 
trebuie să fii cel care dispare, ca El să ţi se descopere şi dualitatea să 
se anuleze." înainte ca această „identificare" să se producă, omul 
trăieşte într-o simultană înstrăinare de sine şi de Dumnezeul său. 
(Fericitul Augustin, Confesiuni, trad. din latină, studiu introductiv şi 
note de Gh.I. Şerban, Humanitas, Bucureşti, 2005, cartea a zecea, 
cap. XXVII: „Şi iată că Tu te aflai înlăuntrul meu, iar eu în afară [...]. 
Tu erai cu mine, dar eu nu eram cu Tine; mă ţineau departe de Tine 
acele lucruri care, dacă n-ar fi fost întru Tine, nici n-ar fi existat.") 

Deocamdată, ne mulţumim să spunem că singura „acţiune" 
îngăduită eului când se află în faţa uşilor închise e anularea 
de sine, sacrificiul ca probă a identificării cu Cel care stă 
„aproape, lângă uşi“ (Matei 24, 33). E de prisos să adăugăm 
că, dinaintea uşii care duce în afara lumii, nici o ideologie 
nu e valabilă. Ideologiile construiesc, toate, pe supremaţia 
de principiu a „Eului“: a eului individual, cămia i se promite 
fericirea imanentă, sau a eului comunitar, de „clasă", cămia 
i se promite suveranitate pe termen nelimitat. Ideologiile 
evacuează „persoana" tocmai pentru a exalta eul mundan, 
pentru a reteza perspectiva transcendenţei. Toate uşile duc, 
pentru ideolog, spre dincoace. „Dincolo" nu e, pentru ele, 
decât pură fumisterie, „opium", proiecţie evazionistă. „Lângă 
uşi" nu e nimeni. Paradisul e după colţ, în consiliul de admi- 
nistraţie al cine ştie cărei „solidarităţi" corporatiste. 


3 

Trei feluri de risipă 


Fiul risipitor 

Luca 15, 11-32: Şi a zis: „Un om avea doi fii. Şi cel mai 
tânăr din ei i-a zis tatălui său: Tată, dă-mi partea de avere ce 
mi se cuvine. Şi el le-a împărţit averea. Şi nu după multe zile, 
adunând toate, fiul cel mai tânăr s-a dus într-o ţară-ndepărtată 
şi acolo şi-a risipit averea trăind în desfrânări. Şi după ce a 
cheltuit totul, s-a făcut foamete mare în ţara aceea şi el a început 
să ducă lipsă. Şi ducându-se, s-a alipit de unul din locuitorii 
acelei ţări, iar acesta l-a trimis la ţarinile sale să pască porcii. Şi 
dorea să-şi sature pântecele din roşcovele pe care le mâncau 
porcii, dar nimeni nu-i dădea. Dar venindu-şi în sine, a zis: 
Câţi argaţi ai tatălui meu sunt îndestulaţi de pâine, iar eu pier 
aici de foame! Sculându-mă, mă voi duce la tatăl meu şi-i voi 
spune: Tată, greşit-am Cerului şi faţă de tine; nu mai sunt vred- 
nic să mă numesc fiul tău. Fă-mă ca pe unul din argaţii tăi. Şi 
sculându-se, a venit la tatăl său. Şi încă departe fiind el, tatăl 
său l-a văzut şi i s-a făcut milă şi, alergând, i-a căzut pe gru- 
maz şi l-a sărutat. Şi i-a zis fiul: Tată, greşit-am Cerului şi 
faţă de tine şi nu mai sunt vrednic să mă numesc fiul tău. Şi a 
zis tatăl către slugile sale: Aduceţi-i degrabă haina cea mai 
scumpă şi-l îmbrăcaţi, şi inel puneţi-ipe mână, şi încălţăminte 

în picioare ; şi aduceţi viţelul cel îngrăşat, înjunghiaţi-l şi, mân- 
când, să ne veselim; căci acest fiu al meu era mort şi a înviat, 
pierdut era şi s-a aflat. Şi au început să se veselească. Iar fiul lui 
cel mai mare era la ţarină. Şi când a venit şi s-a apropiat de 
casă, a auzit cântece şi jocuri. Şi chemând-o pe una din slugi, a 
întrebat: Ce sunt acestea ? Iar ea i-a spus: Fratele tău a venit şi 
tatăl tău a înjunghiat viţelul cel îngrăşat, pentru că l-a primit 
sănătos. Şi el s-a mâniat şi nu voia să intre; dar tatăl său, 
ieşind, îl ruga. Iar el, răspunzând, i-a zis tatălui său: Iată, de 
atâţia ani îţi slujesc şi niciodată nu ţi-am călcat porunca. Şi 
mie niciodată nu mi-ai dat un ied, ca să mă veselesc cu prietenii 
mei; dar când a venit acest fiu al tău, care ţi-a mâncat averea 
cu desfrânatele, pentru el ai înjunghiat viţelul cel îngrăşat. . . Iar 
el i-a zis: Fiule, tu-ntotdeauna eşti cu mine şi toate ale mele ale 
tale sunt. Frebuia însă să ne veselim şi să ne bucurăm, căci 
fratele tău acesta mort era şi a înviat, pierdut era şi s-a aflat. “ 


Exegeza de până acum, mai veche sau mai nouă, n-a 
căzut încă de acord asupra adevăratului personaj principal 
al acestei parabole, cea mai lungă şi mai cunoscută dintre 
toate parabolele evanghelice. în funcţie de feluritele ipo- 
teze şi opţiuni, ea a căpătat, de aceea, riduri diferite. Cel mai 
răspândit este Parabola fiului risipitor sau întoarcerea fiu- 
lui risipitor. Dar s-a propus şi Parabola tatălui iubitor, Para- 
bola tatălui care aşteaptă, Parabola celor doi fii, Parabola 
compasiunii tatălui şi a celor doi fii pierduţi sau Parabola 
tatălui iubitor şi a fiului mânios . 1 Nu se poate contesta 


i. Cf. K. Snodgrass, op. cit., p. 118 şi notele 125, 127, 128 de la p. 622. 

legitimitatea tuturor acestor formule. E uşor de susţinut că 
fiul plecat de-acasă e declanşatoml şi axa întregii poveşti, 
dar e la fel de evident că, fără reacţia recalcitrantă a fratelui 
mai mare, rămas „la ţarină", parabola îşi ratează sensul, mai 
ales dacă ne gândim că ea e rostită ca răspuns la cârtelile 
fariseilor şi cărturarilor, contrariaţi de disponibilitatea hris- 
tică faţă de cei „pierduţi" (vameşi şi păcătoşi). „Publicul" 
parabolei este, în fond, o sumă de „fii" mânioşi, ofensaţi în 
„cuminţenia" lor de comportamentul lui Iisus. Pe de altă 
parte, cei doi fii nu se definesc decât prin răzvrătirea lor faţă 
de figura tatălui, iar purtarea lui faţă de amândoi e cheia 
ultimă a naraţiunii. 

Dramaturgia textului îngăduie, în principiu, fiecăruia 
dintre cele trei personaje să ocupe avanscena. Dar adevă- 
ratul „erou" al parabolei, aura încăpătoare care îi învăluie 
pe toţi, experienţa care îi adună laolaltă în aceeaşi intrigă 
este risipirea însăşi. Parabola vorbeşte, credem, despre trei 
feluri de risipă, de natură să reformuleze imaginea comună 
pe care o avem despre faptul de a risipi, de a te risipi, de a 
orienta risipa spre pierderea de sine sau, dimpotrivă, spre 
mântuire. 

a. Risipa de risipire. E risipa pe care o întruchipează fra- 
tele cel mic. Ea include următoarele etape: a. decizia de a 
pleca, p. împărţirea prematură a averii paterne, y. stabilirea 
într-o ţară îndepărtată, 5. viaţa dezordonată, e. sărăcia, C. 
„alipirea" de un străin, r\. acceptarea unei slujbe înjositoare 
(îngrijitor de porci), 0. foamea, t. amintirea îndestulării de-acasă, 
k. decizia întoarcerii, X. acceptarea smerită a greşelii, ţi. re-în- 
vestirea, prin compasiunea tatălui, ca fiu recuperat. Fratele 
cel mic acţionează în numele unei opţiuni în care libertatea 

e gândită ca nesupunere', nesupunere faţă de economia tra- 
diţională a familiei, reprezentată prin tatăl său, şi nesupunere 
faţă de cutuma comunităţii (în mod normal averea nu se 
împărţea între fraţi înainte de moartea tatălui). Fiul neascul- 
tător alege depărtarea şi, prin aceasta, „ exterioritatea ^ ‘ faţă 
de ordinea protectoare a mediului imediat. E de observat 
că tatăl nu opune nici o rezistenţă nevoii de „independenţă" 
a fiului său. 1 Ca urmare, fiul duce, peste mări şi ţări, o viaţă 
destrămătoare şi ajunge la sapă de lemn. Textul spune (v. 13): 
„. . .şi-a risipit averea trăind în desfătări". Verbul grecesc pen- 
tru „a risipi" este diaskorpizo. El semnalează, aici ca şi în 
Parabola ispravnicului nedrept (Luca 16, 1), risipirea păgu- 
boasă a unei averi. Alteori însă (Matei 26, 31; Marcu 14, 27, 
dar şi Ioan 11, 52 sau Fapte 5, 37), e vorba de împrăştierea 
turmei rămase fără păstor, respectiv de disoluţia unei comu- 
nităţi căreia i s-a luat reperul. La Matei 25, 24, 26, acelaşi 
verb se referă la gestul agricultorului de a arunca (răspândi) 
sămânţa, pentru a avea ce aduna la recoltă. Risipa fiului 
neascultător are câte ceva din toate aceste sensuri. E risipă 
de bani, dar e şi pierderea reperelor, dezorientarea inerentă 
oricărei dislocări existenţiale, după cum este, în cele din 
urmă, „sămânţa" paradoxală a întoarcerii lui la sine şi la ai 
săi: fiul a trebuit să se risipească, să-şi iasă din fire, să se 

1. Ni se pare cu totul străină de intenţia textului ideea multor exe- 
geţi (de la von Harnack şi Jeremias la Bomhăuser şi Eta Linnemann), 
după care plecarea iudeilor tineri în afara Palestinei era curentă şi 
chiar dezirabilă în ambianţa epocii, caz în care decizia fiului risipitor 
e aproape o virtute! Cf. Georg Eichholz, Gleichnisse der Ev angelien. 
Form. Uberlieferung. Auslegung, Neukirchener Verlag, Neukirchen-Vluyn, 
1984, p. 202. 

arunce în înstrăinarea „străinătăţii 1 11 , pentru a se regăsi. S-a 
sădit, necugetat, intr-un teren ostil pentru a reintegra nevoia 
ţarinii domestice. Eroarea sa capitală rămâne faptul de a fi 
plecat, de a fi încetat să mai fie „la locul lui“ şi, de fapt, de 
a nu-şi mai găsi locul. „Viaţa desfrânată" nu e decât rezul- 
tatul acestui amplasament vicios. De altfel, traducerea româ- 
nească (dar şi cele din alte limbi) simplifică oarecum sensul 
cuvântului grecesc asotos, care e ceva mai difuz. Echiva- 
lenţa cea mai adecvată ni se pare cea propusă de Hans 
Weder pentru varianta germană: heilloses Lebem. viaţă fără 
orizont de salvare, viaţă care uită de Dumnezeu şi e uitată 
de Dumnezeu. Am putea folosi şi alte adjective: viaţă 
smintită, neorânduită, extravagantă, scandaloasă, irespon- 
sabilă, dezonorantă, sălbatică, disolută, deviantă, licenţioasă, 
neîngrijită, dezmăţată. Pe scurt, viaţă risipită fără măsură, 
viaţă „de pierzanie". Dar asemenea derapaje sunt posibile 
şi ca simple „păcate de tinereţe" ( Cf. Ieremia 31, 19), chiar 
dacă rămâi acasă. Viaţa din exil a fiului risipitor e mai mult 
decât atât: e o investiţie impulsivă într-o imagine utopică 
a libertăţii, într-o abstracţiune. E un fel de cult juvenil al 
independenţei nelimitate, al noutăţii absolute. Numai că re- 
nunţarea la dependenţa (salutară) faţă de „aşezarea" patriar- 
hală a lucrurilor se transformă în dependenţa (degradantă) 
faţă de un necunoscut („s-a alipit de unul din locuitorii acelei 
ţări “)'. Ca urmare, situaţia degenerează până la limita supra- 
vieţuirii: umilinţei de a slugări animale impure (cum erau 

1. Cf. Wolfgang Harnisch, Die Gleichnis-erzăhlungen Jesu. Eine her- 

meneutische Einfiihrung, Vandenhoeck & Ruprecht, Gottingen, 2001, 
p. 204. 

socotiţi porcii în mediul iudaic), îi urmează foamea bru- 
tală, într-o deplină singurătate („nimeni nu-i dădea“). E mo- 
mentul în care, împins de nevoie şi de amintirea bunăstării 
pierdute, fiul recunoaşte din nou autoritatea paternă şi 
hotărăşte să se întoarcă. „Venindu-şi în sine“ (în şinele din 
care fusese absent), el îşi recunoaşte greşeala şi e dispus să 
accepte cea mai de jos poziţie din gospodăria tatălui. Nimic 
romanţios în decizia celui „pierdut". Nu o fierbinte căinţă 
şi nici măcar dorul de acasă nu sunt motivaţiile sale. Sin- 
gurul merit care i se poate recunoaşte este că, pentru nebu- 
nia sa, nu îi face vinovaţi pe alţii 1 . în rest, a băut cupa 
risipirii până la capăt. A făcut risipă de risipirea sa, a trăit 
pe cont propriu o coborâre în infern. Şi în ciuda traiec- 
toriei sale - ireversibilă în aparenţă - a putut fi recuperat, 
reaşezat în condiţia filialităţii. Dar, pentm ca această nespe- 
rată re-învestitură să aibă loc, trebuia să intre în scenă, com- 
pensator, un alt tip de risipă, risipa pe care o întmchipează 
tatăl şi despre care vom vorbi imediat. Deocamdată, avem 
de consemnat şi partitura fratelui cel mare, fratele obedient, 
rămas acasă. 

b. Risipa de cuminţenie 2 . Poate fi cineva prea cuminte? 
Da, dacă sursa cuminţeniei nu e jertfa ascultării, disciplina 
auto-impusă a uitării de sine, recunoaşterea unei autorităţi 
suverane. Cuminţenia poate fi şi aliniere obtuză, lipsă de 

1. Ibidem, p. 204. Cf. şi Dan Otto Via, Die Gleichnisse Jesu. Ihre 
literarische und existenţiale Dimension, ed. cit., p. 157. 

2. Componenta oximoronică a acestei formulări nu e străină tex- 
tului biblic. Cf. Proverbe 28, 19: „belşug de sărăcie" (în traducerea 
lui Cristian Bădiliţă, leneşul „se va umple de sărăcie"). 

imaginaţie şi de curaj. O dată mai mult, gândirea în alb-negru 
a eticului devenit ideologie e suspendată de discursul hristic. 
Fratele cel mic a întâlnit, în vârtejul risipirii sale, sărăcia 
concretă, penuria drastică a mijloacelor de subzistenţă. Fra- 
tele cel mare face însă şi el, în alt fel, experienţa sărăciei: e în 
situaţia de a-şi da în vileag puţinătatea sufletească, sărăcia 
interioară. Cuminţenia lui e resentimentară şi revendicativă. 
O foloseşte ca argument al superiorităţii sale morale, se 
plânge că virtutea lui n-a fost răsplătită şi îşi acuză tatăl de 
inechitate, de părtinire vinovată. Corolarul nemulţumirii 
sale e incapacitatea de a se bucura, refuzul obidit al ser- 
bării, pizma. Avem, aşadar, pe de o parte, suspensia morală 
a fiului risipitor şi, pe de alta, suficienţa morală a fratelui 
său. Aluzia la farisei şi cărturari e transparentă. Ei văd în 
respectarea strictă a Legii o justificare îndestulătoare pentru 
recompensa supremă. îşi asumă virtutea ca pe un merit, 
ceea ce o anulează ca virtute. Se iubesc şi se compătimesc 
pe ei înşişi, sunt invidioşi pe şansa păcătoşilor iertaţi şi 
gândesc mântuirea ca pe o problemă de contabilitate, de 
negustorie îngustă: livrezi „corectitudine", capeţi bile albe 
la Judecata din Urmă. Problema hamlui e, astfel, pusă între 
paranteze. Se atentează, în fond, la libertatea lui Dumnezeu, 
care nu e lăsat să dăruiască, ci constrâns să achite o geo- 
metrică notă de plată. în definitiv, nu mai rămâne nimic de 
judecat: e suficient să etalezi un portret „respectabil" pentm 
a fi prompt recompensat. Fariseii şi cărturarii sunt, fireşte, 
doar o referinţă conjuncturală. Parabola vizează orice tip 
de comportament care confundă viaţa credinţei cu o pură 
birocraţie etică şi rituală. „Ortodoxia" cu „ortopraxia". Tema 

e reluată insistent în Parabola vameşului şi fariseului (Luca 
18, 9-14), rostită anume „pentru unii care se credeau că sunt 
drepţi şi-i dispreţuiau pe ceilalţi". Fratele cel mare este, 
după amuzanta formulă a lui Robert Farrar Capon, Mr. 
Respectability, Monsieur Comptabilite, un funcţionar al „per- 
formanţei" rentabile. 1 E de o hărnicie inerţială, de o sobrie- 
tate sterilă, şi e, în genere, prost dispus. Bombăne, strâmbă 
din nas, îi judecă pe toţi cei din jur şi se simte iritat de orice 
formă de bucurie. Pe scurt, un personaj pe care propria lui 
cuminţenie îl face nefericit. 

c. Risipa de iubire. Tatăl din parabolă nu e prea norocos: 
are doi fii diferiţi, care însă, până la urmă, se aseamănă. 
Amândoi se poartă ca nişte răzvrătiţi, intră în conflict cu 
autoritatea paternă, îi sabotează averea sau (şi) statutul. Fie- 
care greşeşte în felul său, dar amândoi beneficiază, fără 
discriminare, de iubirea iertătoare a părintelui lor. Dacă 
vorbim de risipă de iubire este pentru că gestul tatălui depă- 
şeşte, în anvergură, generozitatea şi căldura de care este 
capabil, îndeobşte, un tată obişnuit. în lumea Vechiului 
Testament, fiul neascultător şi îndărătnic e dus de părinţi 
dinaintea bătrânilor cetăţii şi, drept pedeapsă, este ucis cu 
pietre (Deuteronomul 21, 18-21). Problema iertării nu se 
pune. Nesupunerea şi viciul sunt păcate capitale. (Cf. Pro- 
verbe 28, 7: „ Fiul deştept păzeşte Legea, dar cine paşte dez- 
măţul îşi necinsteşte tatăl.) în afara cutumei este şi modul 
în care tatăl îşi întâmpină fiul rătăcit: alergând, căzându-i 

1. Cf. Robert Farrar Capon, Kingdom, Grace, Judgement. Paradox, 
Outrage and Vindication in the Parables ofjesus, ed. cit., p. 299. 

pe grumaz şi sărutându-1, înainte ca cel vinovat să-şi poată 
rosti discursul pregătit dinainte. Istoricii ne spun că, în 
cultura semitică, un bărbat onorabil nu aleargă niciodată. 
Costumaţia epocii era de aşa natură încât nu puteai alerga 
fără să-ţi ridici roba, ceea ce implica dezvelirea - socotită 
impudică - a picioarelor. Tatăl acceptă, aşadar, din compa- 
siune, o postură indemnă, de dragul unei definitive (şi spon- 
tane) reconcilieri. Fiul risipitor e gata, la rândul lui, să accepte 
o poziţie servilă în gospodăria tatălui său. Şi de o parte, şi 
de alta, orgoliile sunt evacuate. Iar tatăl îi restituie celui care 
i-a greşit nu doar statutul, firesc, al fiului, ci statutul privi- 
legiat al unui oaspete de seamă. în felul acesta, trei atribute 
constitutive ale unui membru deplin al familiei şi al comu- 
nităţii sunt recuperate simbolic: onoarea („haina cea mai 
scumpă"), autoritatea (inelul, care se punea, de regulă, pe 
degetul fiului cel mare, când murea tatăl) şi libertatea (încăl- 
ţămintea ca semn distinctiv faţă de sclavi, care umblau 
desculţi). 1 Totul culminează cu un ospăţ sărbătoresc, res- 
pectiv cu sacrificarea viţelului cel gras, practicată, în mod 
normal, numai în împrejurări speciale ( Cf. i Regi 28, 24-25). 
Pe scurt, tatăl nu iartă, pur şi simplu, ci iartă cu asupra de 
măsură, adaugă iertării curente supra-abundenţa harului. 
Nu doar îl primeşte la sine pe cel „pierdut", ci îi iese în întâm- 
pinare. Cu alte cuvinte, ceea ce se petrece nu e o revenire a 
fiului în preajma tatălui, ci o întâlnire la care participă 
amândoi. Fiul se întoarce la tatăl său şi tatăl se întoarce la 
fiul său. ( Cf. Maleahi3, 7: „întoarceţi-vă la Mine şi Eu Mă 


1. Cf. A. Hultgren, op. cit., p. 79. 

voi întoarce la voi. . .“) : întâlnirea echivalează, în cazul fiului, 
cu o „înviere" („a înviat", anastas, se spune de două ori în 
cuprinsul textului), aşadar cu o reînnoire radicală a vieţii şi 
firii sale. 

în vreme ce fiul cel mic, plecat departe, e adus aproape, 
fiul cel mare, rămas aproape, se dovedeşte a fi şi a rămâne 
departe. Nu i se adresează niciodată tatălui său cu apelativul 
„tată", îşi invocă fratele cu o dispreţuitoare distanţă („acest 
fiu al tău") şi îşi descrie inserţia în economia familială drept 
slugăreală perdantă. Dar, ca şi în cazul fiului celui mic, tatăl 
iubeşte necondiţionat. El răspunde mâniei tot cu un gest de 
îmbrăţişare: „. . .tu-n totdeauna eşti cu mine şi toate ale mele 
ale tale sunt". Nici o risipă a răului nu rezistă risipei sale de 
bunătate. Iertarea nu se acordă după reguli fixe, nu e efectul 
unei ideologii care mărşăluieşte principial. Ea nu răsplăteşte 
merite (nici unul din cei doi fii nu e absolvit pentru „cali- 
tăţile" sale), ci se revarsă miraculos asupra tuturor, ca ploaia 
fertilă, care nu alege între buni şi răi. . . 

Finalul parabolei nu este unul „concluziv", didactic, 
(spre deosebire, iarăşi, de abuzul sentenţios al ideologiilor). 

i. Un impresionant ecou târziu al parabolei hristice se găseşte în 
Pesiqta Rabbati (44, 9), o colecţie de omilii la Pentateuch şi Profeţi, 
databilă în sec. IX d. Hr. E vorba de un prinţ care vrea să se întoarcă, 
de departe, la tatăl său, dar nu are puterea fizică să o facă. Atunci, 
tatăl îi trimite următorul mesaj: „Vino înapoi atât cât te ţin puterile, 
iar restul drumului îl voi face eu ca să te întâmpin" (apud K. 
Snodgrass, op. cit., p. 123). Tot Snodgrass (p. 623, nota 140) semna- 
lează şi o istorioară din Lev. Rab. (32, 2) despre un rege care îi interzice 
fiului său să mai intre în palat, dar, pentru a-1 putea primi înapoi, 
dărâmă palatul şi construieşte unul nou, asupra căruia interdicţia să 
nu mai aibă justificare. . . 

E un final deschis, care oferă audienţei un consistent ori- 
zont de interogativitate: se reproduc cuvintele tatălui, care 
explică fiului cel mare rostul petrecerii şi al bucuriei, după 
recuperarea fiului pierdut. Arnold Hultgren are dreptate să 
observe că nu aflăm nimic despre cele ce vor urma. Nu ştim 
cum va arăta reintegrarea fiului cel mic în noul său statut. 
Nu ştim nici dacă fiul cel mare se va conforma voinţei 
tatălui. Iar dacă parabola se adresează fariseilor şi cărturari- 
lor, al căror portret pare a se identifica demonstrativ cu por- 
tretul „cuminţeniei" recalcitrante, e greu de spus în ce măsură 
bunăvoinţa faţă de fiul rămas prizonier în litera Legii se va 
răsfrânge şi asupra lor. în definitiv, pentm Iisus, fariseii şi 
cărturarii sunt la fel de păcătoşi ca vameşii cu care stă la 
masă (deşi, e drept, spre deosebire de aceia, ei sunt opaci 
până la ostilitate). Dar nici ei nu sunt plasaţi în afara dialo- 
gului: pildele care se rostesc în prezenţa lor şi anume pentru 
ei indică, inevitabil, nu doar o retorică dojenitoare, ci şi, 
eventual, una trezitoare, cu un subton misionar. 

O temă importantă a parabolei este aceea a raportului 
dintre iertare şi căinţă. în text, termenul „tehnic" pentru 
căinţă ( metanoia ) nu apare niciodată. Fiul risipitor primeşte 
sărutul mântuitor înainte de a fi apucat să-şi declare, în mod 
expres, vinovăţia 1 (chiar dacă, în gând, programase o recu- 
noaştere a greşelii: „...greşit-am Cerului şi faţă de tine"). 
Asta ar însemna că iniţiativa iertării ar aparţine strict haru- 
lui: poţi fi iertat şi fără să te pocăieşti (nici blândeţea faţă 
de fiul cel mic nu se poate explica prin vreo retractare 

1. Cf. Georg Eichholz, op. cit., p. 208. Simpla „întoarcere" 
( Riickkehr ) e, în ea însăşi, o „conversiune" ( Umkehr ). 

cuviincioasă din partea lui) şi poţi să te pocăieşti, fără să ai 
garanţia unei mişcări consimţitoare a harului. Sigur de „reu- 
şită" n-ai cum să fii în nici unul din cele două cazuri. Asta 
presupune, totuşi, un mare risc. E ca şi cum iertarea dumne- 
zeiască s-ar putea distribui şi fără participarea celui iertat. 
Or, nu e de închipuit o replică iertătoare care să facă ab- 
stracţie de libertatea fiecărui „pacient": libertatea de a primi 
sau de a respinge. Iar această libertate se exprimă tocmai în 
actul mărturisirii, al căinţei şi al dorinţei de iertare. Nu e mai 
puţin adevărat că metabolismul iertării divine nu poate fi 
„sistematizat" după criteriile judecăţii omeneşti. Misterul 
nu poate fi pus în ecuaţie. Ne aflăm într-un teritoriu în 
care nu se lucrează cu certitudini, ci cu speranţe. De aceea, 
nici „cuminţenia", musculatura morală ostentativă, gata să 
dispreţuiască eşecul altora şi să amendeze, arogant, bună- 
tatea iertătorului, când el e dispus să acorde o şansă celor pier- 
duţi, nu e calea cea bună, în ciuda stilului ei prezumţios. 
Important este însă că iertarea adevărată este producătoare 
de „înviere". E o specie a amnistiei : păcatul e anulat, totul 
poate fi luat de la început, nimic din tuşa sumbră a devierii 
nu rămâne necurăţat . 1 Iertarea aşază lumea şi omul în sta- 
rea lor originară. Iertarea, ca risipă a iubirii, rectifică efec- 
tele oricărei risipiri malefice. Cu risipa pe risipă călcând. 

1. Iertarea nu „scuză", ci suspendă greşeala. Cf. C.S. Lewis, Ferigi 
şi elefanţi şi alte eseuri despre creştinism , Humanitas, Bucureşti, 2011, 
cap. „Despre iertare", pp. 49-53. Iertarea ia notă de ceea ce nu e „scu- 
zabil" în comportamentul uman. Cine are scuze perfect acoperitoare 
pentru greşelile sale nu are nevoie de iertare. Cel care scuză ţine 
minte ceea ce scuză. Cel care iartă restaurează, aşa-zicând, „prezum- 
ţia de nevinovăţie". 


4 

Iconomul nedrept şi inteligenţa salvatoare 


Iconomul nedrept 

Luca 16, i-i y. Şi le spunea şi ucenicilor Săi: „Era un om 
bogat care avea un iconom; şi acesta i-a fost pârât că-i risipeşte 
avuţiile. Şi chemându-l, i-a zis: Ce-i asta ce-aud eu despre tine? 
Dă-mi socoteala iconomatului tău, fiindcă nu mai poţi fi 
iconom. Iar iconomul şi-a zis în sine: Ce-am să mă fac, că stă- 
pânul meu îmi ia iconomatul?: să sap, nu pot ; să cerşesc, mi-e 
ruşine. . . Ştiu ce-am să fac pentru ca, atunci când voi fi scos din 
iconomat, ei să mă primească în casele lor. Şi chemând, câte 
unul, pe fiecare din datornicii stăpânului său, i-a zis celui dintâi: 
Cât îi eşti dator stăpânului meu ? Iar el a zis: O sută de măsuri 
de untdelemn. Iconomul i-a zis: Ia-ţi zapisul, aşază-te şi scrie 
repede cincizeci. După aceea i-a zis altuia: Dar tu, cât eşti dator? 
El i-a spus: O sută de măsuri de grâu. El i-a zis: Ia-ţi zapisul şi 
scrie optzeci. Şi stăpânul l-a lăudat pe iconomul cel nedrept, 
fiindcă a lucrat înţelepţeşte, căci fiii veacului acestuia sunt mai 
înţelepţi în neamul lor decât fiii luminii. Şi Eu vă spun: Face- 
ţi^vâ prieteni prin bogăţia nedreaptă, pentru ca, atunci când ea 
vă va lipsi, ei să vă primească în corturile cele veşnice. Cel ce este 
credincios în foarte puţin, şi în mult e credincios; şi cel ce este 

nedrept în foarte puţin, şi în mult e nedrept. Deci dacă n-aţi fost 
credincioşi în bogăţia cea nedreaptă, cine vă va încredinţa-o pe 
cea adevărată? Şi dacă în ceea ce vă este străin n-aţi fost 
credincioşi, cine vă va da ce este al vostru? Nici o slugă nu 
poate sluji la doi domni ; că ori pe unul îl va urî şi pe celălalt îl 
va iubi, ori de unul se va ţine şi pe celălalt îl va dispreţui. Nu 
puteţi să slujiţi lui Dumnezeu şi lui Mamona. “ 


Travaillons donc a bien penser; voilă le principe de la morale. 

(Blaise Pascal, C Euvres, Leon Brunschvicg, 
ed., Hachette, Paris, 1929, voi. 13, p. 263) 

Parabola iconomului nedrept trece drept cea mai grea 
dintre toate parabolele evanghelice. S-a scris despre ea 
enorm 1 , s-au făcut eforturi de tot soiul (cu argumente juri- 
dice, financiare, istorice) pentru a face plauzibilă „morala“, 
neconvenţională, a poveştii. Cum poate stăpânul (în sub- 
text Iisus însuşi) să-l laude pe iconomul cel nedrept pentru 
o „şmecherie" discutabilă, ba chiar să-l dea de exemplu 
„fiilor luminii"? în disperare de cauză, s-a încercat lectura 
textului în cheie ironică . 2 Poate că Iisus vrea tocmai să 
accentueze asupra deosebirii dintre „descurcăreala" lumească 
şi exigenţele împărăţiei, sau poate „fiii luminii" sunt o refe- 

1 Intre altele, o carte întreagă: Michael Krămer, Das Rătsel der 
Parabel vom ungerechten Verwalter, Lk. 16, 1-13. Auslegungsgeschichte, 
Umfang, Sinn. Eine Diskussion der Probleme und Losungsvorschlăge der 
Verwalterparabel von den Vătern bis heute, PAS-Verlag, Ziirich, 1972. 

2 Cf. Donald R. Fletcher, „The Riddle of the Unjust Steward: 
Is Irony the Key?“, în Journal of Biblical Literature, nr. 82, 1963, 

rinţă sarcastică la esenieni * 1 sau la farisei 2 . S-a mers până 
acolo încât să se sugereze că, de fapt, Iisus n-a avut în minte 
nici un mesaj special, ci a vrut doar, nu fără oarecare umor, 
să stimuleze o dezbatere liberă . 3 

Din punctul nostru de vedere, înţelesul parabolei se con- 
centrează asupra unui singur cuvânt, cel care desemnează 
motivul surprinzătoarei satisfacţii a stăpânului recucerit. Pen- 
tru ce anume binemerită risipitorul administrator lauda 
mai-marelui său? Pentru că „a lucrat înţelepţeşte“ - spune 
textul : phronimos epoiesen. Imediat, cuvântul revine, pentru 
a caracteriza superioritatea (neaşteptată) a „fiilor veacului", 
care sunt „mai înţelepţi" (phronimoteroi) decât „fiii lumi- 
nii". Echivalenţa phronimos- „înţelept" revine şi în „Casa 
zidită pe stâncă", şi în Parabola celor zece fecioare (pentru 


pp. 15-30, şi Stanley Porter, „The Parable of the Unjust Steward 
(Luke 16, 1-13): Irony Is the Key“, în DavidJ.A. Clines etal., TheBible 
in Three Dimensions. Essays in Celebration of Forty Years of Biblical 
Studies in the University of Shejfield, Journal for the Study of the Old 
Testament, Sheffield, 1990, pp. 127-153. De asemenea, I.J. Du Plessis, 
„Philanthropy or Sarcasm? Another Look at the Parable of the 
Dishonest Manager", în Neotestamentica, nr. 24, 1990, pp. 1-20. 

1. Cf David Flusser, Judaism and the Origins of Christianity, 
Magnes, Jerusalem, 1988, pp. 150-168 (cap. „Jesus’ Opinion about the 
Essenes"). 

2. Cf C.-S. Abraham Cheong, A Dialogic Reading of the Steward 
Parable (Luke 16, 1-9), seria „Studies in Biblical Literature", Peter Lang, 
New York, 2001, p. 109. 

3. Cf. Paul Trudinger, „Exposing the Depth of Oppression (Luke 
16, ib-8a): The Parable of the Unjust Steward", în George Shillington 
(ed fjesus and His Parables, ed. cit., pp. 121-137. Pentru o serie de alte 
propuneri hermeneutice, cf. K. Snodgrass, op. cit., pp. 407-410. 

caracterizarea celor cinci fecioare-model), şi în Parabola 
slujitorului credincios şi înţelept. Dar nu e prea mult să 
acordăm tuturor acestor personaje rangul suprem al înţe- 
lepciunii? Sau mai exact: nu reducem, astfel, înţelepciunea la 
o facultate de ordin practic, la o înzestrare relativ comună, 
de tipul cuminţeniei raţionale, al bunului-simţ, al „minţii 
sănătoase"? Textul evanghelic ştie, de altfel, să facă deo- 
sebirea dintre sophia şi phronesis. ( Cf. Efeseni i, 8, în care 
phronesis nu mai e tradus prin „înţelepciune", ci prin „price- 
pere".) Să nu uităm, pe de altă parte, că ni se recomandă să 
fim „înţelepţi" ( phronimoi ) ca şerpii (Matei io, 16). E limpede 
că termenul nu se referă, în acest caz, la sublimităţi sapien- 
ţiale, ci la abilitate eficace, la perspicacitate sau, spus pe 
şleau, la viclenie. Aner phronimos e, prin urmare, insul inge- 
nios, ager, sagace, opus celui nechibzuit, necugetat, neghiob, 
netot, nărod, tont, prost. Virtutea lui principală este sophrosyne, 
buna aşezare a minţii, mintea „întreagă", echilibrul raţional, 
prudenţa, incluzând spiritul de moderaţie, autocontrolul, 
capacitatea de a evalua corect şi prompt orice situaţie şi de 
a decide comportamentul adecvat. E de adăugat sensul de 
„cu-minţenie“, sobrietate, măsură pe care îl evidenţiază 
câteva pasaje cu referire la ţinuta optimă a feminităţii (i 
Timotei 2, 9 şi 2, 15). Nu ne aflăm, deci, în spaţiul unei 
solemnităţi „iniţiaţi ce", al unui rafinament cognitiv de elită. 
Ne aflăm, pur şi simplu, în spaţiul inteligenţei, al „prezenţei 
de spirit", al unei subtile adecvări la realitate. 

Ce spune, prin urmare, Iisus în această parabolă? Mai 
întâi că, dacă am desfăşura, pentru intrarea în împărăţie, 
tot atâta ingeniozitate, tot atâta preocupare şi zel, tot atâta 

dexteritate câte cheltuim pentru rezolvarea crizelor lumeşti, 
pentru o profitabilă şi stabilă instalare în imediat, am fi 
salvaţi. Ceea ce e lăudabil în purtarea iconomului întreprin- 
zător nu este astuţia sa, oarecum dubioasă, ci capacitatea 
de a se mobiliza, de a focaliza asupra soluţiei. 1 El caută o 
ieşire din vârtejul vitreg al conjuncturilor şi, pentru asta, îşi 
pune, harnic, mintea la contribuţie. E un „model", pe care 
„fiii luminii" l-ar putea prelua cu folos de la „fiii veacului". 

Al doilea mesaj al poveştii este reabilitarea inteligenţei ca 
virtute. O tradiţie confortabilă, de un anumit pitoresc fol- 
cloric, înclină să culpabilizeze inteligenţa ca fiind „luci- 
ferică", născătoare de divagaţie eretică, de speculativitate 
abstractă, fără impact asupra vieţii duhovniceşti. E adevărat: 
mintea neadusă în inimă şi în faptă poate sminti. Riscul 
inteligenţei este glacialitalea neangajată, virtuozitatea goală, 
superbia intelectuală. Pe de altă parte, miza patetică pe 
simpla emotivitate, pe inflamaţia sufletească nereflectată, 
nu e mai puţin primejdioasă. Fierbinţeala nu e mai puţin 
dăunătoare decât glacialitatea. Asta nu înseamnă că nu se 
mântuie decât „deştepţii". Dar nici că recursul la inteligenţă 
trebuie evitat, dacă nu direct interzis. Mai mult: lucrarea 
minţii trebuie căutată, stimulată, întreţinută. (Cf. Proverbe 
9, 6: Lepădaţi lenea minţii - apoleipete aphrosynen -, căutaţi 
să puneţi mintea în lucrare - zetesate phronesin - şi îndrep- 
taţi-vă înţelegerea prin cunoaştere: kathorthosate en gnosei 
synesin .) Traducerile româneşti preferă, în genere, să vorbească 

1. Cf. Tim Schramm, Kathrin Lowenstein, Unmoraliscbe Helden. 
Anstofige Gleichnisse Jesu, ed. cit., 1986, pp. 20-22. 

de „înţelepciune" (ceea ce ni se pare prea mult) sau „cum- 
pătare" (ceea ce ni se pare prea puţin), după cum pentru 
aphrosyne preferă „nebunie" sau „sminteală". Dar în pasa- 
jul din Proverbe e vorba, în mod explicit, despre „cunoaş- 
tere" (gnosis) şi despre „înţelegere" ( synesis ). Când Scriptura 
vrea să vorbească despre „înţelepciune", ea spune, fără ezitare, 
sophia ( cf. Psalmi 89, 12). Iar în fragmentul din Efeseni deja 
citat (1, 8), cei doi termeni sunt juxtapuşi ca având înţe- 
lesuri diferite: en pase sophia kai phronesei („în toată înţelep- 
ciunea şi priceperea"). Despre „pricepere", înţelegere, e vorba 
şi în psalmul 118, versetul 104. Buna cunoaştere a lucrurilor, 
înţelegerea exactă a împrejurărilor, inteligenţa contextuală 
nu pot fi evacuate din viaţa spirituală ca tot atâtea capcane 
malefice. Ideologia călâie a „sufleţelului", confundarea nevi- 
novăţiei şi a curăţeniei lăuntrice cu o blândă decerebrare 
nu pot invoca, pentm a se susţine, preceptistica lui Iisus. 
Dimpotrivă, aphrosyne, opusă lui sophrosyne, e trecută, la 
Marcu 7, 22, pe o lungă listă de păcate: „...cugetele rele, 
desfrânările, hoţiile, omomrile, adulterul, lăcomiile, vicle- 
niile, înşelăciunea, nemşinarea, invidia, defăimarea, trufia, 
uşurătatea". Explicaţia traducătorului român pentru echiva- 
larea lui aphrosyne cu „uşurătatea" nu ne convinge. Majorita- 
tea traducerilor străine preferă, ca şi în alte locuri, „nebunia". 
Doar Luther alege termenul Unvernunjt (iraţionalitate), iar 
versiunile germane mai noi - direct Torheit (neinteligenţă, 
prostie), mai aproape de opţiunea Vulgatei pentm stultitia 
(un amestec de stupiditate şi nebunie). în mod vădit, ico- 
nomul nedrept nu e nici nebun şi nu e nici un monument 
de înţelepciune şi cumpătare, de vreme ce nu s-a sfiit să risi- 

pească averea stăpânului său. E, pur şi simplu, ager la minte, 
deştept, gata să uzeze, pentru a se salva, de şiretenie şi tocmai 
datorită acestor calităţi e lăudat şi dat de exemplu . 1 Spre 
consternarea şi dezamăgirea predicatorilor intransigenţi şi 
a „abstractorilor“ de diafane chintesenţe moralizante. 


1. Cf. Wilhelm Michaelis, Die Gleichnisse Jesu. Eine Einfuhrung, 
ed. cit., care interpretează parabola ca „eine Mahnung zur Klugheit* : 
o chemare la inteligenţă, un avertisment în favoarea inteligenţei. 



ÎNCHEIERE 



Critica raţiunii exegetice 


Ceea ce urmează este o poveste de laborator. M-am stră- 
duit, pregătind această carte, să acopăr scmpulos cât mai 
mult din bibliografia subiectului şi am sfârşit, inevitabil, 
prin a fi inhibat de cantitatea ameţitoare, asfixiantă, a tex- 
telor existente. Epuizarea resurselor bibliografice ale oricărei 
cercetări este, astăzi, o utopie. îmi amintesc că l-am întrebat, 
acum câţiva ani, pe profesorul Peter Schăfer de la Princeton 
„cum face“, cum se descurcă atunci când, pentru a se docu- 
menta, are de parcurs rafturi întregi de bibliotecă. Mi-a 
răspuns că trebuie să rişti. Dai la o parte tot ce nu ţi se pare 
esenţial (bizuindu-te pe instinct şi experienţă), dar admiţi, 
de la bun început, că te poţi înşela grav. Este însă de ne- 
gândit să citeşti tot. în ce mă priveşte, am avut norocul, cu 
două tăişuri, de a beneficia de mijlocirea generoasă şi com- 
petentă a bibliotecii Institutului de Studii Avansate din 
Berlin (Wissenschaftskolleg zu Berlin). Zic „cu două tăi- 
şuri", pentru că nu s-a pus, astfel, nici o stavilă apetitului 
meu cumulativ. Dimpotrivă: am avut acces, practic, la 
orice, de la opuri compacte la articole de specialitate din 
publicaţii de nişă, de la textele clasice la exegeza de ultimă 
oră. Nu o dată, zelul defrişărilor livreşti a blocat redactarea 

propriu-zisă. Am fost adesea descurajat (la ce bun încă o 
carte despre parabole?), sabotat în efortul meu de a fi auten- 
tic sau pur şi simplu întârziat de exigenţa unei documen- 
tări exhaustive. 

în cele din urmă, a trebuit totuşi să constat că, din toată 
tevatura, am avut şi multe de învăţat. Am înţeles, de pildă, 
cum se poate rata interpretarea parabolelor, cum arată ina- 
petenţa doctă pentm sensul lor, pe scurt, cum poate exe- 
geza, uneori spectaculoasă „tehnic", să obtureze drumul 
către text. De asemenea, cum poate „moralina" (de care 
vorbea Nietzsche) să reducă anvergura spirituală, temeritatea 
„scandaloasă" a unor pasaje scripturare la platitudine didac- 
tică şi eticism fad. în fine, cum pot feluritele mode ideo- 
logice şi metodologice să schimonosească intenţia originară 
a textelor, reinventându-le în mod arbitrar, confiscându-le 
propagandistic. 

Le voi lua pe rând. Dar voi începe cu observaţia că 
există diferenţe însemnate între contribuţia bibliografică a 
diferitelor confesiuni creştine. Inventaml lucrărilor catolice 
şi protestante este infinit mai amplu decât acela al lucră- 
rilor ortodoxe. Nu vreau să intru în labirintul unei tentative 
de explicaţie. Fapt e că teologii ortodocşi preferă să abor- 
deze parabolele mai curând ca materie omiletică, în vreme 
ce teologii catolici şi protestanţi înclină spre studiu istoric şi 
dogmatic. Cei dintâi sunt, preponderent, oameni ai predicii, 
ceilalţi, ai bibliotecii şi şcolii . 1 Din perspectivă inter-religioasă, 

1. In bibliografiile curente, perspectiva ortodoxă e reprezentată, 
în genere, de un singur titlu: Archbishop Dmitri, The Parables. Bi- 
blicul, Patristic and Liturgical Interpretation, St. Vladimir’s Seminary 

e de menţionat şi exegeza iudaizantă a parabolelor, foarte 
utilă pentm înţelegerea raportului existent între ambianţa 
vechi-testamentară şi cea rabinică, pe de o parte, şi discursul 
hristic, pe de alta . * 1 

Fireşte, un corp hermeneutic decisiv este cel al literaturii 
patristice şi scolastice, analizate lucid şi generos în faimoasa 
lucrare a lui Henri de Lubac . 2 De Lubac amendează, pe bună 
dreptate, o anumită aroganţă a criticii de text modeme, 
care se grăbeşte să situeze exegeza medievală într-un soi de 
„pre-istorie“, depăşită, a interpretării. în acelaşi timp, el 
admite că e posibil ca, în litera lor, textele mai vechi să con- 
ţină o mulţime de elemente tranzitorii, pasibile azi de cadu- 
citate; „s-o recunoaştem până la capăt, multă maculatură" 


Press, Crestwood, New York, 1996. în spaţiul românesc, se pot aminti, 
desigur, importante contribuţii omiletice, în lucrările unor Constantin 
Galeriu, Nicu Steinhardt, Antonie Plămădeală, Teofil Părăian sau 
ale generaţiilor mai noi (Constantin Coman, Vasile Gordon ş.a.). 
Menţionez, cu mulţumiri Părintelui Gordon pentru semnalarea ei, 
şi puţin cunoscuta carte a lui Simion Mehedinţi, Parabole şi învă- 
ţături din Evanghelie, apărută în 1942 şi reeditată în 2002 la Editura 
Sophia, Bucureşti. 

1. Lista titlurilor e abundentă, începând de la lucrarea clasică a 
lui Paul Fiebig, Altjudische Gleichnisse und die Gleichnisse Jesu, J.C.B. 
Mohr, Tiibingen, 1904, şi continuând, în vremea din urmă, cu David 
Flusser, Die rabbinische Gleichnisse und der Gleichniserzăhler Jesu, Peter 
Lang, Bem, 1981, C. Thoma şi M. Wyschogrod, Parable and Story in 
Judaism and Christianity, A Stimulus Book, Paulist Press, New York, 
Mahwah, 1989, Brad H. Young, The Parables, Jewish and Christian 
Interpretation, Hendrickson Publishers, Peabody, 1998, sau Frank Stern, 
A Rabbi Looks at Jesus Parables, Rowman & Litdefield, Lanham, 2006. 

2. Exegese medievale. Les quatre sens de l’Ecriture, 4 voi., Cerf, 
DDB, 1993 (prima ediţie: 1959-1965). 

(„ beaucoup de fatras “) I . în ele se exprimă, totuşi, dincolo de 
asemenea „pietre de poticnire", unul din chipurile miste- 
rului creştin şi o coerenţă intimă a credinţei, greu de regăsit 
în textele mai noi. 

Marea problemă a interpretărilor medievale rămâne, 
din punctul meu de vedere şi nu numai al meu, abuzul de 
alegorie. Am avut ocazia să invoc posibilele efecte negative 
ale acestui abuz la începutul lucrării de faţă . 2 A atribui 
fiecărei componente a parabolelor funcţia de „camuflaj", 
de transcriere codificată a unui sens ascuns, dar uşor desci- 
frabil, este a reduce interpretarea la o simplă decodificare 
rebusistică. . . După ce comunici cititorului că, în cazul „Fă- 
cliei sub obroc", făclia e Hristos, obrocul - legea vetero- 
testamentară, iar sfeşnicul - Biserica drept-credincioşilor, 
nici cititoml, nici exegetul nu mai au nimic de făcut. Rien 
ne va plus! De asemenea frugale „prescurtări" hermeneutice 
nu scapă nici mari şi inspirate figuri ale patristicii. Sf. Ioan 
Gură de Aur însuşi rezolvă, de pildă, Parabola celor zece 
fecioare cu câteva „translaţii" previzibile: făcliile reprezintă 
harul fecioriei, castitatea, iar uleiul - iubirea aproapelui 
(aici în forma pomenii datorate săracilor). Somnul e, ine- 
vitabil, moartea, trezirea e învierea, iar negustorii de ulei 
sunt cei sărmani, care dau ocazia celorlalţi să-şi manifeste 
iubirea faţă de aproape. Citită în aceşti termeni, parabola e 
o şaradă perfect inteligibilă dacă ştii cheia. Ca într-o fabulă 
oarecare: vulpea e viclenia, corbul e prostănacul sensibil la 


1. Idem, voi. 2, p. 661. 

2. Cf. supra, pp. 68-69. 

linguşire, ergo nu e bine să pleci urechea la linguşiri. Reflec- 
ţia asupra textului se poate socoti încheiată. Nu mai e nimic 
de adăugat: ai priceput, poţi trece la parabola următoare. 
Sensul se epuizează într-o maximă, într-o regulă de compor- 
tament, într-un aforism. 

Să adăugăm că multe dintre exerciţiile descifrării alego- 
rice nu se sfiesc să includă transparente (şi tendenţioase) 
aluzii de tip confesional sau inter-religios. Cutare parabolă 
condamnă discret misteriile păgâne, cutare e anti-iudaică. 
Protestantul vede, în câte o metaforă, un posibil argument 
împotriva papalităţii, catolicul încearcă, ici-colo, manevre 
hermeneutice vag contra-reformiste etc. 

E marele merit al teologului protestant german Adolf 
Jiilicher, acela de a fi demontat mecanismul, oarecum facil, 
al monomaniei alegorizante. în lucrarea sa Die Gleichnisreden 
Jesu, apărută la sfârşitul secolului XIX 1 , el merge însă, la 
rândul lui, prea departe socotind, de pildă, că tot ce e ale- 
gorie în Evanghelie nu se poate atribui lui Iisus însuşi, ci mai 
degrabă Evangheliştilor sau Bisericii timpurii. Prea îngustă 
mi se pare şi convingerea sa că parabolele nu pot fi înţe- 
lese corect decât într-un singur fel, fără false subtilităţi, 
fără presupoziţia unor sensuri multiple, suprapuse. 

La antipodul acestei „luterane 11 sobrietăţi, se află omi- 
letica moralizant sentimentală, care dizolvă înţelesul grav 
şi neconvenţional al parabolelor într-o mică oră de diri- 
genţie, într-o dădăceală duminicală. E un mod de a nu 

1. Două volume republicate într-unul singur la Tiibingen în 
1910, ediţie reprodusă fotomecanic la Darmstadt, Wissenschaftliche 

Buchgesellschaft, 1963. 

percepe dimensiunea cosmică, miraculoasă, tainică şi în 
fond „scandaloasă" a întrupării. Actul kenotic al Fiului, 
dispus să treacă hotarul imaginabilului, pentru a asuma un 
corp omenesc, cu tot balastul lui, de dragul creaturii Sale, 
ar suna ridicol, dacă rezultatul acestui plonjon halucinant 
ar fi un compendiu de bună purtare, o sumă, previzibilă, 
de precepte cuminţi. Nu e de crezut că Dumnezeu a venit 
pe pământ ca să ţină un duios discurs de mătuşă cumse- 
cade. Tipul acesta de derapaj nu se manifestă, fireşte, doar 
în lumea predicaţiei răsăritene. Iată comentariul unui teolog 
american (episcopalian), exasperat, şi el, de platitudinea, 
de lipsa de anvergură, a multor comentarii la Evanghelie: 
„Adesea, fie că sunt capete pătrate, fie din lipsa studiului, 
fie din cauza slabei pregătiri, fie din pură plictiseală, predi- 
catorii amncă fără graţie de la amvon comorile Scripturii, ca 
pe o grămadă de peşti morţi. Nici un pic de farmec în mono- 
logurile lor, nici o «intrigă», nici o tensiune, nici o intuiţie 
a faptului că oficiul care le-a fost dat e tocmai acela de a 
administra o casă care nu seamănă cu nici o altă casă. Tot 
ce obţin e un soi de entuziasm monomaniacal pentru cele 
două-trei teme care sunt, întâmplător, pe măsura gustului 
lor bizar: focul iadului, să zicem, sau cursul scurt despre 
viziunea umanistă a iubirii, sau reţeta rapidă a spiritualităţii, 
sau o dăscăleală mediocm moralizantă privind buna purtare, 
despre care au decis de mult că e mai uşor de înghiţit decât 
paradoxurile Evangheliei. [...] Trebuie să ne rugăm pentru 
predicatori. Fie ca Dumnezeu să aducă mai repede ziua în 
care ei vor fi stat suficient de mult în cămara castelului pen- 
tru a-şi pierde niţeluş minţile dinaintea Cuvântului şi a se 

îmbăta cu bucurie de textul Scripturii ." 1 (Eram foarte tânăr 
când Părintele Arhim. Benedict Ghiuş, în chilia sa de la 
Mitropolie, mi-a scris, pe un petic de hârtie, o propoziţie 
din Breviarul Latin cu un mesaj asemănător: Laeti bibamus 
sobriam profusionem Spiritus, „Să bem cu bucurie din sobra 
supraabundenţă a Spiritului".) în termeni asemănători vor- 
beşte şi Părintele Arhim. Nicolae Steinhardt: „Cele mai bune 
şi mai frumoase simţăminte ori mai folositoare învăţături 
sunt anihilate de tipizarea verbală, care-i simptom de lene, 
frică şi uscăciune a inimii. Tot atât de duşmănoase sunt stilul 
pilduitor, edificator, onctuos, stilul emfatic, stilul grandiloc- 
vent, sau deprinderea comodă de a reduce predica la repe- 
tarea pericopei evanghelice ." 2 

Dacă însă comentariul cuminte, sec sau dulceag, lăsat 
să se dizolve în retorica previzibilă a unui compendiu de 
etică, îşi ratează ţinta, ne vom grăbi să adăugăm că nici exal- 
tarea imaginaţiei, „talentul" literar şi ingeniozitatea pură 
nu dau rezultate convenabile. Andre Gide îşi poate permite, 
fireşte, ca artist, să închipuie o versiune a Parabolei fiului 
risipitor (Le retour de l’enfant prodigue) în care, alături de cei 
doi fraţi ai pasajului biblic, mai există un al treilea, cel mai 
tânăr, decis să răzbune eşecul celui întors acasă. El va pleca, 
la rândul lui, iar „fiul risipitor" îl va încuraja s-o facă: „Iei 
cu tine toate speranţele mele [...]. Fie să nu te mai întorci 
niciodată." Dar Andre Gide nu are pretenţii de hermeneut. 

1. QT R.F. Capon, op. cit., p. 143. 

2. Nicolae Steinhardt, Dăruind vei dobândi. Editura Episcopiei 
Ortodoxe Române a Maramureşului şi Sătmarului, Baia Mare, 1992, 
p. 243. 

în schimb, există „specialişti" a căror „îndrăzneală" e cauţio- 
nată de un cert prestigiu academic. Pentru Charles Hedrick, 
de pildă, parabolele sunt un fel de „ficţiuni" cu valoare 
autonomă, expresii ale unei creativităţi mai curând literare . 1 
Iisus, s-ar zice, e din familia lui Mallarme. William R. Herzog 2 
preferă, dimpotrivă, să-i facă un portret de Che Guevara: 
un insurgent de stânga, procupat de soarta celor exploataţi. . . 

Viciile literalismului placid, ale inflamaţiei literare sau 
ale zelului ideologic transformă de multe ori parabola în 
materia primă a unei divagaţii care pierde cu totul din vedere 
textul propriu-zis. Exegeza e înlocuită prin eisegeză'. efortul 
de a scoate înţelesul textului din însăşi substanţa lui se lasă 
uzurpat de încercarea de a introduce în text un înţeles străin 
de intenţia lui originară . 3 Se testează eventualele „lumini" 
hermeneutice pe care metode mai mult sau mai puţin noi 
(structuralism, semiotică, naratologie etc .) 4 le pot aduce în 

1. Charles W. Hedridc, op. cit. S-a mers până acolo încât să se 
socotească reuşita estetică a textului drept criteriu de autenticitate {cf. 
A.T. Cadoux, B.A. (Cape), D.D (London), op. cit., p. 60: „Naraţiunea 
care e mai bună ca naraţiune, mai convingătoare, mai coerentă e, 
probabil, mai aproape de ceea ce a spus cu adevărat Iisus“). 

2. Pambles as Subversive Speech: Jesus as Pedagogue of the Oppressed, 
Westminster John Knox Press, Louisville, 1994. 

3. Cf. Klyne R. Snodgrass, „Recent Research on the Parable of 
the Wicked Tenants. An Assessment, în Bulletin for Biblicul Research, 
nr. 8, 1998, p. 187: „Dacă pe vremea lui Adolf Jiilicher scandalul 
consta în alegorizarea parabolelor practicată de Biserică, impoliteţea 
( the ojfence) zilelor noastre e, după părerea mea, o lectură a parabo- 
lelor care proiectează asupra lor agenda care ne convine." 

4. Cf, inter alia, Jean Delorme (ed.), Les paraholes evangeliques. 
Perspectives nouvelles (documentele celui de-al XH-lea congres ACFEB, 
Lyon, 1987), Cerf, Paris, 1989. 

clarificarea textului. Se experimentează noi căi de „atac": 
marxism, ecologie, sociologie, feminism. Acribia filologică 
şi apetitul tenace al reconstmcţiei istorice s-au concretizat, 
de-a lungul anilor, în spectaculoase tentative de a „rescrie“ 
textul evanghelic, de a căuta un „Urtext“, un text prim, 
curăţat de probabile intervenţii „interesate" ale Evanghe- 
liştilor sau de adaosurile „propagandistice" ale Bisericii tim- 
purii. Exegeza aplicată n-a întârziat să amendeze acest tip 
de malformaţie emdită. Iată un pertinent comentariu al pro- 
fesorului Klyne Snodgrass: „Fără îndoială, textele Scripturii 
au fost modelate de tradiţie şi de Evanghelişti, în funcţie 
de context şi de propriile lor convingeri. Cu toate acestea, 
un alt text, cum ar fi, de pildă, un Urtext nu este şi nu poate 
fi obiectul cercetării noastre. Singurul text pe care îl avem 
e textul Scripturii ." 1 

Fireşte, nu propun să evacuăm, în mod autoritar, liberta- 
tea oricărui cititor de a găsi în text sensuri noi, conforme 
cu propria lui formaţie şi angajare intelectuală. Dar a rein- 
venta textul, abandonând cu totul intenţia care l-a produs, 
a căuta în el o tematică fără legătură cu tematica lui cons- 
titutivă e ilegitim şi contraproductiv . 2 Nu se pot contesta 

1. Ibidem, p. 209. Cf. şi comentariul, de un benign sarcasm, al lui 
C.S. Lewis, în Ferigi şi elefanţi şi alte eseuri despre creştinism, Humanitas, 
Bucureşti, 2011, pp. 133 şi urm. 

2. îmi amintesc de stupoarea cu care am descoperit, pe vremea 
studenţiei, în fişierul bibliotecii Academiei Române, o teză de doc- 
torat cu titlul „Probleme de ginecologie şi obstetrică în teatrul lui 
Shakespeare". De ce nu? Dar să nu mi se spună că, printr-o aseme- 
nea cercetare, înţelegerea lui Shakespeare iese în câştig. . . 

beneficiile unei bune informări asupra împrejurărilor spe- 
cifice în care textul a fost rostit şi scris. E foarte instructiv 
să ne putem reprezenta ceea ce Hermann Gunkel şi, după 
el, o lungă serie de biblişti au numit „Sitz im Leben“, con- 
textul istoric şi social al apariţiei şi distribuţiei textului. 
Dar avertizăm asupra riscului de a eşua în erudiţie goală, 
de a focaliza halucinatoriu asupra unor detalii anexe care 
nu favorizează în nici un fel, ba dimpotrivă, o lectură 
comprehensivă. Pe de altă parte, nu se cuvine să pierdem 
din vedere faptul că Iisus se adresează şi cititomlui de azi, 
lumii sale, aşa cum se adresa contemporanilor săi. A sugera 
că El nu poate fi înţeles decât contextual, în mediul 
acţiunii Sale nemijlocite, e a-L citi arheologic, comemorativ, 
fără nici un folos. După cum a-L citi strict din unghiul 
deprinderilor, achiziţiilor metodologice, idiosincrasiilor şi 
modelor de ultimă oră e a cădea victima unei anamorfoze 
derutante şi păguboase. Intr-un anumit sens, a spus-o El 
însuşi, printr-o scurtă parabolă: „Nimeni nu coase la haină 
veche petic dintr-un postav nou; altfel, peticul nou va 
trage din haina veche şi se va face o ruptură mai rea. De 
asemenea, nimeni nu pune vin nou în burdufuri vechi; 
altfel, vinul nou sparge burdufurile şi vinul se varsă şi 
burdufurile se strică; ci vinul nou trebuie pus în burdufuri 
noi“ (Marcu 2, 21. Cf. şi Matei 9, 16-17). Interpretarea tra- 
diţională a acestei parabole pune accetul pe contrastul 
dintre iudaitate (respectiv Vechiul Testament) şi creşti- 
nătate (respectiv Noul Testament): Legea pe de o parte şi 
Credinţa pe de alta. Secolul al XlX-lea nu s-a sfiit să valori- 
fice textul ca apologie a Noului, ca legitimare a acţiunii 

revoluţionare. 1 Dar parabola este rostită ca răspuns la o 
întrebare despre oportunitatea postului (Marcu 2, 18). în 
discuţie apare, astfel, problema adecvării, a gestului cuvenit 
la momentul cuvenit. Noutatea vine cu alt tip de exigenţe 
şi reguli, greu de conciliat cu exigenţele şi regulile mai vechi. 
Soluţiile eclectice au efecte negative pentru ambele tabere. 
Metodologiile noi se vor fi dovedind utile, când e vorba 
de o tematică de cercetare nouă („vin nou în burdufuri 
noi“). Dar când e vorba de o tematică veche până la a fi 
atemporală, riscul inadecvării e foarte ridicat. „Savanţii - 
spunea Hermann Hesse - strică întotdeauna vinul vechi 
recurgând la burdufuri noi“ 2 . Iar vinul vechi nu e nici pe 
departe într-o poziţie dezanvantajată faţă de cel fraged al 
ultimei recolte. Nu întâmplător, Evanghelia după Luca 
adaugă parabolei un final semnificativ (reluat şi în versiu- 
nea oferită de Evanghelia după Toma, loghionul 47): „Şi 
nimeni, după ce a băut vin vechi, nu vrea de cel nou, că 
zice: Mai bun e cel vechi." 3 A te bucura de un vin vechi 
fără ideea fixă a „actualizării", fără scenografia cochetă a 
ingeniozităţii „branşate", fără tapaj „metodologic" de cate- 
dră nu înseamnă a fi opac la sunetul veacului, a te ţine, 
dogmatic, la distanţă de orice înnoire fertilă. înseamnă, pur 
şi simplu, a păstra măsura, a nu manipula textele de dragul 

1. Cf. Martin Leutzsch, „Was passt und was nicht (Vom alten 
Mantei und vom neuen Wein)“, în R. Zimmermann, Kompendium . . ., 
ed. cit., p. 277. Sunt citaţi Heine, Marx şi Engels, Gutzkow etc. 

2. Apud Martin Leutzsch, art. cit., p. 277. 

3. Cf. şi Cartea înţelepciunii lui Isus, fiul lui Sirah 9, 10: „Vin 
nou, prieten nou. . . lasă-1 să se învechească, şi-l vei bea cu plăcere." 

spectacolului academic sau al opţiunilor tale cotidiene. 
Cei care cred că savantul şi hermeneutul de azi înţelege 
neapărat mai bine un text vechi decât toţi aceia care au 
fost contemporani cu însăşi producerea textului iau drept 
garantată o competenţă iluzorie. C.S. Lewis o spune în 
câteva fraze cât se poate de clare şi potrivite: „Ideea că un 
om sau un scriitor este obscur pentru cei care au trăit în 
aceeaşi cultură, au vorbit aceeaşi limbă, au împărtăşit aceeaşi 
gamă de imagini şi de presupoziţii inconştiente, dar lim- 
pede pentru cei care nu se bucură de nici unul din dintre aceste 
avantaje este ridicolă, în opinia mea. Există, în această idee, 
o improbabilitate a priori pe care aproape nici un argu- 
ment şi nici o dovadă nu o pot contracara" 1 . Sau: „...cri- 
ticii biblici vorbesc pur şi simplu în calitate de oameni; 
oameni influenţaţi în mod evident de spiritul veacului în 
care au crescut şi, probabil, nu suficient de critici faţă de 
el “. 2 Cât despre marii inovatori subtili, aceştia „îmi cer să 
cred că ei pot citi texte vechi printre rânduri; dovada este 
incapacitatea lor evidentă de a citi (în orice sens care merită 
discutat) rândurile însele. Au pretenţia că văd sporii de 
ferigă, dar nu zăresc un elefant la zece metri depărtare, ziua 
în amiaza mare“ 3 . 

în cele ce urmează, vom face un inventar rapid, dar 
caracteristic, al savantlâcului steril, al erudiţiei divagatorii, 
abundent prezentă în bibliografia „de lucru" a parabolelor 


1. Cf. C.S. Lewis, op. cit., p. 132. 

2. Ibidem, p. 133. 

3. Ibidem, pp. 130-131. 


CRITICA RAŢIUNII EXEGETICE 293 


neo-testamentare. Vom arăta cum se poate trece pe lângă 
text, cum se pot sacrifica substanţa şi finalitatea lui, prin pre- 
tenţioase sondaje colaterale. Necesitatea de a livra cititorului 
o sumă de realia, de informaţii concrete privind una sau 
alta din părţile componente ale unui discurs nu e de pus la 
îndoială. Grav e când, concentrat pe realia, eruditul pierde 
din vedere realitatea scripturară şi eşuează în plin supra- 
realista. Grav e când se caută „sporii de ferigă“ şi nu se mai 
vede „elefantul", aflat în plină lumină. 

Se poate admite, desigur, că nu e lipsit de interes să te 
întrebi, citind Parabola drahmei pierdute, cam cât valora o 
drahmă. Dacă valora puţin (ceea ce e adevărat: cât un dinar 
roman, adică valoarea salariului pe o zi al unui muncitor 
agricol sau al unui soldat), atunci sărăcia femeii din para- 
bolă e certă şi asta explică febrilitatea căutărilor ei. Dar e 
lipsit de interes să dezbaţi dacă drahma cu pricina e parte 
dintr-o salbă sau dintr-un ornament capilar, cu detalii 
despre dimensiunile monedei şi despre posibilitatea de a o 
găuri pentru a o înşirui pe un şnur . 1 La fel, e neesenţial să 
ştii câţi oameni pot mânca dintr-un viţel, chiar dacă, prin 
asta, poţi dovedi că petrecerea organizată de tatăl fiului 
risipitor era una de anvergură . 2 Parabola prietenului de la 

1. Cf. J. Derrett, „Fresh Light on the Lost Sheep and the Lost 
Coin“, în New Testament Studies, nr. 2 6, 1979, pp. 40-41 (versus E.F.F. 
Bishop, Jesus of Palestine: The Local Background to the Gospel Docu- 
ments, Lutterworth Press, London, 1955, pp. 134-135). 

2. K. Bailey se străduieşte să demonstreze că era vorba de vreo 
200 de inşi, adică toţi membrii familiei, plus notabilităţile locale 
( Finding the Lost. Cultural Keys to Luke ij, Concordia Publishing 
House, St. Louis, 1992, p. 155). 

miezul nopţii stârneşte şi ea tot soiul de curiozităţi mania- 
cale. De ce „vizitatorul" nocturn cere trei pâini? De ce trei ? 
Marele J. Jeremias se gândeşte că or fi fost foarte mici şi, 
deci, una singură nu ajungea pentru o masă. 1 Neobositul 
Kenneth Bailey, citat adineaori, crede că cele trei pâini 
urmau a se distribui după un model vetero-testamentar {cf. 
i Regi io, 3-4): una rămânea gazdei, una se mânca pe loc, 
iar a treia se punea în traista călătorului. 2 Alţii văd în numă- 
rul pâinilor un semn de generozitate amicală, alţii încearcă 
să-şi imagineze ce se mânca la cina târzie a poveştii: pâine 
goală, sau pâine cu ceva (sau muiată în ceva). Insurgentul 
W.R. Herzog crede că sărăcia bucatelor e, prin contrast, o 
aluzie provocatoare la mesele „neruşinat" de bogate ale 
mai-marilor zilei. 3 

Obsesii numerice irelevante apar şi în legătură cu alte 
parabole. De ce zece fecioare? Moises Mayordomo socoteşte 
că zece e, în acest caz, un număr exagerat de mare şi îl citează 
pe Plutarh, după care şi cinci ar fi fost prea mult pentru o 
nuntă obişnuită. 4 Christine Gerber se arată neliniştită de 
neclaritatea din Parabola slugilor veghetoare cu privire la 
numărul exact al personajelor (de câte slugi e vorba?). 5 Para- 

1. J. Jeremias, Tije Parables of Jesus, ed. a Il-a, Prentice Hali, New 
Jersey, 1972, p. 157. 

2. K. Bailey, Poet and Peasant. A Literaiy- Cultural Approach to the 
Parables in Luke, Eerdmans, Grand Rapids, 1977, p. 123. 

3. William. R. Herzog, op. cit., pp. 212-214. 

4. Cf. M. Mayordomo, „Kluge Mădchen kommen liberali hin... 
(Von den zehn Jungfrauen)", în R. Zimmermann, Kompendium..., 
ed. cit., p. 497. 

3. Christine Gerber, „Wann aus Sklavinnen un Sklaven Găste ihres 
Herren werden (Von den wachenden Knechten)", în R. Zimmermann, 
Kompendium..., ed. cit., p. 574. 

boia semănătorului e, şi ea, plină de „neclarităţi 11 : este mul- 
tiplicarea recoltei de care se vorbeşte la sfârşit (treizeci, 
şaizeci, o sută) plauzibilă în termeni reali? Da, răspunde 
Gustav Dalman, dar numai pe valea Iordanului 1 . Nu, e de 
părere Robert Mclver: şi de treizeci de ori mai mult decât 
s-a semănat ar fi fost o reuşită miraculoasă. 2 Este evident 
că „astfel de numărători sunt în afara chestiunii" 3 , dar ele fac 
totuşi să curgă multă cerneală. Altă „problemă": ce semăna 
semănătoml? (Apropo: de ce nu „semănătorul/semănătoa- 
rea, de vreme ce la câmp munceau şi femei?) Grâu? Orz? 
Ovăz? Mei? Şi cum se proceda în Palestina secolului I d. Hr.? 
întâi se semăna şi abia apoi se ara (ipoteză preferată de J. 
Jeremias în celebra sa monografie despre parabole 4 , pentru 
a explica „realist" de ce apar şi buruieni printre cereale), sau 
viceversa (cum pretinde K.G. White 5 )? 

Lista întrebărilor „edificatoare" pe care exegeţii le întorc, 
conştiincios, pe toate părţile poate continua la nesfârşit. în 
Parabola năvodului se vorbeşte de „tot felul de peşti". Ei 
bine, câte feluri? 19? 24? 11, ca în apa Iordanului? 78, ca pe 
coasta Mediteranei? 12, ca în lacul Hui eh? 6 Casa zidită pe 
stâncă e oare vecină cu casa zidită pe nisip? Şi nu ne-ar 

1. G. Dalman, Arbeit und Sitte in Paldstina, 7 voi., C. Bertelsmann 
Verlag, Giitersloch, 1928-1941, voi. 3, pp. 153, 156. 

2. R.K. Mclver, „One Hundred-Fold Yield - Miraculous or Mun- 
dane? Matt. 13, 8, 23; Mk. 4, 8, 20; Lk. 8, 8“, în New Testament Studies, 
nr. 49, 1994. 

3. A. Hultgren, op. cit., p. 188. 

4. J. Jeremias, op. cit., pp. 7 şi urm. 

5. K.D. White, „The Parable of the Sower", în Journal ofTheolo- 
gical Studies. n.s., nr. 15, 1964, pp. 300-307. 

6 . Cf. A. Hultgren, op. cit., p. 305, n. 6 . 

ajuta să ştim cum se construia o fundaţie pe vremea lui Iisus? 
(citând, de pildă, din Vitruviu)? 1 Dar făcliile ( lampadas ) 
din Parabola celor zece fecioare? Sunt ele torţe (din lemn), 
sau o specie de opaiţ (din lut sau metal, cu fitil)? Iar pe- 
trecerea despre care se vorbeşte unde are loc? La părinţii 
miresei, sau în casa mirelui? Şi fecioarele cine sunt? Es- 
corta fetei, sau cameristele băiatului? 2 Nu e clar nici dacă 
cele două grupe de copii care nu reuşesc să se joace îm- 
preună (Parabola copiilor din pieţe) sunt suficient de bine 
definite. Gmpa veselă e alcătuită din băieţi, iar cea tristă 
din fete? Sau avem de-a face cu o massă omogenă, ca să fie 
plauzibilă comparaţia cu „neamul acesta" 3 ? Aceeaşi parabolă 
pune delicate probleme de „fiziologie mistică", şi nu de azi, 
de ieri! Dacă Iisus mănâncă şi bea, cum vom rezolva teo- 
logic problema digestiei sacre? Sf. Irineu nu se sfieşte să 
o califice drept semn al „umanităţii" hristice. Tertullian e 
contra. Clement din Alexandria încearcă să concilieze cele 
două poziţii, arătând că, în cazul lui Iisus, trebuie să ne 
imaginăm un fel de combustie spontană care distruge fără 
reziduuri hrana asimilată. 4 Comoara ascunsă în ţarină stâr- 
neşte complicate dileme juridice. Găsitoml comorii dă de 
ea umblând pe un teren care nu-i aparţinea. Mai întâi: ce 
căuta acolo? Era un oarecare lucrător agricol pe tarlaua 

1. Cf. R. Zimmermann, Kompendium..., ed. cit., p. 94. 

2. Cf. Pentru întreaga discuţie, cf. Klyne R. Snodgrass, Stories 
with Intent. . ., ed. cit., pp. 512 şi urm. 

3. Cf. Peter Miiller, „Vom misslingenden Spiel (Von der spielen- 
den Kindern)", în R. Zimmermann, Kompendium..., ed. cit., p. 103. 

4 Cf. ibidem, p. 109. 

proprietarului (J. Jeremias)? Nu se prea potriveşte, de vreme 
ce aflăm că a fost suficient de înstărit ca să cumpere tere- 
nul. Pe de altă parte, odată ce a găsit comoara n-ar fi fost 
normal să-l anunţe pe proprietar? Iar după ce a devenit pro- 
prietar el însuşi, deţinea el, de drept, şi ceea ce se găsea în 
subsolul tarlalei cumpărate? Se invocă pasaje din Mishna, 
din care rezultă că tot ce se găseşte în perimetrul unei pro- 
prietăţi aparţine proprietarului, cu excepţia banilor, care 
revin găsitorului. Dar în parabolă nu se specifică natura co- 
morii. Chestiunea rămâne, aşadar, în suspensie . 1 în schimb, 
lucrurile sunt limpezi când e vorba de drepturile omului. 
Luise Schottroff- şi nu e singura - consideră că Parabola 
slujitorului credincios şi înţelept e o critică implicită a sis- 
temului sclavagist din Imperiul Roman 2 , după cum, în 
viziunea infatigabilului W. Herzog, Pilda talanţilor e o 
critică a exploatării celor săraci, prin abuzurile celor bogaţi 
şi puternici 3 . 

S-ar putea scrie un întreg opuscul despre asemenea teh- 
nici de chestionare academică a parabolelor lui Iisus. Ar fi 
o dovadă neliniştitoare despre distanţa enormă care s-a 
aşezat între noi şi ele, despre felul în care „ştiinţa de carte“ 
ajunge să se deturneze pe sine, cufundându-se în labirintul 

1. între alţii, se ocupă de „litigiu" J. Derrett, „Law in the New 
Testament. The Treasure in the Field (Mt. II, 44)“, în Zeitschrift 
fur die Neutestamentliche Wissenschaft, nr. 54, 1963, pp. 31-42, şi John 
Crossnan, „Finding Is the First Act: Trove Folktales and Jesus’ 
Treasure Parable", în Semeia Supplements, nr. 9, 1979, p. 91. Cf. A. 
Hultgren, op. cit., p. 412. 

2. Luise Schottroff, Die Gleichnisse Jesu, ed. cit., pp. 230-233. 

3. W. FFerzog, op. cit., pp. 150-168. 

exactităţilor inutile, fără prea mare legătură cu adevărul. 
Nu voi contesta nici competenţele, nici buna-credinţă a 
unora dintre cercetătorii invocaţi în inventarul de mai sus. 
Dar nu mă pot abţine să deplâng futilitatea barocă a stră- 
daniilor lor şi patologia unei anumite secţiuni a „spiritului 
vremii", care nu mai vrea şi nu mai poate să distingă între 
esenţial şi accesoriu, între „evidenţa" cadaverică a literei şi 
freamătul discret, dar viu al spiritului. 

Ca să nu închei într-o notă patetică, voi aminti o conver- 
saţie pe care am avut şansa şi plăcerea să o port cu E. H. 
Gombrich, în 1976, pe vremea când conducea The Warburg 
Institute de la Londra. A venit vorba, între altele, despre 
necesitatea şi primejdiile specializării. Tocmai lucram la o 
teză de doctorat pe tema peisajului european. „Nu veţi putea 
defini cu precizie - mi-a spus profesorul Gombrich - euro- 
penitatea peisajului, dacă nu veţi lua, ca termen de compa- 
raţie, peisajul extra-european, cel chinezesc, de pildă. Dar, 
ca să înţelegeţi bine peisajul chinezesc, e recomandabil 
să învăţaţi chinezeşte. Iar după ce veţi învăţa chinezeşte - ceea 
ce vă va lua o grămadă de timp - e foarte puţin probabil să 
vă întoarceţi la problemele peisajului european." Mi se 
atrăgea astfel atenţia asupra uneia dintre devierile posibile ale 
acribiei prost dozate. în fond, ce altceva fac exegeţii para- 
bolelor, mergând din întrebare în întrebare, din detaliu în 
detaliu, până la uitarea textului de care se ocupă? Ca să 
înţelegi parabolele, trebuie să te pui la punct cu ambianţa 
concretă a lumii în care s-au născut. Aşa e! E bine să ai 
idee - când analizezi Parabola celor zece fecioare - despre 

cum arăta o procesiune nupţială, despre alcătuirea şi 
modul de funcţionare al unui opaiţ etc. Dar, conştiincios 
şi ştiutor cum eşti, vei ajunge să te întrebi asupra deosebirii 
dintre nunta evreiască şi cea romană, apoi asupra cantităţii 
de ulei necesare pentru a întreţine (pentru cât timp?) fla- 
căra unui opaiţ, apoi despre producţia de ulei în Palestina 
începutului de mileniu, despre motivile posibile ale întâr- 
zierii mirelui (negocieri laborioase despre dotă?) şi, în con- 
secinţă, despre regimul moştenirii în jurisprudenţa iudaică. 
Textul propriu-zis al parabolei devine, încet-încet, un pre- 
text, o anexă, un episod minor dintr-o mare demonstraţie 
de musculatură istoriografică. „Problema cu specializarea - 
a adăugat profesoml Gombrich - e că, la un moment dat, 
nu mai ştii ce întrebări să-ţi pui.“ Ai numai răspunsuri. Şi 
ai răspunsuri la întrebări pe care textul însuşi nu le pune. 
Trăieşti, vorba lui Blaga, în „hipertrofia mijloacelor auxi- 
liare“. Şi, în timpul acesta, obiectul de la care ai pornit 
supravieţuieşte stins, uitat, aşteptând întrebarea potrivită. 

Evident, nu poţi fi sigur niciodată că ai găsit „întrebarea 
potrivită". în ce ne priveşte, am încercat să o identificăm 
în spaţiul care uneşte intenţia textului, interogaţia proprie 
şi aşteptările (latente sau manifeste) ale cititorului de azi. 
Ne-am ferit de ingeniozităţi riscante, de originalităţi zglobii, 
ca şi de tonul pompos şi ultimativ al predicii „înţelepte". 
Ne-am ferit de erudiţia goală, dar am ţinut, în acelaşi timp, 
să aducem în perimetrul religiozităţii autohtone o mini- 
mă exigenţă academică, un tip de discurs care să-şi găsească 
locul, cu naturaleţe, în dezbaterea intelectuală a modernităţii, 
în ciuda pripitelor ei crispări „laiciste". Parabolele lui Iisus 

au rezistat binişor şi în vremuri mai grele. Ni s-a părut că 
trebuie să li se dea o şansă şi acum, că în nimbul lor respiră, 
tenace, teme şi soluţii fără dată şi fără patină muzeală. Dacă, 
din când în când, am reuşit să formulăm întrebarea potri- 
vită, nu ne rămâne decît să sperăm că încercarea noastră îşi 
va găsi, la rândul ei, cititorul potrivit. Către el se îndreaptă 
mulţumirile noastre şi salutul nostru prietenesc. 


Sugestii bibliografice 


Nu ne propunem, în cele ce urmează, să oferim cititorului o 
bibliografie foarte amănunţită. Despre parabole s-a scris enorm, încă 
din primele veacuri creştine. Vrem doar să semnalăm câteva texte 
utile pentru cei cărora lucrarea de faţă le va fi stimulat, aşa cum 
sperăm, curiozitatea şi reflecţia. E vorba, aşadar, de o bibliografie 
strict orientativă, destinată oricui va simţi nevoia să facă, pe cont 
propriu, câţiva paşi mai departe. Ne-am mărginit la un inventar de 
cărţi, lăsând deoparte puzderia de studii şi articole, menţionate, ade- 
sea, în notele de subsol ale fiecărei pagini. Am lăsat, de asemenea, 
deoparte, câţiva autori, pe care i-am amintit, sporadic, în cuprinsul 
volumului nostm, dar care, din punctul nostm de vedere, se află 
într-o totală - deşi savantă - inadecvare cu materia de care se ocupă 
(William Herzog, Luise Schottroff, M.A. Beavis etc.). 

In ce ne priveşte, am profitat masiv (documentar şi hermeneutic) 
de pe urma a trei lucrări, a căror lectură constituie o amplă şi fertilă 
introducere în domeniu: 

Snodgrass, Klyne, Stories witb Intent. A Comprehensive Guide to the 
Parables of Jesus, William B. Eerdmans Publishing Company, 
Grand Rapids, Michigan/Cambridge, 2008. 

Hultgren, ArlandJ., The Parables of Jesus. A Commentary, William B. 
Eerdmans Publishing Company, Grand Rapids, Michigan/ 
Cambridge, 2002. 

Zimmermann, Ruben (ed.), în colaborare cu Detlev Dormeyer, Gabi 
Kern, Annette Merz, Christian Munch, Enno Edzard Popkes, 

Kompendium der Gkkbnisse Jesu, Giitersloher Verlagshaus, Giitersloch, 
2007 (lucrare colectivă, cu contribuţii inegale, dar întotdeauna 
profitabile). Volumul include şi analiza „parabolelor" din Evan- 
ghelia după Ioan (socotită îndeobşte ca fiind lipsită de ilustrări 
ale genului), ca şi a unor texte exterioare canonului tradiţional: 
Evanghelia după Toma şi o largă selecţie de apocrife („Agrapha"). 

încă greu de ocolit sunt lucrările clasice ale lui Adolfjiilicher ( Die 
Gleicbnisse Jesu, două părţi adunate într-un singur volum, Tiibingen, 
1910, ediţie reprodusă fotomecanic la Darmstadt, Wissenschaftliche 
Buchgesellschaft, 1963) şi Joachim Jeremias ( Die Gleicbnisse Jesu, 
Zwingli-Verlag, Ziirich, 1947, trad. rom., după o ediţie engleză, de 
P.S. Calinic Dumitriu, pr. prof. dr. Vasile Mihoc şi dr. Ştefan Matei, 
Anastasia, Bucureşti, 2000). Aş menţiona şi vechea contribuţie, în 
bună tradiţie iezuită, a lui Leopold Fonck, S.J., primul rector al 
Institutului Biblic Pontifical de la Roma: Die Parabeln des Herrn im 
Evangelium, Rauch, Innsbruck, 1902. Pentru o privire de ansamblu 
asupra exegezei parabolelor, se va citi cu folos Warren S. Kissinger, 
The Parables ofjesus. A History of Interpretaţi on and Bibliograpby (ATLA 
Bibliography Series, 4), Scarecrow Press, Metuchen, N.J. & London, 
The American Theological Library Association, 1979. 

Un instrument excelent pentru comentarii patristice introduse, 
ad locum, în textul Evangheliilor, este Thomas C. Oden (editor coor- 
donator), Ancient Commentaiy on Scripture, volumele: New Testament 
Ia (Matthew 1-13), InterVarsity Press, Downers Grove, 2001, şi Ib 
(Matthew 14-28), InterVarsity Press, Downers Grove, 2002, ambele 
editate de Manlio Simonetti, New Testament II (Mark), InterVarsity 
Press, Downers Grove, 1998 (2005), editat de Christopher A. Hali, şi 
New Testament III (Lulce), InterVarsity Press, Downers Grove, 2003, 
editat de Arthur A. Just Jr. 

Iată acum, în ordine alfabetică, lista selectivă a altor titluri, în 
afara celor deja menţionate: 

Baudler, Georg, Jesus im Spiegel seiner Gleicbnisse. Das erzăbkrische Le- 
benswerk Jesu - ein Zugang zum Glauben, Calwer Verlag, Stuttgart, 
Kosel-Verlag, Miinchen, 1986. 

Berger, Klaus (ed.), Gleichnisse des Lebens. Aus der Religionen der Welt , 
Insei Verlag, Frankfurt am Main, Leipzig, 2002. (O bună colecţie, 
pe teme, din literatura „parabolică" a lumii.) 

Blomberg, Craig L., Interpreting the Parables, InterVersity Press, Downers 
Grove, 1990. 

Borsch, Frederick Houk, Many Things in Parables. Extravagant Sto- 
ries of New Community, Fortress Press, Philadelphia, 1988. 

Cadoux, A.T., B.A.(Cape), D.D.(London), The Parables of Jesus. Their 
Art and Use, James Clarke & Co. Ltd, London, 1930. 

Capon, Robert Farrar, Kingdom, Grace, Judgement: Paradox, Outrage, 
and Vindication in the Parables of Jesus, William B. Eerdmans, 
Grand Rapids, Michigan/Cambridge, 2002. (O analiză provoca- 
toare, în tradiţia stilistică - în versiune „americanizată" - a lui 
G.K. Chesterton şi C.S. Lewis, mult mai vie decât multe predici 
solemne, dar cu unele excese de „libertate" dogmatică.) 

Crossan, John Dominic, In Parables: The Chalenge of the Historical 
Jesus, Harper & Row, London, 1985. 

Delorme, Jean (coordonator), Les paraboles evangeliques. Perspectives 
nouvelles (XII 6 Congres de PAssociation Catholique Frangaise pour 
l’Etude de la Bible, Lyon, 1987), Lectio Divina 135, Editions du 
Cerf, Paris, 1989. 

Dmitri (Archbishop), Dte Parables. Biblieal, Patristic and Liturgical Inter- 
pretation. St. Vladimir’s Seminary Press, Crestwood, New York, 
1996. 

Drury, John, The Parables in the Gospels. History andAUegoiy, Crossroad, 
New York, 1985. 

Eichholz, Georg, Gleichnissen der Evangelien. Form. Uberlieferung. 
Auslegung, Neukirchener Verlag, Neukirchen-Vluyn, 1971 (1984 4 ). 

Erlemann, Kurt, Gleichnis auslegung. Ein Lehr- und Arbeitsbuch, A. 
Francke Verlag (UTB fur Wissenschaft), Tubingen, Basel, 1999. 
(Un bun manual, cu o utilă selecţie de texte comparate pe te- 
mele parabolelor, recoltate din surse paralele, sacre şi profane.) 

Harnisch, Wolfgang, Die Gleichnis-erzdhlungen Jesu. Eine hermeneutische 
Einfuhrung, Vandenhoeck & Ruprecht (UTB fur Wissenschaft), 
Gottingen, 1985 (2001 4 ). 

Hedrick, Charles W., Many Things in Parables. Jesus andHis Modem 
Critics, Westminster John Knox Press, Louisville, 2004. 

Hermaniuk, Maxime, C.SS.R, La Parabole Evangâique. Enquete exege- 
tique etcritique. Biblioteca Alfonsiana, Louvain, Desclee de Brouwer, 
Paris, 1947. 

Kăhler, Christoph, Jesu Gleicbnisse als Poesie und Therapie. Versuch 
eines integrativen Zugangs zum kommunikativen Aspekt von 
Gleichnissen Jesu, J.C.B. Mohr (Paul Siebeck), Tubingen, 1995. 

Linnemann, Eta, Gleicbnisse Jesu. Einfiihrung und Auslegung, Van- 
denhoeck & Ruprecht, Gottingen, 1961 (1966 4 ). 

Longenecker, Richard N. (ed.), The Challenge of Jesus’ Parables, William 
B. Eerdmans Publishing Company, Grand Rapids, Michigan/ 
Cambridge, 2000. 

Madsen, Iver K., Die Parabeln der Evangelien und die beutige Psycholo- 
gie, Johann Ambrosius Barth, Leipzig, 1936. 

McBride, Denis, C.SS.R, The Parables of Jesus, Ligouri/Triumph, 
Missouri, 1999. 

Meinertz, Max, dr., Die Gleicbnisse Jesu, Aschendorffsche Verlagsbuchhand- 
lung, Miinster (Westf.), 1948. 

Meii, Ulrich (ed), Die Gleichnisreden Jesu 1899-1999. Beitrage zum 
Dialog mit Adolfjiilicher (Beihefte zur Zeitschrift fur die neutesta- 
mentliche Wissenschaft, 103), Walter de Gruyter, Berlin, New 
York, 1999. 

Michaelis, Wilhelm, Die Gleicbnisse Jesu. Eine Einfiihrung, Furche 
Verlag, Hamburg, 1956. 

Miiller, Peter, Biittner, Gerhardt, Heiligenthal, Roman, Thierfelder, 
Jorg, Die Gleicbnisse Jesu. Ein Studien- und Arbeitsbuch fur Unterricbt, 
Calwer Verlag, Stuttgart, 2002 (2008 2 ) (cu un util glosar termino- 
logic la sfârşit). 

Pirot, Jean, Paraboles et allegories evangeliques. La pensee de Jesus. Les 
commentaires patristiques, P. Lethielleux, Paris, 1949. 

Salm, Wemer, Beitrage zur Gleicbnisforschung (Dissertation zur Erlangung 
des Doktorgrades der Theologischen Fakultăt der Georg August- 
Universităt zu Gottingen), Gottingen, 1953. 

Scott, Bernard Brandon, Hear Then the Parable. A Commentaîy on the 
Pambles ofjesus, Fortress Press, Minneapolis, 1989. 

Shillington, George V (ed.), Jesus and His Pambles. Interpreting the 
Pambles ofjesus Today, T&T Clark, Edinburgh, 1997. 

Sider, John W., Interpreting the Pambles. A Hermeneutical Guide to 
Their Meaning, Zondervan Publishing House, Grand Rapids, 
Michigan, 1995 (glosar terminologic în anexă). 

Smith, B.T.D., D.D., The Pambles of the Synoptic Gospels. A Criticai 
Study, University Press, Cambridge, 1937. 

Smith, Charles W.F., The Jesus of the Pambles, ediţie revăzută, A Pilgrim 
Press Book, United Church Press, Philadelphia, 1975. 

Stern, Frank, A Rabbi Looks at Jesus’ Parables, Rowman & Littlefield, 
Lanham, Boulder, New York, Toronto, Oxford, 2006. 

Tolber, Mary Ann, Perspectives on the Pambles. An Approach to Mul- 
tiple Interpretations, Fortress Press, Philadelphia, 1979. 

Via, Dan Otto, Die Gleichnisse Jesu. Ihre literarische und existenţiale 
Dimension (Beitrăge zur evangelischen Theologie, 57), Chr. Kaiser 
Verlag, Miinchen, 1970. 

Weder, Hans, Die Gleichnisse Jesu als Metaphern. Traditions- und redak- 
tionsgeschichtliche Analysen und Interpretationen, Vandenhoeck & 
Ruprecht, Gottingen, 1990. 

Wilder, Amos N., Jesus’ Parables and the WarofMyths. Essays on Ima- 
gination in the Scripture (James Breech, ed.), Fortress Press, Phi- 
ladelphia, 1982. 

Winterhalter, Robert, Fisk, George W., Jesus’ Parables: Finding Our 
God Within, Paulist Press, New York, Mahwah, N.J., 1993 (o încer- 
care de interpretare jungiană a parabolelor). 

Zimmermann, Ruben (ed., în colaborare cu Gabi Kern), Hermene- 
utik der Gleichnisse Jesu. Methodische Neuansătze zum Verstehen 
urchristlicher Pambeltexte, Mohr Siebeck, Tiibingen, 2008. 

Cărţii de faţă îi pot fi reproşate cel puţin două lacune. Mai întâi, 

ea nu dă socoteală de toate parabolele cuprinse în Noul Testament. 

(De altfel, fiecare exeget propune propria lui selecţie, mergând de 

la cca 30 şi ajungând, ca în Compendiumul lui Zimmermann, să 

depăşescă cu mult 100.) Am evitat să intrăm într-o complicată dez- 
batere cu privire la ce poate fi şi ce nu poate fi considerat „para- 
bolă", în sens strict. Am optat pentru o expunere axată pe două 
capitole mari: i. De ce a ales Iisus să vorbească în parabole? şi 2. 
Cum reuşesc parabolele hristice să ocolească, dacă nu chiar să sub- 
mineze, orice înclinaţie spre ideologie, spre îngustime doctrinară, 
spre scleroza „sistemului". 

O lacună încă şi mai gravă este insufucienta aprofundare a pro- 
blematicii împărăţiei şi a parabolelor legate nemijlocit de această 
temă (aluatul, grăunele de muştar, năvodul etc.). E drept, toate para- 
bolele trimit, într-un fel sau altul, către perspectiva lumii de după 
lume. Dar atacul frontal al subiectului ar impune alcătuirea unui 
volum distinct, amânat, deocamdată, pentru un alt moment sau pen- 
tru niciodată. Celor care simt totuşi nevoia unei prime defrişări a 
terenului, le propunem mai jos câteva titluri esenţiale: 

Ambrozie, Aloysius M., The Hidden Kingdom. A Re daction- Criticai 
Study of the References to the Kingdom of God in Mark’s Gospel, The 
Catholic Biblical Association of America, Washington, D.C., 1972. 
Beasley-Murray, G.R., Jesus and the Kingdom of God , William B. 
Eerdmans Publishing Company, The Patemoster Press, Grand 
Rapids, Michigan, 1986. 

Brighţjohn, The Kingdom of God. The Biblical Concept and Its Meaning 
for the Church, Abingdon-Cokesbury Press, Nashville, 1953. 
Chilton, Bruce (ed.), The Kingdom of God in the Teaching of Jesus (Issues 
in Religion and Theology, 5), Fortress Press, Philadelphia, S.P.C.K., 
London, 1984. 

Dodd, C.H., The Parables of the Kingdom, Nisbet & Co., London, 1936. 
Gray, John, The Biblical Doctrine of the Reign of God, T&T Clark, 
Edinburgh, 1979. 

Ladd, George Eldon, The Gospel of the Kingdom. Scriptura l Studies in 
the Kingdom of God, William B. Eerdmans, The Paternoster Press, 
Grand Rapids, Michigan, 1959. 

Lundstrom, Gosta, The Kingdom of God in the Teaching of Jesus. A His- 
tory of Interpret ation from the Last Decades of the Nineteenth Century 
to the Present Day, John Knox Press, Richmond, Virginia, 1963. 

Merklein, Helmut,/«a Botschaft von der Gottesherrschaft: eine Skizze, 
Verlag Katholisches Bibelwerk, Stuttgart, 1983. 

Otto, Rudolf, Reich Gottes und Menscbensohn : ein religionsgescbichtlicher 
Versuch, Beck, Miinchen, 1954 3 . 

Schnabel, EckhardJ., Das Reich Gottes ah Wirklichkeit und Hoffnung: 
neuere Entwicklungen in der evangelikalen Tbeologie, R. Brockhaus, 
Wuppertal, 1993. 

Wîllis, Wendell (ed.), The Kingdom of God in 20tb-Century Interpretation, 
Hendrickson Publishers, Peabody, Massachusetts, 1987. 



Indice al parabolelor lui lisus 


Cu a. locul unde au fost povestite, b. tema, c. trimiterea biblică şi 
d. paginile unde sunt comentate sau menţionate în cartea de faţă. 


Lucrătorii nevrednici 
ai viei 

a. Ierusalim 

b. Hristos este respins 
de către evrei. 

c. Matei 21, 33-46; 

Marcu 12, 1-12; Luca 20, 
9-18 

d. pp. 38, 113-135 

Semănătorul 

a. Ghenizaret 

b. Obstacolele care împiedică 
Cuvântul să rodească 

c. Matei 13, 3-9, 18-23; 

Marcu 4, 1-9, 14-20; 

Luca 8, 4-8, 11— 15 

d. pp. 38, 69, 73-95 

Sămânţa bună şi neghina 

a. Ghenizaret 

b. Despărţirea celor răi de cei 
drepţi 

c. Matei 13, 24-30; 36-43 

d. pp. 54, 192 


Cetatea de pe munte 

a. Galileea 

b. Evidenţa adevărului 
dumnezeiesc 

c. Matei 5, 14 

d. pp. 58-71 

Făclia sub obroc 

a. Galileea 

b. Evidenţa adevărului 
dumnezeiesc 

c. Matei 5, 15-16; 

Marcu 4, 21; 

Luca 8, 16; 11, 33 

d. pp. 58-71, 284 

Cele zece fecioare 

a. Muntele Măslinilor 

b. Importanţa faptului de a fi 
pregătit pentru venirea 
Domnului 

c. Matei 25, 1-13 

d. pp. 60, 139-164, 273, 284, 
294, 296, 298 


310 PARABOLELE LUI IISUS 


Aluatul 

a. Ghenizaret 

b. Posibila influenţă negativă 
a religiei 

c. Matei 13, 33; Luca 13, 20, 21 

d. pp. 69, 306 

Comoara ascunsă 

a. Ghenizaret 

b. Importanţa împărăţiei 
cerurilor 

c. Matei 13, 44 

d. pp. 69, 296-297 

Grăuntele de muştar 

a. Ghenizaret 

b. Să nu ne socotim deasupra 
celorlalţi 

c. Matei 13, 31, 32; 

Marcu 4, 30-34; 

Luca 13, 18, 19 

d. pp. 69, 126, 306 

Smochinul neroditor 

a. Ierusalim 

b. Tatăl caută rod 

c. Luca 13, 6-9 

d. p. 69 

Năvodul 

a. Ghenizaret 

b. Despărţirea celor răi 
de cei drepţi 

c. Matei 13, 47-50 

d. pp. 87, 188, 295, 306 

Copiii din pieţe 

b. Obnubilările spiritului 
critic 


c. Matei 11, 16-19; Luca 7, 
31-35 

d. pp. 97-112, 296 

Vameşul şi fariseul 

a. Ierusalim 

b. Judecata proprie 
şi smerenia 

c. Luca 18, 9-14 

d. pp. 104, 161, 

174, 188, 266 

Cina cea mare 

a. Ierusalim 

b. Universalitatea chemării 
divine 

c. Luca, 14, 16-24 
Vezi şi Matei 22, 1 

d. pp. 119, 186-207 

Iconomul (slujitorul) 
credincios şi înţelept 

a. Ierusalim 

b. Cinstea şi credinţa 

c. Luca 12, 41-48 

d. pp. 137, 140-164, 297 

Slugile veghetoare 

a. Ierusalim 

b. Veghea pentru cea de a 
doua venire 

c. Luca 12, 35-38 

d. pp. 138, 140-164 

Stăpânul casei (portarul) 

a. Ghenizaret 

b. Vegheaţi şi vă rugaţi 

c. Marcu 13, 32-37 

d. pp. 138-164 

Furul 

a. Muntele Măslinilor 

b. Importanţa privegherii 

c. Matei 24, 43; 

Luca 12, 39 

d. pp. 139-164 

Sămânţa care creşte singură 

a. Ghenizaret 

b. Creşterea este rodul vieţii 

c. Marcu 4, 26-29 

d. pp. 140-164 

Fiul risipitor 

a. Ierusalim 

b. Dragostea Tatălui pentru 
fiul care se căieşte 

c. Luca 15, 11-32 

d. pp. 161, 189, 212, 259-270, 
287, 293 

Judecătorul nedrept 
şi văduva stăruitoare 

a. Ierusalim 

b. Stăruinţa în rugăciune 

c. Luca 18, 1-8 

d. pp. 165-166, 172-176, 242 

Prietenul de la miezul nopţii 

a. Ierusalim 

b. Stăruinţa în rugăciune 

c. Luca 11, 5-8 

d. pp. 165-172, 242 

Talanţii 

a. Muntele Măslinilor 


b. A fi credincios în ceea 
ce-ai primit 

c. Matei 25, 14-30 

d. pp. 177-183, 297 

Nunta fiului de împărat 

a. Muntele Măslinilor 

